(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΒ΄

Πέμπτη 29 Ιουνίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι η Ειδική Κοινοβουλευτική Επιτροπή για τη διενέργεια προκαταρκτικής εξέτασης κατά του πρώην Υπουργού, κ. Ιωάννη Παπαντωνίου, για την ενδεχόμενη τέλεση αδικημάτων στο πλαίσιο σύναψης συμβάσεων εξοπλιστικών προγραμμάτων του Υπουργείου Εθνικής Άμυνας, καταθέτει το Πόρισμά της, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Ανακοίνωση του δελτίου επικαίρων ερωτήσεων της Παρασκευής 30 Ιουνίου 2017, σελ.
3. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Απασχόληση συνταξιούχων αναπηρίας», σελ.
 ii. με θέμα: «Να οριστεί άμεσα το νέο Διοικητικό Συμβούλιο του Οργανισμού Μεσολάβησης και Διαιτησίας», σελ.
 β) Προς τον Υπουργό Αγροτικής Ανάπτυξης και Τροφίμων:
 i. σχετικά με την ανάγκη άμεσης λήψης μέτρων ενίσχυσης των ελαιοπαραγωγών λόγω των ζημιών στην καρπόδεση των ελαιόδεντρων στην Αργολίδα, σελ.
 ii. με θέμα: «Τρέχοντα ζητήματα αγροτικής ανάπτυξης στο νομό Ηρακλείου («Φόρμα 6» Γεωργική Σχολή Μεσσαράς, διαχείριση υδάτινων πόρων)», σελ.
 iii. σχετικά με απολύσεις έξι εργατών και εξώδικων απειλών της εταιρείας «ΒΙΟΚΑΛΛΙΕΡΓΗΤΕΣ ΣΗΤΕΙΑΣ Α.Ε» προς τους εργαζομένους, σελ.
 iv. με θέμα: «Διασφάλιση της καταβολής των οφειλόμενων αποδοχών, κατοχύρωση όλων των ασφαλιστικών δικαιωμάτων και συνέχιση της απασχόλησης των εργαζομένων του ξενοδοχείου «ATHENS LEDRA» από τον νέο επιχειρηματικό όμιλο που το απέκτησε», σελ.
 v. σχετικά με τα προβλήματα των εργαζομένων στη βιομηχανία παραγωγής επαγγελματικών ψυγείων «FRIGOGLASS ΑΒΕΕ» στην Κάτω Αχαΐα του Νομού Αχαΐας, σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.

Β. Επί των επικαίρων ερωτήσεων:
ΑΝΔΡΙΑΝΟΣ Ι. , σελ.
ΑΠΟΣΤΟΛΟΥ Ε. , σελ.
ΑΧΤΣΙΟΓΛΟΥ Ε. , σελ.
ΒΑΡΔΑΚΗΣ Σ. , σελ.
ΗΓΟΥΜΕΝΙΔΗΣ Ν. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΡΡΑΣ Γ. , σελ.
ΚΑΤΣΩΤΗΣ Χ. , σελ.
ΞΥΔΑΚΗΣ Ν. , σελ.
ΠΕΤΡΟΠΟΥΛΟΣ Α. , σελ.
ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΜΑ΄

Τρίτη 27 Ιουνίου 2017

Αθήνα, σήμερα στις 27 Ιουνίου 2017, ημέρα Τρίτη και ώρα 10.20΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Πολιτισμού και Αθλητισμού: «Τροποποιήσεις του ν.2725/1999 (Α΄121) και άλλες διατάξεις».

Το ανωτέρω σχέδιο νόμου χαρακτηρίστηκε από την Κυβέρνηση ως επείγον και η αρμόδια Διαρκής Επιτροπή Μορφωτικών Υποθέσεων αποδέχθηκε κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίασή της, στις 22 Ιουνίου 2017, η συζήτηση του νομοσχεδίου να γίνει σε μια συνεδρίαση ενιαία επί της αρχής, επί των άρθρων και των τροπολογιών.

Θέλω να σας ενημερώσω πως, παρ’ ότι πήραν ΦΕΚ χθες οι αλλαγές του Κανονισμού της Βουλής, που μειώνουν κατά λίγο –αλλά μειώνουν- τον χρόνο ομιλίας, τόσο των εισηγητών, όσο και των Βουλευτών, με πρωτοβουλία μου επειδή χθες το βράδυ πήρε το ΦΕΚ, σήμερα θα γίνουν οι ομιλίες, σύμφωνα με τον παλιό Κανονισμό.

Επομένως, οι χρόνοι παραμένουν αυτοί που γνωρίζετε, δηλαδή οι εισηγητές και οι ειδικοί αγορητές έχουν δεκαπέντε λεπτά, οι Κοινοβουλευτικοί Εκπρόσωποι δώδεκα λεπτά και επτά λεπτά οι συνάδελφοι, που θα εγγραφούν. Αυτό σημαίνει, άσχετα με το αν είναι επείγον το νομοσχέδιο, ότι μόλις ανέβει στο Βήμα ο κ. Κωνσταντινέας και μέχρι να κατέβει από το Βήμα η κ. Καραμανλή, όποιος συνάδελφος θέλει, μπορεί να εγγραφεί, αφού θα ανοίξει το σύστημα ηλεκτρονικής εγγραφής, ώστε να πάρει τον λόγο, όταν θα έρθει η σειρά.

Όλα τα κόμματα έχουν στείλει, απ’ ό,τι βλέπω, ειδικούς αγορητές, εισηγητές και Κοινοβουλευτικούς Εκπροσώπους. Επομένως, είμαστε έτοιμοι να ξεκινήσουμε. Έχω, υποθέτω, την ομόφωνη συμφωνία σας επί της πρότασης που σας έκανα.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Καλώ, λοιπόν, τώρα στο Βήμα τον εισηγητή του ΣΥΡΙΖΑ κ. Κωνσταντινέα.

**ΠΕΤΡΟΣ ΚΩΝΣΤΑΝΤΙΝΕΑΣ:** Ευχαριστώ, κύριε Πρόεδρε.

Καλούμαστε σήμερα στο Κοινοβούλιο να μιλήσουμε για το σχέδιο νόμου του Υπουργείου Πολιτισμού και Αθλητισμού που αφορά τροποποιήσεις του ν.2725/1999, καθώς και συμπληρωματικές διατάξεις αυτού.

Το προτεινόμενο σχέδιο, το οποίο απαρτίζεται από δεκαέξι άρθρα, επιχειρεί να επιλύσει προβλήματα, που ταλανίζουν τον αθλητισμό. Κυρίως, στοχεύει στην εξομάλυνση της καθημερινότητας των εμπλεκομένων με τον αθλητικό φορέα και την απλοποίηση των διαδικασιών σχετικά με τη λειτουργία τους.

Πιο συγκεκριμένα, στο άρθρο 1 του σχεδίου νόμου τροποποιείται το άρθρο 24 του ν.2725, θωρακίζοντας νομικά τη σύγκληση και τη συγκρότηση της καταστατικής Γενικής Συνέλευσης της ΕΠΟ, σύμφωνα με το καταστατικό της. Εδώ δίνουμε χώρο, ώστε να εναρμονιστούμε με το καταστατικό της FIFA και της UEFA, καθώς, με τις παθογένειες, που είχε τόσο καιρό η Ελληνική Ποδοσφαιρική Ομοσπονδία δεν εναρμονιζόταν ισότιμα με τις διεθνείς ομοσπονδίες και είδαμε τι γινόταν.

Στο άρθρο 2 προστίθενται στην παράγραφο 4 του άρθρου 29 η χορήγηση της ειδικής αθλητικής αναγνώρισης του άρθρου 28 στην Αθλητική Ομοσπονδία Νεφροπαθών και Μεταμοσχευμένων με έδρα την Αθήνα, μέλος της Παγκόσμιας Ομοσπονδίας Αγώνων Μεταμοσχευμένων και της Ευρωπαϊκής Αθλητικής Ομοσπονδίας Μεταμοσχευμένων.

Εδώ θα ήθελα να πω ότι είχαμε καλέσει αυτούς τους φορείς και τους Παραολυμπιονίκες και ήταν σύμφωνοι. Και είναι μια μεγάλη δικαίωση γι’ αυτούς τους ανθρώπους και για την κοινωνικοποίησή τους και για όλα, καθώς είναι μια ευαίσθητη ομάδα, που πιάνει πολύ πληθυσμό.

Στο άρθρο 3 του σχεδίου νόμου, προκειμένου να ρυθμιστούν προβλήματα τεχνικής φύσεως και πρακτικότητας, όσον αφορά την έκδοση της κάρτας φιλάθλου, δίνεται παράταση του χρόνου έναρξης ισχύος των σχετικών διατάξεων, που ορίζει αυτή. Πιο συγκεκριμένα, ορίζεται η 31η Δεκεμβρίου του 2017.

Η Κυβέρνηση το προηγούμενο διάστημα προσπάθησε να κάνει κάτι, το οποίο δεν συμβαίνει εδώ και τριάντα χρόνια και γινόταν σε όλα τα γήπεδα με τις παθογένειες της βίας. Προσπάθησε να φτιάξει την κάρτα υγείας. Δίνουμε αυτήν την παράταση για πρακτικούς λόγους, που υπήρχαν και καλούμε τις διεθνείς ομοσπονδίες να μας πουν το πρότυπο που υπάρχει έξω, ώστε να προσπαθήσουμε όλοι μαζί να βελτιώσουμε την κατάσταση, προκειμένου να μπορούν να υπάρχουν πραγματικοί φίλαθλοι, αλλά και έλεγχος των γηπέδων.

Αναφορικά μ’ αυτό, ήθελα να πω ότι όντως θα υπάρχει στο μεσοδιάστημα ένα πρόβλημα. Ευελπιστούμε ότι οι ξένες ομοσπονδίες θα μας βοηθήσουν, καθώς ζητήσαμε βοήθεια από τη FIFA και την UEFA, προκειμένου να επιλυθεί ένα χρονίζον πρόβλημα.

Συνεχίζοντας με το άρθρο 4 για τις αθλητικές εγκαταστάσεις, θα πω ότι τροποποιείται το άρθρο 56Α του ν. 2725/1999 και βάζουμε ένα τοπίο στην αδειοδότηση των αθλητικών εγκαταστάσεων. Τις χωρίζουμε σε κατηγορίες, τις κοινές αθλητικές εγκαταστάσεις και τις ειδικές αθλητικές εγκαταστάσεις, ανάλογα με το είδος, το μέγεθος, τη δυναμικότητά τους και την κατηγορία των αγώνων που φιλοξενούν.

Κατά δεύτερον, ορίζεται η διαδικασία ένταξης των αθλητικών εγκαταστάσεων σε κατηγορίες είτε αυτές υπάγονται στη Γενική Γραμματεία Αθλητισμού είτε στους δήμους της Επικράτειας είτε πρόκειται για σωματειακούς και ιδιωτικούς χώρους άθλησης.

Όσον αφορά το άρθρο 4, ακούσαμε προτάσεις και από τη Δημοκρατική Συμπαράταξη και από το Ποτάμι. Δυστυχώς, οι φορείς των δήμων δεν ήρθαν να μας πουν και αυτοί τις προτάσεις τους. Εδώ είναι ο Υπουργός. Μπορούμε να βοηθήσουμε προς αυτήν την κατεύθυνση, ώστε αν υπάρχουν προβλήματα, να γίνουν διορθώσεις.

Με το άρθρο 5 προστίθεται μετά το άρθρο 56Α του ν.2725/1999 το άρθρο 56Β, στο οποίο αναφέρεται ρητά η απαίτηση άδειας λειτουργίας οποιουδήποτε αγωνιστικού χώρου ή χώρου άθλησης, πλην των υπαγόμενων στις διατάξεις του άρθρου 32, για τη συνδρομή των αναγκαίων προϋποθέσεων ασφάλειας για αθλούμενους και θεατές. Η άδεια λειτουργίας χορηγείται στη διοίκηση της αθλητικής εγκατάστασης ή στον φορέα τον οποίο αυτή ανήκει, με βάση την κατηγορία της εγκατάστασης και τον τρόπο αδειοδότησης, που περιγράφεται αναλυτικά για κάθε υποκατηγορία.

Στην άδεια λειτουργίας ορίζονται τα αθλήματα που μπορούν να φιλοξενηθούν, καθώς επίσης και ο ανώτατος αριθμός θεατών, που μπορεί να παρευρεθεί ανά τμήμα. Η άδεια λειτουργίας μπορεί να είναι προσωρινή, με τον όρο, εντός συγκεκριμένου χρονικού ορίζοντα, να αποκατασταθούν οι ελλείψεις που την καθιστούν προσωρινή.

Στο άρθρο 5 αναφέρονται οι διαδικασίες τροποποίησης της ανάκλησης άδειας λειτουργίας. Τέλος, ορίζεται δίμηνος χρονικός ορίζοντας για την ισχύ του συγκεκριμένου άρθρου.

Όλα αυτά, κατόπιν των προτάσεων των κομμάτων της Αντιπολίτευσης, μπορούμε να τα συζητήσουμε. Πιστεύω ότι το Υφυπουργείο Αθλητισμού, μετά και τις χθεσινές επιτροπές, τα έχει βάλει σε τέτοια διαδικασία.

Η διαδικασία υποχρεωτικής συγκρότησης της Επιτροπής Ελέγχου Καταλληλότητας είναι πολύ σημαντική, καθώς η επιτροπή επωμίζεται τις εξής αρμοδιότητες: Πρώτον, τον έλεγχο πάσης φύσεως αθλητικών εγκαταστάσεων όσον αφορά τη διαπίστωση της συνδρομής των αναγκαίων προϋποθέσεων ασφαλείας αθλούμενων και θεατών. Δίνεται η δυνατότητα έκτακτων ελέγχων. Δεύτερον, τον έλεγχο της δυνατότητας απρόσκοπτης προσέλευσης στην αθλητική εγκατάσταση, καθώς και εκκένωσης αυτής από τους θεατές. Τρίτον, τον έλεγχο της ύπαρξης και λειτουργίας του ελάχιστου απαραίτητου ιατρικού και υγειονομικού εξοπλισμού, καθώς και της γενικής στατικής αντοχής των οικοδομημάτων.

Τα πορίσματα της επιτροπής θα καθορίζουν και την πορεία της αδειοδότησης. Η ισχύς του παρόντος άρθρου αρχίζει από 1-1-2018.

Με το άρθρο 7 του σχεδίου νόμου προστίθεται άρθρο 56Δ στον ν.2725, με το οποίο απαγορεύεται ρητώς κάθε αθλητική συνάντηση, στην περίπτωση που ο χρήστης της αθλητικής εγκατάστασης δεν έχει εξασφαλίσει την άδεια διεξαγωγής της, για να μην υπάρχουν αυτά που γίνονταν, όπως διοργανώσεις χωρίς να έχουν άδειες. Εντός της παραγράφου 56Δ αναφέρονται οι προϋποθέσεις χορήγησης της συγκεκριμένης άδειας είτε πρόκειται για κοινές αθλητικές εγκαταστάσεις είτε πρόκειται για ειδικές.

Το ίδιο συνεχίζουμε και με το άρθρο 8. Είναι τροποποιητικές των γηπέδων. Το ίδιο συζητήσαμε και στο άρθρο 9.

Πάμε στο άρθρο 10 του σχεδίου νόμου. Προσδιορίζεται ρητά το χρονικό σημείο από το οποίο η νέα αθλητική ανώνυμη εταιρεία, που θα συσταθεί για το ίδιο άθλημα από το ίδιο ιδρυτικό σωματείο της υποβιβασθείσας, διαδέχεται αυτοδικαίως την υποβιβασθείσα σε όλες εν γένει τις υποχρεώσεις της. Παράλληλα, διευκρινίζεται ότι η συγκεκριμένη ρύθμιση δεν εφαρμόζεται για τις αθλητικές ανώνυμες εταιρείες, που είχαν υποβιβαστεί πριν την έναρξη της αγωνιστικής περιόδου 2016-2017, για ευνόητους λόγους. Και σε αυτό είμαστε όλοι σύμφωνοι, από ό,τι καταλάβαμε από τη συζήτηση στην επιτροπή τις προηγούμενες ημέρες.

Πάμε στο άρθρο 11. Εξομοιώνεται το μη κερδοσκοπικό κοινωφελές σωματείο με την επωνυμία «SPECIAL OLYMPICS INTERNATIONAL HELLAS», μέλος της Παγκόσμιας Ομοσπονδίας «SPECIAL OLYMPICS INTERNATIONAL», με τα αναγνωρισμένα από τη Γενική Γραμματεία αθλητικά σωματεία.

Το ίδιο παράδειγμα -και πολύ σωστά- ακολούθησε και η Νέα Δημοκρατία και το ΠΑΣΟΚ σε δύο περιπτώσεις. Το ίδιο κάνουμε και εμείς γι’ αυτή την ομάδα με το αμαξίδιο στο μπάσκετ. Κατόπιν εισηγήσεων των εισηγητών στην επιτροπή και των φορέων που ήρθαν, συμφωνήσαμε όλοι.

Με το άρθρο 12 δίδεται η δυνατότητα της συνέχισης της αξιοποίησης των ολυμπιονικών, που είναι διορισμένοι στο δημόσιο μέσω της απόσπασης είτε στη Γενική Γραμματεία Αθλητισμού είτε σε φορείς που εκπονούν προγράμματα διάδοσης του ολυμπισμού. Είναι αυτό που ζητούσαν όλοι οι αθλητές. Έγινε μια συζήτηση στην επιτροπή. Πιστεύουμε ότι είναι πολύ καλό και αυτό.

Με το άρθρο 13 αναγνωρίζεται από την πολιτεία η προσφορά των προπονητών και αθλητών που κατέκτησαν μετάλλιο σε Ολυμπιακούς ή Παραολυμπιακούς αγώνες, οι οποίοι δεν διαθέτουν άδεια ασκήσεως επαγγέλματος προπονητή και δεν απολαμβάνουν τα σχετικά προνόμια και τις επιβραβεύσεις, που προβλέπονται από την κείμενη νομοθεσία. Είναι οι ολυμπιονίκες. Να μην αναφέρω ονόματα, όπως τον πατέρα της κ. Κορακάκη. Είναι και άλλοι πολλοί άνθρωποι που τιμήσανε τα χρώματα της Εθνικής με ολυμπιακά μετάλλια. Δυστυχώς, είτε από την ομοσπονδία που δεν βγαίνανε σχολές προπονητών, είτε για άλλους λόγους, αυτοί οι άνθρωποι δεν φαίνονταν πουθενά. Ρυθμίζουμε και αυτή την κατάσταση και αποκαθιστούμε μία, ας πούμε, αδικία γι’ αυτούς τους ανθρώπους.

Με το άρθρο 14 του προτεινόμενου σχεδίου νόμου προβλέπεται η λειτουργία χώρου γυμναστηρίου σε ξενοδοχειακές μονάδες, που θα απευθύνονται αποκλειστικά και μόνο σε ενοίκους της μονάδας και με τις ειδικότερες προϋποθέσεις της προτεινόμενης ρύθμισης ως προς τα τετραγωνικά και την παραμονή των ενοίκων. Μπαίνει ένα τέλος -και στην επιτροπή όπου ήρθαν οι άνθρωποι των ξενοδοχειακών επιχειρήσεων συμφώνησαν σε αυτό- ώστε να καθορίζονται οι προϋποθέσεις για όλα τα γυμναστήρια των ξενοδοχείων.

Στο άρθρο 15 του νομοσχεδίου επιδιώκεται η αποπληρωμή αποζημιώσεων για τη λειτουργία του Ειδικού Σώματος Παρατηρητών της ΔΕΑΒ και της Επιτροπής Επαγγελματικού Αθλητισμού του άρθρου 77 του ν.2725/1999 για το έτος 2016. Αυτά επιβαρύνουν τον προϋπολογισμό του Υπουργείου Πολιτισμού και συγκεκριμένα του Υπουργείου Αθλητισμού. Πληρώνουμε αυτούς τους ανθρώπους, που ήταν απλήρωτοι.

Τα κόμματα της Μειοψηφίας είπαν κάποια πράγματα για τις επιτροπές. Συμφωνούμε σε αυτό το πλαίσιο να δούμε και να αξιολογήσουμε τη ΔΕΑΒ και αυτούς τους ανθρώπους με τι κριτήρια μπαίνουν εκεί. Δυστυχώς, εμείς παραλάβαμε μία κατάσταση της ΔΕΑΒ, που είναι οι μόνοι παρατηρητές του κράτους, που γράφουν για τα επεισόδια στα γήπεδα. Ευελπιστούμε και είμαστε σε συνεργασία με το Υπουργείο, ώστε να μπει και εκεί μια ρύθμιση για την αξιολόγηση και της επιτροπής και των ανθρώπων αυτών, που πάνε και κάνουν τις εκθέσεις τους μέσα στα γήπεδα.

Εμείς αποκαθιστούμε μία αδικία, όσον αφορά το ότι δεν είχαν πληρωθεί τόσα χρόνια αυτοί οι άνθρωποι, γιατί τα οικονομικά του Υπουργείου Αθλητισμού είναι καλύτερα τώρα από τους προηγούμενους.

Σας ευχαριστώ και θα επανέλθω στη δευτερολογία μου, με την ουσιαστική συζήτηση για τον αθλητισμό, πέρα από τα δεκαέξι άρθρα του νομοσχεδίου στα οποία αναφέρθηκα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κ. Άννα Καραμανλή, εισηγήτρια της Νέας Δημοκρατίας, Βουλευτής Β΄ Αθηνών.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, βασικός πυρήνας του υπό συζήτηση σχεδίου νόμου είναι το άρθρο 1 που αφορά στη σύγκληση της γενικής συνέλευσης της ΕΠΟ και δυστυχώς, αποτελεί ένα ακόμη επεισόδιο στο θεσμικό κατήφορο της Κυβέρνησης στον αθλητισμό, της Κυβέρνησης που νομοθετεί μονίμως με επείγουσες και κατεπείγουσες νομοθετικές «φωτοβολίδες κρότου-λάμψης», αποσπασματικά, ρουσφετολογικά. Από τη νομοθέτηση του κατεπείγοντος του κ. Κοντονή φτάσαμε στη νομοθέτηση ειδικού σκοπού του κ. Βασιλειάδη, προκειμένου να συνεδριάσει η Γενική Συνέλευση της ΕΠΟ. Και κάπως έτσι, κύριε Υπουργέ, φτάσατε να νομοθετείτε με ορίζοντα μερικών εικοσιτετραώρων. Για πρώτη φορά στην ιστορία του ελληνικού αθλητισμού, υπάρχει αυτή η χαώδης διαφορά ανάμεσα στο πρόγραμμα ενός κόμματος και της πολιτικής που ασκεί η Κυβέρνηση.

Ο κ. Κωνσταντινέας, εισηγητής του νομοσχεδίου για την Κυβέρνηση, εμφανιζόταν υπέρμαχος της απλής αναλογικής στο εκλογικό σύστημα της ΕΠΟ. «Για να τελειώνουμε με τους «δεινόσαυρους» που λυμαίνονται το ποδόσφαιρο» υποστήριζε και κατέθετε σχετικές τροπολογίες, μαζί με εβδομήντα συναδέλφους του, του ΣΥΡΙΖΑ, οι οποίοι βέβαια σήμερα, δεν έχουν καμμία αναστολή να ψηφίσουν στην εντελώς αντίθετη κατεύθυνση. Ή δεν βλέπουμε πια «δεινόσαυρους» ή οι «δεινόσαυροι» έγιναν φίλοι μας!

Καταθέτω στα Πρακτικά τις δηλώσεις του καλού συναδέλφου.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενώ στο πρόγραμμά σας μιλάτε για αυξημένη αντιπροσωπευτικότητα, να ψηφίζουν και τα πέντε χιλιάδες σωματεία της ΕΠΟ, τώρα γυρνάτε, κατά τις επιταγές των διεθνών ομοσπονδιών, σε σχήματα άλλων εποχών, που οι ίδιοι καταγγέλλατε ως εποχές διαπλοκής και διαφθοράς.

Καταθέτω στα Πρακτικά το Πρόγραμμα του ΣΥΡΙΖΑ.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για πρώτη φορά παρατηρείται τόσο εντυπωσιακή διαφοροποίηση στις θέσεις και στα έργα δύο Υφυπουργών Αθλητισμού στην ίδια Κυβέρνηση. Ο προκάτοχός σας ήταν αυτός που νομοθέτησε ότι η ΕΠΟ θα λειτουργεί με βάση το Σύνταγμα και την κείμενη νομοθεσία, πλήττοντας το αυτοδιοίκητο. Εσείς έρχεστε για δεύτερη φορά, μετά την τροπολογία για την εκπροσώπηση της ΕΠΟ στην ΕΟΕ, να τον αποδομήσετε. Ξηλώνετε το νόμο Κοντονή κλωστή-κλωστή και έχετε σημάνει οπισθοχώρηση ολοταχώς από τις θέσεις που είχατε πριν από λίγους μήνες και δυστυχώς, υπάρχει τόσο μεγάλη αντίφαση ανάμεσα στις εξαγγελίες και στα πεπραγμένα σας, κύριε Βασιλειάδη. Σας θυμίζω δήλωσή σας εδώ, σε αυτήν την Αίθουσα, για το εκλογικό σύστημα της ΕΠΟ: «Για εμάς είναι κομβικό σημείο η διεύρυνση της εκλογικής βάσης».

Καταθέτω στα Πρακτικά τη δήλωσή σας.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σήμερα νομοθετείτε την εξαίρεση της ΕΠΟ από τον νόμο και τη λειτουργία της με βάση το καταστατικό, έστω και σε δόσεις. Και ας μη γελιόμαστε, προλειαίνετε εδώ και καιρό το έδαφος για ένα εκλογικό σύστημα πολύ λιγότερο αντιπροσωπευτικό. Όλο αυτό δεν το λέει κανείς και πολιτική συνέπεια.

Προσπαθείτε επιπλέον να μας πείσετε ότι το ελληνικό ποδόσφαιρο έχει κάνει άλματα προς τα εμπρός. Αυτόν τον ενθουσιασμό σας βεβαίως, δεν φαίνεται να τον συμμερίζεται ο φίλαθλος κόσμος, που εξακολουθεί να έχει γυρισμένη την πλάτη στο άθλημα και όχι άδικα. Μια αναδρομή εξάλλου στα όσα συνέβησαν στον τελικό του κυπέλλου και στα τελευταία παιχνίδια του πρωταθλήματος μπορεί να σας δώσει μια εξήγηση.

Μας παρουσιάσατε χθες ως μεγάλη κατάκτηση τον assistant referee. Σας παραπέμπω και πάλι στον καλό συνάδελφο τον κ. Κωνσταντινέα, που έλεγε ότι οι διαιτητές είναι απλήρωτοι εδώ και μήνες και φέτος και αναρωτιόταν πώς θα βάλουμε καινούριους, όταν δεν μπορούν να πληρωθούν αυτοί που ήδη υπάρχουν.

Σας καταθέτω για τα Πρακτικά τις δηλώσεις του κ. Κωνσταντινέα για τους διαιτητές.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΕΤΡΟΣ ΚΩΝΣΤΑΝΤΙΝΕΑΣ:** Κυρία συνάδελφε, χθες τα είπα στην επιτροπή.

**ΑΝΝΑ ΚΑΡΑΜΑΝΛΗ:** Δηλώσεις σας δεν είναι, κύριε Κωνσταντινέα; Είναι δηλώσεις του γείτονα;

**ΠΡΟΕΔΡΕΥΩΝ (Νικήτας Κακλαμάνης):** Μην ερωτάτε τον κ. Κωνσταντινέα.

**ΠΕΤΡΟΣ ΚΩΝΣΤΑΝΤΙΝΕΑΣ:** Χθες τα είπα στην επιτροπή.

**ΑΝΝΑ ΚΑΡΑΜΑΝΛΗ:** Προφανώς. Αυτό καταθέτω. Μην ταράζεστε.

**ΠΕΤΡΟΣ ΚΩΝΣΤΑΝΤΙΝΕΑΣ:** Αφήστε τον Κωνσταντινέα. Πείτε για τα δέκα άρθρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα, σας παρακαλώ.

**ΑΝΝΑ ΚΑΡΑΜΑΝΛΗ:** Μην ταράζεστε! Να δούμε τώρα τι είπε ο Πρόεδρος της ΕΠΟ…

**ΠΡΟΕΔΡΕΥΩΝ (Νικήτας Κακλαμάνης):** Κυρία Καραμανλή, ακούστε με. Οι ερωτήσεις σας θα απευθύνονται μέσω του Προέδρου και όχι…

**ΠΕΤΡΟΣ ΚΩΝΣΤΑΝΤΙΝΕΑΣ:** Κύριε Πρόεδρε, εγώ μιλούσα για το νομοσχέδιο. Θέλω τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Αφήστε τα «επί προσωπικού», κύριε Κωνσταντινέα.

**ΠΕΤΡΟΣ ΚΩΝΣΤΑΝΤΙΝΕΑΣ:** Πείτε μας για τα δέκα άρθρα του νομοσχεδίου.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα, δεν σας έχω δώσει τον λόγο και –δεύτερον- σας άκουσε με θρησκευτική ευλάβεια η κ. Καραμανλή.

**ΠΕΤΡΟΣ ΚΩΝΣΤΑΝΤΙΝΕΑΣ:** Θα ζητήσω τον λόγο επί προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Στη δευτερολογία σας θα απαντήσετε.

**ΠΕΤΡΟΣ ΚΩΝΣΤΑΝΤΙΝΕΑΣ:** Εγώ μιλούσα για το νομοσχέδιο, όχι επί του προσωπικού.

**ΠΡΟΕΔΡΕΥΩΝ (Νικήτας Κακλαμάνης):** Ακούτε τι σας λέω; Για τελευταία φορά! Εδώ είναι Βουλή, δεν είναι τηλεοπτικά παράθυρα! Προς όλους το λέω αυτό!

**ΠΕΤΡΟΣ ΚΩΝΣΤΑΝΤΙΝΕΑΣ:** Ζητώ τον λόγο επί προσωπικού!

**ΠΡΟΕΔΡΕΥΩΝ (Νικήτας Κακλαμάνης):** Ωραία. Αν συμφωνούμε, ακούμε. Όταν θα έρθει η ώρα, πάρτε τον λόγο και απαντήστε!

Συνεχίστε, κυρία Καραμανλή.

**ΑΝΝΑ ΚΑΡΑΜΑΝΛΗ:** Κύριε Πρόεδρε, εγώ απλά κάνω τη δουλειά μου χρησιμοποιώντας τις δηλώσεις που κάνουν οι συνάδελφοι Βουλευτές στις επιτροπές ή στα κανάλια ή στα ραδιόφωνα ή σε συνεντεύξεις τους. Έχω το δικαίωμα να χρησιμοποιώ τις δηλώσεις τους, αυτές που οι ίδιοι έκαναν. Δεν είναι επί του προσωπικού. Δεν κατηγορώ. Λέω τι έχει πει ο συνάδελφος.

Να δούμε τώρα, λοιπόν, τι έχει πει ο Πρόεδρος της ΕΠΟ, ο κ. Ρος, χθες στην επιτροπή. Ελπίζω να μην έχουμε καμμία τηλεφωνική παρέμβαση. «Στους έξι περίπου μήνες που είμαστε εμείς, υπάρχει ύποπτη ομάδα για στημένα παιχνίδια επί δεκαεννέα φορές, άλλη ομάδα για δεκατέσσερις φορές, άλλη ομάδα για τέσσερις ή πέντε φορές». Ποιος ευθύνεται γι’ αυτά; Κάποια διεθνής συνομωσία; Το καταθέτω στα Πρακτικά, κύριοι συνάδελφοι.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Παλιά η μειωμένη εκπροσώπηση των Ενώσεων στην ΕΠΟ οδηγούσε σε χειραγώγηση στο έργο της ομοσπονδίας. Σήμερα είναι απλώς τρικ.

Το αφήγημα του success story στο ποδόσφαιρο είναι γνωστό και δεν συγκινεί πλέον κανέναν ούτε και τα αόριστα ευχολόγια ότι πρέπει να κοιτάξουμε μπροστά.

Θα συμφωνήσουμε, κύριε Υπουργέ, ότι πρέπει να κοιτάξουμε μπροστά, αλλά πώς; Με ευθύτητα, ειλικρίνεια και συνέπεια, χωρίς να αυτοαναιρούμαστε και χωρίς να εκτοξεύουμε επικοινωνιακές στρακαστρούκες για πρόσκαιρα οφέλη.

Θα υποχρεωθώ να αναφερθώ μία ακόμη φορά στον πολύπαθο και ταλαιπωρημένο αθλητικό νόμο. «Τον πήγαιναν, τον έφερναν και πίσω τον γυρνούσαν», λέει μια παροιμία. Όλο τον εξαγγέλλετε και όλο παραμένει άφαντος. Δεν μπήκα καν στη διαδικασία να μαζέψω δηλώσεις σας για το πότε θα ανακοινωθεί, για το πότε θα συζητηθεί και για το πότε θα ψηφιστεί, γιατί θα έπρεπε να ερχόμουν εδώ με καρότσι.

Αντί γι’ αυτό, λοιπόν, για ένα ολοκληρωμένο και συνεκτικό σχέδιο, φέρνετε κομμάτι-κομμάτι νομοθετικές προσαρμογές στη λογική της «σαλαμοποίησης», όπως το σημερινό και όπως αυτό που θα επακολουθήσει για την ΕΠΟ, μετά την ψήφιση του καταστατικού της. Γιατί δεν το κάνετε από τώρα; Για να φύγει η «καυτή πατάτα» από τα χέρια σας και να πάει στην ομοσπονδία;

Η Νέα Δημοκρατία, κυρίες και κύριοι συνάδελφοι, σέβεται απόλυτα το αυτοδιοίκητο της ΕΠΟ. Δεν μπορεί, όμως, να επιβραβεύσει την ανακολουθία της Κυβέρνησης σε έναν ακόμη τομέα. Δεν μπορεί να επικροτήσει τη λογική του «άλλα λέω και άλλα κάνω» και γι’ αυτό δεν μπορεί να υπερψηφίσει την εν λόγω διάταξη, που συμπυκνώνει και συμβολίζει αυτήν την νοοτροπία των κυβερνώντων.

Περνάω στο άρθρο 3 και την υποχρεωτική κάρτα φιλάθλων ή αλλιώς, ένα από τα πιο σύντομα ανέκδοτα στον ελληνικό αθλητισμό, γιατί αγγίζει πλέον τα όρια της φαιδρότητας. Παρατείνεται και ουσιαστικά καθίσταται ανεφάρμοστο ένα μέτρο, που κάποτε το διαφημίζατε ως την απάντηση στη βία.

Να σας θυμίσω, κύριε Υπουργέ, τι λέγατε τον περασμένο Δεκέμβριο κατά τη συζήτηση της τροπολογίας, που έδινε την προηγούμενη παράταση στην εφαρμογή του μέτρου; «Είναι η τελευταία φορά, που δίνεται αυτή η παράταση. Έχουμε διαβεβαιώσει ότι μέχρι τις 31 Μαρτίου θα είμαστε έτοιμοι. Σε κάθε περίπτωση, η νέα αγωνιστική σεζόν θα ξεκινήσει έχοντας όλες τις προϋποθέσεις ασφαλείας». Το καταθέτω στα Πρακτικά.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ραδιοφωνική συνέντευξή σας στις 12 Απριλίου: «Είμαστε σχεδόν έτοιμοι. Θα είναι υποχρεωτική για του χρόνου». Τώρα επικαλείστε την ομάδα εργασίας με την UEFA. Θα μπορούσατε να ξεκινήσετε την εφαρμογή, κύριε Υπουργέ, και στην πορεία ή στην επόμενη αγωνιστική περίοδο, να ενσωματώσετε τις παρατηρήσεις των εμπειρογνωμόνων.

 Θα σηματοδοτούσε μία αντίδραση απέναντι στο εντεινόμενο φαινόμενο της βίας και ενδεχομένως θα είχε κάποια αποτελέσματα. Η απραξία και η αδράνεια, δηλαδή, θα αποδώσουν περισσότερο στο μεσοδιάστημα, την ώρα που τα περιστατικά βίας αυξάνονται και τα ζήσαμε πρόσφατα σε ποδόσφαιρο και μπάσκετ; Μήπως υπάρχουν άλλοι λόγοι; Μακάρι να διαψευστούμε, αλλά προβλέπουμε ότι μάλλον θα βρεθείτε σε δυσχερή θέση να ψηφίζετε νέα παράταση, απαξιώνοντας ολοκληρωτικά το μέτρο και εκμηδενίζοντας την αξιοπιστία σας.

Για τα άρθρα 4 έως 8, που αφορούν στην κατηγοριοποίηση και αδειοδότηση των αθλητικών εγκαταστάσεων, είπαμε ότι είναι στη σωστή κατεύθυνση, όμως υπάρχουν ασάφειες και προχειρότητα. Σας προτείναμε να τα ξαναφέρετε με τον αθλητικό νόμο -κανείς δεν ξέρει πότε- και αφού έχει προηγηθεί ευρύτερη διαβούλευση. Συνεπώς, ψηφίζουμε «παρών» στα συγκεκριμένα άρθρα.

Θα πω ότι συμφωνούμε με τα άρθρα του νομοσχεδίου, που προβλέπουν την αναγνώριση της Αθλητικής Ομοσπονδίας Νεφροπαθών και των «SPECIAL OLYMPICS» ως αθλητικά σωματεία.

Το άρθρο 10 έχει να κάνει με τα χρέη των ομάδων, που υποβιβάζονται σε ερασιτεχνική κατηγορία και μπαίνουν σε καθεστώς εκκαθάρισης. Με τη ρύθμιση που εισάγετε επιτρέπετε στις ομάδες αυτές να δημιουργήσουν νέα εταιρεία, για να ανέβουν σε επαγγελματική κατηγορία, χωρίς να επωμισθούν όλα τα βάρη της παλιάς εταιρείας. Πρόκειται για μια διάταξη που μας προβλημάτισε ιδιαίτερα.

Όπως υπογραμμίσαμε και στην επιτροπή, δεν παραβλέπουμε το γεγονός ότι έχουν αναληφθεί πρωτοβουλίες για τη σύσταση νέων ΠΑΕ, που αποπνέουν υγεία και καταβάλλεται μια έντιμη προσπάθεια να προκύψουν ομάδες κτισμένες σε στερεές βάσεις. Στο παρηκμασμένο σημερινό ελληνικό ποδόσφαιρο, που ταλανίζεται από νοσηρές καταστάσεις και μπορεί να χρησιμοποιείται ως όχημα για άλλα συμφέροντα, η υγεία είναι το κυρίαρχο ζητούμενο, γι’ αυτό και δεν πρόκειται να ορθώσουμε εμπόδιο σε τέτοιες προσπάθειες, όταν μάλιστα, στηρίζονται ενεργά από τις τοπικές κοινωνίες και δεν σταματά βεβαίως το ελληνικό δημόσιο να διεκδικεί τα οφειλόμενα.

Πρέπει, όμως, να μπει επιτέλους μια κόκκινη γραμμή, κύριε Υπουργέ, η οποία θα τηρηθεί αυτήν τη φορά, γιατί, όπως σας τονίσαμε και όπως όλοι γνωρίζουμε, ο κόσμος του ποδοσφαίρου δεν είναι αγγελικά πλασμένος. Δεν υπάρχουν μόνο υγιείς πρωτοβουλίες. Υπάρχουν και αυτοί που καραδοκούν, για να βρουν ένα νομοθετικό κενό για να ξεγλιστρήσουν από τις υποχρεώσεις τους ή να τις φορτώσουν σε τρίτους. Δεν πρέπει να εκπέμψετε ένα μήνυμα ότι η εφαρμογή των νόμων είναι σχετική και ότι με τις κατάλληλες προσβάσεις όλα τακτοποιούνται. Τέτοιες τακτικές «Μαυρογιαλούρου» δεν προσφέρουν καλές υπηρεσίες στον αθλητισμό. Πρέπει να καταστήσετε σαφές ότι ο νόμος δεν θα είναι λάστιχο που θα το τεντώνουμε και θα το μαζεύουμε, ανάλογα με το τι μας βολεύει. Να υπάρξει ένα πλαίσιο κανόνων, που θα τηρείται απαρέγκλιτα και δεν θα μετατραπεί σε κουρελόχαρτο, που κάθε χρόνο θα σβήνονται γραμμές και θα γράφονται καινούργιες.

Σε ό,τι αφορά τις δύο τροπολογίες, που αφορούν σε αθλητικά θέματα, είναι πραγματικά απορίας άξια η ελαφρότητα, με την οποία αντιμετωπίζεται ένα σημαντικό θέμα, όπως είναι η κάρτα υγείας, με βουλευτική τροπολογία της τελευταίας στιγμής. Μη μας πείτε ότι δεν το γνωρίζετε, κύριε Βασιλειάδη. Δεν ξέρω αν είναι προβληματική η επικοινωνία σας με τον Γενικό Γραμματέα Αθλητισμού. Υπάρχουν όμως και sites με καλή πληροφόρηση, που την έχουν προαναγγείλει εδώ και δύο μέρες και αν μη τι άλλο, έπρεπε να συζητηθούν οι δύο τροπολογίες στις δύο επιτροπές που κάναμε.

Το καταθέτω για τα Πρακτικά.

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν θα σταθώ άλλο σε αυτούς τους τακτικισμούς, που μπορεί να σχετίζονται και με τα εσωκομματικά σας και θα σταθώ στην ουσία. Η τροπολογία έχει θετικά στοιχεία, καθώς η ισχύουσα διάταξη μιλάει για δελτίο υγείας. Με τον τρόπο αυτό, έχει επικρατήσει ενσωμάτωση της ιατρικής βεβαίωσης στην πίσω όψη του δελτίου αθλητικής ιδιότητας του αθλητή, δηλαδή δύο σε ένα. Αποτέλεσμα αυτού είναι, κάθε χρόνο να μπαίνει στα δελτία απλά μια σφραγίδα και υπογραφή για την υγεία του αθλούμενου, χωρίς κανονική εξέταση. Είναι καλό, λοιπόν, να διαχωριστεί το δελτίο και η κάρτα υγείας.

Ωστόσο, έχουμε να παρατηρήσουμε τα εξής:

Πρώτον, η ισχύουσα διάταξη έχει εδάφιο, όπως προστέθηκε με τον ν.3708/2008, σύμφωνα με το οποίο στο δελτίο υγείας του κάθε αθλητή καταχωρείται λεπτομερώς κάθε σκεύασμα, που χορηγείται σε αυτόν. Η διάταξη αυτή είχε διπλό σκοπό: Πρώτον, να γνωρίζει αυτός που θα δώσει πρώτες βοήθειες σε κάποιο περιστατικό, που θα συμβεί στον αθλητή, αν παίρνει κάποια φάρμακα σε μόνιμη βάση και δεύτερον, να είναι ξεκάθαρο το αν παίρνει κάποιες φαρμακευτικές ουσίες ο αθλητής, σε περίπτωση ελέγχου ντόπινγκ. Εμείς κρίνουμε απαραίτητο, το υποχρεωτικό περιεχόμενο της κάρτας να περιλαμβάνει και τα ιατρικά σκευάσματα, που τυχόν χορηγούνται στον αθλητή.

Δεύτερον, το κόστος έκδοσης δελτίων αθλητικής ιδιότητας και κάρτας υγείας μετατίθεται στις ομοσπονδίες. Οι συνάδελφοι, που κατέθεσαν την τροπολογία, θα έπρεπε να ξέρουν ότι ήδη στα περισσότερα αθλήματα τα δελτία τα πληρώνουν τα ίδια τα σωματεία, μεταθέτοντας το κόστος τους στους αθλητές και τους γονείς τους. Με τη ρύθμιση αυτή είτε θα ξεσηκωθούν οι ομοσπονδίες, αδυνατώντας να καλύψουν το κόστος είτε ο νόμος δεν θα ισχύσει στην πράξη και τα σωματεία και οι αθλητές θα πληρώνουν πλέον δύο φορές, τόσο για το δελτίο αθλητικής ιδιότητας, όσο και για την κάρτα υγείας.

Αυτονόητα, δεν μπορούμε να υπερψηφίσουμε μια τροπολογία που κατατίθεται «στο πόδι» και χωρίς να έχει προηγηθεί η απαραίτητη διαβούλευση, πόσω μάλλον σε ένα κατατεθέν σχέδιο νόμου αθλητισμού, που είχαμε το χρονικό περιθώριο να το συζητήσουμε.

Όσον αφορά στην τροπολογία για τις άδειες των αθλητών, να πούμε ότι η ίδια η Κυβέρνηση έχει τροποποιήσει ήδη δύο φορές τη συγκεκριμένη διάταξη μέσα σε δυόμισι χρόνια. Το λέω αυτό, για να γίνει αντιληπτός ο πρόχειρος και αποσπασματικός τρόπος νομοθέτησής σας.

Ως Νέα Δημοκρατία, θεωρούμε ότι εκατόν πενήντα ημέρες άδειας τον χρόνο, χωρίς να υπολογίζεται η συμμετοχή σε meeting πρόκρισης και συμμετοχή στους ίδιους τους αγώνες, είναι υπερβολή και είναι λογικό να στρέψετε ένα τμήμα της κοινωνίας απέναντι στους αθλητές. Σε κάθε περίπτωση, δεν μπορείτε να αποφασίζετε με αυτόν τον πρόχειρο τρόπο, χωρίς να μας εξηγήσουν οι εκπρόσωποι των αθλητών τις ανάγκες τους και χωρίς να γνωρίζουμε πόσους αθλητές αφορά.

Κλείνοντας, κυρίες και κύριοι συνάδελφοι, η Νέα Δημοκρατία απέδειξε ότι και σε αυτό το νομοσχέδιο τοποθετείται με γνώμονα το συμφέρον και την προοπτική του ελληνικού αθλητισμού.

Σας έχουμε ξαναπεί, κύριε Υπουργέ, ότι ο αθλητισμός υπερβαίνει τις πολιτικές διαφορές και πρέπει να οδηγεί σε συγκλίσεις, γι’ αυτό και στηρίξαμε κάποια από τα άρθρα του νομοσχεδίου, που τα αξιολογήσαμε θετικά. Δυστυχώς, δεν θα μπορούσαμε να πράξουμε το ίδιο και στην περίπτωση του άρθρου για την ΕΠΟ, γιατί συμβολίζει την ανακολουθία σας, γιατί σηματοδοτεί μια πολιτική, που έχει κρατήσει το ελληνικό ποδόσφαιρο στο σημείο μηδέν, που έχει βυθίσει ακόμα περισσότερο την αξιοπιστία του και το έχει υποχρεώσει σε μνημόνιο διαρκείας, με τη σπάθη του Grexit να ίπταται πάντα πάνω από τα κεφάλια μας και τέλος, γιατί ο στόχος δεν μπορεί να είναι να αλλάξουμε «χαλίφη». Στόχος όλων μας πρέπει να είναι να μην υπάρχει χώρος για «χαλίφη».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΕΤΡΟΣ ΚΩΝΣΤΑΝΤΙΝΕΑΣ:** Κύριε Πρόεδρε …

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα …

**ΠΕΤΡΟΣ ΚΩΝΣΤΑΝΤΙΝΕΑΣ:** Επτά φορές είπε το όνομα «Κωνσταντινέας». Πρέπει να απαντήσω.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα, ακούστε. Επειδή εγώ τον Κανονισμό τον ξέρω απ’ έξω…

**ΠΕΤΡΟΣ ΚΩΝΣΤΑΝΤΙΝΕΑΣ:** Επτά φορές είπε το όνομα «Κωνσταντινέας».

**ΠΡΟΕΔΡΕΥΩΝ (Νικήτας Κακλαμάνης):** Ηρεμήστε, παρακαλώ. Εγώ απαντώ.

**ΠΕΤΡΟΣ ΚΩΝΣΤΑΝΤΙΝΕΑΣ:** Από πολιτικό πολιτισμό δεν ανέφερα ποτέ το όνομα «Καραμανλή».

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα!

**ΠΕΤΡΟΣ ΚΩΝΣΤΑΝΤΙΝΕΑΣ:** Δεν μπορεί να συνεχιστεί αυτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κωνσταντινέα, με βάση τον Κανονισμό, προσωπικό υφίσταται όταν γίνεται αναφορά σε πρόσωπο με χαρακτηρισμό.

**ΠΕΤΡΟΣ ΚΩΝΣΤΑΝΤΙΝΕΑΣ:** Με χαρακτήρισε.

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν σας χαρακτήρισε. Σας επικαλέστηκε σε δηλώσεις σας, τις οποίες κατέθεσε.

**ΠΕΤΡΟΣ ΚΩΝΣΤΑΝΤΙΝΕΑΣ:** Ωραία, για να επικαλεστώ κι εγώ τις δηλώσεις, που μίλαγαν στα τηλέφωνα…

**ΠΡΟΕΔΡΕΥΩΝ (Νικήτας Κακλαμάνης):** Γράψτε, λοιπόν, ό,τι έχετε για τη δευτερολογία σας.

**ΠΕΤΡΟΣ ΚΩΝΣΤΑΝΤΙΝΕΑΣ:** …για να δούμε τι έλεγε ο ένας και τι έλεγε ο άλλος.

**ΠΡΟΕΔΡΕΥΩΝ (Νικήτας Κακλαμάνης):** Δεν μου λέτε, κύριε Κωνσταντινέα, θέλετε να εφαρμόσω τον Κανονισμό; Σας προειδοποιώ για τελευταία φορά!

**ΠΕΤΡΟΣ ΚΩΝΣΤΑΝΤΙΝΕΑΣ:** Δεν έχω αναφέρει το όνομα «Καραμανλή» ποτέ.

**ΠΡΟΕΔΡΕΥΩΝ (Νικήτας Κακλαμάνης):** Σας προειδοποιώ για τελευταία φορά!

(Θόρυβος στην Αίθουσα)

**ΠΕΤΡΟΣ ΚΩΝΣΤΑΝΤΙΝΕΑΣ:** Θα τα πούμε στη δευτερολογία. Θα τα πούμε, γιατί το ίδιο έκανες σε δύο επιτροπές.

**ΑΝΝΑ ΚΑΡΑΜΑΝΛΗ:** Κύριε Σεβαστάκη, εξηγήστε σας παρακαλώ στον συνάδελφό σας.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι!

**ΠΕΤΡΟΣ ΚΩΝΣΤΑΝΤΙΝΕΑΣ:** Θα τα πούμε στη δευτερολογία. Συγγνώμη! Τελειώνει το θέμα, κύριε Πρόεδρε.

**ΠΕΤΡΟΣ ΚΩΝΣΤΑΝΤΙΝΕΑΣ: «**Σηκώθηκαν τα πόδια να χτυπήσουν το κεφάλι». Έλεος πια!

**ΠΡΟΕΔΡΕΥΩΝ (Νικήτας Κακλαμάνης):** Δεν γράφεται τίποτα από τα εκτός μικροφώνου στα Πρακτικά.

Ακούστε λοιπόν: Έχουν εγγραφεί δεκαέξι συνάδελφοι. Αυτό σημαίνει…

**ΧΡΗΣΤΟΣ ΚΕΛΛΑΣ:** …(δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Κέλλα!

**ΧΡΗΣΤΟΣ ΚΕΛΛΑΣ:** Μάλιστα, κύριε Πρόεδρε!

**ΠΡΟΕΔΡΕΥΩΝ (Νικήτας Κακλαμάνης):** Ζωηρός ήλθατε! Ηρεμήστε, όμως, τώρα.

Αυτό σημαίνει ότι έχοντας κάνει μία χρονομέτρηση των χρόνων σε ό,τι αφορά τις πρωτολογίες και εφόσον δεν υπάρχουν άσκοπες διακοπές, με άνεση μάλιστα χρόνου, σε έξι ώρες, μαζί με τους ομιλητές, το νομοσχέδιο ολοκληρώνεται. Επειδή ξέρω ότι υπάρχει η γνωστή επίμαχη τροπολογία, εκτιμώ ότι σε επτά ώρες maximum μπορούμε να τελειώσουμε. Άρα, γύρω στις πέντε να τελειώσουμε, αρκεί να μην υπάρχουν άσκοπες διακοπές και διαπληκτισμοί χωρίς ουσία.

Θα ήθελα να σας παρακαλέσω όλους και τους πιο αυθόρμητους και ορμητικούς και τους υπόλοιπους να πάμε συγκροτημένα. Οι δύο εισηγητές μίλησαν μια χαρά στον χρόνο τους. Να πάμε έτσι και να συνεχίσουμε.

Προχωρούμε με την κ. Χαρά Κεφαλίδου, ειδική αγορήτρια της Δημοκρατικής Συμπαράταξης.

Κυρία Κεφαλίδου, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, υπάρχει κάποια συνεννόηση με την Κυβέρνηση για το πότε θα έλθει ο Υπουργός Εσωτερικών;

**ΠΡΟΕΔΡΕΥΩΝ (Νικήτας Κακλαμάνης):** Όχι, αλλά είτε υπήρχε είτε όχι, το Προεδρείο αποφασίζει πότε θα του δώσει τον λόγο.

**ΜΑΥΡΟΥΔΗΣ ΒΟΡΙΔΗΣ:** Για να του δώσει τον λόγο πρέπει να έλθει εδώ.

**ΠΡΟΕΔΡΕΥΩΝ (Νικήτας Κακλαμάνης):** Είπαμε να ακουστούν πρώτα επί του νομοσχεδίου οι εισηγητές και οι αγορητές και εφόσον έχει έλθει, μετά τον Υπουργό που θα μιλήσει ή αν θέλει ο Υπουργός να του παραχωρήσει τη θέση του, θα δώσουμε τον λόγο για την επίμαχη τροπολογία.

**ΜΑΥΡΟΥΔΗΣ ΒΟΡΙΔΗΣ:** Μπορεί και ο κύριος Υπουργός να μιλήσει. Εκπροσωπείται η Κυβέρνηση.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Τώρα ξέρετε, κύριε Βορίδη, ότι αυτό δεν θα γίνει.

Ορίστε, κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πράγματι, όπως αναφέρεται στην αιτιολογική έκθεση, στο παρόν σχέδιο νόμου ρυθμίζονται θέματα που στοχεύουν στην επίλυση σημαντικών θεμάτων των φορέων του αθλητισμού, έστω και αποσπασματικά. Τα καταφέρνουν; Όχι σε βάθος και όχι επαρκώς.

Για άλλη μια φορά, η απόπειρα τακτοποίησης αναγκαίων θεμάτων, όπως είναι οι άδειες εγκαταστάσεων, άδειες τέλεσης αγώνων κ.λπ., είναι και επιλεκτική και με το βλέμμα στραμμένο προς τις εκλογές, όποτε και αν γίνουν, ΑΜΕΑ, SPECIAL OLYMPICS, Ολυμπιονίκες. Τακτοποιούνται σε έναν βαθμό, λοιπόν, επείγουσες εκκρεμότητες, που δυστυχώς έγιναν επείγουσες επειδή αυτό επέλεξε η ηγεσία του Υπουργείου.

Όταν τα προβλήματα σέρνονται και φθάνουμε «στο παρά ένα», τότε είναι λογικό όλα να γίνονται επείγοντα. Όμως, είπαμε: Από τη συνήθη πρακτική της Κυβέρνησης τελικά, δεν μπορεί να ξεφύγει κανείς. Αυτό, βέβαια, αφορά τις διατάξεις που έχουν να κάνουν με την ΕΠΟ, αυτές και μόνον αυτές. Όλες οι υπόλοιπες που τρύπωσαν, αναρωτιόμαστε ποιον επείγοντα χαρακτήρα έχουν, ώστε να μπορέσει να δικαιολογηθεί η παράκαμψη της διαδικασίας διαβούλευσης.

Τι σας ενοχλεί πραγματικά, στις ομαλές κοινοβουλευτικές διαδικασίες και προσπαθείτε συστηματικά να τις καταστρατηγήσετε; Ποιος είναι ο λόγος να παραλειφθεί η δυνατότητα για σχόλια και παρατηρήσεις των ενδιαφερομένων, που είδατε και στη διαδικασία με τους φορείς πόσο χρήσιμες και ουσιαστικές είναι στην επεξεργασία του νομοσχεδίου;

Μπαίνουμε στα άρθρα: Άρθρο 1. Ξεψηφίζετε σταθερά και μεθοδικά τον νόμο Κοντονή, που έτσι και αλλιώς, έχει γίνει κουρελόχαρτο, γιατί πρέπει να πραγματοποιηθεί η προγραμματισμένη γενική συνέλευση της ΕΠΟ, ανοίγοντας τον δρόμο για την εκλογική διαδικασία, ώστε να μπορέσουν να συμμετάσχουν οι ελληνικές ομάδες στα κύπελλα Ευρώπης.

Για να περάσει, κύριε Υπουργέ, η αποδόμηση του προηγούμενου δικού σας αθλητικού νόμου, αθόρυβα και στα ψιλά αποφασίσατε να τον κόψετε σε μικρά κομματάκια και θα μας τον σερβίρετε κάθε φορά, ανάλογα με τη συγκυρία. Είναι ομολογουμένως, πολύ πιο ευφυής τακτική, αλλά το πόσο αποτελεσματική είναι θα φανεί στην πορεία, ειδικά όταν αραχνιάζει ξεχασμένος στα συρτάρια της Γενικής Γραμματείας Αθλητισμού ο αθλητικός νόμος, που εδώ και πάρα πολύ καιρό έχει μπει στη διαβούλευση κι εσείς συνεχίζετε να νομοθετείτε αποσπασματικά και πρόχειρα.

Περιμένουμε, βέβαια, να δούμε και πού θα καταλήξει όλο αυτό, ελπίζοντας πως ό,τι κάνετε είναι συμφωνημένο με τη FIFA και ότι κάπου θα οδηγήσει. Το τι ακριβώς σκέφτεται η Κυβέρνηση και ποια είναι η συνολική θέση της για το ποδόσφαιρο, ελπίζουμε σήμερα να το ακούσουμε από εσάς.

Άρθρο 2: Αφορά την αθλητική αναγνώριση της Ομοσπονδίας Νεφροπαθών και Μεταμοσχευμένων και είναι απορίας άξιο γιατί, ένα τόσο σημαντικό θέμα, όπως είναι η χορήγηση αθλητικής αναγνώρισης σε Ομοσπονδία Αθλητικών Σωματείων ΑΜΕΑ, για λόγους ισονομίας, γίνεται τόσο επιφανειακά, αποσπασματικά και πρόχειρα. Προφανώς, δεν είμαστε αντίθετοι. Συμφωνούμε, αλλά και εκφράζουμε την ανάγκη ολοκλήρωσης αυτής της πρωτοβουλίας, γιατί, όπως μας επισήμανε πολύ σωστά η ΕΟΕ, η χορήγηση αθλητικής αναγνώρισης σε ομοσπονδία με νόμο δημιουργεί προβλήματα στις περιπτώσεις ανάκλησης.

Άρα, ερωτήματα: Τι γίνεται μετά; Θα γίνεται άρση, όπως στις άλλες ομοσπονδίες; Θα ελέγχονται οι προϋποθέσεις; Πώς το έχετε σχεδιάσει; Γιατί να μην τροποποιηθεί το άρθρο με τις εξαιρέσεις των απαιτούμενων σωματείων για την αναγνώριση της ομοσπονδίας αυτής;

Άρθρο 3: Είναι η περίφημη κάρτα φιλάθλου. Δεν στεκόμαστε καν στο θέμα αυτό. Άλλη μια παράταση, γιατί τελικά πραγματικά, είναι το πιο σύντομο ανέκδοτο στα γήπεδα. Μάλιστα, έχει πατενταριστεί η έκφραση για κάθε τι που λέγεται και δεν γίνεται: «Σαν την κάρτα του Κοντονή». Τι παραπάνω να πει κανείς; Μιλάμε για σκέτη ιλαροτραγωδία!

Κύριε Υπουργέ, στα άρθρα 4 με 8 πραγματικά είναι σωστή η πρόθεση της Κυβέρνησης να κατηγοριοποιήσει τις αθλητικές εγκαταστάσεις ανάλογα με το είδος της αθλητικής εγκατάστασης, αλλά και αυτό γίνεται αποσπασματικά και «στο πόδι». Γιατί τόση βιασύνη; Όλοι αναγνωρίζουμε την αναγκαιότητα ρύθμισης του ζητήματος, αλλά οι συγκεκριμένες διατάξεις είναι τακτοποιητικές εκκρεμοτήτων, χωρίς σχέδιο, χωρίς φιλοσοφία και κατεύθυνση και μάλλον θεωρούμε ότι θα μπερδέψουν τα εμπλεκόμενα μέρη. Αντί να δώσουν λύση στα προβλήματα, δημιουργούν επιπλέον προβλήματα.

Το ίδιο ισχύει και για τις διατάξεις, που αναφέρονται στον τρόπο και στη διάρκεια της άδειας λειτουργίας από τις επιτροπές ελέγχου καταλληλότητας. Στην επιτροπή σάς θέσαμε σειρά ερωτημάτων, αλλά και προτάσεων. Επιτρέψτε μου να τις αναφέρω επιγραμματικά στην Ολομέλεια.

Πρώτον, γιατί διαφορετικές διάρκειες ανάλογα με την κατηγορία; Κάθε χρόνο αυτό σημαίνει ότι θα απαιτούνται νέα έγγραφα και αυτό θα ταλαιπωρεί τους εμπλεκόμενους.

Δεύτερον, η Γενική Γραμματεία Αθλητισμού θα παίξει τον ρόλο του χειριστή του εθνικού μητρώου κατηγοριοποιήσεων και αδειών καταλληλότητας των αθλητικών εγκαταστάσεων; Αυτή είναι η στόχευση; Η πρότασή μας είναι να υπάρξει αυτό το εθνικό μητρώο, μιας και όλα τα έγγραφα τελικά κοινοποιούνται στη Γενική Γραμματεία Αθλητισμού και μάλιστα πρέπει να αποσαφηνιστεί και η κατηγοριοποίηση: Οι δήμοι για τα δημοτικά, οι περιφέρειες για τα περιφερειακά –σήμερα βάζετε τους δήμους για να το κάνουν αυτό- και η Γενική Γραμματεία Αθλητισμού για τα εθνικά.

Τρίτον, είναι θετικό το ότι η περιφέρεια εκδίδει άδεια καταλληλότητας και άδεια τέλεσης αγώνα. Υπάρχει, όμως, έντονος προβληματισμός για το πόσο έγκαιρα θα γίνει η μεταβίβαση αρχείων από την αποκεντρωμένη διοίκηση στις περιφέρειες και για το κατά πόσο τα χρονικά διαστήματα που παρέχονται -είναι δύο μήνες για την έκδοση αποφάσεων κατάταξης των εγκαταστάσεων- επαρκούν.

Τέταρτον, μήπως δεν θα πρέπει να μεταβάλλονται συνεχώς οι κατηγορίες; Κάθε χρόνο μπορεί να αλλάζουν τα πάντα, να αλλάζουν οι κατηγορίες. Τι θα κάνετε; Η πρότασή μας είναι η εγκατάσταση να κατηγοριοποιείται με βάση τα τεχνικά της χαρακτηριστικά και όχι με βάση τη χρήση. Θα ήταν πιο κατανοητή η κατηγοριοποίηση με βάση μόνο το είδος, το μέγεθος και τη δυναμικότητά τους και όλα αυτά με μία ενιαία αντιμετώπιση και η τυχόν απαίτηση πρόσθετων προϋποθέσεων να γίνεται ανάλογα με τη δραστηριότητα ή την κατηγορία αγώνων που φιλοξενούν.

Πέμπτον, γιατί μια εγκατάσταση, εάν έχει τις προδιαγραφές για ανώτερη κατηγορία αγώνων, να παίρνει τη μικρότερη;

Έκτον, στις μικρές κατηγορίες όλα αρχίζουν και τελειώνουν με τις αποφάσεις του δημάρχου. Δηλαδή, εδώ θα έχουμε τον δήμαρχο να είναι ιδιοκτήτης, να είναι ελέγχων και ελεγχόμενος. Αυτό δεν δημιουργεί ένα πρόβλημα;

Έβδομον, ενώ ζητάτε άδεια και αναλύετε μάλιστα και πολλές περιπτώσεις σε κοινές κατηγορίες, τις ειδικές κατηγορίες, όπως είναι τα κωπηλατικά κέντρα και τα χιονοδρομικά κέντρα, βλέπουμε ότι τις προσπερνάτε με μεγάλη ευκολία. Για παράδειγμα, ενώ στη Δράμα απαιτείται άδεια για ένα γηπεδάκι μπάσκετ ενός οικισμού εκατόν πενήντα κατοίκων, δεν κάνετε το ίδιο για μια μόνιμη εγκατάσταση κωπηλασίας όπου θα διεξάγονται διεθνείς αγώνες. Εμείς πιστεύουμε ότι και οι ειδικές κατηγορίες πρέπει να αδειοδοτούνται.

Όγδοον, ο δήμος θα πρέπει να παρακολουθεί συνεχώς τις μεταβολές της κατηγορίας των πρωταθλημάτων και αυτό συνεπάγεται φόρτο και μεγαλύτερη γραφειοκρατία.

Ένατον, εάν σε ένα δημοτικό αθλητικό συγκρότημα που υπάρχουν εφτά, οκτώ διαφορετικές κατηγορίες οι οποίες πιθανόν θα μεταβάλλονται κάθε χρόνο, τι θα γίνεται με την άδεια; Η πρότασή μας είναι ότι όταν υπάρχουν συγκροτήματα, πρέπει να δίνεται άδεια από την ανώτατη επιτροπή, δηλαδή από την περιφέρεια.

Τέλος, στην παράγραφο 6 του άρθρου 5 μας μιλάτε για μια ΚΥΑ που θα εξειδικεύσει όλες τις αδειοδοτήσεις, ενώ παρακάτω νομοθετείτε εξειδικεύοντας στα άρθρα 6, 7 και 8.

Τα άρθρα 9 και 10 τα περνάω επί τροχάδην.

Tο άρθρο 11 αφορά την εξομοίωση των Special Olympics με τα αναγνωρισμένα από τη Γενική Γραμματεία αθλητικά σωματεία. Είναι μεγάλο θέμα. Και εδώ γίνεται πρόχειρα διατυπωμένη η διάταξη για τα Special Olympics. Είναι γνωστό ότι το σωματείο αυτό δεν είναι αθλητικό, αλλά για να μπορέσει να επιχορηγηθεί προχωράμε σε αυτήν τη συγκεκριμένη ρύθμιση.

Ωστόσο, θεωρούμε ότι εξομοιώνοντας τα Special Olympics, που παρέχουν σημαντικό και αναγνωρισμένο κοινωνικό έργο, με αθλητικό σωματείο, περιορίζετε τη δυνατότητά τους να κινηθούν ευρύτερα και πιο ευέλικτα. Η πρότασή μας είναι να πείτε το απλούστερο, ότι τα Special Olympics μπορούν να επιχορηγούνται για τις αθλητικές τους δραστηριότητες από τη Γενική Γραμματεία Αθλητισμού.

Στο άρθρο 12 είναι πολύ θετική η ρύθμιση για τους Ολυμπιονίκες μας, εφόσον οι φορείς από τους οποίους αποσπώνται δεν τους αξιοποιούν σε τέτοιες δράσεις. Πιστεύουμε πραγματικά ότι η προσφορά τους, ειδικά στα νέα παιδιά, είναι σπουδαία, είναι σημαντική, είναι αναντικατάστατη.

Το άρθρο 13 ασχολείται με ένα δαιδαλώδες, ακανθώδες θέμα που έχει να κάνει με την επιλεκτική χορήγηση τιμής ένεκεν διπλώματος προπονητή. Επιτρέψτε μου να σας πω ότι όσο τιμητική και αν φαίνεται, κυρίως όταν υπάρχει και η συσχέτιση με τα ολυμπιακά μετάλλια, τόσο προβληματική παρουσιάζεται στην εφαρμογή της.

Είναι αντιληπτό, κατανοητό ότι θέλουμε να τιμήσουμε και να διευκολύνουμε αυτούς τους ανθρώπους που δίνουν την ψυχή τους για τη στήριξη των αθλητών μας. Εγώ η ίδια -το ξαναλέω- έχω έναν λόγο παραπάνω να το θέλω, έχοντας πλήρη γνώση του αγώνα, των δυσκολιών και της τεράστιας προσπάθειας και προσφοράς του πατέρα της δικής μας ολυμπιονίκη, της Άννας Κορακάκη, που τυχαίνει να είναι και Δραμινή. Όμως διερωτώμαι αν είναι αυτός ο κατάλληλος τρόπος. Και αναρωτιέμαι, γιατί, ενώ απονέμεται άδεια άσκησης επαγγέλματος κατηγορίας Α, νομοθετικά δεν έχετε ρυθμίσει ούτε καν τις κατηγορίες.

Πρέπει, λοιπόν, να βρεθεί ένας νόμιμος, όχι μόνο στην ουσία αλλά και στη βάση του, τρόπος, για να διευκολύνουμε και να τιμήσουμε τις προσπάθειες αυτών των ανθρώπων. Δεν ζητούν χάρες. Χρειάζονται και δικαιούνται την πρόβλεψη της πολιτείας, για να μπορούν να επιτελέσουν το έργο τους, και εμείς θεωρούμε ότι αυτή η διάταξη όπως την προτείνετε ανοίγει θέματα.

Επιλεκτικά θα σας βάλω κάποια: Πώς ορίζεται ως προπονητής κάποιος που δεν έχει άδεια άσκησης επαγγέλματος; Κατά δήλωση του αθλητή; Πώς ένας αθλητής προπονείται από μη προπονητή, όταν τόσο το σωματείο όσο και η ομοσπονδία υποχρεούται να έχει;

Αν και το θέμα έχει πολλές τεχνικές δυσκολίες, εμείς θα τολμήσουμε –και το κάναμε ήδη και στην επιτροπή- να καταθέσουμε μια πρόταση, συμβάλλοντας ουσιαστικά στην εξεύρεση λύσης. Η πρότασή μας, λοιπόν, λέει: Σε πρόσωπα που καθ’ όλο το ολυμπιακό έτος, δηλαδή από 1η Ιανουαρίου μέχρι 31 Δεκεμβρίου, ασκούσαν κατ’ αποκλειστικότητα το προπονητικό έργο σε αθλητές που κατέκτησαν ολυμπιακό μετάλλιο σε Ολυμπιακούς ή Παραολυμπιακούς Αγώνες, τα οποία δεν διέθεταν άδεια άσκησης επαγγέλματος προπονητή του κλάδου άθλησης των ανωτέρω αθλητών ή δεν είχαν προβεί σε αναγγελία άσκησης επαγγέλματος προπονητή του κλάδου άθλησης των ανωτέρω αθλητών, να δίνεται η δυνατότητα κατ’ εξαίρεση να προχωρήσουν σε αναγγελία άσκησης επαγγέλματος το αμέσως επόμενο έτος, η οποία θα λογίζεται ότι έχει ισχύ από 1η Ιανουαρίου του ολυμπιακού έτους. Για την ανωτέρω αποκλειστικά και μόνο περίπτωση τα πρόσωπα αυτά στα απαιτούμενα δικαιολογητικά μπορούν να υποβάλουν, αντί του διπλώματος Σχολής Προπονητών της Γενικής Γραμματείας Αθλητισμού, την απαιτούμενη βεβαίωση του ετήσιου αποκλειστικού προπονητικού έργου που παρείχαν στους ανωτέρω αθλητές. Και φυσικά, η ρύθμιση αυτή πρέπει να έχει ημερομηνία στην οποία καταργείται. Είπατε να είναι το τέλος των Χειμερινών Ολυμπιακών Αγώνων και θεωρούμε ότι είναι λογικό.

Στο άρθρο 14 υπάρχει άλλη μια πρόχειρη διάταξη για τα γυμναστήρια των είκοσι έως εκατό τετραγωνικών μέτρων. Η προτεινόμενη ρύθμιση δεν είναι ολοκληρωμένη, γιατί δεν καλύπτει το τι γίνεται με τους άλλους αθλητικούς χώρους, παραδείγματος χάριν κολυμβητικές δεξαμενές, τένις, χώρους μεγαλύτερους των εκατό τετραγωνικών κ.λπ.. Μπορεί να κλείνουμε μια εκκρεμότητα, το θέμα όμως είναι ότι από το ένα άκρο περνάμε στο άλλο. Τι πιστοποιητικό και τι έλεγχο θα έχουν; Οι χώροι δεν θα πρέπει να έχουν προδιαγραφές υγιεινής και ασφάλειας; Δεν θα πρέπει να υπάρχει κατάλληλο προσωπικό, γυμναστές, με άδεια άσκησης επαγγέλματος;

Το άρθρο 15 μιλάει για την καταβολή αποζημιώσεων στα μέλη της ΔΕΑΒ, με το οποίο και συμφωνούμε.

Κλείνοντας, για όλους αυτούς τους λόγους, κύριε Υπουργέ, που σας ανέφερα μέχρι τώρα και για κάτι τέτοιες αστοχίες επιμένουμε ότι το παρόν σχέδιο νόμου, δεν ήταν, αλλά το κάνατε επείγον, χωρίς κανέναν πειστικό λόγο, στερώντας του τη δυνατότητα να ρυθμίσει με επάρκεια, σαφήνεια και δικαιοσύνη τα όντως σοβαρά θέματα του αθλητισμού. Περιμένουμε τις πρωτοβουλίες σας σε σχέση με τις προτάσεις που έχουμε καταθέσει και εγγράφως χθες στην επιτροπή και περιμένουμε να ακούσουμε και την άποψή σας σε σχέση με τις τροπολογίες που έχουν κατατεθεί.

Ευχαριστώ, κύριε Πρόεδρε, για τον χρόνο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Νικήτας Κακλαμάνης):** Ήσασταν συνεπής.

Τον λόγο έχει ο ειδικός αγορητής από τη Χρυσή Αυγή, ο συνάδελφος κ. Αντώνιος Γρέγος.

Ορίστε, κύριε Γρέγο, έχετε τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Και πάλι έχουμε ένα νομοσχέδιο με τη συνήθη «δημοκρατική» διαδικασία του επείγοντος και μάλιστα ένα πάρα πολύ σοβαρό νομοσχέδιο για ένα θέμα που αφορά και τους αθλητές και την κοινωνία γενικότερα.

Τα προβλήματα που ταλανίζουν τον χώρο του αθλητισμού είναι πάρα πολλά και έχουν πάρα πολλές κοινωνικές επιπτώσεις: βία στα γήπεδα, ντόπινγκ, παράνομος στοιχηματισμός, ανυπαρξία ή άθλια κατάσταση των αθλητικών κέντρων.

Τι να πούμε εδώ για τα ολυμπιακά ακίνητα! Είναι μια πολύ μεγάλη ιστορία με πάρα πολύ διαπλοκή. Και μιας που είπα για διαπλοκή, θα ήθελα να πω πως στον χώρο του αθλητισμού κυριαρχεί σε πολλές περιπτώσεις ό,τι και στους υπόλοιπους, δηλαδή διαφθορά και διαπλοκή.

Έχουμε καταθέσει δεκάδες ερωτήσεις για τα θέματα του αθλητισμού. Είμαστε σε επικοινωνία με αθλητές όλων των επιπέδων και παραολυμπιονίκες, καθώς και με αθλητικούς συλλόγους και σωματεία όπως και ομοσπονδίες. Τα περισσότερα προβλήματα είναι γνωστά, αλλά καμμία κυβέρνηση ως τώρα και φυσικά ούτε κι εσείς δεν έχετε τη βούληση να τα αντιμετωπίσετε.

Τα παιδιά μας συνεχίζουν να αθλούνται σε γήπεδα με τσιμέντο και σπασμένες ρακέτες ή εστίες, με πολλούς τραυματισμούς και διάφορους άλλους κινδύνους. Το να πας με την οικογένειά σου σε έναν χώρο ποδοσφαίρου αποτελεί ένα μεγάλο ρίσκο.

Η οικονομική κατάσταση της χώρας αποτελεί τροχοπέδη σε κάθε προσπάθεια ανάπτυξης στον χώρο του αθλητισμού. Σε πείσμα όλων αυτών, μέσα στις αλάνες και στα τσιμεντένια γήπεδα, η χώρα μας βγάζει μεγάλους αθλητές και κατακτά διακρίσεις σε πάρα πολλά αγωνίσματα.

Η ανάκρουση του εθνικού μας ύμνου μας γεμίζει πάντα με υπερηφάνεια και καταδεικνύει ότι ακόμα και μια μικρή σε έκταση χώρα μπορεί να κατακτήσει την κορυφή και στον αθλητικό τομέα. Το λέω αυτό σε πείσμα όλων όσων υποστηρίζουν με σθένος μόνον τον επαγγελματικό αθλητισμό και όσων θεωρούν ότι το χρήμα είναι υπέρτατη αξία.

Δυστυχώς, πολλές διακρίσεις γίνονται αντικείμενο πολιτικής εκμετάλλευσης. Έχουμε άπειρα παραδείγματα.

Λαμβάνοντας υπ’ όψιν τις τοποθετήσεις των φορέων αλλά και τον τρόπο λειτουργίας της Κυβέρνησης, θα ψηφίσουμε ανάλογα με τα άρθρα του νομοσχεδίου.

Δεν υπάρχει αμφιβολία ότι το ελληνικό ποδόσφαιρο νοσεί βαρύτατα. Δυστυχώς, με απογοήτευση παρατηρούμε ότι η Κυβέρνηση δεν αντιλαμβάνεται τον αθλητισμό ως ένα από τα βασικά κοινωνικά αγαθά, με τα οφέλη που θα μπορέσουν να προκύψουν από ένα σωστά οργανωμένο σύστημα άθλησης ως σύστημα που θα γεννά πρότυπα, θα γεμίζει στάδια και θα φουσκώνει με προσμονή τις ψυχές των φιλάθλων για την κυριακάτικη γιορτή.

Αυτά που επικρατούν είναι παντελής έλλειψη σχεδιασμού και οράματος, η αναξιοκρατία και η αδιαφάνεια, οι πελατειακές σχέσεις, τα επιχειρηματικά συμφέροντα που επιβάλλουν την εφαρμογή δικών τους επιταγών. Το σκηνικό που συνθέτει το ελληνικό ποδόσφαιρο είναι πραγματικά ζοφερό. Υπάρχουν καταγγελίες για ύποπτες συναλλαγές, περίεργες επιτροπές και μέσα σε όλα αυτά έχουμε και τρομερά επεισόδια βίας και παρακμής. Το βλέπουμε καθημερινά και γινόμαστε μάρτυρες τέτοιων επεισοδίων.

Σε αυτά τα δεδομένα η Κυβέρνηση απαντά με το παρόν νομοσχέδιο, το οποίο για άλλη μια φορά εξανεμίζει κάθε ελπίδα για πάταξη της διαπλοκής στον αθλητισμό. Ξεκίνησε με φιλόδοξα σχέδια περί καταπολέμησης της διαφθοράς και πράγματι όλοι ανέμεναν ένα σχέδιο νόμου το οποίο θα ενσωματώνει ένα σύνολο διατάξεων με αυστηρά μέτρα για όσους συμμετέχουν στις ομοσπονδίες, με σκληρά μέτρα τήρησης της τάξης στα γήπεδα, με απαγόρευση παράνομων στοιχημάτων, αλλά τελικά ελάχιστα από αυτά έγιναν.

Και μόνον η έκθεση της UEFA που κατατάσσει το ελληνικό ποδόσφαιρο στα τελευταία του ευρωπαϊκού χάρτη αρκεί για να επιβεβαιώσει τη νοσηρή κατάσταση που έχει περιέλθει το ελληνικό ποδόσφαιρο. Δεν μπορούμε, όμως, να δεχτούμε ότι η UEFA ή η FIFA θα είναι επικυρίαρχος.

Και εδώ να πούμε άλλη μια φορά, κύριε Υπουργέ, ότι απαιτούμε να καταγγείλετε τη χρήση του ονόματος «Μακεδονία» στο γειτονικό μόρφωμα.

Στον επαγγελματικό αθλητισμό και ειδικότερα στο ποδόσφαιρο οι μεγαλοπαράγοντες, τα πελατειακά συμφέροντα και οι κομματικές σχέσεις οργιάζουν. Το ποδόσφαιρο αποτελεί δεξαμενή ψήφων και ικανοποίηση πολιτικών και οικονομικών σκοπιμοτήτων. Υπό αυτές τις συνθήκες, και το υγιές κομμάτι του αθλητισμού και των φιλάθλων τείνει να εκλείψει.

Επειδή με τις διατάξεις που εισάγετε ουδέν αλλάζετε από το παρόν σύστημα που έχει διαμορφωθεί στον ελληνικό αθλητισμό, επί της αρχής θα δηλώσουμε ότι υπάρχουν κάποια θετικά άρθρα και κάποια άρθρα θα τα καταψηφίσουμε.

Στο άρθρο 1 ρυθμίζονται θέματα σύγκλησης, συγκρότησης και λειτουργίας της Γενικής Συνέλευσης της Ελληνικής Ποδοσφαιρικής Ομοσπονδίας, της ΕΠΟ. Εδώ επανερχόμαστε στο ζήτημα που έθιξα κατά την έναρξη της τοποθέτησής μου. Η ηγεσία του ποδοσφαίρου είναι εγκλωβισμένη σε πολιτικά παιχνίδια αποπροσανατολισμού και υποταγής και δεν εμπνέει σχεδόν κανέναν.

Αντίθετα, ενισχύει την απογοήτευση του κόσμου και την απομάκρυνσή του από τους χώρους του αθλητισμού. Εκτός από τη λειτουργία της και βάσει των ημερομηνιών, θα πρέπει, επιτέλους, να γίνει η περιβόητη κάθαρση. Αργήσατε για άλλη μια φορά ακόμα και το αφήσατε και πάλι για τελευταία στιγμή.

Με το άρθρο 2 χορηγείται ειδική αθλητική αναγνώριση στην Αθλητική Ομοσπονδία Νεφροπαθών και Μεταμοσχευμένων. Μας βρίσκει σύμφωνους όλη αυτή η διάταξη, αλλά δεν αρκεί για να επιλύσει τα προβλήματα που αντιμετωπίζουν οι αθλητές που αγωνίζονται σε παραολυμπιακούς και οι αθλητές με εν γένει δυσκολίες.

Με το άρθρο 3 παρατείνεται ο χρόνος έναρξης της εφαρμογής και χρήσης της ηλεκτρονικής κάρτας φιλάθλου. Όπως στο παρελθόν, έτσι και σήμερα, τασσόμαστε κατά της ηλεκτρονικής παρακολούθησης των φιλάθλων. Συνιστά βάναυση παραβίαση των προσωπικών δεδομένων και προσβάλλει τη συνταγματική αρχή προστασίας της προσωπικότητας.

Προσχηματικά και μόνο, επικαλείστε το επιχείρημα περί πάταξης της αθλητικής βίας, μέσω της χρήσης της κάρτας φιλάθλου. Η πολιτεία γενικά και οι αστυνομικές αρχές γενικότερα διαθέτουν τα μέσα προκειμένου αφ’ ενός να καταστείλουν την κάθε μορφής βία στους αθλητικούς χώρους, αφ’ ετέρου, να εμφυσήσουν στους φιλάθλους ένα πνεύμα που προάγει τον αθλητισμό.

Ο λόγος για τον οποίο δεν αποτρέπουν τις αποκλίνουσες συμπεριφορές είναι μόνο για να διατηρούν το άλλοθι του ηλεκτρονικού φακελώματος. Θυμίζουμε ότι απαιτείται και ΑΦΜ και ΑΜΚΑ γι’ αυτόν τον σκοπό, το οποίο αποτελεί ένα ευαίσθητο προσωπικό δεδομένο.

Επίσης, η κάρτα φιλάθλου και το ηλεκτρονικό εισιτήριο πολύ λίγο μπορεί να συνεισφέρει στην καταπολέμηση της βίας, την οποία όλοι καταδικάζουμε, διότι ποτέ κανένας φίλαθλος δεν χρησιμοποιεί τη θέση την οποία αναγράφει το εισιτήριο.

Τα άρθρα 4, 5, 6 και 7 είναι μία σειρά διατάξεων με τις οποίες επιχειρείται η απλοποίηση των διαδικασιών κατηγοριοποίησης των αθλητικών εγκαταστάσεων και χορήγησης αδειών. Συστήνεται, μάλιστα, και η Επιτροπή Ελέγχου Καταλληλότητας αθλητικών εγκαταστάσεων και καθορίζεται ο τρόπος λειτουργίας αυτής.

Τώρα εδώ τίθεται το εξής ερώτημα: Κατά πόσο θα γίνεται ουσιαστικός έλεγχος και δεν θα περιορίζεται σε μία τυπική έγκριση; Είναι γνωστό ότι στα γρανάζια της γραφειοκρατίας, τα οποία υπάρχουν και στους δήμους και στις περιφέρειες, θα δημιουργηθούν πολλά προβλήματα και οι συνήθεις αναρμοδιότητες. Εξυπακούεται ότι απαιτούνται ασφαλείς χώροι άθλησης για όλους.

Να πούμε εδώ, κύριε Υπουργέ, -θα σας καταθέσω και σχετική ερώτηση- ότι οι επιτροπές που προτείνονται να δημιουργηθούν για τον έλεγχο της καταλληλότητας των αγωνιστικών χώρων πιστεύω ότι θα έπρεπε να εξετάσουν και το κατά πόσο οι αρχικές αθλητικές εγκαταστάσεις έχουν παραμείνει πιστές στον αρχικό σχεδιασμό τους για τα αθλήματα που κλήθηκαν να καλύψουν, δηλαδή, να εξετάσουν ποιες παρεμβάσεις έγιναν στα γυμναστήρια και τι επιπτώσεις είχε αυτό στην ανάπτυξη συγκεκριμένων αθλημάτων στην περιοχή.

Στο άρθρο 8 φαίνεται ότι ο συντάκτης του άρθρου έχει ελλιπείς νομικές γνώσεις -τα είπαμε και στην επιτροπή- και είμαι επιεικής στον χαρακτηρισμό. Τι ακριβώς σημαίνει η φράση «ποινική δίωξη δεν μπορεί να ασκηθεί και ο υπεύθυνος απαλλάσσεται από κάθε ποινή»; Σε κάθε περίπτωση, όμως, η λειτουργία αθλητικής εγκατάστασης που στερείται άδειας συνιστά διοικητική παράβαση και ως τέτοια πρέπει να αντιμετωπίζεται και ουδόλως προσβάλλει κάποιο έννομο αγαθό, ώστε να έχει ποινικό ενδιαφέρον και να επισύρει ποινή φυλάκισης.

Στην Ελλάδα έχουμε την τάση να ποινικοποιούμε τις διοικητικές παρεμβάσεις στο σύνολό τους, ενώ είναι δύο διαφορετικοί τομείς δικαίου. Ακόμα, όμως, κι αν εντάξετε τη λειτουργία αθλητικής εγκατάστασης χωρίς άδεια στις ποινικές παραβάσεις, εντοπίζεται μία αναντιστοιχία στην ποινή φυλάκισης των τριών μηνών και της χρηματικής ποινής των 50.000 ευρώ.

Με τα άρθρα 9 και 10 μειώνεται η εγγυητική επιστολή που καταθέτουν οι ΚΑΕ, τίθεται εν αμφιβόλω η πληρωμή των παικτών και των προπονητών. Χρειάζεται διαφάνεια και δικαιοσύνη.

Και μια που μιλάμε γι’ αυτό, να πούμε ότι στην επιτροπή ο Υπουργός μίλησε για ισονομία κι αυτό ακριβώς απαιτεί και ο κάθε υγιώς σκεπτόμενος φίλαθλος. Να πούμε, επίσης, ότι αυτή είναι και η αιτία που δημιουργούνται πολλές φορές βίαια επεισόδια στα γήπεδα της χώρας, χωρίς να είναι, φυσικά, άμοιροι ευθυνών οι υπόλοιποι, μέσα ενημέρωσης, παράγοντες και τα γνωστά συμφέροντα.

Στο άρθρο 11 η εξομοίωση του μη κερδοσκοπικού κοινωφελούς σωματείου «Special Olympics International Hellas» με τα αναγνωρισμένα αθλητικά σωματεία δεν επιλύει αυτομάτως τα προβλήματα που αντιμετωπίζουν οι αθλητές που έχουν κινητικές δυσκολίες. Δεν είναι καθόλου εύκολη η πρόσβαση ατόμων με αναπηρία στης αθλητικές εγκαταστάσεις και αθλητικά σωματεία, συλλόγους και οποιονδήποτε αθλητικό χώρο, ώστε να μπορέσουν να ασχοληθούν με κάποιο άθλημα. Δεν υπάρχει οργανωμένος μηχανισμός από την πολιτεία και τα περισσότερα άτομα με ειδικές ανάγκες ασχολούνται με τον αθλητισμό από τύχη ή επειδή τον αγαπούν πάρα πολύ.

Είμαστε πάντα δίπλα τους και τους στηρίζουμε. Στηρίζουμε αυτούς τους μαχητές του στίβου και της ζωής.

Με το άρθρο 12, επανέρχονται σε ισχύ διατάξεις περί διορισμών των ολυμπιονικών στο δημόσιο. Αρχικά, θα συμφωνήσουμε ότι ορθώς πρέπει να αμείβονται και να χορηγούνται κάποια προνόμια στους αθλητές, οι οποίοι με τόσες δυσκολίες και με μηδαμινή κρατική βοήθεια κατάφεραν να κατακτήσουν μια θέση στο βάθρο. Είναι κι αυτό μια ελάχιστη αναγνώριση της πολιτείας, έστω και εκ των υστέρων.

Αυτό, όμως, που εμείς θέλουμε να πούμε είναι ότι θα μπορούσαν αυτοί οι άνθρωποι, με τόσες ειδικές γνώσεις στα θέματα αθλητισμού, να αξιοποιηθούν στα σχολεία, στα αθλητικά σωματεία, να ενθαρρύνουν τα νέα παιδιά, να δώσουν κατευθυντήριες γραμμές, να μεταφέρουν τη δική τους γνώση και εμπειρία, αυτή που η πολιτεία τούς είχε στερήσει.

Άρθρο 13. Σαφώς αναγνωρίζουμε την προσφορά των προπονητών των αθλητών που κατέκτησαν μετάλλιο στους Ολυμπιακούς Αγώνες οι οποίοι δεν διαθέτουν άδεια ασκήσεως προπονητή. Θα πρέπει, όμως, να ληφθεί υπ’ όψιν ότι υπάρχουν τα αντίστοιχα ιδρύματα που πιστοποιούν αυτή την άδεια. Μιλάω για τα ΤΕΦΑΑ.

Άρθρο 14. Όπως είπαμε στην επιτροπή, διατηρούμε επιφυλάξεις και θεωρούμε ότι πρέπει να υπάρχουν οι απαραίτητες προδιαγραφές, προκειμένου να λειτουργούν οργανωμένα γυμναστήρια σε ξενοδοχειακές μονάδες. Σαφώς και πρέπει να υπάρχουν. Είναι απαίτηση πολλών τουριστών πλέον. Προέχει, όμως, όπως είπα και στην επιτροπή, η ασφάλεια των αθλούμενων και στοιχειώδη επιτήρηση των συγκεκριμένων χώρων. Συμβαίνουν πάρα πολλά ατυχήματα σε χώρους γυμναστηρίων από κακή χρήση οργάνων.

Οι επιτροπές που προτείνετε να δημιουργηθούν για τον έλεγχο της καταλληλόλητας των αγωνιστικών χώρων πιστεύω ότι θα έπρεπε να εξετάσουν και το κατά πόσο οι αρχικές αθλητικές εγκαταστάσεις που σας είπα πριν τηρούν αυτούς τους όρους.

Άρθρο 15. Δεδομένου ότι η Διαρκής Επιτροπή κατά της Αθλητικής Βίας, η ΔΕΑΒ, επιβαρύνει μέχρι του ποσού των 61.000 ευρώ τον κρατικό προϋπολογισμό, θα έπρεπε στο παρόν νομοσχέδιο να επισυναφθεί και μια τριμηνιαία έκθεση πεπραγμένων της, σύμφωνα με τις αρχές της διαφάνειας και της ενημέρωσης της κοινής γνώμης, ώστε να μην υπάρχει καμμία αμφιβολία για το έργο που προάγουν τα μέλη της επιτροπής. Και αυτή η έκθεση είναι κάτι που στο παρελθόν είχε υιοθετηθεί και είχε λειτουργήσει.

Τα μέλη της ΔΕΑΒ, ανάλογα με τους αγώνες που συμμετέχουν, αμείβονται και με κάποιο ποσό, το οποίο δικαιούνται. Το θέμα είναι ότι ακόμα και εδώ γίνονται μέλη με κομματικά κριτήρια, ενώ δεν γίνεται και σωστή επιμόρφωσή τους. Επίσης, δεν υπάρχει ενημέρωση, επιμόρφωση των παρατηρητών οι οποίοι καλούνται να καταγράψουν σε ένα παρωχημένο έντυπο τις παρατηρήσεις τους από τους αγώνες. Δεν υπάρχουν ούτε σαφείς οδηγίες και δεν γίνεται κανένα σεμινάριο.

Όσον αφορά τις αμοιβές των διαιτητών, είναι γνωστό ότι είναι απλήρωτοι από την έβδομηαγωνιστική. Η ΚΕΔ είχε στείλει επιστολή στην ΕΠΟ και στη Super League. Το θέμα το γνωρίζει ο Υπουργός. Και δεν είναι μόνο οι διαιτητές. Είναι και οι βοηθοί, είναι και οι παρατηρητές και ακούσαμε για ένα ποσό της τάξης του 1.000.000 ευρώ τελικά. Και διερωτόμαστε ποιον θα επιβαρύνει αυτό το χρέος.

Όσον αφορά τις τροπολογίες που έγιναν άρθρα, θα πω για το άρθρο 21 ότι η ΔΑΛ είναι δημιουργία Δρίτσα λίγο πριν από την πτώση του ΟΛΠ. Σκοπός της είναι, όπως έλεγε ο Υπουργός, ο έλεγχος των λιμένων που έχουν πωληθεί -μέχρι τώρα ο ΟΛΠ και ο ΟΛΘ. Και πάλι, όμως, εδώ η Κυβέρνηση φτιάχνει ένα κομματικό κράτος. Οι περισσότεροι, όπως ο πρόεδρος, είναι κομματικοί υπάλληλοι. Θα συσταθούν διευθύνσεις, θα μπορούν να γίνονται αποσπάσεις, προσλήψεις.

Σκοπός της ΔΑΛ είναι ο έλεγχος, δηλαδή, να εποπτεύει τον ΟΛΠ και τον ΟΛΘ, δηλαδή ό,τι ρόλο έχει η ρυθμιστική αρχή λιμένων. Πρόσφατα ο Υπουργός Κουρουμπλής, χωρίς να ενημερώσει κανέναν, έφερε στη Διάσκεψη των Προέδρων την αντικατάσταση των μελών της με νέα μέλη και εντελώς τυχαία από κάποιο άσχετο μέρος.

Η ΔΑΛ θα έχει τρεις θέσεις για την οργανική της σύνθεση και θα βαρύνει τον προϋπολογισμό του Υπουργείου Νησιωτικής Πολιτικής. Δικαίωμα απόσπασης θα έχουν και από το Λιμενικό Σώμα και από τις Ένοπλες Δυνάμεις. Επίσης, υπολογίζεται η ετήσια δαπάνη στα 51.000 ευρώ από τη σύσταση των νέων οργανικών μονάδων της ΔΑΛ και συγκεκριμένα από καταβολή αυξημένων αποδοχών στον γενικό διευθυντή για την αντιμετώπιση των εξόδων. Άρα θα υπάρξει εδώ κόστος.

Ο χώρος του αθλητισμού θα συνεχίσει να νοσεί, εάν δεν ληφθούν τα κατάλληλα μέτρα. Δεν έχουν αξία μόνο τα χρυσά μετάλλια στους Ολυμπιακούς Αγώνες ή τα διασυλλογικά πρωταθλήματα. Αξία έχουν και τα ερασιτεχνικά και τα τοπικά, γιατί μέσα από αυτά βγαίνουν οι μελλοντικοί, οι μεγάλοι αθλητές. Την ώρα που πακτωλός χρημάτων δίνεται στα αθλητικά σωματεία μεγάλων κατηγοριών, στα αντίστοιχα πρωταθλήματα παίδων εκλιπαρούν για τα βασικά είδη που είναι απαραίτητα.

Θέλω να κάνω μια σύσταση σε όλα τα σωματεία, ειδικά του ποδοσφαίρου. Αξιοποιήστε τους Έλληνες αθλητές και μην αφήνετε όσους αξίζουν να φεύγουν στο εξωτερικό. Ο αθλητισμός και οι αθλητές μας είναι ένας θησαυρός που πρέπει να διαχειρίζεται ανάλογα. Είναι πολιτισμός και κληρονομιά που δικαιούμαστε όλοι.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο συνάδελφος ειδικός αγορητής του Κομμουνιστικού Κόμματος Ελλάδας κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το προτεινόμενο σχέδιο νόμου από την πλευρά της Κυβέρνησης δεν επιλύει τα χρόνια προβλήματα στον αθλητισμό και πολύ δε περισσότερο οι τροποποιήσεις που προβλέπει στον ν.2725/1999 ούτε εξυγιαίνουν το ποδόσφαιρο ούτε πατάσσουν τη διαφθορά και τη διαπλοκή. Γι’ αυτό και επί της αρχής ψηφίζουμε «παρών».

Το ΚΚΕ, το είπαμε και στην επιτροπή, δεν υποτιμά οποιαδήποτε συζήτηση, που μπορεί να συμβάλει έστω και στο ελάχιστο στην αντιμετώπιση προβλημάτων στον χώρο του αθλητισμού. Όπως δεν έλυσε ο ν.2725/1999 τα χρόνια προβλήματα στον αθλητισμό, αντίθετα γιγαντώθηκε η διαπλοκή και τα συμφέροντα, αφού το κριτήριο ήταν και παραμένει το κέρδος, έτσι και οι όποιες τροποποιήσεις στον ν.2725, ανεξάρτητα αν κάποιες από αυτές είναι γενικά σωστές και τις ψηφίζουμε, δεν πρόκειται να εξαλείψουν το κύριο που είναι η επιχειρηματική δράση και η ιδιοκτησία ομάδων από επιχειρηματικούς ομίλους και αποτελούν τη μήτρα αυτών των προβλημάτων.

Για παράδειγμα από μόνο του το ηλεκτρονικό εισιτήριο και η ηλεκτρονική κάρτα δεν πρόκειται να πατάξει επί της ουσίας το φαινόμενο της βίας στα γήπεδα. Γι’ αυτό άλλωστε ψηφίζουμε και «παρών» στη σχετική διάταξη στο άρθρο 3 για τη μετάθεση του χρόνου έναρξης εφαρμογής της. Μας προβληματίζει, όμως, το εξής γεγονός: Ότι το ηλεκτρονικό εισιτήριο και η ηλεκτρονική κάρτα αντικειμενικά θα ανοίξει τον δρόμο στην καταπάτηση δημοκρατικών δικαιωμάτων και θα αρθεί και το απόρρητο των προσωπικών δεδομένων.

Οι παρακάτω διατάξεις τις οποίες αναφέρω και τις οποίες ψηφίζουμε, επαναλαμβάνω, δεν ανατρέπουν το συνολικό σκηνικό. Όπως το άρθρο 2, που αφορά την ειδική αθλητική αναγνώριση στην Ομοσπονδία Νεφροπαθών και Μεταμοσχευμένων, το άρθρο 11, που αφορά την εξομοίωση των «Special Olympics» και τα αναγνωρισμένα αθλητικά σωματεία από τη Γενική Γραμματεία Αθλητισμού, το άρθρο 12 σχετικά με την αξιοποίηση ολυμπιονικών από τη Γενική Γραμματεία Αθλητισμού, που είναι διορισμένοι στο δημόσιο, για τη διάδοση του ολυμπισμού, το άρθρο 13, που αφορά τη χορήγηση άδειας ασκήσεως επαγγέλματος προπονητή στους προπονητές ολυμπιονικών ως αναγνώριση της προσφοράς τους και το άρθρο 15 για την αποπληρωμή των αποζημιώσεων του Ειδικού Σώματος Παρατηρητών της ΔΕΑΒ και της επιτροπής επαγγελματικού αθλητισμού για το 2016.

Οι διατάξεις αυτές, τις οποίες τις ψηφίζει το Κομμουνιστικού Κόμμα Ελλάδας, επαναλαμβάνω δεν αλλάζουν το σκηνικό, δεν συνιστούν ούτε καν ασπιρίνη. Και αυτό γιατί; Γιατί την ίδια στιγμή τα προβλήματα τρέχουν με ιλιγγιώδη ταχύτητα, ο αθλητισμός συρρικνώνεται για τον λαό και τη νεολαία, ερασιτεχνικά σωματεία φυτοζωούν, τα γήπεδα και τα κολυμβητήρια κλείνουν, οι κρατικές επιχορηγήσεις προς τον αθλητισμό και τις ομοσπονδίες μειώνονται και η φυσική αγωγή στο σχολείο συρρικνώνεται. Για να μην πούμε, φυσικά, για την ακόμα χειρότερη κατάσταση στον ειδικό αθλητισμό και τα διακόσες χιλιάδες παιδιά που μένουν φυλακισμένα στα σπίτια τους, ακριβώς γιατί το κράτος τα έχει καταδικάσει, για τον σχολικό αθλητισμό, τις δεκάδες δημόσιες αθλητικές εγκαταστάσεις, που είναι αφημένες στην τύχη τους με κάποιες από αυτές να γίνονται «φιλέτα» για τους επιχειρηματίες.

Για τα ζητήματα των αδειοδοτήσεων, των κατηγοριών και των ποινών, από το άρθρο 4 έως και το 8, λέμε «παρών». Δεν λέμε «όχι» στην απλοποίηση και επιτάχυνση των διαδικασιών για τις άδειες λειτουργίας και καταλληλότητας των αθλητικών εγκαταστάσεων. Βέβαια, πάντα το βάρος της Επιτροπής Ελέγχου Καταλληλότητας έπεφτε στις διοργανώσεις των μεγάλων διοργανώσεων.

Το ζητούμενο, όμως, είναι άλλο, δηλαδή, τι γίνεται με τις δεκάδες εκατοντάδες μικρότερες ή μεγαλύτερες αθλητικές εγκαταστάσεις ανά τη χώρα που είναι στην κυριολεξία εγκαταλελειμμένες; Μεταφέρετε την ευθύνη των αδειών καταλληλότητας στις περιφέρειες και στους δήμους, στην Τοπική Διοίκηση. Με τι προϋποθέσεις γίνεται αυτό, όταν τα αθλητικά κέντρα είναι παραμελημένα, ενώ απαιτείται η σωστή λειτουργία τους, η στελέχωσή τους με προσωπικό, με γενναία, επαρκή χρηματοδότηση από το κράτος για τη συντήρησή τους; Ποιος θα τα επιβαρυνθεί όλα αυτά; Θα τα επιβαρυνθούν οι δήμοι, δηλαδή, οι δημότες με διόγκωση της φορολογίας και των τελών. Το κράτος απαλλάσσεται εντελώς από αυτήν τη διαδικασία.

Για εμάς, για το Κομμουνιστικό Κόμμα Ελλάδας, το ζήτημα δεν είναι ότι περνούν στην τοπική διοίκηση χωρίς πόρους και προϋποθέσεις, αλλά το γεγονός ότι ο αθλητισμός, ως κοινωνικό αγαθό που πρέπει να είναι και να παρέχεται δημόσια και δωρεάν από το ίδιο το κράτος και να χρηματοδοτείται από το ίδιο το κράτος, μεταφέρεται αποκλειστικά στην ευθύνη των δήμων.

Στην επιτροπή σας κάναμε συγκεκριμένες καταγγελίες για το ΟΑΚΑ, το Στάδιο Ελευθερίας στο Ηράκλειο, το Παγκρήτιο Στάδιό του, το Κολυμβητήριο κ.λπ.. Θα δώσουμε, όμως, συνέχεια, διότι δεν πήραμε και απαντήσεις γύρω από αυτά τα ζητήματα. Για παράδειγμα, στο Ηράκλειο, που διαθέτει δύο κλειστά αθλητικά κέντρα, Πατελών και Αοράκια, δεν έχουν πάρει ούτε ένα σεντ από τότε που φτιάχτηκαν και ανοίγουν μόνο όταν γίνονται αγώνες, με κάτι υποτυπώδη ψίχουλα από δω και από κει, και μετά ξανά λουκέτο.

Για το Παγκρήτιο Στάδιο θα αναφέρω ότι από την εποχή που πέρασε στην ευθύνη του Δήμου από τα Ολυμπιακά Ακίνητα, υπάρχει μία συμφωνία για ετήσια επιχορήγηση 400 χιλιάδων ευρώ. Μέχρι τώρα, όλα αυτά τα χρόνια, επίσης δεν πήρε ούτε ένα σεντ. Υπήρξε δέσμευση αυτής της Κυβέρνησης για χρηματοδότηση του στεγάστρου στο Παγκρήτιο Στάδιο που έπαθε ζημιά. Ούτε φωνή ούτε ακρόαση.

Στο Στάδιο Ελευθερίας υπάρχει η απόλυτη εγκατάλειψη. Είναι κλειστή ακόμα και η κεντρική είσοδος του σταδίου, λόγω στατικών προβλημάτων μέρους του τοιχίου δίπλα στην κεντρική είσοδο, δεν είναι προσπελάσιμη. Οι κερκίδες επίσης είναι σε άθλια κατάσταση. Το ταρτάν επίσης άχρηστο. Οι συνθήκες μέσα από τις κερκίδες, στα αποδυτήρια και στα ντουζ, είναι άκρως ανθυγιεινές και επικίνδυνες, με παλιό και σκουριασμένο εξοπλισμό.

Στο κολυμβητήριο Ηρακλείου, στην τέταρτη πόλη της Ελλάδας, είναι η μοναδική πενηντάρα και η μοναδική δημόσια πισίνα. Ποιος θα πρωτομπεί σε αυτήν την πισίνα; Ποιος θα αθληθεί; Είναι ένα πραγματικό αίσχος. Βέβαια, η μία κερκίδα που έχει, διακοσίων πενήντα με τριακοσίων ατόμων, δεν επαρκεί, όταν εξυπηρετούνται εκατοντάδες παιδιά καθημερινά και με τουρνουά κάθε Σαββατοκύριακο. Τα αποδυτήρια τριτοκοσμικά, ενώ απαιτείται δεύτερη μικρή πισίνα και η χρηματοδότηση ανύπαρκτη.

Για το ΟΑΚΑ σας τα είπα και στην πρώτη ανάγνωση. Έτυχε το περασμένο Σαββατοκύριακο να πραγματοποιηθούν οι πανελλήνιοι κολυμβητικοί αγώνες. Το θέαμα βέβαια των αγώνων πάρα πολύ ωραίο, το θέαμα της εγκατάλειψης των εγκαταστάσεων άκρως αποκρουστικό. Εγκαταστάσεις ασυντήρητες, ασανσέρ να μη λειτουργούν, οι αγώνες να διεξάγονται με σαράντα βαθμούς, χωρίς να υπάρχει air condition. Ένα δημόσιο, ένα κρατικό κολυμβητήριο, έχει στην πραγματικότητα παραχωρηθεί σε ιδιώτες. Οι εθνικές ομάδες πόλο, μπάσκετ, βόλεϊ, πληρώνουν για τους αγώνες. Οι ομάδες για να μπουν στο ΟΑΚΑ πρέπει να πληρώσουν ενοίκιο. Η Κολυμβητική Ομοσπονδία, για παράδειγμα, πληρώνει 400 ευρώ για να περάσει το πόδι της στο ΟΑΚΑ. Ημερησίως η ΚΟΕ πληρώνει 1500 ευρώ για τους πανελλήνιους αγώνες. Δηλαδή ένα δημόσιο αγαθό πλέον έχει γίνει εμπόρευμα.

Στο άρθρο 9, κυρίες και κύριοι, που αφορά τη μείωση του ποσοστού εγγυητικής επιστολής που υποχρεούνται να καταθέσουν οι ΚΑΕ και την εξομοίωσή τους με τις άλλες ανώνυμες εταιρίες ψηφίζουμε «παρών». Με βάση τον ΠΣΑΚ, το συνδικαλιστικό όργανο των καλαθοσφαιριστών, το Υπουργείο πρέπει να προχωρήσει σε μια σειρά ρυθμίσεις που ζητούν οι αθλητές και δεν είναι μόνο η εγγυητική επιστολή. Ψηφίζουμε «παρών», γιατί πολύ φοβόμαστε ότι αυτή η μείωση από το 25% στο 5%, δηλαδή από τις 100 χιλιάδες στις 60 χιλιάδες ευρώ, θα είναι προς το συμφέρον τελικά των επιχειρηματιών και όχι των αθλητών.

Στο άρθρο 10 ψηφίζουμε «παρών». Αφορά την αυτοδίκαιη διαδοχή της υποβιβασθείσας αθλητικής ανώνυμης εταιρείας από το ίδιο ιδρυτικό αθλητικό σωματείο της υποβιβασθείσας. Γιατί; Γιατί αφήνει απ’ έξω όλους τους προηγούμενους χρόνους, πριν δηλαδή το 2016. Και ένα ερώτημα είναι αυτό, γιατί δεν καλύπτει όλες τις υποθέσεις πριν το 2016.

Στο άρθρο 14 λέμε «όχι». Το συγκεκριμένο άρθρο αφορά τον καθορισμό πλαισίου λειτουργίας χώρων γυμναστηρίων εντός ξενοδοχείων. Είναι φανερό ότι πρόκειται για μια φωτογραφική διάταξη, με πρόσχημα την αναγκαιότητα να υπάρχει ένα πλαίσιο λειτουργίας των χώρων γυμναστηρίων στα ξενοδοχεία. Ο πραγματικός στόχος ποιος είναι; Ο πραγματικός στόχος είναι να συγκεντρωθεί σιγά-σιγά ο χώρος της εκγύμνασης, των γυμναστηρίων δηλαδή αυτών που υπάρχουν στη γειτονιά, στις ξενοδοχειακές μονάδες και κυρίως στις μεγάλες ξενοδοχειακές μονάδες.

Το είπαμε και στην επιτροπή. Αυτό το επιχείρημα, που αναφέρθηκε από τον Υπουργό αλλά και από τον εκπρόσωπο των ξενοδόχων, ότι θα επιτρέπεται μόνο για τους ενοίκους, προφανώς δεν πείθει κανέναν, αντιθέτως προκαλεί κιόλας, διότι ήδη είναι ανεξέλεγκτη κατάσταση. Για πηγαίνετε στις τουριστικές περιοχές να δείτε, που υποτίθεται ότι δεν έχουν πλαίσιο λειτουργίας, αλλά την ίδια στιγμή τα διαφημιστικά καλούν με εκπτωτικές διαδικασίες τον απλό κοσμάκη να πάει στα spa και στα γυμναστήρια των ξενοδοχείων.

Κυρίες και κύριοι, άφησα τελευταίο το άρθρο 1, που αφορά την σύγκληση, συγκρότηση, λειτουργία της Γενικής Συνέλευσης της ΕΠΟ. Ποιος, αλήθεια, πιστεύει ότι η παρέμβαση της FIFA στα τεκταινόμενα της ΕΠΟ, που και αυτή υπηρετεί τον εμπορευματοποιημένο αθλητισμό σε παγκόσμιο επίπεδο και βαρύνεται με παρόμοια και μεγαλύτερα προβλήματα διαφθοράς και διαπλοκής, θα δώσει τέλος. Δεν υπάρχει επιχειρηματική δράση, που να μην είναι άμεσα ή έμμεσα συνδεδεμένη με συμφέροντα τη διαπλοκή και τη διαφθορά.

Η παρέμβαση της FIFA μέσω της επιτροπής εξομάλυνσης έρχεται να διαιτητεύσει στην ουσία τις επιχειρηματικές κόντρες ανταγωνιστών στην ΕΠΟ. Το αίτημα για εξυγίανση και κάθαρση τώρα, που προτάσσει η Κυβέρνηση, παρ’ όλο που την ίδια στιγμή λέει ότι οι συνθήκες δεν επιτρέπουν τη ρήξη αυτή, δεν λύνεται με τα επαναλαμβανόμενα μερεμέτια και τα φτιασιδώματα, με παλιά πολυχρησιμοποιημένα υλικά ούτε με τακτικισμούς ούτε με τη διαιτησία της FIFA και αυτές τις λεγόμενες επιτροπές εξομάλυνσης.

Με την εναλλαγή προσώπων και τις επιτροπές εξομάλυνσης για τη διαχείριση ενός σαθρού, σάπιου οικοδομήματος μέχρι τα θεμέλια δεν σώνεται ο αθλητισμός και μάλιστα, από τα πρόσωπα, που διαχειρίστηκαν ως εκφραστές αυτής της πολιτικής όλα αυτά τα χρόνια και που οδήγησαν τον ερασιτεχνικό αθλητισμό και το ποδόσφαιρο σε μαρασμό και οικονομική εξαθλίωση με την κατάργηση ακόμα αυτών των ισχνών επιχορηγήσεων.

Θα μπορούσατε, αν θέλατε, να καταργήσετε τη συμμετοχή των ελληνικών ομάδων στο πάσης φύσεως στοίχημα ή στα παιχνίδια του τζόγου, να ελέγξετε τις ανώνυμες αθλητικές εταιρείες, τις ΠΑΕ, τις ΚΑΕ από το Υπουργείο Ανάπτυξης, να μην υπάρχει καμία χρηματοδότησή τους από το κράτος, είτε άμεση είτε έμμεση, να απαγορευτεί ο δανεισμός παικτών μεταξύ ομάδων της ίδιας κατηγορίας.

Το ΚΚΕ πολλάκις έχει δηλώσει, έχει καταθέσει και εδώ στη Βουλή τις προτάσεις αυτές. Δεν έχουν γίνει δεκτές. Γιατί; Γιατί ακριβώς χτυπούν αυτό που λέμε μήτρα του προβλήματος, που είναι η επιχειρηματική δράση και ο ρόλος των επιχειρηματιών στον χώρο του αθλητισμού.

Ο αθλητισμός για το Κομμουνιστικό Κόμμα Ελλάδας είναι κοινωνική, εκπαιδευτική, ειρηνική, πολιτιστική δραστηριότητα, είναι δικαίωμα, που πρέπει να απολαμβάνουν τα παιδιά, οι νέοι και τα λαϊκά στρώματα. Είναι λαϊκό, αναφαίρετο δικαίωμα, που πρέπει να στηρίζεται και να ενισχύεται ηθικά και οικονομικά από τον κρατικό προϋπολογισμό στα πλαίσια ενός κεντρικού πανεθνικού σχεδιασμού, αλλά αυτό προϋποθέτει άλλη εξουσία, προϋποθέτει άλλη κυβέρνηση με κοινωνικοποιημένα τα μέσα παραγωγής, όπου πραγματικά ο αθλητισμός θα είναι κοινωνικό δικαίωμα και όχι εμπόρευμα.

Με αυτές τις κουβέντες το ΚΚΕ ψηφίζει «παρών» επί της αρχής και όπως αναφέρθηκα και για τα άρθρα του συγκεκριμένου νομοσχεδίου. Τώρα σε σχέση με τις τροπολογίες δεν υπάρχει χρόνος. Νομίζω ότι θα δοθεί δυνατότητα στην πορεία να αναπτυχθεί διάλογος και κυρίως με την επίμαχη, την τροπολογία, που αφορά τους συμβασιούχους στους Οργανισμούς Τοπικής Αυτοδιοίκησης.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ, κύριε Συντυχάκη.

Προχωρούμε με τον ειδικό αγορητή των Ανεξαρτήτων Ελλήνων, τον κ. Γεώργιο Λαζαρίδη.

Κύριε Λαζαρίδη, έχετε τον λόγο.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Πριν ξεκινήσω τον σχολιασμό μου για το νομοσχέδιο, θα ήθελα να σχολιάσω λιγάκι σε ένα σημείο την τοποθέτηση της εκπροσώπου της Νέας Δημοκρατίας, η οποία μίλησε για παθογένειες στο ποδόσφαιρο, αλλά με τον τρόπο, με τον οποίον έκανε αναφορά σε αυτές τις παθογένειες, ήταν σαν αυτές οι παθογένειες να οφείλονται σε αυτά τα δυο χρόνια, που κυβερνά αυτή η Κυβέρνηση.

Οι παθογένειες αυτές στο ποδόσφαιρο…

**ΠΡΟΕΔΡΕΥΩΝ (Νικήτας Κακλαμάνης):** Δυόμισι χρόνια.

**ΓΕΩΡΓΙΟΣ ΛΑΖΑΡΙΔΗΣ:** Δυόμισι χρόνια, βεβαίως, έχετε δίκιο, κύριε Πρόεδρε. Δυόμισι χρόνια, δεκτό.

Οι παθογένειες, όμως, στο ποδόσφαιρο είναι γνωστό ότι έχουν βάθος πολλών ετών. Όχι απλώς ετών, δεκαετιών. Και ειδικά εμείς οι οποίοι είμαστε από την περιφέρεια -κι εγώ συγκεκριμένα από τη Θεσσαλονίκη- έχουμε βιώσει στο πετσί μας αυτές τις παθογένειες, γιατί όλα λειτουργούσαν σε βάρος των ομάδων της Θεσσαλονίκης.

Κάνω αναφορά στη Θεσσαλονίκη, γιατί αυτές ήταν που διεκδικούσαν την πρωτοκαθεδρία των ομάδων των Αθηνών και κάνω αναφορά για τις τρεις ομάδες της Θεσσαλονίκης, τον ΠΑΟΚ, τον ΗΡΑΚΛΗ και τον ΑΡΗ. Βιώσαμε, λοιπόν, όλοι στο πετσί μας αυτή την αδικία από τις ομάδες των Αθηνών.

Βέβαια, η συνάδελφος είναι από τη Θεσσαλονίκη, είναι συμπατριώτισσα, οπότε αυτά που λέω, τα έχει ζήσει και η ίδια επάνω στη Θεσσαλονίκη. Μιλώ για τις αδικίες, κυρία συνάδελφε, που ζήσαμε πάνω στη Θεσσαλονίκη και που οφείλονται στον τρόπο με τον οποίο διοικείτο και είχε δομηθεί όλο αυτό το οικοδόμημα που λέμε του ποδοσφαίρου.

Και για να γίνω πιο συγκεκριμένος: Φαντάζεστε εάν το φαινόμενο Κοσκωτά είχε γίνει σε μια ομάδα επάνω της Θεσσαλονίκης; Θα είχε εξαφανιστεί εντελώς από τον χάρτη. Για ομάδα, όμως, εδώ του κέντρου των Αθηνών επρόκειτο για ένα φαινόμενο, το οποίο δεν έπρεπε να επηρεάσει την πορεία της ομάδας, γιατί ήταν πρόεδρος –λέει- σε μια ιστορική ομάδα. Όταν πρόκειται, δηλαδή, για ομάδες των Αθηνών, ισχύουν άλλα μέτρα και άλλα σταθμά. Γι’ αυτό λέω ότι οι παθογένειες έχουν βάθος δεκαετιών. Είναι ντροπή ο τρόπος με τον οποίο έχει δομηθεί και έχει στηθεί όλο αυτό. Ή να πάμε στο άλλο το φαινόμενο με τους διαιτητές, το πώς κρίνονται, το πώς διαιτητεύουν και τι συνέπειες πρόκειται να υποστούν, όταν αδικούν μια ομάδα εδώ του κέντρου των Αθηνών. Και μιλώ για τον Παναθηναϊκό, τον Ολυμπιακό, την ΑΕΚ. Όταν αδικούν αυτούς πρόκειται για ανθρώπινο λάθος, όταν αδικούν μια ομάδα της Θεσσαλονίκης ή της περιφέρειας, ισχύουν άλλα μέτρα και άλλα σταθμά.

Με συγχωρείτε, έκανα εδώ ένα λάθος. Όταν αδικούν ομάδα του κατεστημένου, είτε τον Παναθηναϊκό είτε τον Ολυμπιακό είτε την ΑΕΚ, τιμωρούνται με την πιο αυστηρή διαδικασία. Όταν, όμως, αδικείται μια ομάδα επάνω από τη Θεσσαλονίκη ή της περιφέρειας, πρόκειται για ανθρώπινο λάθος. Πάντως, αυτό είναι κάτι το οποίο κάποια στιγμή πρέπει να το συζητήσουμε, τον τρόπο δηλαδή με τον οποίο έχει δομηθεί όλο αυτό το οικοδόμημα του ποδοσφαίρου. Γιατί μέσα από αυτό συντηρείται ένα φαινόμενο -θα μπορούσαμε να πούμε ακόμα και παρανομίες- που εμπίπτει στον Ποινικό Κώδικα.

Να περάσω τώρα στον σχολιασμό του παρόντος νομοσχεδίου.

Κυρίες και κύριοι συνάδελφοι, συζητούμε αυτές τις μέρες για ένα νέο νομοσχέδιο που αλλάζει το ποδόσφαιρο και τον αθλητισμό εν γένει, τον ερασιτεχνικό και επαγγελματικό αθλητισμό. Πολλές φορές, άλλωστε, χρειάζεται να νομοθετούμε και να κάνουμε τροποποιήσεις των υφιστάμενων νόμων, οι οποίες θα διευκολύνουν και θα βελτιώνουν καταστάσεις. Την αναγκαιότητα, όμως, της κατάθεσής του, με τη μορφή του επείγοντος, την κατανοούμε από έναν βασικό λόγο, που δεν είναι άλλος από την επικείμενη διεξαγωγή της καταστατικής γενικής συνέλευσης της ελληνικής ποδοσφαιρικής ομοσπονδίας.

Όπως γνωρίζετε, από τον Οκτώβρη είμαστε σε συνεργασία με τη FIFA και την UEFA, ούτως ώστε να προχωρήσουμε σε μια εξομάλυνση της κατάστασης, σε μια επιστροφή στην κανονικότητα, με εκλογές για την ΕΠΟ εντός του Ιουλίου και την ελπίδα και την προσμονή όλων να αλλάξει κάτι επιτέλους και κυρίως να παύσει η αμφιλεγόμενη δράση των διοικητικών αρχών του ελληνικού ποδοσφαίρου.

Κυρίες και κύριοι, το αυτοδιοίκητο πολλές φορές εμπλεκόταν με το αυτόνομο και ως εκ τούτου, με το παράνομο. Μόνο η αλλαγή καταστατικού απέμενε και εφόσον όλα πάνε καλά και το νέο καταστατικό εγκριθεί, θα έρθει και νέα πρωτοβουλία για την εξυγίανση του ποδοσφαίρου, εάν κάτι τέτοιο κριθεί αναγκαίο, μια τελική δηλαδή διάταξη για τον χώρο του ποδοσφαίρου.

Συνοψίζοντας, λοιπόν, θέλω να πω ότι πρέπει να υπάρχει ψηφισμένο το καινούργιο άρθρο πριν από τις 30-6-2017 και δημοσιευμένο, ούτως ώστε να συγκληθεί απρόσκοπτα η Γενική Συνέλευση της ΕΠΟ και να πάρει τις αποφάσεις της.

Πέραν του ποδοσφαίρου, όμως, το σχέδιο νόμου προτείνει νέο πλαίσιο και ρυθμίζει θέματα που θα επιλύσουν σημαντικά προβλήματα των εμπλεκόμενων με τον αθλητισμό φορέων. Γίνεται κατηγοριοποίηση των εθνικών αθλητικών υποδομών, προκειμένου να υπάρξει η σχετική διαδικασία αδειοδότησής τους. Πραγματοποιείται κατηγοριοποίηση των αθλητικών εγκαταστάσεων σύμφωνα με το είδος της αθλητικής εγκατάστασης, το σύνολο των θεατών και το είδος των αγώνων που θα πραγματοποιούνται σ’ αυτές και ρυθμίζονται συναφώς ο τρόπος και η διάρκεια της άδειας λειτουργίας από τις αντίστοιχες επιτροπές ελέγχου καταλληλότητας.

Τα ελληνικά γήπεδα έχουν μεγάλο πρόβλημα στην αδειοδότησή τους. Εδώ και δεκαετίες δίνονται προσωρινές άδειες λειτουργίας των γηπέδων με παρατάσεις, με την άδεια λειτουργίας να μην είναι ποτέ μόνιμη. Αυτό γινόταν, επειδή δεν υπήρχε μια κατηγοριοποίηση, που πλέον υπάρχει. Ρυθμίζονται οι προδιαγραφές –και αυτό είναι πολύ σημαντικό- κυρίως όμως εκσυγχρονίζονται και εξορθολογίζονται οι διαδικασίες, ώστε να μην είναι χρονοβόρες και γραφειοκρατικές και δίνονται οι άδειες γρήγορα κατά περίπτωση.

Για την ανάπτυξη του αθλητισμού ατόμων με αναπηρία και ατόμων με ειδικές ανάγκες, ο νομοθέτης ορθά μέχρι σήμερα προέβλεπε ηπιότερες προϋποθέσεις για τη δημιουργία αθλητικών ομοσπονδιών, όπως ορθά χορηγείται με το παρόν σχέδιο νόμου η αθλητική αναγνώριση του άρθρου 28 στην Αθλητική Ομοσπονδία Νεφροπαθών και Μεταμοσχευμένων. Πρόκειται για διάταξη πολύ σημαντική για αυτούς τους ανθρώπους.

Όσον αφορά την κάρτα φιλάθλου, η αναβολή που δίνεται είναι λογική και αποδεκτή, καθώς είναι προτιμότερο αυτό, παρά να ξεκινήσει το πρωτάθλημα και να μπουν σε μια νέα διαδικασία και έξοδα με αλλαγή ξανά στο πλαίσιο ή στην εφαρμογή του.

Επίσης σημαντική διάταξη, που πιστεύουμε ότι είναι ορθή, είναι αυτή που προτείνει να δίνεται τιμής ένεκεν η άδεια ασκήσεως επαγγέλματος προπονητή στους προπονητές ανθρώπων που κατέλαβαν την πρώτη έως τρίτη θέση στους Ολυμπιακούς ή Παραολυμπιακούς Αγώνες, οι οποίοι δεν διαθέτουν σχετική άδεια, δηλαδή άδεια άσκησης επαγγέλματος προπονητή κατηγορίας Α΄ για το άθλημα στο οποίο επιτεύχθηκε η διάκριση. Είχαμε το παράδοξο να μην τους αναγνωρίζεται η ιδιότητα ως προπονητές αφ’ ενός και αφ’ ετέρου να μην μπορούν να γίνονται αποδέκτες και αυτοί των προνομίων που ο νόμος προβλέπει για τους προπονητές των αθλητών που φέρνουν μεγάλες επιτυχίες στην χώρα.

Κυρίες και κύριοι Βουλευτές, με αυτές τις διατάξεις δεν λύνεται το σύνολο των προβλημάτων του χώρου του αθλητισμού, αλλά χρειάζεται συνεργασία και συγκεκριμένες προτάσεις από τους αρμόδιους φορείς, όπως συνέβη κατά τη διάρκεια των επιτροπών και όπως φαίνεται και από τη διάθεση του αρμόδιου Υπουργού να συμπράξει σε κάτι τέτοιο. Δίνονται λύσεις σε βασικά ζητήματα που απασχολούν πολύ την ελληνική κοινή γνώμη, όπως είναι το θέμα του ποδοσφαίρου, αλλά και αυτά που ταλανίζουν τις μικρές κοινωνίες, όπως αυτά της αδειοδότησης εγκαταστάσεων όπου αθλούνται καθημερινά οι συνάνθρωποί μας. Γι’ αυτόν τον λόγο, αλλά και για τις άλλες σημαντικές διατάξεις οι Ανεξάρτητοι Έλληνες στηρίζουμε το παρόν νομοσχέδιο.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε, κύριε Λαζαρίδη.

Τον λόγο έχει η ειδική αγορήτρια της Ένωσης Κεντρώων κ. Θεοδώρα Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, δυστυχώς, στις περισσότερες των περιπτώσεων πια ερχόμαστε στην Ολομέλεια για τη συζήτηση ενός νομοσχεδίου με τη διαδικασία του επείγοντος ή του κατεπείγοντος. Προφανώς, η σημερινή συζήτηση εντάσσεται ακριβώς στο ίδιο πλαίσιο. Έχουμε ένα σχέδιο νόμου, που μόλις πριν δύο ημέρες πέρασε από την αρμόδια επιτροπή, και φτάσαμε στην ημέρα της ψήφισής του.

Δυστυχώς, διατηρώ σοβαρές επιφυλάξεις για το κατά πόσο συνιστά πράγματι μια επείγουσα διαδικασία που δεν μπορούσε να προβλεφθεί από την Κυβέρνηση, η οποία αιφνιδιάστηκε.

Η Κυβέρνηση επικαλέστηκε της εξελίξεις που επίκεινται άμεσα στην ΕΠΟ και για τις οποίες πρέπει να ψηφιστεί εντός των ημερών η διάταξη του άρθρου 1 για τη Γενική Συνέλευση της ΕΠΟ. Δεν ξέρω κατά πόσο πείθουν τα επιχειρήματα του κυρίου Υπουργού, ότι πολύ πρόσφατα ενημερώθηκε για τους ασφυκτικούς χρόνους κι επομένως, η επείγουσα διαδικασία στο Κοινοβούλιο ήταν πράγματι μονόδρομος.

Βέβαια, μπορεί η καχυποψία μας να οφείλεται στο ότι σχεδόν όλα τα νομοσχέδια έχουν φθάσει στην Ολομέλεια ακριβώς με τον ίδιο τρόπο και με τις αντίστοιχες δικαιολογίες. Σε κάθε περίπτωση το ζητούμενο είναι να ασχοληθούμε με την ουσία του νομοθετήματος και να καταθέσουμε τις παρατηρήσεις μας και στις επιμέρους διατάξεις.

Η βασική ίσως ρύθμιση του νομοσχεδίου είναι πράγματι το άρθρο 1, το οποίο αποτελεί μια ακόμη διορθωτική κίνηση σε σχέση με τη λειτουργία της Ελληνικής Ποδοσφαιρικής Ομοσπονδίας.

Πράγματι, τα τελευταία έτη όλοι μας γνωρίζουμε πολύ καλά την τραγική κατάσταση στην οποία έχει περιέλθει το ελληνικό ποδόσφαιρο, την ατέρμονη παρακμή και τη δυσωδία που οδήγησε σε ακραίες καταστάσεις, σε σχηματισμό δικογραφιών και φυσικά σε μια κατάσταση άνευ προηγουμένου εντός των ελληνικών γηπέδων.

Αν είναι το ποδόσφαιρο ως το πιο λαοφιλές άθλημα να μας ενώνει, να μας παθιάζει, αλλά με υγιή τρόπο και να μας ελκύει στο να το παρακολουθούμε με χαρά έχει καταντήσει μια οικονομική δραστηριότητα –διότι περί αυτού πρόκειται- και όχι μια αθλητική οργάνωση που αγγίζει συχνά τα όρια της παραβατικότητας και της παρανομίας.

Η Κυβέρνηση εξ αρχής έχει κάνει δυνατές και βαρύγδουπες εξαγγελίες για εξυγίανση του ποδοσφαίρου και αλλαγή σκηνικού. Ο νόμος Κοντονή έφερε αρκετές αλλαγές, πολλές από τις οποίες ήταν βίαιες. Σήμερα, η ΕΠΟ παραμένει υπό ιδιόμορφο καθεστώς, καθώς ο έλεγχος βρίσκεται ακόμη στην προσωρινή διοικούσα επιτροπή.

Με διάταξη που συζητάμε σήμερα ουσιαστικά ανοίγει ο δρόμος για τη σύγκλιση γενικής συνέλευσης στην ΕΠΟ, προκειμένου να δρομολογηθούν οι εξελίξεις των αρχαιρεσιών. Προτείνουμε μάλιστα τα μέλη του διοικητικού συμβουλίου στις ΕΠΟ να έχουν το ασυμβίβαστο να είναι πρόεδροι της ενώσεώς τους.

Η Ένωση Κεντρώων προφανώς στηρίζει κάθε προσπάθεια ουσιαστικής αναβάθμισης του ελληνικού ποδοσφαίρου. Θέλουμε να δούμε πάλι τις ένδοξες εποχές του αθλήματος και να επιστρέψει το ποδόσφαιρο στην εποχή που κάθε οικογένεια μπορούσε να προσέλθει στο γήπεδο με τα παιδιά της.

Βεβαίως, η Κυβέρνηση με τους μέχρι σήμερα χειρισμούς της δεν μας έχει αποδείξει ότι έχει όντως επιτευχθεί η κάθαρση στο χώρο του ποδοσφαίρου. Σε καμμία περίπτωση δεν μπορούμε να μιλήσουμε για απόλυτη επιτυχία του κυβερνητικού εγχειρήματος. Αντιθέτως, τα φαινόμενα βίας στα γήπεδα αποτελούν μια πραγματικότητα, ακόμη και σήμερα.

Επίσης, όπως ενημερωθήκαμε, η ΕΠΟ κουβαλάει αυτή τη στιγμή ένα παθητικό με ζημίες τις τάξεως των 13 εκατομμυρίων ευρώ. Τα προβλήματα λοιπόν είναι πολλά και πολύπλοκα. Επομένως, παραμένουμε επιφυλακτικοί απέναντι σε όλη αυτή την προσπάθεια και παρακολουθούμε τις εξελίξεις για να δούμε αν στο τέλος θα υπάρξει οριστική λύση στα προβλήματα του ποδοσφαίρου.

Σε σχέση με τα άρθρα του νομοσχεδίου, δεν μπορούμε παρά να συμφωνήσουμε με την αθλητική αναγνώριση της αθλητικής ομοσπονδίας νεφροπαθών και μεταμοσχευμένων, στο πλαίσιο της ισότιμης αντιμετώπισης και αυτής της κατηγορίας των αθλητών με χρόνια προβλήματα υγείας.

Ωστόσο, δεν μπορώ να επικροτήσω τη μεγάλη καθυστέρηση που παρατηρείται σε σχέση με την εφαρμογή της κάρτας του φιλάθλου, με δεδομένο μάλιστα ότι η συγκεκριμένη κάρτα αποτελεί εξαγγελία της Κυβέρνησης, προκειμένου να βοηθηθεί η κατάσταση στα γήπεδα.

Θεωρώ πως είναι μια αποτυχία του Υπουργείου το γεγονός ότι καθυστερεί όλη η εφαρμογή του μέτρου τουλάχιστον μέχρι το τέλους του 2017 και, μάλιστα, χωρίς να έχουμε πλήρη εικόνα για το πού ακριβώς έγκειται το πρόβλημα.

Σε κάθε περίπτωση, αναμένουμε η Κυβέρνηση να τηρήσει τουλάχιστον τη δέσμευσή της για την έναρξη της λειτουργίας της «κάρτας φιλάθλου» από το 2018, προκειμένου να δούμε μια βελτίωση στην κατάσταση του ποδοσφαίρου.

Από την άλλη πλευρά, μας βρίσκουν σύμφωνους σε μεγάλο βαθμό οι αλλαγές που γίνονται στην κατηγοριοποίηση των αθλητικών εγκαταστάσεων. Επιδιώκεται να υπάρξει, επιτέλους, μια τάξη σε κάθε αθλητικό χώρο, να ανήκει σε μια συγκεκριμένη κατηγορία, για την οποία αντίστοιχα θα πρέπει να λάβει την κατάλληλη άδεια λειτουργίας από τον αρμόδιο δήμο.

Επίσης, συμφωνούμε με τη διάταξη που μειώνει την εγγυητική επιστολή για την καλαθοσφαίριση στο πλαίσιο της ισότητας σε σχέση και με τα λοιπά αθλήματα, με δεδομένο ότι συμφώνησαν και οι εκπρόσωποι των φορέων καλαθοσφαίρισης.

Έρχομαι τώρα σε ένα άλλο θέμα. Τα τελευταία χρόνια, σχεδόν κάθε αθλητική χρονιά, βλέπουμε αθλητικές ανώνυμες εταιρείες -κυρίως του χώρου του ποδοσφαίρου- να πτωχεύουν, να πέφτουν κατηγορία και πολλές φορές να οδηγούνται στην αδράνεια. Τα χρέη αυτών των εταιριών αναζητούνται θεωρητικώς από τον εκάστοτε διευθύνοντα σύμβουλο. Όμως, όπως γνωρίζουμε όλοι πολύ καλά, τις περισσότερες φορές έχουν φροντίσει να βάζουν σε αυτές τις θέσεις κυρίως αχυράνθρωπους, προκειμένου οι πραγματικοί υπαίτιοι που συχνά καταχράστηκαν το αθλητικό χρήμα, να παραμένουν αλώβητοι.

Η αλήθεια είναι ότι η σημερινή διάταξη ελάχιστα θα βοηθήσει, διότι προβλέπει ότι εφόσον το ίδιο σωματείο ιδρύσει νέα αθλητική ανώνυμη εταιρεία για το ίδιο άθλημα, τότε θα αναλαμβάνει όλα τα χρέη του προηγούμενου. Φαντάζομαι, όμως, ότι για να ξεπεραστεί αυτός ο σκόπελος, απλώς θα φροντίζουν να ιδρύουν νέα αθλητικά σωματεία και να κρύβονται πίσω από αυτά.

Τώρα, σε ό,τι αφορά τη μετακίνηση των ολυμπιονικών από άλλους τομείς στο δημόσιο τομέα και την αξιοποίησή τους από τη Γενική Γραμματεία Αθλητισμού, πρόκειται πράγματι για μια εύλογη κίνηση που θα βοηθήσει στο να προσφέρουν το μέγιστο αυτοί οι μεγάλοι αθλητές που διαθέτουν τεράστια εμπειρία, η οποία μέχρι σήμερα παραμένει ανεκμετάλλευτη.

Επίσης, φυσικά και συμφωνούμε με την αναβάθμιση και εξομοίωση του μη κερδοσκοπικού σωματείου «Special Olympics International Hellas» με τα αθλητικά σωματεία της Γενικής Γραμματείας Αθλητισμού. Η πολιτεία οφείλει να στηρίζει πλήρως τα άτομα με αναπηρία και κυρίως να κάνει το παν ώστε αυτά τα άτομα - παιδιά ή ενήλικες- να στρέφονται προς τον αθλητισμό ως μια εξαιρετική διέξοδος στα προβλήματα της καθημερινότητας.

Το έργο του σωματείου «Special Olympics» είναι εξαιρετικό και στοχεύει στην όσο το δυνατόν μεγαλύτερη ενημέρωση του κοινού και των ατόμων με αναπηρία σε κάθε γωνιά της Ελλάδας για τα αθλητικά δρώμενα. Προφανώς στηρίζουμε κάθε πρωτοβουλία που συνδράμει στο έργο τους.

Περνάω τώρα σε ένα άλλο θέμα. Υπάρχει μια διάταξη στο νομοσχέδιο, με την οποία ενώ συμφωνούμε σε γενικές γραμμές, εντούτοις έχουμε κάποιες αντιρρήσεις στον τρόπο που εφαρμόζεται. Μιλώ για την καταρχήν εξαίρεση απονομής αδείας ασκήσεως επαγγέλματος προπονητή Α’ κατηγορίας. Για όποιον διετέλεσε προπονητής αθλητών που κατέκτησαν ολυμπιακό μετάλλιο, προκύπτουν διάφορα ζητήματα όπως το πώς προπονεί κάποιος στο επίπεδο των Ολυμπιακών Αγώνων χωρίς καμμία αντίστοιχη πιστοποίηση, καθώς και το εάν έπρεπε να διατυπωθούν κάποιες συμπληρωματικές προϋποθέσεις στη διάταξη, η οποία κατά τα λοιπά είναι εύλογη.

Τέλος, θα ήθελα να κάνω μια αναφορά στην τροπολογία που αφορά τις συμβάσεις για τις υπηρεσίες καθαριότητας, την οποία ανέφερε ο κύριος Υπουργός αργά χθες το βράδυ. Όλοι μας ζούμε τις τραγικές καταστάσεις των τελευταίων ημερών, όπου η απεργία στην καθαριότητα, σε συνδυασμό με τις υψηλές θερμοκρασίες, έχουν δημιουργήσει μια εξαιρετικά επικίνδυνη κατάσταση για τη δημόσια υγεία.

Δυστυχώς, για άλλη μια φορά το Υπουργείο καθυστέρησε να παραδεχθεί πως υπάρχει σοβαρό πρόβλημα και αντιστοίχως καθυστέρησε να δώσει μια λογική λύση. Μάλιστα, θα ήθελα να αναφέρω ότι προσωπικά είχα καταθέσει σχετική επίκαιρη ερώτηση στον κύριο Υπουργό στις 20 Μαρτίου του 2017.

Μάλιστα, ο κύριος Υπουργός μου απάντησε στην επίκαιρη αυτή ερώτηση μετά από ένα μήνα, στις 24 Απριλίου του 2017. Και θα ήθελα να σας διαβάσω μέρος της ερώτησής μου -την οποία και θα καταθέσω για τα Πρακτικά- αλλά και της απάντησης του κυρίου Υπουργού.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Διαβάζω: «Βλέπω ότι είναι άνθρωποι που δικαιούνται να πάρουν τους μισθούς τους, αλλά και σε αντίστοιχες περιπτώσεις το Ελεγκτικό Συνέδριο έχει αρνηθεί την κάλυψη αντιστοίχων κονδυλίων, όταν η ανανέωση των συμβάσεων ορισμένου χρόνου υπερβαίνει τους είκοσι τέσσερις μήνες. Αυτό είναι πάγιο. Και, μάλιστα, το προεδρικό διάταγμα 164/2004, γνωστό ως προεδρικό διάταγμα Παυλόπουλου, έθετε συγκεκριμένους περιορισμούς και τους όρους από τους οποίους μετατρέπεται μια σύμβαση ορισμένου χρόνου διαδοχικώς ανανεούμενη σε αορίστου χρόνου. Από τότε είναι σταθερή η άρνηση των επιτροπών του Ελεγκτικού Συνεδρίου να εγκρίνουν πληρωμές όταν αφορούν συμβάσεις που θα ξεπεράσουν τους είκοσι τέσσερις μήνες διαδοχικής εργασίας. Αυτή είναι πάγια απόφαση του Ελεγκτικού Συνεδρίου.

Βεβαίως, το Υπουργείο Εσωτερικών έστειλε στην Αποκεντρωμένη Διοίκηση, όπως είπατε, τη σχετική εγκύκλιο, ζητώντας να εφαρμόσουν τον νόμο οι όποιοι δήμαρχοι δεν παρέδιδαν τις συμβάσεις ή δεν πληρώνουν τους εργαζόμενους. Ωστόσο, παραμένει το πρόβλημα ότι οι δήμαρχοι δεν καταβάλλουν τα δεδουλευμένα τους, όχι επειδή δεν έχουν, αλλά επειδή έχουν την επιφύλαξη από την πλευρά του Ελεγκτικού Συνεδρίου, φοβούμενοι ότι θα παρανομήσουν. Και φοβούνται ότι μετά θα είναι υπόλογοι και θα βρεθούν να έχουν πληρώσει με δική τους πρωτοβουλία, αφού δεν έχουν την κατοχύρωση του Ελεγκτικού Συνεδρίου και πως το Ελεγκτικό Συνέδριο θα τους πηγαίνει μετά στα δικαστήρια. Δεν έχετε δώσει κάποια οριστική απόφαση ή εγκύκλιο και θα πείτε: «Το παίρνω εγώ στην πλάτη μου. Εσείς πληρώστε.». Οπότε, εγώ μίλησα με δημάρχους και μου είπαν ότι δεν μπορούν γιατί θα βρεθούν εκτεθειμένοι, αφού οι επαναλαμβανόμενες ανανεώσεις των συμβάσεων μετατρέπονται σε αορίστου χρόνου. Κι έτσι η εγκύκλιος παραμένει ανεφάρμοστη. Και από την άλλη, εσείς πρέπει να λάβετε την πρωτοβουλία.

Προχωρώ στην απάντηση του κυρίου Υπουργού, του κ. Παναγιώτη Σκουρλέτη. «Εμείς αυτό που έχουμε κάνει είναι ακριβώς να πάρουμε την κατάσταση στα χέρια μας, κάνοντας τις κατάλληλες νομοθετικές πρωτοβουλίες. Από εκεί και πέρα, δεν υπάρχει άλλη δυνατότητα, με βάση τον θεσμικό μας ρόλο, εκ μέρους της Κυβέρνησης, να κάνουμε κάτι παραπάνω. Εμείς και την πολιτική μας βούληση και τη θεσμική μας δυνατότητα την έχουμε εξαντλήσει. Άρα, περιμένουμε να δούμε τι θα γίνει τελικά εκ μέρους του Ελεγκτικού Συνεδρίου.

Το συγκεκριμένο, δε, προεδρικό διάταγμα Παυλόπουλου αναφερόταν σε συγκεκριμένες περιπτώσεις τότε και δεν υπάρχει -επαναλαμβάνω- σε καμμιά περίπτωση μνεία συνταγματική που να λέει ότι το 24μηνο είναι το ανώτατο όριο. Όμως, από εκεί και έπειτα, αυτές οι συμβάσεις, οι οποίες παρατάθηκαν, κατά την έναρξη της παράτασής τους δεν είχαν συμπληρώσει τους είκοσι τέσσερις μήνες. Μπορεί κάποιες από αυτές στην πορεία, στη διάρκεια της παράτασής τους, να το συμπλήρωσαν, αλλά αυτός δεν είναι λόγος να διακοπούν στη μέση.

Από εκεί και έπειτα, σας λέω ότι ήδη έχουν δοθεί εντολές σε συγκεκριμένους αποκεντρωμένους προϊσταμένους να καλέσουν όσους δημάρχους αρνούνται να παρατείνουν αυτές τις συμβάσεις ή να πληρώσουν τον κόσμο που έχει δουλέψει να συμμορφωθεί. Και η εντολή είναι να πράξουν αυτά που προβλέπονται με βάση τον νόμο.

Τέλος, θέλω να σας πω ότι η Κυβέρνηση έχει μια αυξημένη ευαισθησία στο θέμα των συμβασιούχων. Και δεν μιλάω μόνο για τις συγκεκριμένες περιπτώσεις των εργαζομένων στην καθαριότητα και αυτούς των οποίων έχει παραταθεί η διάρκεια της σύμβασής τους μέχρι το τέλος του 2017. Αναφέρομαι σε εκείνο το πέλαγος, αυτή την πανσπερμία των συμβασιούχων -οι οποίοι είναι πολλές χιλιάδες- που απασχολούνται είτε στους δήμους είτε στον δημόσιο τομέα και είμαστε υποχρεωμένοι ως πολιτεία -όχι μόνο ως σημερινή Κυβέρνηση- επιτέλους να δώσουμε μια λύση στην ομηρία τους».

Καταθέτω για τα Πρακτικά τα παραπάνω αποσπάσματα.

(Στο σημείο αυτό η Βουλευτής κ. Θεοδώρα Μεγαλοοικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κυρία συνάδελφε, να κλείσετε. Είναι ήδη στη «ΔΙΑΥΓΕΙΑ» οι ερωτήσεις και οι απαντήσεις.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Θα ήθελα για μισό λεπτό την ανοχή σας, κύριε Πρόεδρε.

Κύριε Υπουργέ, δεν λάβατε υπ’ όψιν την ερώτησή μου. Αφού, όμως, υπήρχαν τόσες φωνές από νομικούς, που τόνιζαν ότι υπήρχε θέμα αντισυνταγματικότητας, δεν θα έπρεπε να υπάρξει πιο νωρίς κινητοποίηση από το Υπουργείο; Περιμένατε να φτάσει η κατάσταση στο απροχώρητο; Περιμένατε να φτάσουν τα σκουπίδια, εν μέσω τουριστικής περιόδου, στον ουρανό, να μην μπορούν οι τουρίστες να περάσουν την Πανεπιστημίου για να πάνε μέχρι την Ακρόπολη; Εκεί περιμένατε να φτάσουν τα πράγματα, στη Μύκονο και στη Σαντορίνη; Δεν είναι δυνατόν!

Σας το είπα από τον Μάρτιο και απαντήσατε τον Απρίλιο. Σας το έλεγαν νομικοί. Δηλαδή, τι περιμένατε; Τώρα κανονίστε πώς θα τα βγάλετε πέρα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτή είναι μία υγειονομική βόμβα! Περιμένετε να πέσει χολέρα; Αν περιμένετε και αυτό, τι να σας πω;

Θα τοποθετηθούμε και θα απαντήσουμε και στη συνέχεια.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Νικήτας Κακλαμάνης):** Και κλείνουν οι αγορεύσεις των ειδικών αγορητών με τον κ. Γεώργιο Μαυρωτά από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Το βασικό αντικείμενο του νομοσχεδίου είναι οι τροποποιήσεις του ν.2725/1999, του περίφημου «αθλητικού νόμου», σε ό,τι έχει να κάνει με αθλητικές εγκαταστάσεις: κατηγοριοποίηση, αδειοδότηση, επιτροπές ελέγχου καταλληλότητας, άδειες αγώνων. Πράγματα γενικά προς τη σωστή κατεύθυνση είναι αυτά που αποτελούν τον πυρήνα του συγκεκριμένου νομοσχεδίου των δεκαπέντε άρθρων.

Όμως, ήρθε -κακώς κατά τη γνώμη μας- σαν επείγον και μαζί ήρθαν και άσχετες τροπολογίες, για τις οποίες θα μιλήσω στο τέλος.

Πλην του βασικού θέματος των αθλητικών εγκαταστάσεων, περιλαμβάνονται και άλλες σκόρπιες, αποσπασματικές διατάξεις, κάποιες εκ των οποίων είναι νομοτελειακές, όπως για παράδειγμα η καθιερωμένη πλέον παράταση για την «κάρτα φιλάθλου». Κάθε έξι μήνες δίνουμε και μία παράταση. Και όλα αυτά, σε αναμονή του αθλητικού νομοσχεδίου, που το ακούμε, αλλά δεν το βλέπουμε.

Θα ξεκινήσω από το άρθρο 1, που είναι ίσως το μόνο επείγον του νομοσχεδίου, για να δρομολογηθεί η άρση του διοικητικού αδιεξόδου στο ελληνικό ποδόσφαιρο.

Το άρθρο 2 αφορά στην αναγνώριση της Ομοσπονδίας Νεφροπαθών και Μεταμοσχευμένων. Συμφωνούμε χωρίς αστερίσκους. Ο αθλητισμός νεφροπαθών και μεταμοσχευμένων είναι ένα κομμάτι που χρειάζεται ώθηση. Μάλιστα, αυτές τις ημέρες γίνεται και το παγκόσμιο πρωτάθλημα νεφροπαθών και μεταμοσχευμένων στη Μάλαγα.

Στο τρίτο άρθρο έχουμε την περίφημη και καθιερωμένη πλέον παράταση για την «κάρτα φιλάθλων». Από τον Αύγουστο του 2015, όταν την είχε εξαγγείλει ο κ. Κοντονής με αλλεπάλληλες παρατάσεις, πήγαμε στις 31 Μαρτίου του 2017 και τώρα πάμε στις 31 Δεκεμβρίου του 2017, εν μέσω, μάλιστα, της αγωνιστικής περιόδου.

Βάζω στοίχημα με τον κύριο Υπουργό ένα τραπέζι στο εστιατόριο της Βουλής, ότι θα έχουμε και άλλη παράταση. Μάλιστα, ζητώ να καταγραφεί αυτό στα Πρακτικά, για να είμαι και δεσμευμένος.

**ΝΟΤΗΣ ΜΗΤΑΡΑΚΗΣ:** Είμαστε και εμείς καλεσμένοι;

**ΜΑΥΡΟΥΔΗΣ ΒΟΡΙΔΗΣ:** Δεν έχετε τρόπο να περάσετε καλύτερα την ώρα σας;

**ΓΕΩΡΓΙΟΣ ΜΑΥΡΩΤΑΣ:** Αυτή, λοιπόν, η μη υλοποίηση όσων ψηφίζουμε, είναι η μεγάλη μάστιγα τα τελευταία δέκα χρόνια.

Κύριε Βορίδη, το γεγονός ότι κάνω το τραπέζι στο εστιατόριο της Βουλής δείχνει τη σιγουριά μου ότι θα έχουμε πάλι παράταση!

Νομοθετούμε, λοιπόν, για να είμαστε εντάξει με τους έξω, αλλά δεν εφαρμόζουμε για να μην σπάσουμε αυγά με τους μέσα.

Τα άρθρα 4 έως 8, που αφορούν την κατηγοριοποίηση και την αδειοδότηση των αθλητικών εγκαταστάσεων, πιστεύουμε ότι είναι στη σωστή λογική. Απλώς έχουμε κάποιες απορίες: Ξέρουμε πόσες είναι οι αθλητικές εγκαταστάσεις στη χώρα; Υπάρχει κάποια καταγραφή; Υπάρχει ένα μητρώο αθλητικών εγκαταστάσεων; Και δεν εννοώ μόνο τις αθλητικές εγκαταστάσεις της Γενικής Γραμματείας Αθλητισμού, αλλά γενικότερα όλων. Γιατί αυτή η συγκεκριμένη κατηγοριοποίηση που υπάρχει στο νομοσχέδιο; Γι’ αυτό δεν έχουμε ακόμα σαφείς απαντήσεις για το πώς προέκυψε. Δηλαδή, γιατί να έχουμε ξεχωριστές κατηγορίες Α1, Α2, Β1, Β2, Γ1, Γ2 στις εγκαταστάσεις, τη στιγμή που η αντιμετώπιση, σε ό,τι αφορά την αδειοδότηση, είναι η ίδια γι’ αυτές τις κατηγορίες.

Μάλιστα, για την κατηγορία Α1, δηλαδή τη μικρότερη κατηγορία, όπου μιλάμε για εγκαταστάσεις έως πεντακοσίων θεατών σε οικισμούς κάτω των διακοσίων κατοίκων, εκεί που είναι μόνο προπονητήρια και δεν γίνονται αγώνες, στην παράγραφο 2α΄ του άρθρου 5 λέτε ότι πρέπει να κατατεθεί υπεύθυνη δήλωση του ιδιοκτήτη ότι δεν ανέβηκε κατηγορία. Μα, αφού εκεί δεν γίνονται αγώνες! Υπάρχουν, δηλαδή, κάποιες λεπτομέρειες που χρήζουν κάποιας προσοχής.

Επίσης, χρειάζονται διευκρινίσεις σε ό,τι αφορά στους αγώνες εθνικών κατηγοριών. Ποιοι είναι αυτοί οι αγώνες εθνικής κατηγορίας; Για παράδειγμα, ένας αγώνας πανελληνίου εφηβικού πρωταθλήματος, που μπορεί να γίνει σε κάποια περιοχή είναι εθνικής κατηγορίας. Εάν όχι, γιατί; Και γιατί να διαχωρίζουμε τους τοπικούς και ερασιτεχνικούς αγώνες από τους αγώνες των εθνικών κατηγοριών;

Η κατηγορία Δ «κλειστές εγκαταστάσεις με έως χίλιους θεατές» -δεν είναι και λίγοι χίλιοι θεατές- ή και η κατηγορία Ε1, που έχει κλειστή εγκατάσταση με πάνω από χίλιους θεατές δεν θα περνάνε από επιτροπή καταλληλότητας με βάση το νομοσχέδιο. Πυρασφάλεια κλπ. δεν θα χρειάζονται οι συγκεκριμένες εγκαταστάσεις;

Σε αυτό το επείγον νομοσχέδιο, λοιπόν, δίνεται περιθώριο δυο μηνών στους αρμόδιους φορείς για την κατηγοριοποίηση των εγκαταστάσεων. Αυτό γίνεται, προφανώς, για να ξεκινήσουν τα πρωταθλήματα τον Σεπτέμβριο. Γίνεται, όμως, μέσα στο καλοκαίρι, μέσα στον Αύγουστο, όπου θα πρέπει περιφέρειες, δήμοι κλπ. να συγκροτήσουν τις αντίστοιχες επιτροπές ελέγχου καταλληλότητας, να πάνε να ελέγξουν τις εγκαταστάσεις και να δώσουν τις άδειες.

Προβλέπω ότι και εδώ πέρα θα έρθουμε τον Σεπτέμβριο και θα ψηφίζουμε πάλι παρατάσεις.

Όσον αφορά το άρθρο 5 που έχει να κάνει με την άδεια λειτουργίας, είπαμε και στην επιτροπή ότι θα υπάρξει η περίπτωση δημοτικά στάδια να αδειοδοτούνται από δήμους, δηλαδή ελέγχων και ελεγχόμενος να είναι ο ίδιος.

Το άρθρο 6 έχει να κάνει με την επιτροπή ελέγχου καταλληλότητας, δηλαδή από ποιους απαρτίζεται αυτή η επιτροπή που ελέγχει την καταλληλότητα των εγκαταστάσεων.

Ένα μεγάλο ερώτημα είναι το πώς θα διασφαλίσουμε ότι θα λειτουργούν. Έχουμε μια συγκεκριμένη πρόταση σε αυτό. Απλώς θα ήθελα να κάνω μια επισήμανση: Μέσα στο νομοσχέδιο μιλάμε για γιατρό του ΕΣΥ, κατά προτίμηση με αθλητιατρική ειδικότητα. Να σας πληροφορήσω εδώ ότι οι ιατρικές σχολές στην Ελλάδα δεν δίνουν αθλητιατρική ειδικότητα, οπότε ίσως χρειαστεί αναδιατύπωση, δηλαδή να πούμε «γιατρός με εμπειρία σε αθλητικά ζητήματα» ή καλύτερα να πούμε «με εμπειρία σε αντιμετώπιση έκτακτων περιστατικών», γιατί η δουλειά τους είναι να δουν αν υπάρχει ο απαραίτητος ιατρικός εξοπλισμός στις εγκαταστάσεις.

Επίσης, πιστεύουμε ότι θα πρέπει να προβλεφθούν και αναπληρωματικά μέλη για αυτές τις επιτροπές, ώστε να έχουν μεγαλύτερη ευελιξία, να είναι πιο εύκολο, δηλαδή, να συγκροτείται αυτή η επιτροπή και να μην περιμένουμε πότε θα μπορέσουν να συντονιστούν και οι τέσσερις άνθρωποι, για να πάνε να κάνουν τους ελέγχους, αλλά να υπάρχουν και αναπληρωτές.

Στο άρθρο 7 επισημαίνεται ότι χρειάζεται άδεια για τις αθλητικές συναντήσεις. Να δούμε για ποιες αθλητικές συναντήσεις. Δεν πρέπει να χρειάζεται για ένα απλό τουρνουά ή για έναν φιλικό αγώνα, γιατί θα μαζέψουμε μια απίστευτη γραφειοκρατία.

Επίσης, υπάρχουν περιπτώσεις τακτικών συναντήσεων που μπορεί να γίνονται και δυο φορές την εβδομάδα. Και εκεί πέρα θα πηγαίνουμε να ζητάμε άδεια δυο φορές την εβδομάδα; Είναι αυτό ρεαλιστικό; Είναι αποτελεσματικό;

Στο άρθρο 8 πιστεύουμε ότι οι κυρώσεις, όπως είναι μέσα στο νομοσχέδιο, είναι διατυπωμένες ελλιπώς και χρειάζονται περαιτέρω επεξεργασία. Έτσι όπως είναι διατυπωμένες, μπορούν να δράσουν μόνο ως φόβητρο, δηλαδή ως ένα προληπτικό μέσο και τίποτα άλλο.

Το άρθρο 11 έχει να κάνει με την αναγνώριση του Σωματείου «Special Olympics». Ακούσαμε στις επιτροπές και τον κ. Κοδέλα, τον Πρόεδρο και συμφωνούμε. Πρέπει να δούμε εδώ πέρα πόσο σπουδαίο πράγμα είναι για την κοινωνικοποίηση αυτών των παιδιών να συμμετέχουν σε αθλητικές δραστηριότητες. Πιστεύουμε ότι η αναγνώριση του σωματείου είναι ένα βήμα προς τη σωστή κατεύθυνση και θα δώσει μια ώθηση σε αυτές τις δραστηριότητες.

Όσον αφορά το άρθρο 12 που αφορά τους διακριθέντες αθλητές, είμαστε σύμφωνοι στην κατεύθυνση της βέλτιστης αξιοποίησής τους, ώστε να προκύψει μια αμοιβαία επωφελής κατάσταση τόσο για τους ίδιους όσο και για την κοινωνία.

Το άρθρο 13 έχει να κάνει με την τιμής ένεκεν απονομή άδειας ασκήσεως επαγγέλματος σε προπονητή. Θεωρούμε πως η επάρκεια των προπονητών που προπονούν ολυμπιονίκες είναι δεδομένη εκ του αποτελέσματος. Όμως, αντιλαμβανόμαστε και τις αιτιάσεις της Πανελλήνιας Ομοσπονδίας Προπονητών Αθλημάτων και νομίζουμε πως πρέπει να αναζητηθεί μια χρυσή τομή. Πιθανότατα μια τέτοια χρυσή τομή θα είναι ο Υπουργός να απονέμει αυτές τις άδειες κατόπιν εισήγησης είτε της αντίστοιχης Ομοσπονδίας είτε της Ελληνικής Ολυμπιακής Επιτροπής, της ΕΟΕ.

Στο άρθρο 15 έχουμε τα δεδουλευμένα της Διαρκούς Επιτροπής Αντιμετώπισης Βίας. Εντάξει, δεν έχουμε καμμία αντίρρηση. Όμως, ποιοι είναι αυτοί οι λόγοι της μη έγκαιρης καταβολής; Είναι ένα ερώτημα. Υπάρχει και η εμπειρία από προηγούμενους αντίστοιχους θεσμούς, όπως οι δειγματολήπτες των ελέγχων ντόπινγκ, όπου ολόκληρος εθνικός σχεδιασμός είχε κινδυνεύσει λόγω της καθυστέρησης της καταβολής των δεδουλευμένων. Δεν πρέπει να πάθουμε το ίδιο και στην αντιμετώπιση της βίας.

Και να έρθω λίγο στις τροπολογίες. Ήρθαν και βουλευτικές τροπολογίες, σε θέματα, όμως, που είναι καθαρά αντικείμενο του Υπουργού, τις οποίες πιστεύουμε ότι θα κάνει δεκτές. Θεωρώ ότι είναι άστοχο αυτό λόγω της διαδικασίας που ακολουθείται, δηλαδή το ότι δεν είχαμε τη δυνατότητα να τα συζητήσουμε αυτά χθες που είχαμε και τους φορείς και μάλιστα το θέμα με τις άδειες των διακριθέντων αθλητών ή των προετοιμαζόμενων για Ολυμπιακούς Αγώνες.

Θα ήταν πολύ χρήσιμο να ακούσουμε εκεί και την άποψη του Συλλόγου Ελλήνων Ολυμπιονικών. Δεν είχαμε αυτή την ευκαιρία. Γιατί; Διότι δεν συμπεριελήφθη στο αρχικό νομοσχέδιο και ήρθε μετά ως «βουλευτική τροπολογία». Και το βάζω εντός εισαγωγικών, γιατί μάλλον κατ’ ουσίαν είναι υπουργικές και οι δύο τροπολογίες.

Θα μιλήσω περισσότερο στη δευτερολογία μου γι’ αυτά τα δύο.

Παραδείγματος χάριν, όσον αφορά την κάρτα υγείας, θέλω να μας εξηγήσετε γιατί η κάρτα υγείας δίνει το κάτι παραπάνω και όχι η ιατρική βεβαίωση που υπάρχει με το δελτίο της αθλητικής ταυτότητας. Να μας εξηγήσετε, δηλαδή, αν επιβαρύνουμε με μεγαλύτερη γραφειοκρατία τους αθλητές.

Οι δύο χθεσινές υπουργικές τροπολογίες έγιναν άρθρα, τα άρθρα 16 έως 21 του νομοσχεδίου. Η πρώτη αφορά τον αναπτυξιακό νόμο και η δεύτερη τη Δημόσια Αρχή Λιμένων. Οι τροπολογίες αυτές έρχονται να αλλάξουν πράγματα που ψηφίσαμε τους τελευταίους μήνες. Είναι η νομοθεσία δια της μεθόδου δοκιμής και σφάλματος, φαίνεται, μία μέθοδος που χρησιμοποιούμε στα μαθηματικά με επιτυχία, αλλά στα κοινοβουλευτικά γίνεται «τσάτρα-πάτρα».

Ας ξεκινήσουμε απ’ αυτήν που αλλάζει τον αναπτυξιακό νόμο, τον ν.4399/2016. Τροποποιείται το άρθρο 14 που αφορά τη διαδικασία αξιολόγησης επενδυτικών προτάσεων. Ένα από τα σημαντικότερα άρθρα του αναπτυξιακού νόμου τροποποιείται, κατά τη γνώμη μας, κατά απαράδεκτο τρόπο, ως μία παράγραφος ενός υποάρθρου μίας τροπολογίας σε ένα επείγον νομοσχέδιο.

Στο τέταρτο άρθρο παρέχεται η δυνατότητα στον Υπουργό Οικονομίας και Ανάπτυξης με απόφασή του να συστήνει ομάδες εργασίας για την πραγματοποίηση διοικητικών ελέγχων, πιστοποίησης, ολοκλήρωσης και έναρξης παραγωγικής λειτουργίας των επενδυτικών σχεδίων παραγωγής ηλεκτρισμού από ηλιακή ενέργεια έως 150 KW.

Είναι αξιοσημείωτο ότι πρόκειται για ομάδες εργασίας με αποζημίωση, η οποία θα καθορίζεται με ίδια απόφαση του Υπουργού Οικονομίας και Ανάπτυξης, ενώ η δαπάνη, με την οποία θα επιβαρυνθεί ο Κρατικός Προϋπολογισμός, δεν προσδιορίζεται στην έκθεση του Γενικού Λογιστηρίου του Κράτους. Είναι άλλη μία τροπολογία σε άσχετο σχέδιο νόμου, με παρατάσεις, διευκολύνσεις και κυρίως με μεταφορά αρμοδιοτήτων στον Υπουργό για εξυπηρετήσεις και άλλες διευθετήσεις.

Στην τροπολογία για τη Δημόσια Αρχή Λιμένων είχατε ψηφίσει πριν ένα χρόνο τον ν. 4389/2016 για τη δημιουργία της ΔΑΛ, της Δημόσιας Αρχής Λιμένων και πριν τρεις μήνες με τον ν.4417/2017 για τους πόρους της ΔΑΛ. Σήμερα, με τροπολογία σε άσχετο επείγον νομοσχέδιο, φέρνετε την αλλαγή του άρθρου 130 του ν.4389 που είχαμε ψηφίσει πέρσι.

Έρχεστε με τις διατάξεις αυτές -που δεν προλαβαίνουμε, ουσιαστικά, να μελετήσουμε σαράντα σελίδες μέσα σε μερικές ώρες- να βάλετε πράγματα που σας βολεύουν, γιατί είδατε ότι με την πρώτη έκδοση του νόμου κάτι δεν πήγαινε καλά και έρχεστε τώρα, ουσιαστικά, να τα ρυθμίσετε καλύτερα προς όφελός σας.

Δημιουργούνται νέες οργανικές θέσεις, μετατάξεις, αποσπάσεις που δεν μπορεί να αρνηθεί η υπηρεσία, χωρίς να αναφέρεται εάν αυτές γίνονται με ή χωρίς πρόσκληση ενδιαφέροντος, προσωρινές τοποθετήσεις και διάφορα άλλα, στα οποία έχουμε συνηθίσει βέβαια τον τελευταίο καιρό.

Δεδομένης, όμως, της σημαντικότητας των θεμάτων που ρυθμίζει η εν λόγω τροπολογία, δηλαδή τη διοικητική διάρθρωση της Δημόσιας Αρχής Λιμένων, θεωρούμε ότι θα έπρεπε να εισαχθεί στο πλαίσιο κανονικής νομοθετικής διαδικασίας και όχι εμβόλιμης σε άσχετο σχέδιο νόμου, γι’ αυτό και θα την καταψηφίσουμε.

Έρχομαι στην τροπολογία του κ. Σκουρλέτη για τους συμβασιούχους. Είναι μία τροπολογία που κατατέθηκε χθες, προφανώς όμως είναι on line. Την επεξεργάζεστε δηλαδή αυτή τη στιγμή μετά τη συνάντηση των εργαζομένων με τον Πρωθυπουργό, ώστε να φέρετε κάποια νομοτεχνική βελτίωση. Είναι μία τροπολογία υπό διαμόρφωση, τώρα βγαίνει από το «φούρνο».

Πέρσι τον Οκτώβριο με το Νόμο Βερναρδάκη φέρατε την παράταση των συμβάσεων μέχρι 31-12-2017. Σας λέγαμε από τότε ότι παίρνετε στο λαιμό σας εργαζομένους, γιατί θα κριθούν αντισυνταγματικές αυτές οι παρατάσεις. Δεν ίδρωσε το αφτί σας και όντως, έρχεται το Ελεγκτικό Συνέδριο, ζητάει πίσω τα χρήματα από τους εργαζόμενους που κακώς ανανεώθηκαν οι συμβάσεις τους. Φθάσαμε σήμερα στο αμήν η χώρα να έχει γίνει απέραντη χωματερή.

Και ω του θαύματος, έρχεται και αναλαμβάνει προσωπικά ο Πρωθυπουργός ως άλλος Μέγας Αλέξανδρος να λύσει αυτό το γόρδιο δεσμό με επικοινωνιακές συναντήσεις στο Μέγαρο Μαξίμου.

Να ξεκαθαρίσουμε κάτι. Οι συμβάσεις ορισμένου χρόνου είναι συμβάσεις για συγκεκριμένο χρονικό διάστημα και όχι για να γίνονται, μετά από πιέσεις και πελατειακές πρακτικές, αορίστου χρόνου.

Αν καλύπτουν πάγιες και διαρκείς ανάγκες, αυτό είναι κάτι που θα φανεί μόνο αν δημιουργηθούν τα οργανογράμματα και τα περιγράμματα θέσεων που έχει ανάγκη ο δημόσιος τομέας. Και καθυστερούμε σημαντικά στο συγκεκριμένο θέμα.

Οι παροικούντες την Ιερουσαλήμ γνωρίζουμε πώς δουλεύει το σύστημα στους δήμους. Μονιμοποιούνταν κάποιοι εργαζόμενοι στην καθαριότητα, μετακόμιζαν σε διοικητικές θέσεις και προσλαμβάναμε άλλους συμβασιούχους για την αποκομιδή. Κι αυτό το τροπάριο συνεχιζόταν. Στο μόνο που εξυπηρετούσε ήταν στην ομηρία των εργαζομένων, τις πελατειακές σχέσεις και τον λαϊκισμό που οδηγούσαν και οδηγούν σε μη βιώσιμες λύσεις και σε αβίωτες πόλεις.

Το Ποτάμι –και κλείνω με αυτό, κύριε Πρόεδρε- από την αρχή είχε πει ότι δεν θεωρεί ταμπού την εμπλοκή ιδιωτών στην αποκομιδή των απορριμμάτων, αν έτσι εξασφαλίζονται καλύτερα αποτελέσματα με το μικρότερο κόστος για τους πολίτες, κάτι το οποίο δεν εξετάζει καθόλου η Κυβέρνηση. Αρκεί, βέβαια, να υπάρχουν έλεγχος και κανόνες. Αυτή είναι η δουλειά του κράτους άλλωστε, να ελέγχει αν τηρούνται οι κανόνες παντού για όλους και να περιορίζει την αυθαιρεσία.

Και όσοι από την Κυβέρνηση μιλούν για συνθήκες «γαλέρας» στον ιδιωτικό τομέα, να τους θυμίσουμε ότι αυτοί είναι στην Κυβέρνηση και αυτοί θα πρέπει να ελέγχουν να μην υπάρχουν αυτές οι συνθήκες «γαλέρας».

Θα περιμένουμε, λοιπόν, την τελική μορφή της συγκεκριμένης τροπολογίας.

Γι’ αυτό καθ’ αυτό το αθλητικό νομοσχέδιο των αρχικών δεκαπέντε άρθρων ήμασταν γενικά θετικοί. Όμως, αποδοκιμάζοντας αυτή την πρακτική του επείγοντος με τις άσχετες τροπολογίες, θα είμαστε επιφυλακτικοί ως το τέλος της συζήτησης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, τον λόγο θα πάρει τώρα ο Υφυπουργός κ. Βασιλειάδης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, σας είχα ζητήσει…

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν μπορεί να γίνει αυτό. Σας παρακαλώ, κύριε Σκουρολιάκο. Αφήστε με να ολοκληρώσω.

Στον κ. Βασιλειάδη θα δώσω δύο-τρία λεπτά παραπάνω, με την παράκληση –κι έρχομαι τώρα στο θέμα που σας απασχολεί- αν είστε έτοιμος, να απαντήσετε για το ποιες τροπολογίες Βουλευτών κάνετε αποδεκτές.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Δεν θα τις αναλύσουν πρώτα, ώστε μετά να τις κάνω αποδεκτές;

**ΠΡΟΕΔΡΕΥΩΝ (Νικήτας Κακλαμάνης):** Ακούστε. Αν είστε έτοιμος, θέλω να ξέρουν οι συνάδελφοι, γιατί μπορούν να θέλουν να τοποθετηθούν πριν τοποθετηθείτε ξανά εσείς στη δευτερολογία σας.

Οπότε, αριθμητικά μπορείτε να πείτε ότι κάνετε δεκτές την τάδε, τάδε και τάδε, ώστε να ξέρουν οι συνάδελφοι –όπως ο κ. Σκουρολιάκος θέλει για ένα-δύο λεπτά να τοποθετηθεί για την τροπολογία του και όποιος δεν θέλει δεν θα τοποθετηθεί- κι εσείς στο τέλος με τη δευτερολογία σας, αν θέλετε, επανέρχεστε. Για να διευκολύνουμε τους συναδέλφους το λέω αυτό, αλλιώς τυπικά έχετε εσείς δίκιο.

Ορίστε, σας βάζω είκοσι λεπτά με μια μικρή ανοχή, εφόσον αναφερθείτε και στις τροπολογίες.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Έχω κρατήσει και «κάβα» και υπόλοιπο από χθες. Να σας ενημερώσει η κ. Καραμανλή.

**ΠΡΟΕΔΡΕΥΩΝ (Νικήτας Κακλαμάνης):** Από χθες δεν υπάρχουν υπόλοιπα στην Ολομέλεια. Τα υπόλοιπα στις επιτροπές δεν προστίθενται στην Ολομέλεια.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Με κοροϊδέψανε, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Λόγω συμπάθειας, θα είμαστε ανεκτικοί.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κυρίες και κύριοι Βουλευτές, συζητάμε σήμερα το νομοσχέδιο με τις τροποποιήσεις του ν.2725/1999, ρυθμίζοντας κάποια επείγοντα ζητήματα, κάποια κομβικά ζητήματα της αθλητικής κατάστασης και της αθλητικής ζωής της χώρας.

Δυστυχώς, πολλές διατάξεις έχουν μεγαλύτερη επικοινωνιακή βαρύτητα –ας το θέσουμε έτσι- από κάποιες άλλες που είναι περισσότερο σημαντικές κι ενδεχομένως εσφαλμένα μονοπωλούν τη συζήτηση που έγινε αυτές τις μέρες στο Κοινοβούλιο. Αυτό είναι αντιληπτό για πολλούς και διάφορους λόγους.

Αυτό που δεν γίνεται αντιληπτό είναι γιατί ακόμη και αυτές τις μέρες, ακόμη και μετά από αυτή την εμπειρία που είχαμε όλους αυτούς τους μήνες με τα πεπραγμένα της ποδοσφαιρικής ομοσπονδίας και όλα αυτά –γιατί σε αυτό αναφέρομαι- που έρχονται στην επιφάνεια, εξακολουθούμε να έχουμε μια άρνηση στο να δούμε και να παραδεχθούμε την πραγματικότητα και να προχωρήσουμε στην επόμενη μέρα.

Θα μου επιτρέψετε, λοιπόν, να δούμε βήμα βήμα και κομμάτι κομμάτι το ποιες είναι αυτές οι σοβαρές ρυθμίσεις που έρχονται με αυτή τη νομοθετική πρωτοβουλία.

Κατ’ αρχάς, ερχόμαστε στο πλαίσιο της διαπραγμάτευσης με την FIFA και την UEFA, διαπραγμάτευση η οποία ήρθε ως αποτέλεσμα της έκνομης κατάστασης που επικρατούσε στον χώρο του ποδοσφαίρου.

Το σημείο μηδέν δεν ήρθε από αυτήν εδώ την Κυβέρνηση, κυρία Καραμανλή. Στο σημείο μηδέν βρισκόταν το ελληνικό ποδόσφαιρο μετά από χρόνια απραξίας, κλείσιμο του ματιού συνωμοτικά μπροστά σε όλα αυτά που συνέβαιναν και της μη αποτόλμησης του να πάρουμε επιτέλους θέση, μία θέση που πήγε η ελληνική Κυβέρνηση να πάρει το 2006 και δεν τα κατάφερε και τούτη εδώ η Κυβέρνηση τα καταφέρνει, γιατί πλέον οι διεθνείς οργανισμοί του ποδοσφαίρου, τους οποίους αναγνωρίζουμε, παίρνουν θέση, έχουν άποψη και βάζουν για πρώτη φορά το δάχτυλο επί τον τύπον των ήλων και είμαστε έτοιμοι να περάσουμε στην επόμενη μέρα.

Ερχόμαστε, λοιπόν, στο πλαίσιο της διαπραγμάτευσης, με δεδομένο ότι η ελληνική πολιτεία και η ελληνική Κυβέρνηση ζητούν να υπάρχουν συγκεκριμένοι κανόνες που λειτουργεί κάθε νομική οντότητα σε τούτη εδώ την έννομη τάξη, κανόνες διαφάνειας, κανόνες ισονομίας, κανόνες ορθής διακυβέρνησης. Και ναι, δεν μένουμε σε τεχνικά ζητήματα. Και είναι αδιανόητο το ότι εγείρεται ζήτημα στο αν διαφωνούμε για την απλή αναλογική. Είναι εσωτερικό μας ζήτημα.

Δεν είναι το κομβικό πολιτικό, κυρία Καραμανλή.

**ΑΝΝΑ ΚΑΡΑΜΑΝΛΗ:** Αρχικά ήταν, όμως.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Το κομβικό πολιτικό ζήτημα είναι ότι επιτέλους μπαίνουν για πρώτη φορά κανόνες. Είναι αυτό που πετύχαμε και είναι ο λόγος για τον οποίο έγινε η παρέμβαση και θα γίνουν και οι όποιες υποχωρήσεις στην πορεία, οι οποίες και συμφωνημένες είναι και από την αρχή προγραμματισμένες ήταν.

Επομένως, δίνεται η δυνατότητα στους φορείς του ποδοσφαίρου, στη γενική τους συνέλευση, που τους επιτρέπουμε να γίνει με βάση το καταστατικό τους, να προχωρήσουν μπροστά και αμέσως μετά πάλι, για να μην παραβιάζουμε ανοιχτές θύρες, όταν με νομοτεχνική παρέμβαση θα επιτραπεί να γίνουν και οι εκλογές, να προχωρήσουν στην επόμενη ημέρα, με νέες αναλογίες στο εκλογικό σώμα του ποδοσφαίρου, με μεγαλύτερη συμμετοχή του επαγγελματικού ποδοσφαίρου, με σπάσιμο των στεγανών, με κατακτήσεις, όπως οι τακτικοί δικαστές, οι οποίοι έρχονται για πρώτη φορά και επιβάλλουν ποινές που δεν βλέπαμε όλα αυτά τα χρόνια, ποινές που έρχονται ανεξάρτητα από τον κάθε επιχειρηματία που βρίσκεται πίσω από κάθε ΠΑΕ, που δεν κάνουν τα στραβά μάτια, που πολλές φορές μπορεί να είναι σκληρές, να μας στεναχωρούν ή να στενοχωρούν κάποιους από τους συναδέλφους σας, αλλά είναι η πραγματικότητα, είναι το κράτος δικαίου και το κράτος δικαίου το διασφαλίζει η τακτική δικαιοσύνη, το διασφαλίζουν οι Έλληνες δικαστές.

Η επιβολή της νομιμότητας, λοιπόν, είναι κατάκτηση και δεν μπορώ να καταλάβω γιατί έστω και αυτή την στιγμή δεν αναγνωρίζουμε έστω και αυτό, στις αλλαγές που έγιναν, λοιπόν. Μένετε στη διαφωνία που μπορεί να έχουμε στο πλαίσιο μιας στρατηγικής διαπραγμάτευσης. Θα γίνουν και οι τακτικές αναδιπλώσεις σε θέματα που θα επιλέξουμε εμείς και με τον τρόπο που θα επιλέξουμε εμείς. Το αποτέλεσμα να δούμε και το αποτέλεσμα είναι θετικό. Το αποτέλεσμα είναι ότι για πρώτη φορά επιβάλλεται καθεστώς νομιμότητας και ερχόμαστε και σπάμε τα δεσμά, που υπήρχαν όλα αυτά τα χρόνια ακόμη και σε θέματα τα οποία δεν άπτονται της πολιτικής, αλλά επηρεάζουν τον τρόπο εξέλιξης του ποδοσφαίρου, όπως είναι η διαιτησία. Πετυχαίνουμε και έρχεται το βίντεο assistant referee, για να πάψουν οι σκιές, για να πάψουν οι εξαρτήσεις και με τις άλλες παρεμβάσεις που θα γίνουν και τα καινούργια πειθαρχικά που έρχονται μετά από την επεξεργασία της ΠΔΕ σε συμφωνία με τη FIFA και την UEFA.

Είναι όλες αυτές οι αλλαγές που δεν τολμούσε κανένας να κάνει όλα αυτά τα χρόνια, δεν τολμούσε κανένας να συζητήσει όλα αυτά τα χρόνια, δεν τολμούσε κανένας να ορθώσει το ανάστημα όλα αυτά τα χρόνια.

Ας σταματήσουμε, λοιπόν, να κάνουμε τις υπόλοιπες διαπιστώσεις, γιατί ξέρετε κάτι; Όταν ανακαλύφθηκαν οι κοριοί μέσα σε γραφεία και παραγραφεία, η στάση σας ήταν ότι σήμερα είναι Τρίτη. Όταν διαπιστώθηκαν οι μαύρες τρύπες, η στάση σας ήταν ότι σήμερα είναι Τρίτη. Όταν διαπιστώθηκαν τα οικονομικά σκάνδαλα με την σφραγίδα της «DELOITTE», του ιδιωτικού τομέα, σήμερα είναι απλώς Τρίτη.

Επειδή, όμως, ο κόσμος ξέρει, καταλαβαίνει και ξέρει τι αλλαγές έγιναν και ξέρει πως μόνο εμείς μπορούμε να εγγυηθούμε ότι μπορεί να υπάρξει μια καλύτερη μέρα όχι μόνο για το ποδόσφαιρο, αλλά για το σύνολο του αθλητισμού, γι’ αυτό προχωρούμε και με την στήριξη της κοινωνίας.

Από εκεί και μετά ερχόμαστε να λύσουμε ζητήματα αναγνώρισης δικαιωμάτων συμπολιτών μας, οι οποίοι έτσι και αλλιώς λόγω της κακής και στρεβλής δομής του ελληνικού κράτους βρίσκονταν για πολλούς και διάφορους λόγους στο περιθώριο. Κι εμείς πολλές φορές λόγω της οικονομικής κρίσης δεν καταφέρνουμε να κάνουμε όλα αυτά που είχαμε στο μυαλό μας ή που θέλουμε. Καταφέρνουμε σιγά-σιγά, με τακτικές κινήσεις, να κερδίζουμε βήμα-βήμα, ημέρα με την ημέρα, περισσότερα δικαιώματα. Αναφέρομαι στην αναγνώριση της αθλητικής ομοσπονδίας των νεφροπαθών, καθώς και στην αναγνώριση του αθλητικού σωματείου των Special Olympics.

Αυτά δεν τα κάνουμε για να χαϊδέψουμε αυτιά ή για να κοιτάξουμε εκλογικά ακροατήρια. Δεν το συνηθίζουμε, ούτε είναι στη λογική και στη φιλοσοφία μας. Όμως, το κάνουμε για να μπορέσουμε, με τις παρεμβάσεις που δίνει ο νόμος, να συνδράμουμε στη Γενική Γραμματεία Αθλητισμού όχι οικονομικά, καθώς δεν έχουμε χρήματα –μαντάρα τα κάνατε και εδώ μας τα αφήσατε, δεν υπάρχουν χρήματα- αλλά με θεσμικές παρεμβάσεις, όπως είναι η παροχή γυμναστών μέσα από το προγράμματά μας κ.λπ. .

Θέλουμε, με όλα όσα προβλέπει το θεσμικό μας πλαίσιο που λειτουργεί πλέον ορθολογικά, να έρθουμε να βοηθήσουμε αυτές τις κατηγορίες των συμπολιτών μας, προκειμένου να τους δώσουμε διέξοδο. Θέλουμε να τους δώσουμε τη δυνατότητα να αθλούνται με αξιοπρέπεια σε ασφαλείς αθλητικές εγκαταστάσεις, με όποιες παρεμβάσεις μπορούμε να κάνουμε.

Ας αναφερθούμε τώρα στο θέμα της αδειοδότησης των αθλητικών εγκαταστάσεων. Δεν μπορώ να καταλάβω κάτι. Έρχεται ένα νέο πλαίσιο εξορθολογισμού της ορθής προσπάθειας του νομοθέτη, πριν από δεκατρία, δεκατέσσερα χρόνια, να βάλει κανόνες στη λειτουργία αυτών των εγκαταστάσεων, οι οποίοι επί της ουσίας είχαν τέτοια γραφειοκρατία και τέτοια προβλήματα που δεν μπορούσαν να λειτουργήσουν. Εδώ και δεκατρία χρόνια δίνουμε συνεχείς παρατάσεις για την ασφαλή λειτουργία των αθλητικών μας εγκαταστάσεων. Επί δεκατρία χρόνια έχουμε θεσπίσει κανόνες που εν γνώσει μας τους παραβιάζουμε συνεχώς, γιατί πρόκειται για ένα δαιδαλώδες πλαίσιο.

Εμείς ερχόμαστε εδώ να το λύσουμε, κάνοντας πολύ απλές τις διαδικασίες, αλλά χωρίς έκπτωση στα τεχνικά χαρακτηριστικά. Μέσα στον νόμο δεν μπορούν να περιγραφούν μια-μια οι λεπτομέρειες, αλλά προφανώς ισχύει ο νόμος για τα αυθαίρετα, προφανώς ισχύει ο νόμος για την πυρόσβεση, προφανώς ισχύει το νομικό πλαίσιο. Το θέμα είναι η διαδικασία που ακολουθείται για να λειτουργήσει αυτό το πλαίσιο και η κατηγοριοποίηση ανάλογα όχι με την εγκατάσταση αυτή καθ’ αυτή, αλλά με το τι αγώνες γίνονται σε κάθε εγκατάσταση και πού βρίσκονται. Δεν είναι δυνατόν αυτή τη στιγμή –αυτό το πλαίσιο είχαμε- το Ολυμπιακό Στάδιο και ένα γηπεδάκι σε ένα απομακρυσμένο χωριό της περιφέρειας να έχουν ακριβώς την ίδια διαδικασία αδειοδότησης. Αυτό είναι πλήρης παραλογισμός. Αυτό είχε σαν αποτέλεσμα καμμία εγκατάσταση να μην μπορεί να αδειοδοτηθεί.

Τι κάνουμε, λοιπόν; Κάνουμε ό,τι γίνεται σε ένα σύγχρονο κράτος, δηλαδή, αποκεντρώνουμε τις αρμοδιότητες. Πηγαίνουν στον δήμο και οι μικρής εμβέλειας εγκαταστάσεις. Αυτή είναι η ειδοποιός διαφορά, όταν μιλάμε για αγώνες εθνικών πρωταθλημάτων. Προφανώς, ένα πανελλήνιο πρωτάθλημα στίβου εφήβων είναι εθνικό πρωτάθλημα και περιλαμβάνει εθνικές κατηγορίες, γιατί εκεί υπάρχει μεγαλύτερη προσέλευση και, άρα, πρέπει να υπάρχουν άλλοι κανόνες ασφαλείας και άλλος τρόπος ελέγχου της εγκατάστασης. Προφανώς υπάρχει επανέλεγχος. Προφανώς, λοιπόν, πάμε σε ένα εκσυγχρονισμένο στάδιο.

Υπάρχει η εξουσιοδοτική ΚΥΑ για τις τεχνικές λεπτομέρειες της διαδικασίας του νόμου. Πέρα από την ΚΥΑ, ενδεχομένως μιλάμε για μια μεταρρύθμιση. Μπορεί στην πορεία, εφαρμοζομένων αυτών των διατάξεων, να δούμε ότι υπάρχουν κάποια σημεία που είναι προβληματικά ή δημιουργούν κάποιες δυσκολίες. Αυτά θα τα δούμε στην πράξη. Όμως, κατά γενική ομολογία είναι προς τη σωστή κατεύθυνση και οι διαδικασίες είναι απλοποιημένες. Δεν υπάρχει προφανώς σύγκρουση συμφερόντων και ταύτιση ελέγχου και ελεγχόμενων. Οι δήμοι αναλαμβάνουν την ευθύνη τους. Στους δήμους καταλήγουν όλα. Λειτουργούν με βάση τους κανόνες και με βάση τα έγγραφα που έχουν. Από εκεί και μετά αναλαμβάνουν την ευθύνη.

Άρα, δεν νομίζω ότι θα υπάρξει και κάποιος φορέας της ελληνικής έννομης τάξης ο οποίος «ελαφρά τη καρδία» θα δώσει άδεια αν δεν τηρούνται οι προϋποθέσεις του νόμου. Όμως, και αν δώσει άδεια, θα έχει και την ευθύνη, και πλέον θα έχουμε επιτέλους κάποιον να αναλάβει την ευθύνη.

Επειδή αναφερθήκαμε και στον Πανθεσσαλικό, να σας πω ότι δεν άκουσα τίποτα για την άδεια τέλεσης που έδωσε ο κ. Αγοραστός. Τίποτα απολύτως! Όμως, ας μην το ανοίξουμε αυτό το κεφάλαιο.

Επομένως, επιτέλους, αυτό που χρειάζεται είναι απλές διαδικασίες, διαδικασίες διάφανες και ξεκάθαρες, για να μπορεί ο κάθε ενδιαφερόμενος, ανά πάσα στιγμή, να ξέρει τι πρέπει να κάνει, σε ποιον πρέπει να απευθυνθεί και ποιος θα έχει την ευθύνη.

Από εκεί και μετά, σχετικά με τις ρυθμίσεις που φέρνουμε για το επαγγελματικό μπάσκετ, ταλανιστήκαμε πολύ γιατί υπήρχε μια δεδομένη οικονομική κατάσταση στις καλαθοσφαιρικές ανώνυμες εταιρείες, η οποία επέβαλε το να ξαναδούμε το οικονομικό πλαίσιο το οποίο απαιτεί ο νόμος για να συμμετάσχει μια ΚΑΕ σε ένα πρωτάθλημα.

Η αλήθεια είναι ότι το σύνολο του επαγγελματικού αθλητισμού στη χώρα, λόγω, αφ΄ενός μεν της οικονομικής κρίση, αφ΄ετέρου δε της τραγικής διοίκησης που υπήρξε όλα αυτά τα χρόνια και κυρίως τα χρόνια της ευμάρειας -των μηδενικών επενδύσεων, του κακού προγραμματισμού και των φαινομένων βίας που οι ίδιες οι ανώνυμες εταιρείες τις εκθρέψανε για να υπερασπίσουν αλλότρια επιχειρηματικά συμφέροντα και συμφέροντα άσχετα με τον αθλητισμό- έχουν οδηγήσει αυτή τη στιγμή σε μια κατάσταση που, αν θέλουμε να είμαστε ειλικρινείς, δεν σηκώνουν το σύνολο των ομάδων που υπάρχουν, τόσο στο ποδόσφαιρο, όσο και στο μπάσκετ.

Υπάρχει και μια γενικότερη συζήτηση για μια αναδιάρθρωση όλων των κατηγοριών των επαγγελματικών πρωταθλημάτων με μείωση των ομάδων. Δεν σηκώνουμε τόσες ανώνυμες εταιρείες. Ήδη στο βόλεϊ αυτό είναι μια πραγματικότητα. Και φοβάμαι ότι το ίδιο μπορεί να δούμε και στο μπάσκετ. Δεν συζητάω για τη Β΄ Εθνική ή Football League, αλλά και για τη Super League.

Κάνουμε, λοιπόν, αυτή την παρέμβαση, γνωρίζοντας ότι γίνεται μια διευκόλυνση, εφόσον όλοι οι παίκτες και καλαθοσφαιριστές συμφωνούν. Γνωρίζουμε, όμως, ότι αυτό δεν αποτελεί κάποια λύση. Αποτελεί ένα χάπι που μας δίνει λίγο χρόνο. Και από εκεί και μετά πρέπει να ξεκινήσει μια μεγάλη και ανοικτή συζήτηση για το μέλλον του επαγγελματικού αθλητισμού στη χώρα, μια συζήτηση που δυστυχώς ακόμα και αν τούτη εδώ η Βουλή, αν τούτο εδώ το Κοινοβούλιο είχε τη διάθεση να την ανοίξει και να την ανοίξει σε βάθος, φοβάμαι ότι πολλές φορές δεν θα έβρισκε συνομιλητές. Δεν βρίσκει συνομιλητές γιατί τόσα χρόνια τούτο εδώ το Κοινοβούλιο είχε μάθει να παρεμβαίνει και να σώζει αυτούς που δεν έπρεπε να σώσει, για να μπορέσει κάθε φορά να εξυπηρετεί μικροκομματικά και μικροπολιτικά συμφέροντα.

Πιστεύουν, λοιπόν, ότι πάλι ως μάννα εξ ουρανού θα έρθει μια λύση από εδώ πέρα. Θα καταλάβουν σε λίγο ότι από εδώ πέρα τέτοιου είδους λύσεις δεν θα έρθουν, και ελπίζω με τη συναίνεση όλων. Και θα ξεκινήσουμε όλοι μαζί έναν διάλογο για το μέλλον του επαγγελματικού αθλητισμού στη χώρα.

Στο πλαίσιο αυτό, εντάσσεται και η παρέμβαση που γίνεται, σχετικά με τις ομάδες που τίθενται σε εκκαθάριση για κάθε λόγο, με τις ομάδες που υποβιβάζονται και τίθενται σε εκκαθάριση, και την ακολουθία των χρεών σε περίπτωση που αυτές ξαναγίνουν ανώνυμες εταιρείες.

Υπήρξε μια νομοθετική πρωτοβουλία πέρσι στην ορθή κατεύθυνση, η οποία έθεσε συγκεκριμένους όρους, συγκεκριμένους κανόνες και κυρίως προσπάθησε να αντιμετωπίσει το φαινόμενο εταιρείες να κλείνουν και τα χρέη να χάνονται, και να δίνει τη δυνατότητα σε διάφορους επιτήδειους να παίζουν με τις διατάξεις του αθλητικού νόμου.

Παρ’ όλα αυτά, αυτό που διαπιστώσαμε είναι ότι υπήρξαν κάποια θολά σημεία. Αυτά τα θολά σημεία θέλαμε σήμερα εδώ να τα κλείσουμε, τραβώντας μια διαχωριστική γραμμή το καλοκαίρι του 2016, μια σαφή διαχωριστική γραμμή που ορίζει για ποιους και σε ποια έκταση ισχύει το νέο νομικό πλαίσιο.

Από εκεί και μετά -και το τόνισα και στις επιτροπές αυτό-, θα πρέπει να ανοίξει μια κουβέντα, γιατί όντως το πλαίσιο είναι αρκετά αυστηρό, για το αν θα πρέπει να υπάρξει με κάποιον τρόπο και με σαφή κριτήρια μια δεύτερη ευκαιρία. Αλλά αυτό εδώ θα πρέπει να γίνει με σοβαρό διάλογο και ελπίζω μετά την ύπαρξη μιας εκλεγμένης ομοσπονδίας στο ελληνικό ποδόσφαιρο θέλω να πιστεύω ως το τέλος του καλοκαιριού.

Από εκεί και μετά ερχόμαστε να λύσουμε διάφορα ζητήματα, που αφορούν την αντιμετώπιση εκ μέρους της πολιτείας ολυμπιονικών και προπονητών, αφ’ ενός μεν ολυμπιονικών δίνοντάς τους τη δυνατότητα κινητικότητας στις υπηρεσίες της Γενικής Γραμματείας Αθλητισμού και γενικά στις υπηρεσίες, που προάγεται η ολυμπιακή ιδέα. Για πρώτη φορά προσπαθούμε να εκμεταλλευτούμε –δεν λέω σε απόλυτο βαθμό, δεν λέω ικανοποιητικά- τους αθλητές μας. Δεν θέλουμε αθλητές «παρκαρισμένους» στο δημόσιο, που αυτό προσβάλλει και την πολιτεία και αυτούς, θέλουμε να τους χρησιμοποιήσουμε ορθά, να τους φέρουμε στα σχολεία μας, να τους φέρουμε στα στάδιά μας όπου τα ανοίγουμε, όπως έχουμε ανοίξει το Στάδιο Ειρήνης και Φιλίας και έχουν περάσει από την αρχή της χρονιάς δέκα χιλιάδες μαθητές και του χρόνου θα είμαστε ακόμα καλύτερα, όπως θέλουμε να ανοίξουμε το Ολυμπιακό Στάδιο και θα χρησιμοποιούμε τους δημόσιους αυτούς υπαλλήλους, που είναι ολυμπιονίκες και έχουν τιμήσει τη χώρα μας, κάνοντας αυτό που μπορούν και βοηθώντας την πολιτεία σε αυτό που ξέρουν και μπορούν να κάνουν καλά. Έτσι γίνεται η ορθή εκμετάλλευση του ανθρώπινου δυναμικού και κυρίως αυτών των ανθρώπων, που τιμούν τη χώρα μας. Τους δίνουμε, λοιπόν, τη δυνατότητα αυτής της εξαίρεσης.

Ταυτόχρονα, ερχόμαστε να λύσουμε ένα ζήτημα που προέκυψε σε αυτούς τους Ολυμπιακούς Αγώνες κυρίως, αλλά συμβαίνει και συνέβαινε και στο παρελθόν και λόγω της ύπαρξης του νόμου πολλές φορές βλέπαμε διάφορα ευτράπελα στις δηλώσεις προπονητών ολυμπιονικών. Τι ερχόμαστε λοιπόν να πούμε; Ότι για ένα συγκεκριμένο χρονικό διάστημα και με δεδομένο ότι για πολλά χρόνια –το πολλά χρόνια το ξεχνάμε. Όλοι πιστεύουμε ότι αυτή η χώρα υπάρχει εδώ και δυόμισι χρόνια. Τώρα ας θέσουμε τα δυόμισι χρόνια πριν την εποχή του Χριστού, προ Χριστού λοιπόν για το υπόλοιπο πολιτικό σύστημα- δεν λειτουργούσαν σχολές προπονητών ή τέλος πάντων λειτουργούσαν με ένα πλαίσιο θολό και πάρα πολλοί προπονητές, μολονότι ασκούσαν το επάγγελμα, δεν είχαν το δικαίωμα και τη δυνατότητα να μπουν στις σχολές αυτές.

Ερχόμαστε, λοιπόν, για μια ειδική κατηγορία προπονητών, για πολύ περιορισμένα άτομα, για τους προπονητές αθλητών οι οποίοι κατέλαβαν από την πρώτη μέχρι την τρίτη θέση στους Ολυμπιακούς Αγώνες και τους Παραολυμπιακούς να τους δώσουμε κατ’ εξαίρεση τη δυνατότητα, την αναγνώριση του προπονητή, με αναδρομική ισχύ για να μπορέσουν να έχουν και τα προνόμια, που ο νόμος ορίζει για τους προπονητές των ολυμπιονικών. Και ακούγοντας και τη συζήτηση, τον πολύ γόνιμο διάλογο από όσων είχαν διάθεση να τον κάνουν στις επιτροπές, με μια νομοτεχνική βελτίωση -τις οποίες θα τις πω στο σύνολό τους αργότερα- δίνουν τη δυνατότητα στον Υπουργό Αθλητισμού μετά από εισήγηση της οικείας ομοσπονδίας να δίνει την άδεια άσκησης επαγγέλματος τιμής ένεκεν σε αυτούς τους ανθρώπους. Υπάρχουν πολλές κατηγορίες προπονητών, που δεν έχουν γίνει για διαφόρους λόγους, είτε γιατί δεν λειτουργούσαν οι σχολές, είτε γιατί δεν υπήρχε αντίστοιχο τμήμα σχολών, είτε γιατί είναι αλλοδαποί που έχουν άλλα κριτήρια και τα κριτήρια στο δικό τους νομικό σύστημα δεν αναγνωρίζονται από το ελληνικό, όλα αυτά είναι πράγματα που εξετάζουμε και πρέπει να λύσουμε με τον αθλητικό νόμο. Αλλά έχει και περιορισμένη ισχύ, γιατί πλέον υπάρχει ένα θεσμικό πλαίσιο και ένα νομικό πλαίσιο για τη λειτουργία των σχολών και ευελπιστούμε ότι από τον Σεπτέμβριο θα μπούμε σε μια κανονικότητα στη λειτουργία αυτών.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ**. ΣΠΥΡΙΔΩΝ ΛΥΚΟΥΔΗΣ**)

Πέραν από τις αποζημιώσεις των μελών των επιθεωρητών της ΔΕΑΒ και της Επιτροπής Επαγγελματικού Αθλητισμού -που μας δίνει τη δυνατότητα να καταβάλουμε λόγω της καλυτέρευσης των οικονομικών του κράτους- ερχόμαστε να κάνουμε και μια σοβαρή παρέμβαση σχετικά με τους χώρους άθλησης στα ξενοδοχεία. Υπάρχει ένα νομικό πλαίσιο, το οποίο είναι σαφές για το πώς λειτουργούν τα γυμναστήρια και υπήρχε και ένα έωλο πλαίσιο για το τι γίνεται με χώρους άθλησης-γυμναστήρια τα οποία δεν απευθύνονται στο ευρύ κοινό.

Δεν είναι γυμναστήρια με την έννοια του όρου, αλλά ταυτόχρονα δεν μπορούν να χαρακτηριστούν και διαφορετικά, μολονότι η τουριστική νομοθεσία αναγνωρίζει ως πλεονέκτημα ενός καταλύματος την ύπαρξη τέτοιου χώρου. Τι λέμε, λοιπόν; Λέμε ότι αυτοί οι χώροι από είκοσι έως εκατό τετραγωνικά, εφόσον διατίθενται αποκλειστικά στους ενοίκους, εξαιρούνται του άρθρου 32 του ν.2725. Και επομένως, καλύπτουμε ένα ασαφές νομικό πλαίσιο το οποίο υπήρχε.

Προφανώς είναι προς τη σωστή κατεύθυνση και προφανώς γι’ αυτό τον λόγο, όπως και όλες οι διατάξεις, έγιναν αποδεκτές από το σύνολο των φορέων, όπως αποτυπώθηκε με πολύ μεγάλη ευγλωττία στη χθεσινή συνεδρίαση των φορέων. Και νομίζω ότι είναι από τις λίγες φορές που το σύνολο των φορέων, που λαμβάνουν μέρος σε μια διαβούλευση, σε μια συζήτηση στο Κοινοβούλιο, συμφωνούν όλοι στην ίδια κατεύθυνση και μιλάνε όλοι με κοινό παρονομαστή: Ότι είμαστε στη σωστή κατεύθυνση.

Δεν λέμε ούτε καμωνόμαστε ότι λύνουμε όλα τα προβλήματα. Όμως τα προβλήματα, με τα οποία καταπιανόμαστε, τα λύνουμε. Είναι προφανές ότι έχει καθυστερήσει ο αθλητικός νόμος. Όμως πείτε μου: Είναι γνωστό ότι είμαστε σε μια ανοικτή διαδικασία διαβούλευσης με την FIFA και την UEFA. Θα ήταν σοβαρό να φέρνουμε ένα καινούργιο αθλητικό πλαίσιο, το οποίο σε έναν μήνα, σε δύο μήνες, να αρχίσουμε να το τροποποιούμε;

Έρχομαι τώρα στην κάρτα φιλάθλων.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, επειδή έχετε περάσει τον χρόνο σας και επειδή έχετε και δευτερολογία και τριτολογία…

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Δύο λεπτά και τελειώνω, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Επειδή έχετε περιθώριο να συνεχίσετε σε άλλη παρουσία σας, αφήστε να χειριστούμε καλύτερα τον χρόνο. Έχετε δευτερολογία, έχετε τριτολογία.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Ένα λεπτό θέλω και τελειώνω. Να μιλήσω για την κάρτα φιλάθλων. Ένα λεπτό, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Εντάξει.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Εξηγήσαμε και στις επιτροπές ότι, όπως ήμασταν έτοιμοι να εφαρμοστεί από φέτος το καλοκαίρι, έχουμε κάνει μια συμφωνία με τη FIFA και την UEFA να αλλάξουμε από κοινού τους κανόνες ασφαλείας και να φτιαχτεί η ομάδα των εμπειρογνωμόνων της UEFA μαζί με τις διευθύνσεις αθλητικής βίας Αθήνας και Θεσσαλονίκης και τους αθλητικούς εισαγγελείς, ούτως ώστε να φτιάξουμε ένα νέο πλαίσιο. Θα ήταν αστείο να μπούμε σε μια διαδικασία όπου θα βάλουμε τον κόσμο να πάει να απογραφεί τώρα και σε δύο μήνες να ξεκινήσουμε πάλι μια διαδικασία. Αυτό λέμε. Ελπίζουμε να γίνει κατανοητό. Εάν δεν γίνει, δεν πειράζει. Εμείς θα δικαιωθούμε πάλι.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστούμε, κύριε Υπουργέ.

Κυρίες και κύριοι συνάδελφοι, με την ανοχή σας θα δώσω τον λόγο στον συνάδελφο, τον κ. Σκουρολιάκο, για να κάνει μια διευκρίνιση για τους διορισμούς των καλλιτεχνικών διευθυντών στα περιφερειακά θέατρα.

Έχετε τον λόγο για δύο λεπτά, παρακαλώ πολύ, κύριε Σκουρολιάκο.

Ευχαριστώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε.

Πρόκειται για μια νομοθετική ρύθμιση που αφορά, όπως είπε και ο κύριος Πρόεδρος, τις προσλήψεις των καλλιτεχνικών διευθυντών των δημοτικών περιφερειακών θεάτρων.

Τελευταία έχει παρατηρηθεί ότι μπαίνουν κριτήρια κατά την προκήρυξη των θέσεων, όπου αναζητείται και ζητείται ως προϋπόθεση η ύπαρξη τίτλου πανεπιστημιακής, τεχνολογικής ή δευτεροβάθμιας εκπαίδευσης -βεβαίως σε κάθε περίπτωση εξαιρείται η υποχρεωτική-, κριτήρια τα οποία ουδέποτε νομοθετήθηκαν.

Έτσι, λοιπόν, με δεδομένη την ιδιαιτερότητα στον χώρο της τέχνης, όπου η καλλιτεχνική αξία είναι πάρα πολύ σημαντική και αποφασιστική, αναζητούνται κριτήρια συνδεόμενα με ουσιαστικά και όχι τυπικά προσόντα, δηλαδή η αναγνωρισμένη προσφορά, η διάκριση και η κατάρτιση στον χώρο της τέχνης και η εμπειρία. Προτείνεται, λοιπόν, η συγκεκριμένη πρόβλεψη, να δύναται να προσλαμβάνονται ανεξαρτήτως κατοχής τίτλου συγκεκριμένης εκπαιδευτικής βαθμίδας. Βεβαίως, οι προσλήψεις καλλιτεχνικών διευθυντών που τυχόν έλαβαν χώρα πριν την έναρξη ισχύος του παρόντος, θεωρούνται νόμιμες.

Έτσι λειτουργούν όλα αυτά τα θέατρα από το 1982 σύμφωνα με τον ιδρυτικό τους νόμο, ενώ όπως είπαμε, ουδέποτε νομοθετήθηκαν πρόσθετες προβλέψεις. Και πρέπει να είμαστε προσεκτικοί, ιδιαίτερα οι διοικήσεις των ΔΗΠΕΘΕ, οι δήμαρχοι, γιατί όπου μπαίνουν πρόσθετες πρόνοιες μπορεί να θεωρηθεί ότι είναι εκ του πονηρού και θα μπορούσαν να κατηγορηθούν και ως «φωτογραφικές». Δεν μπορούμε να ζητάμε πτυχία ανώτατης εκπαίδευσης σε μια χώρα όπου δεν υπάρχει ανώτατη σχολή παραστατικών τεχνών στα πανεπιστήμια.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε, και για τον σεβασμό στον χρόνο.

Η συνάδελφος κ. Ελένη Αυλωνίτου από τον ΣΥΡΙΖΑ έχει τον λόγο για επτά λεπτά.

**ΕΛΕΝΗ ΑΥΛΩΝΙΤΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, στο σημερινό νομοσχέδιο «Τροποποιήσεις του ν.2725/1999 (Α΄ 121) και άλλες διατάξεις» θέλω να ασχοληθώ ιδιαίτερα με το πολύπαθο αλλά πολύ σημαντικό θέμα της αδειοδότησης λειτουργίας των αθλητικών εγκαταστάσεων και της αδειοδότησης διεξαγωγής των αθλητικών συναντήσεων που περιλαμβάνονται στα άρθρα 4 έως 8. Θέλω να ασχοληθώ ιδιαίτερα, γιατί εδώ σε αυτό το θέμα καταδεικνύεται ο τρόπος λειτουργίας όλα τα προηγούμενα χρόνια, ο τρόπος λειτουργίας της χώρας, όταν εν έτει 2017 έχουμε αυθαίρετες ολυμπιακές εγκαταστάσεις. Όχι αυθαίρετες αθλητικές εγκαταστάσεις στην Άνω Μαγούλα, αλλά αυθαίρετες ολυμπιακές εγκαταστάσεις.

Το ζήτημα, λοιπόν, της αδειοδότησης της λειτουργίας των αθλητικών εγκαταστάσεων φαίνεται εκ πρώτης όψεως απλό και αντικειμενικά θα έπρεπε να είναι, αλλά η εξέλιξή του μέσα στα χρόνια στην Ελλάδα θα μπορούσε πραγματικά να γίνει ένα ολόκληρο μυθιστόρημα.

Το 1999 ο ν.2725 δεν προέβλεπε απολύτως τίποτα για το θέμα και όπως αποδείχθηκε στη συνέχεια, πολύ καλά έκανε, γιατί οι κατοπινές ρυθμίσεις που νομοθετήθηκαν ποτέ δεν κατάφεραν να εφαρμοστούν.

Το 2002 ο ν.3057 πρόσθεσε στο άρθρο 56 του ν.2725/1999, που αφορούσε την εκμετάλλευση διαφημιστικών χώρων μέσα στις αθλητικές εγκαταστάσεις, το άρθρο 56Α με τον μεγαλεπήβολο τίτλο «Άδεια λειτουργίας αθλητικών εγκαταστάσεων και άδεια τελέσεως αγώνων». Το άρθρο όριζε με σαφήνεια ότι σκοπός του είναι η εξασφάλιση των αναγκαίων προϋποθέσεων ασφαλείας για αθλούμενους και θεατές. Προέβλεπε ετήσια άδεια λειτουργίας που χορηγείται από τον γενικό γραμματέα της περιφέρειας μετά από γνωμοδότηση της επιτροπής. Η επιτροπή αυτή περιελάμβανε, μεταξύ των άλλων, μηχανικό, γιατρό, αστυνομία, πυροσβεστική και ήλεγχε, μεταξύ πολλών άλλων, και τη στατική αντοχή των κερκίδων.

Την επόμενη χρονιά, το 2003, έναν χρόνο πριν τη διεξαγωγή των Ολυμπιακών Αγώνων στην Αθήνα, ο ν.3217/2003 τροποποίησε το άρθρο 56Α, ορίζοντας ότι οι σχετικές διατάξεις θα εφαρμοστούν μόνο μετά από την έκδοση κοινής υπουργικής απόφασης, δηλαδή έβαζε το θέμα στις καλένδες.

Το 2012 ο ν.4049 προσάρμοσε το άρθρο 56Α στα δεδομένα του «ΚΑΛΛΙΚΡΑΤΗ», αναθέτοντας την αρμοδιότητα έκδοσης της άδειας στον γενικό γραμματέα της αποκεντρωμένης διοίκησης. Εδώ, όμως, έγινε και μια ακόμα ενδιαφέρουσα αλλαγή. Ενώ μέχρι τώρα στη χορήγηση άδειας υπό αίρεση η προθεσμία απαγορευόταν, το 2012 επετράπη.

Οπότε φτάνουμε στο 2014 και προκύπτει αίφνης ότι το κολυμβητήριο του ΟΑΚΑ δεν μπορεί, λέει, να χρησιμοποιηθεί για την τέλεση αγώνων κολύμβησης, επειδή δεν διαθέτει άδεια λειτουργίας. Αναζητώντας, βρήκα ότι ο λόγος που δεν διαθέτει άδεια λειτουργίας είναι γιατί έχει οικοδομηθεί χωρίς πολεοδομική άδεια, είναι δηλαδή αυθαίρετο. «Γιατί τόση βιασύνη;» διερωτήθηκε η εκπρόσωπος της Δημοκρατικής Συμπαράταξης. Γιατί βιαζόμαστε να αδειοδοτήσουμε μια ολυμπιακή εγκατάσταση, που είναι αυθαίρετη, αντί να σπεύδουμε βραδέως, όπως έκαναν τόσα χρόνια;

Είχα κάνει τότε σχετική κοινοβουλευτική ερώτηση στον τότε Υφυπουργό Αθλητισμού κ. Ανδριανό, που έδωσε στο πρόβλημα τη μόνη λύση που μπορούσε να δώσει, μεταφέροντας με τον ν.4280/2014 την αρμοδιότητα χορήγησης άδειας λειτουργίας του ΟΑΚΑ, του ΣΕΦ και του Καυτανζόγλειου στη Γενική Γραμματεία Αθλητισμού.

Για να χρησιμοποιήσω μια αγαπημένη έκφραση του πρώτου διδάξαντος και αρμόδιου Υπουργού για την ολυμπιακή προετοιμασία, κ. Ευάγγελου Βενιζέλου, ο κ. Ανδριανός έδωσε μια λύση, που αποτελεί πλάσμα δικαίου. Δεν έχουμε ουσιαστική λύση στο θέμα, οπότε νομοθετούμε μια λύση. Πώς λέει στην Αγία Γραφή «γενηθήτω φως», εδώ εμείς είπαμε «γενηθήτω άδεια» και εγενήθη. Έλα, όμως, που δεν μπορούμε το ίδιο εύκολα να πούμε «γενηθήτω στατική μελέτη».

Με ποιο τρόπο λοιπόν, θα ελεγχθεί η στατική αντοχή των κερκίδων που θέλει το άρθρο 56Α; Προφανώς, δεν θα ελεγχθεί ή θα πρέπει να γκρεμιστούν οι κερκίδες. Οπότε, εκεί που κάθεσαι στην κερκίδα και παρακολουθείς αγώνα, άντε να σου έρθει κανένα πλάσμα δικαίου από την οροφή στο κεφάλι!

Κυρίες και κύριοι Βουλευτές, εμείς εδώ μπορούμε να νομοθετούμε ό,τι θέλουμε, μέσα στο πλαίσιο του Συντάγματος. Η αντικειμενική πραγματικότητα όμως υπάρχει άσχετα από το τι νομοθετούμε εμείς. Η στατική ενός κτηρίου δεν αλλάζει διά νόμου. Θέλει μπετά, θέλει σίδερα, θέλει στατική μελέτη. Υποτίθεται, βέβαια, ότι όλα αυτά προβλέπονται από τον νόμο. Τι κάνεις, όμως, όταν σειρά κυβερνήσεων απλά παραβιάζει τους νόμους, με εντολή Υπουργού, ακόμα και του ίδιου Υπουργού που έγραψε τον νόμο, όπως έγινε στην ολυμπιακή προετοιμασία, και έχεις να μαζέψεις πραγματικά τα ασυμμάζευτα;

Το σημερινό νομοσχέδιο ξεκινά συμμαζεύοντας τη διαδικασία αδειοδότησης και απλοποιώντας την. Αναγνωρίζει ότι το ΟΑΚΑ και μια υπαίθρια αθλητική εγκατάσταση χωρίς κερκίδες σε ένα χωριό δεν έχουν ακριβώς τον ίδιο φόρτο θεατών και συνεπώς δεν πρέπει να έχουν και τους ίδιους όρους αδειοδότησης.

Έτσι οι αθλητικές εγκαταστάσεις χωρίζονται σε δέκα κατηγορίες, που αντιστοιχούν στον φόρτο θεατών. Οι μικρές κατηγορίες αδειοδοτούνται από τον δήμαρχο, οι μεγάλες από την περιφέρεια. Στις μικρές κατηγορίες χρειάζεται βεβαίωση μηχανικού ή της τεχνικής υπηρεσίας του δήμου. Στις μεγάλες κατηγορίες συγκροτείται ειδική επιτροπή. Το ΟΑΚΑ, το ΣΕΦ, το Καυτανζόγλειο και ο Αγ. Κοσμάς παραμένουν στη Γενική Γραμματεία Αθλητισμού, που καλείται ουσιαστικά να διαχειριστεί τα αυθαίρετα εθνικά στάδια, που διαθέτει η χώρα μας και ίσως κάποτε να καταφέρει να τα νομιμοποιήσει. Βέβαια, για να μπει τάξη στους αθλητικούς χώρους δεν φθάνει να το λένε οι νόμοι. Πρέπει αυτοί οι νόμοι να εφαρμόζονται κιόλας.

Ευελπιστώντας ότι αυτήν τη φορά θα συμβεί και αυτό υπερψηφίζω το νομοσχέδιο επί της αρχής και κατ’ άρθρον, που λύνει πολλές τρέχουσες, πραγματικά αυτονόητες και σημαντικές εκκρεμότητες της αθλητικής κοινότητας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε πολύ, κυρία συνάδελφε.

Ο συνάδελφος κ. Κωνσταντίνος Κουκοδήμος από τη Νέα Δημοκρατία έχει τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, μου δίνετε μισό λεπτό;

**ΠΡΟΕΔΡΕΥΩΝ (Σπυρίδων Λυκούδης):** Ορίστε.

 **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Υπάρχουν τροπολογίες, που αφορούν το Υπουργείο Ανάπτυξης και έχει κάνει κάποιες αποδεκτές, από ό,τι καταλαβαίνω, ο Υπουργός. Υπάρχει κάποιος εδώ να μιλήσουμε γι’ αυτά τα θέματα ή θα μιλάμε στον κύριο Υπουργό, ο οποίος δεν τα γνωρίζει;

**ΠΡΟΕΔΡΕΥΩΝ (Σπυρίδων Λυκούδης):** Όταν υπάρξει Υπουργός θα συνεννοηθείτε. Για την ώρα δεν υπάρχει κάποιος αρμόδιος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Μισό λεπτό, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Δεν μπορεί να σας το λύσει αυτό το Προεδρείο, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι, δεν θα το λύσει το Προεδρείο αυτό, κύριε Πρόεδρε. Το ζητούμενο είναι να έλθει κάποιος από την Κυβέρνηση.

**ΠΡΟΕΔΡΕΥΩΝ (Σπυρίδων Λυκούδης):** Μα, ούτε ο κ. Βασιλειάδης θα σας το λύσει. Είναι δυνατόν;

Κύριε Κουκοδήμο, έχετε τον λόγο.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τον Μάιο του 2015, εγώ τότε ως τομεάρχης αθλητισμού της Νέας Δημοκρατίας και ο κ. Κοντονής ως Υφυπουργός αρμόδιος για τα θέματα του αθλητισμού, συζητούσαμε σε αυτά εδώ τα έδρανα για τα θέματα του αθλητισμού, για τη βία, για τα μέτρα που πρέπει να λάβει η πολιτεία.

Εκεί, για πρώτη φορά, και με ένα νομοθέτημα που τότε η Νέα Δημοκρατία είχε ζητήσει να αποσυρθεί, μπήκαμε στο επίκεντρο συζήτησης. Τόσο στην UEFA όσο και στη FIFA έγιναν αλλεπάλληλες συναντήσεις και απειλήθηκε το ελληνικό ποδόσφαιρο με αποκλεισμό.

Ακούστηκαν εδώ μέσα πολλά για την Κυβέρνηση που δεν υποχωρεί, για τη διαφθορά την οποία θα καταπολεμήσει, για τη βία που θα εκλείψει. Εκείνο το νομοσχέδιο με δεκαπέντε άρθρα, αν θυμάμαι καλά, σύμφωνα με όσα υποστήριζε ο κ. Κοντονής θα ήταν η αρχή του τέλους για μια σειρά από προβλήματα που ταλαιπωρούσαν τον ποδοσφαιρικό κόσμο και τη φίλαθλη οικογένεια. Επιπλέον, παίρναμε και τις δεσμεύσεις του τότε Υπουργού, ότι πολύ σύντομα και έγκαιρα θα συζητούσαμε τον αθλητικό νόμο σε νέα βάση και πιο ολοκληρωμένα. Μεγάλες κουβέντες, όνειρα θερινής νυκτός!

Δύο χρόνια μετά δεν έχουμε στα χέρια μας τίποτα. Δεν έχουμε νέο αθλητικό νόμο. Έχουμε και πάλι ένα νομοσχέδιο, που προσπαθεί να λύσει προβλήματα του προηγούμενου νομοθετήματος, αυτού του κ. Κοντονή.

Έρχεται με κάποια άρθρα να σώσει ό,τι μπορεί, εάν μπορεί, και πάλι στο «παρά πέντε». Και παραμένει το ερώτημα: Πού είναι το ολοκληρωμένο αθλητικό νομοσχέδιο; Γιατί νομοθετούμε και πάλι πρόχειρα; Δεν γνωρίζατε για τις εκλογές της ΕΠΟ;

Άκουσα εσάς, κύριε Υπουργέ, σε τηλεοπτική εκπομπή να δηλώνετε τα εξής: «Πρώτη φορά είναι στο τραπέζι το Grexit όχι γιατί συγκρούεται το αυτοδιοίκητο του ποδοσφαίρου με τους νόμους του κράτους, αλλά γιατί υπήρχε μια δεδομένη κατάσταση στους κανόνες λειτουργίας της ΕΠΟ». Δηλαδή, μας είπατε δημόσια ότι η ΕΠΟ λειτουργεί παράνομα, ή ότι κάνει πράξεις που χρήζουν έρευνας, ίσως και δικαστικής.

Εγώ νομίζω –και θα μιλήσω προσωπικά- ότι το Grexit θα είναι στο τραπέζι όσο δεν θα διορθώνεται αυτή η κατάσταση. Αυτό που πρέπει να κάνουμε είναι να πάμε προς την ίδια κατεύθυνση -και θα εξηγήσω τι εννοώ, γιατί κανείς δεν είναι ικανοποιημένος με αυτό το εσφαλμένο πλαίσιο λειτουργίας-, δηλαδή, με βάση το καταστατικό της FIFA και της UEFA στο οποίο είναι εναρμονισμένο και το καταστατικό της ΕΠΟ και τίποτε άλλο. Είναι η προσωπική μου άποψη. Εάν λοιπόν δεν τηρείται το καταστατικό, τότε να το καταγγέλλουμε εμείς στη FIFA και στην UEFA και να απειλούμε εμείς ως κράτος πλέον ότι θα σταματήσουμε το πρωτάθλημα και δεν θα τους δίνουμε τις αθλητικές εγκαταστάσεις για χρήση.

Οι διαπιστώσεις δεν είναι τωρινές. Τις είχα στο πρόγραμμά μου ως τομεάρχης αθλητισμού για πολλά χρόνια. Τα ίδια συζητούσαμε και πριν από δύο χρόνια κι ακόμα πάλι συζητάμε για την κάρτα του φιλάθλου. Δηλώσατε ότι υπάρχει φόβος πως εάν το μέτρο τεθεί σε ισχύ στις αρχές Ιουλίου, μπορεί να αναγκαστούμε εν συνεχεία να το αλλάξουμε πάλι και έτσι αποφασίσατε να δώσετε μια παράταση. Είπατε προηγουμένως ότι είστε σε συζητήσεις και ότι αυτό μάλλον θα γίνει τον Σεπτέμβριο. Το περιμένουμε. Όμως εγώ έχω μια απορία: Γιατί δεν είμαστε έτοιμοι τώρα; Τι θα αλλάξει μέχρι το φθινόπωρο που υποστηρίζετε ότι τότε θα είμαστε σε θέση να το κάνουμε; Ποια είναι τα βήματα τα οποία έχουν γίνει ή τι απομένει να γίνει; Πρέπει και αυτό στη δευτερολογία σας να μας το εξηγήσετε.

Κυρίες και κύριοι συνάδελφοι, υπήρξα αθλητής σε παγκόσμιο επίπεδο. Αντιμετώπισα τα προβλήματα από μέσα. Δεν μπορώ να κάνω ότι δεν καταλαβαίνω. Και τις δυσκολίες τις ξέρω και τα προβλήματα που υπάρχουν τα γνωρίζω. Όσα προβλήματα αντιμετώπισε ο αθλητισμός προήλθαν κυρίως από αυτήν την πρόχειρη παρέμβαση της πολιτείας, την έλλειψη πολιτικής βούλησης και την ατολμία.

Θεωρώ ότι με τη διαδικασία του επείγοντος δεν μπορεί να γίνει ούτε ουσιαστικός ούτε αποτελεσματικός διάλογος. Δεν αντιμετωπίζουμε τα προβλήματα, τα διογκώνουμε, κύριοι συνάδελφοι, τα βάζουμε κάτω από το χαλί και αυτό είναι λυπηρό, γιατί μόλις λίγες μέρες πριν και πάλι ο αθλητισμός μάς έκανε να χαμογελάσουμε, εμάς και όλους τους Έλληνες. Αναφέρομαι φυσικά στην Εθνική Ομάδα Μπάσκετ των γυναικών, καθώς επίσης και στην Εθνική Ομάδα Στίβου ανδρών και γυναικών που παρέμεινε στη Super League Συγχαρητήρια κιόλας στα παιδιά μας.

Κυρίες και κύριοι συνάδελφοι, κλείνοντας θα ήθελα να πω ότι νομοθετείτε για μια ακόμη φορά πρόχειρα. Τις συνέπειες της τακτικής αυτής τις βιώνουμε καθημερινά. Δεν είναι δική μας διαπίστωση, είναι όλης της κοινωνίας.

Βεβαίως, στο νομοσχέδιό σας, κύριε Υπουργέ, υπάρχουν σημαντικά άρθρα, τα οποία τα ψηφίζουμε. Χαίρομαι που έχουμε έναν Υφυπουργό με τον οποίον. Τουλάχιστον. μπορούμε να έχουμε μια επικοινωνία τελείως διαφορετική. Ειλικρινά σας συμπαθώ.

Η εισηγήτρια της Νέας Δημοκρατίας έχει πει σε ποια άρθρα συμφωνούμε και σε ποια διαφωνούμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Δημήτριος Κωνσταντόπουλος από τη Δημοκρατική Συμπαράταξη.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, τρέχει το Υπουργείο με το παρόν σχέδιο νόμου να προλάβει τη γενική συνέλευση της ΕΠΟ στις 30 Ιουνίου, παρά το γεγονός ότι το Υπουργείο γνώριζε πολύ καλά και πολύ νωρίς πότε θα γίνει η συνέλευση της ΕΠΟ και παρά το γεγονός ότι στα μέσα Μαΐου είχαμε μια πρώτη εικόνα για τις αλλαγές που είχε ζητήσει τόσο η UEFA όσο και η FIFA.

Ωστόσο, αποδίδετε τον χαρακτήρα του επείγοντος σε ένα νομοσχέδιο που θα μπορούσε να έρθει με κανονική διαδικασία. Έτσι, με την προχειρότητα και τη βιαστική διατύπωση των διατάξεων δημιουργούνται θέματα αντί να επιλύονται ζητήματα.

Είναι μάλιστα, εντυπωσιακό, κύριε Υπουργέ, ότι σήμερα τεμαχίζεται ο νόμος Κοντονή, ενώ επιμένετε να μη φέρνετε στη Βουλή τον αθλητικό νόμο, που εσείς ως Κυβέρνηση διατυμπανίζατε. Να θυμίσω ότι διαλαλούσατε τότε, με τον νόμο Κοντονή, ότι θα αντιμετωπίσετε τη διαφθορά και τη διαπλοκή. Τότε περηφανευόταν η Κυβέρνηση ΣΥΡΙΖΑ-ΑΝΕΛ ότι δεν θα διστάσετε να βάλετε το δάχτυλο επί τον τύπον των ήλων, ότι θα τα βάλετε με το κατεστημένο, ότι θα τα βάλετε με τη διαφθορά, όπως λέγατε. Αποτέλεσμα, ωστόσο, δεν υπάρχει.

Τι υπάρχει; Μια κομπορρημοσύνη χωρίς ουσία. Διότι θα είχε ιδιαίτερη βαρύτητα -θα έλεγα- και ουσία το νομοσχέδιο, αν προκρινόταν ένα συνολικό σχέδιο εξυγίανσης του επαγγελματικού αλλά και του ερασιτεχνικού αθλητισμού, ένα νομοσχέδιο που θα είναι αποτέλεσμα μιας υπερκομματικής διαδικασίας, μιας διαβούλευσης, αποτέλεσμα ενός διαλόγου, που θα αντανακλά την κοινωνική αποδοχή, ώστε ο νόμος που θα προκύψει να εφαρμοστεί στο σύνολό του.

Με νομοθετικά τεμάχια -κατά τη βούληση κάθε Υπουργού- που υπόκεινται εκβιαστικά προς ψήφιση, δεν μπορούμε να μιλάμε για μεταρρυθμίσεις και ιδιαίτερα για σκληρές μάχες ενάντια στα συμφέροντα που λυμαίνονται τον χώρο.

Κύριε Υπουργέ, φέρτε τον αθλητικό νόμο στη Βουλή για να τα δούμε και να τα συζητήσουμε όλα.

Τώρα, επί του παρόντος νομοσχεδίου.

Στο άρθρο 1, ο κ. Κοντονής με τον ν.4326/2015 νομοθέτησε ότι η ΕΠΟ θα λειτουργεί με βάση το Σύνταγμα και όχι με βάση το καταστατικό της. Διεμήνυε τότε ότι παρά το γεγονός ότι σέβεται το αυτοδιοίκητο, η Κυβέρνηση θα ασκήσει όλα τα δικαιώματα που της παρέχει το Σύνταγμα, μιλώντας φυσικά ξεκάθαρα για ένα ανεξέλεγκτο σύστημα που έχει δημιουργηθεί.

Σήμερα, κύριε Υπουργέ, ανατρέπετε τον νόμο Κοντονή, μετά από την υπόδειξη της FIFA, ώστε η ΕΠΟ να λειτουργεί βάσει του καταστατικού της. Δηλαδή εσείς σήμερα ουσιαστικά τι φέρνετε; Φέρνετε ξανά την κανονικότητα στο ελληνικό ποδόσφαιρο. Το είχαμε τονίσει και τότε, κύριε Υπουργέ. Και αυτό το λέω όχι βέβαια για την ιστορία, αλλά απλώς για να θυμίσω ότι τότε μονίμως η Κυβέρνηση ΣΥΡΙΖΑ-ΑΝΕΛ ήθελε τεχνηέντως να βρίσκει εχθρούς ώστε να μπορεί, φυσικά, να δικαιολογείται στη συνέχεια.

Η πρότασή μας και τότε και τώρα είναι η ίδια: Φέρτε τον αθλητικό νόμο να λύσουμε όλα τα ζητήματα, να βρούμε τα νομοθετικά κενά και τους ανενεργούς νόμους, να δούμε τα οικονομικά των ομοσπονδιών, να δούμε τις διεθνείς μας υποχρεώσεις, να δούμε τους πραγματικούς όρους για τη βία στα γήπεδα, να αξιολογήσουμε και να καθορίσουμε τις κυρώσεις στην αθλητική διαιτησία, να τα δούμε όλα και να αποδείξουμε -και νομοθετικά αλλά και πρακτικά- ότι μεριμνούμε και επιδιώκουμε να υιοθετήσουμε ένα πλήρες νομοθετικό πλαίσιο για τον αθλητισμό, που θα ανταποκρίνεται στην ανάγκη για διαφάνεια και αξιοπιστία, που σέβεται το Σύνταγμα, τη νομοθεσία και το κοινοτικό δίκαιο. Διότι από μόνη της, χωρίς επικουρικό πλαίσιο, η κάρτα φιλάθλου δεν μπορεί να φέρει το επιθυμητό αποτέλεσμα, όπως επίσης και η κατηγοριοποίηση των αθλητικών εγκαταστάσεων που προκρίνει το παρόν νομοσχέδιο.

Κύριε Υπουργέ, σας ανέλυσε στην επιτροπή η εισηγήτριά μας, η κ. Κεφαλίδου, για ποιους λόγους πιέζουμε για μια πληρέστερη διατύπωση των άρθρων, για να μην υπάρχει η ασάφεια και η ελλιπής αναφορά, όπως στη διάταξη για την αθλητική αναγνώριση στην Αθλητική Ομοσπονδία Νεφροπαθών και Μεταμοσχευμένων. Σας είπαμε τις προτάσεις μας και πώς θα μπορούσαν αυτές να συμπεριληφθούν στο νομοσχέδιο ώστε να μην δημιουργηθούν περαιτέρω προβλήματα και φυσικά να μη δημιουργήσουμε και προστιθέμενη γραφειοκρατία.

Τέλος, θα ήθελα να υπογραμμίσω ότι ο αθλητισμός είναι δείκτης πολιτισμού μιας κοινωνίας που χρειάζεται τη στήριξη όλων μας, χωρίς τυμπανοκρουσίες, χωρίς κομματικές κορώνες, χωρίς πολλά «θα». Οι δυνατότητες της χώρας μας φάνηκαν και εκτιμώ ότι αποτυπώθηκαν ανεξίτηλα. Μην ξεχνάτε το στοίχημα που όλοι μαζί κερδίσαμε με τους Ολυμπιακούς Αγώνες του 2004 στην καθ’ όλα πετυχημένη διοργάνωση των ολυμπιακών εκείνων αγώνων.

Ας βάλουμε λοιπόν και πάλι στόχο να επιστρέψουμε σε εκείνο το σημείο και να βάλουμε επιτέλους τάξη στο χάος, που έχει δημιουργηθεί στον χώρο του αθλητισμού.

Κύριε Υπουργέ, στην Ελλάδα της κρίσης με τον πληθυσμό να γερνά, όπως καταγράφηκε από την ΕΛΣΤΑΤ, σε μια εποχή που το δημογραφικό και η υπογεννητικότητα είναι μείζονα ζητήματα για την ελληνική κοινωνία, χρειάζεται πραγματικά ουσιαστική στήριξη και κρατική μέριμνα για την πολύτεκνη οικογένεια.

Στα πρότυπα των εθνικών μεταρρυθμίσεων και ρυθμίσεων για τους πολυτέκνους που ήδη υπάρχουν στη νομοθεσία, η Ανώτατη Συνομοσπονδία Πολυτέκνων Ελλάδος έχει διατυπώσει ένα δίκαιο αίτημά της, το οποίο φυσικά ανταποκρίνεται στις αρχές του κοινωνικού κράτους, αλλά και στη σημερινή συγκυρία, να δημιουργηθεί ειδική κατηγορία για τα τέκνα των πολύτεκνων οικογενειών που διαθέτουν φυσικά τα νόμιμα προσόντα.

Όσον αφορά στην απόκτηση άδειας φαρμακείου, τούτο υπό την προϋπόθεση ότι οι ενδιαφερόμενοι ή οι συγγενείς τους έως και τον δεύτερο βαθμό δεν έχουν ή δεν είχαν ποτέ άδεια φαρμακείου και δεν μετέχουν ή δεν μετείχαν στην εταιρική σύνθεση εκμετάλλευσης φαρμακείου, φυσικά με την προσκόμιση και τον αυστηρό έλεγχο των δικαιολογητικών, κατά τα ισχύοντα στους διαγωνισμούς του ΑΣΕΠ, που εξασφαλίζουν φυσικά το δίκαιο της ρύθμισης.

Κύριε Υπουργέ, γνωρίζουμε όλοι τις σοβαρές δυσκολίες που αντιμετωπίζουν οι πολύτεκνες οικογένειες και μάλιστα σε μια περίοδο κρίσης. Σας καλούμε, λοιπόν, να κάνετε αποδεκτή αυτήν την τροπολογία που κατέθεσα.

Κύριε Υπουργέ, οι μεγάλες και ουσιαστικές μεταρρυθμίσεις είναι μπροστά μας. Χρειάζεται, όμως, πολιτική βούληση και πολιτικό σθένος. Χθες και σήμερα βιώνουμε ξανά τα «κόκκινα δάνεια» και ιδιαίτερα τις περιπτώσεις των καταναλωτικών δανείων.

Έχω πει από αυτό το Βήμα κατ’ επανάληψη να προηγηθούν οι δανειολήπτες των ξένων funds. Δεν είναι δυνατόν τα δάνεια να πωλούνται -και ιδιαίτερα και τα καταναλωτικά να πωλούνται, όπως και τα κόκκινα δάνεια- στο 5% της αρχικής τους ονομαστικής αξίας και να τα παίρνουν τα funds.

Ας δώσουμε τη δυνατότητα, κύριε Υπουργέ, στους δανειολήπτες να προηγηθούν. Να πάρουμε παράδειγμα προς μίμηση τους αδελφούς μας τους Κύπριους οι οποίοι το πρόταξαν, το πέτυχαν και τα δάνεια δεν πήγαν στην αγορά, αλλά ουσιαστικά πηγαίνουν στους νοικοκυραίους.

Κλείνοντας, θα πω ότι χρειάζεται πολιτική βούληση και πολιτικό σθένος για να πετύχουμε. Αυτό πρέπει να είναι το στοίχημά μας.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Δημήτριος Κουκούτσης, Ανεξάρτητος Βουλευτής, έχει τον λόγο.

Επίσης, οι συνάδελφοι Κοινοβουλευτικοί Εκπρόσωποι να δηλώσουν επιθυμία αν θέλουν να μιλήσουν ή όχι και πότε.

**ΧΡΗΣΤΟΣ ΚΑΤΣΩΤΗΣ:** Όμως, δεν έχουν έλθει οι Υπουργοί ακόμα.

**ΠΡΟΕΔΡΕΥΩΝ (Σπυρίδων Λυκούδης):** Το λέω γιατί είσαστε μόνο δύο Κοινοβουλευτικοί Εκπρόσωποι στην Αίθουσα, κύριε Κατσώτη. Ευχαριστώ.

**ΧΡΗΣΤΟΣ ΚΑΤΣΩΤΗΣ:** Το λέμε γιατί μπορεί να κάνουν αλλαγές με τις τροπολογίες. Έτσι μαθαίνουμε.

**ΠΡΟΕΔΡΕΥΩΝ (Σπυρίδων Λυκούδης):** Κύριε Κουκούτση, έχετε τον λόγο.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Σήμερα έχουμε άλλο ένα σημαντικό νομοσχέδιο, το οποίο έρχεται πάλι με τη μορφή του κατεπείγοντος, χωρίς να τύχει σωστής επεξεργασίας μέσα στα πλαίσια ενός ειλικρινούς διαλόγου. Η ακρόαση των φορέων έδειξε ότι όλη η διαδικασία είναι και ήταν προσχηματική. Το νομοσχέδιο χωρίς προετοιμασία και με αποσπασματικές ρυθμίσεις είναι ασαφές και ουσιαστικά αφήνει κενά.

Στο προτεινόμενο σχέδιο νόμου ρυθμίζονται θέματα που καλούνται να επιλύσουν σημαντικά ζητήματα των εμπλεκομένων με τον αθλητισμό φορέων, ενώ παράλληλα έχουμε διατάξεις σχετικά με τη λειτουργία τους.

Βέβαια, πρέπει να ομολογήσετε ότι το κατεπείγον αφορά στη δρομολόγηση του έργου της επιτροπής εξομάλυνσης που όρισε η FIFA στην ΕΠΟ σχετικά με την αναμόρφωση των καταστατικών λειτουργιών της τελευταίας.

Υπάρχουν θετικά στοιχεία, όπως η ειδική αθλητική αναγνώριση της Ομοσπονδίας Νευροπαθών και Μεταμοσχευμένων, πραγματοποιείται κατηγοριοποίηση των αθλητικών εγκαταστάσεων σύμφωνα με το είδος της αθλητικής εγκατάστασης, το σύνολο των θεατών και το είδος των αγορών που θα πραγματοποιούνται σε αυτές και ρυθμίζεται και η διάρκεια της άδειας λειτουργίας από τις αντίστοιχες Επιτροπές ελέγχου καταλληλόλητας. Εξομοιώνεται μετά τη δημοσίευση του ν.2725/1999, αναγνωρισμένο από τη Γενική Γραμματεία Αθλητισμού «Αθλητικά Σωματεία», το Μη Κερδοσκοπικό Κοινωφελές Σωματείο με την επωνυμία «Special Olympics International Hellas».

Θετικό είναι και το βήμα για τις αποζημιώσεις των μελών του Ειδικού Σώματος Παρατηρητών της Διαρκούς Επιτροπής Αντιμετώπισης της Βίας και των μελών της Επιτροπής Επαγγελματικού Αθλητισμού για το έτος 2016.

Θεωρώ ότι οι διατάξεις που ρυθμίζουν θέματα ηλεκτρονικού εισιτηρίου και της κάρτας φιλάθλου είναι ανεδαφικές και δεν μπορούν, κύριε Υπουργέ, να τεθούν σε εφαρμογή με τις παρούσες τριτοκοσμικές συνθήκες του ελληνικού αθλητισμού.

Χθες είδαμε στην επιτροπή να έχουν έρθει εκπρόσωποι της Ελληνικής Αστυνομίας και εξέφρασα την άποψη ότι πρέπει κάποτε η Ελληνική Αστυνομία να βγει από τους αθλητικούς χώρους. Έχουμε δει στο παρελθόν τραγελαφικά γεγονότα, ένστολοι, αξιωματικοί των Σωμάτων Ασφαλείας να εξευτελίζονται, να εξυβρίζονται από ανθρώπους της νύχτας που ασχολούνται με τον επαγγελματικό αθλητισμό, να λοιδορούνται και όλοι να ποιούν την νήσσαν.

Κάποια στιγμή, λοιπόν, πρέπει να πάψουν οι αστυνομικοί σε αυτήν εδώ τη χώρα να αντιμετωπίζονται στα γήπεδα με αυτόν τον τρόπο από τον κάθε αληταρά, που θέλει να πάει μόνο για να δημιουργήσει προβλήματα και τον οποίον ουσιαστικά έχουν εκεί αυτοί που διοικούν τις μεγάλες ΠΑΕ, τις μεγάλες ΚΑΕ.

Στο άρθρο 9 του σχετικού νόμου προβλέπεται η μείωση του ποσοστού εγγυητικής επιστολής που υποχρεούνται να καταθέσουν οι ΚΑΕ και η εξομοίωσή του με τις υπόλοιπες αθλητικές ανώνυμες εταιρείες. Χθες στην επιτροπή είδαμε ένα παράδοξο. Είδαμε τους συνδικαλιστές των καλαθοσφαιριστών, που είναι οι άμεσα θιγόμενοι, να υπεραμύνονται της διάταξης.

Όσον αφορά στη μεταφορά των αρμοδιοτήτων αποκεντρωμένων διοικήσεων στην αιρετή περιφέρεια και σύμφωνα με τα άρθρα 4, 5 και 6, επιχειρείται η ένταξη των αθλητικών εγκαταστάσεων σε κατηγορίες. Εδώ υπάρχει ένα πρόβλημα. Έως σήμερα, αρμόδιο όργανο για τη χορήγηση άδειας λειτουργίας οποιουδήποτε αγωνιστικού χώρου, εθνικού, ολυμπιακού, περιφερειακού, δημοτικού και όλων γενικά των χώρων άθλησης στη χώρα, ήταν ο γενικός γραμματέας της οικείας αποκεντρωμένης διοίκησης. Από τη στιγμή που μεταφέρονται οι αρμοδιότητες αυτές στην περιφέρεια, προκύπτουν κάποια ερωτήματα. Η ίδια η Ένωση Περιφερειών Ελλάδος δηλώνει ότι αδυνατεί να ανταπεξέλθει στα νέα δεδομένα λόγω έλλειψης διοικητικών δομών και κυρίως προσωπικού. Παράλληλα, δηλώνει ότι απαιτείται τροποποίηση των οργανισμών εσωτερικής υπηρεσίας των περιφερειών και ανάλογοι οικονομικοί πόροι που δεν υπάρχουν.

Η κατάσταση δυσχεραίνει, βέβαια, ακόμα πιο πολύ από τη στιγμή που στις περιφέρειες περιέρχεται η αρμοδιότητα για τη χορήγηση της άδειας διεξαγωγής αθλητικών συναντήσεων, αναλογιζόμενοι βέβαια τον μεγάλο αριθμό τους, την έλλειψη προσωπικού που απαιτείται και κυρίως, όπως είπαμε, την υλικοτεχνική υποδομή.

Αμφιλεγόμενο είναι και το άρθρο στο οποίο χορηγείται κατ’ εξαίρεση σε προπονητές αθλητών που κατέκτησαν μετάλλιο σε Ολυμπιακούς ή Παραολυμπιακούς αγώνες και οι οποίοι δεν διαθέτουν σχετική άδεια.

Δυστυχώς, το παρόν νομοσχέδιο δεν κάνει κάποια σημαντική τομή, αλλά συνεχίζει να είναι στο ίδιο μήκος κύματος με το παρελθόν.

Κυρίες και κύριοι Βουλευτές, ο ελληνικός αθλητισμός βρίσκεται εδώ και πάρα πολλά χρόνια σε τέλμα. Οι ελλείψεις χρηματοδοτήσεων από τον κρατικό προϋπολογισμό δίνουν το ελεύθερο στα σωματεία να γυρίσουν το βλέμμα τους σε κάθε είδους εμπορική δραστηριότητα για να μπορούν να αντιμετωπίσουν τις λειτουργικές τους ανάγκες.

Η αθλητική δραστηριότητα, δυστυχώς, είναι άρρηκτα δεμένη πλέον με τα τηλεοπτικά δικαιώματα, τις πάσης φύσεως εμπορικές δραστηριότητες, τον τζόγο, το μέσο του στοιχήματος και την αντιπαράθεση συμφερόντων μεγαλοεπιχειρηματιών, κάτι που καταδεικνύεται τον τελευταίο καιρό και στην Αίθουσα του Ελληνικού Κοινοβουλίου.

Για να πάψει, λοιπόν, ο αθλητισμός να είναι έρμαιο συμφερόντων, θα πρέπει να αλλάξουν τα αθλητικά πρότυπα. Πώς, όμως, να αλλάξουν, όταν μειώνονται οι ώρες φυσικής αγωγής στα σχολεία, όταν οι δήμοι θέλουν χρήματα για να αθληθούν οι δημότες, όταν τα σωματεία μεταφέρουν το κόστος στα παιδιά, επειδή δεν έχουν την οικονομική δυνατότητα;

Επίσης, πολλά έχουν ειπωθεί για τον ιατρικό έλεγχο των νέων αθλητών. Παρ’ όλα αυτά, ακόμα μεγαλώνει ο τραγικός απολογισμός νέων θλιβερών περιστατικών. Υπάρχει περίπτωση σήμερα να κάνει κάποιος πρωταθλητισμό χωρίς οικονομικά κίνητρα;

Δεν θα ήθελα να αναφερθώ εκτενέστερα και στο θεσμό των Olympic Games -γιατί μόνο Ολυμπιακοί Αγώνες δεν είναι-, στην εμπορευματοποίησή τους, στα μεγαθήρια των χορηγών, στο ντόπινγκ, στη σήψη, στο κέρδος. Σήμερα, η βιομηχανία του αθλητισμού είναι μια ισχυρή οικονομική επιχείρηση, η οποία έχει ενταχθεί καθαρά στο σύγχρονο μάρκετινγκ. Ως εκ τούτου, η ίδια η επιχείρηση και οι χορηγοί της το μόνο που έχουν να κάνουν είναι να αυξήσουν τα κέρδη τους. Είναι λογικό αυτό, επιχείρηση είναι. Η επίτευξη των στόχων ενός αθλητή έχει πλέον αξία οικονομική. Κατά συνέπεια, μεγαλώνει και η πίεση. Άλλωστε, σήμερα σημασία έχει μόνο ο πρώτος. Ο δεύτερος δεν είναι τίποτα.

Ακόμα και την εποχή του πάλαι ποτέ Ψυχρού Πολέμου, ο αθλητισμός χρησιμοποιήθηκε για να πιστοποιήσει την πολιτική δύναμη και την ανωτερότητα των τότε υπερδυνάμεων, πράγμα που γίνεται και σήμερα.

Ποιος από τους μεγαλύτερους εξ ημών δεν θυμάται σε Δύση και Ανατολή αφ’ ενός τους έγχρωμους υπεραθλητές της Αμερικής, από τους οποίους ούτε οι μισοί δεν πέρασαν τα πενήντα έτη ζωής και αντίστοιχα τις τραγικές μορφές των γυναικών της πάλαι ποτέ σοβιετίας και της Ανατολικής Γερμανίας, με τη θηριώδη σωματική διάπλαση και τα τσιγκελωτά μουστάκια τους ως αποτέλεσμα των ουσιών που τους χορηγούσαν;

Δυστυχώς, όλα αυτά τα χρόνια δεν άλλαξε τίποτα. Χρειάζονται ριζικές τομές για να απαλλαγεί ο αθλητισμός από την αρρώστια και τη σαπίλα. Φαίνεται ότι ανεξάρτητα από τους κανόνες που έφερε η κρίση στη χώρα μας, με ημίμετρα δεν σώζεται η κατάσταση, παρά το φιλότιμο και τη δύναμη ψυχής αυτών των αθλητών που έχουν το μεράκι ακόμα και συνεχίζουν την προσπάθειά τους.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο κ. Γεώργιος Πάλλης.

**ΓΕΩΡΓΙΟΣ ΠΑΛΛΗΣ:** Κυρίες και κύριοι συνάδελφοι, κύριε Υπουργέ, δεν θα καταχραστώ τον χρόνο. Νομίζω ότι όποιοι από εμάς βρίσκονται στην Αίθουσα, αλλά και συμπολίτες μας που παρακολούθησαν από την τηλεόραση την τοποθέτηση του Υπουργού –μία μεστή, επί της ουσίας και με απόλυτη ειλικρίνεια τοποθέτηση- μπορούν να κατανοήσουν ότι για πρώτη φορά στη χώρα μετά από πάρα πολλά χρόνια πάει να μπει μια τάξη σε όλα αυτά που παραλάβαμε. Όλοι γνωρίζουν στον τόπο μας τις αθλητικές εγκαταστάσεις που είναι ανύπαρκτες, στα χαρτιά, τις παρεμβάσεις που γίνονται τόσα χρόνια, τα προβλήματα που έχει εν γένει ο αθλητισμός.

Εγώ θα μιλήσω για δύο τροπολογίες που έχω καταθέσει μαζί με συναδέλφους και αφορούν στα προβλήματα που προέκυψαν στο νομό μας, στη Λέσβο, σε σχέση με τον σεισμό που έγινε στις 12 Ιούνη.

Η μία τροπολογία με αριθμό 1084 επί της ουσίας αφορά την εξασφάλιση της μεταφοράς των μαθητών για την παράταση του σχολικού έτους λόγω του σεισμού. Είχαμε μία εξαιρετική αντιμετώπιση από το κράτος σε όλα τα επίπεδα και από την Αυτοδιοίκηση και προφανώς θεωρώ ότι και από το Υπουργείο θα γίνει αποδεκτή, ώστε αυτά τα παιδιά να κλείσουν κανονικά τη χρονιά τους χωρίς προβλήματα τις τελευταίες μέρες. Είναι μία παράταση από τις 30 Ιουνίου -όπως λέει στον ν.4415/2016- να πάει η χρονιά μέχρι τις 3 Ιουλίου, να κλείσουμε σωστά τη χρονιά και να πάνε τα παιδιά να δώσουν τις εξετάσεις τους.

Η δεύτερη τροπολογία με αριθμό 1086 αφορά στις χρηματικές δωρεές υπέρ της Περιφερειακής Ενότητας Λέσβου. Είναι μία διαδικασία που έχει ξεκινήσει για τη διαπεριφερειακή συνεργασία και αλληλοστήριξη από την περιφέρεια Αττικής. Ζητάμε, λοιπόν, στο άρθρο 57 του ν.4456/2017 να προστεθεί παράγραφος που λέει ότι επιτρέπεται η δωρεά χρημάτων εξ ιδίων πόρων από περιφέρεια της χώρας στην περιφέρεια Βορείου Αιγαίου υπέρ της Περιφερειακής Ενότητας Λέσβου με απόφαση του οικείου περιφερειακού συμβουλίου, κατά παρέκκλιση των διατάξεων του π.δ. 30/1996 και του π.δ.242/1996 για την υλοποίηση έργων, μελετών, προμηθειών και υπηρεσιών, προκειμένου να αντιμετωπιστούν τα αποτελέσματα και οι συνέπειες του σεισμού στη Λέσβο στις 12-06-2017. Διευκρινίζει ότι τα χρήματα αυτά, εάν δεν αξιοποιηθούν εντός τεσσάρων ετών, επιστρέφονται στην περιφέρεια που τα δωρίζει.

Νομίζω ότι και το Υπουργείο θα αποδεχθεί και τις δύο τροπολογίες λόγω του επείγοντος, αλλά φαντάζομαι ότι όλες οι παρατάξεις, όπως και οι συνάδελφοι από το νομό μου, θα υπερψηφίσουν αυτές τις δύο τροπολογίες. Είναι σημαντικό, όπως ξεκίνησε πάρα πολύ καλά η αντιμετώπιση του σεισμού στην Λέσβο, να συνεχίσουμε όλοι ενωμένα με αυτόν τον ρυθμό, ούτως ώστε όχι μόνο να συμβεί η αποκατάσταση, αλλά να καταφέρουμε σε περιοχές που είχαμε χρόνια προβλήματα να έχουμε και τη βελτίωση των υποδομών και ένα καλύτερο μέλλον για τον τόπο.

Σας ευχαριστώ πολύ και ελπίζω στη δική σας θετική ψήφο.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Πάλλη.

Τον λόγο έχει ο συνάδελφος κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, θα μιλήσω σε σχέση με την τροπολογία που έχει καταθέσει ο Υπουργός Ανάπτυξης. Δεν ξέρω πώς ο παριστάμενος Υπουργός θα μπορούσε να κατανοήσει -για λόγους αρμοδιότητας, όχι τίποτα παραπάνω, για να μην παρεξηγηθούμε- αυτά που θα πω.

Εδώ υπάρχει το εξής κύριε Υπουργέ. Έρχεται η Κυβέρνηση και δίνει παρατάσεις εκ των υστέρων. Δηλαδή έχει λήξει η παράταση –όπως καταλαβαίνετε, τότε ποια τράπεζα θα βοηθήσει τον επενδυτή- και έρχεται τώρα και δίνει εκ των υστέρων παρατάσεις.

Κύριε Υπουργέ, εγώ δεν καταλαβαίνω τι ανάπτυξη θέλετε να κάνετε και πώς θα στηρίξετε τις επιχειρήσεις. Εγώ δεν μπορώ να το καταλάβω αυτό.

Δεύτερον, έχουμε τους αναπτυξιακούς νόμους του 2005 και του 2014. Σας λέω ότι για επενδύσεις που υποβλήθηκαν το 2005, με τον ν.3299, παράταση είναι η 31η Ιουλίου 2017, ενώ για επενδύσεις που υποβλήθηκαν δεκατέσσερα χρόνια μετά –βεβαίως αυτές είναι στην κυβέρνηση ΠΑΣΟΚ ενώ οι προηγούμενες είναι του Κώστα Καραμανλή- δίνετε μόνο πέντε μήνες μετά.

Εγώ δεν καταλαβαίνω γιατί, αφού έρχεστε να λύσετε ένα θέμα με τις παρατάσεις, με τις οποίες εμείς συμφωνούμε, δεν τους δίνετε τη δυνατότητα να προχωρήσουν. Θέλουμε να το δούμε, να το στηρίξουμε, να δούμε τις επενδύσεις που βρίσκονται στην ολοκλήρωσή τους. Υπάρχουν τα επιμελητήρια που λένε ότι όλες οι επενδύσεις του νόμου του 2004 και του 2011 είναι ώριμες, έχουν οικοδομική άδεια και έγκριση δανείου. Πρέπει να τους δώσουμε τη δυνατότητα να προχωρήσουν. Εσείς δεν τους δίνετε τέτοια δυνατότητα.

Εγώ δεν καταλαβαίνω ο κ. Παπαδημητρίου πού τα έχει σκεφτεί αυτά όλα; Τιμωρεί όλους τους επενδυτές, οι οποίοι -ο νόμος ήταν το 2014- καταθέσαν όλες τις αιτήσεις και είναι ο προηγούμενος αναπτυξιακός νόμος του 2011. Εγώ θέλω μια απάντηση. Οι επενδυτές θέλουν σήμερα μια απάντηση από εσάς, να τους πείτε τι έρχεστε να κάνετε σήμερα.

Σας προτείνουμε να πάρετε πίσω αυτήν τη ρύθμιση. Εμείς λέμε «ναι» στις παρατάσεις. Παρατάσεις με βάση και τις απόψεις των επιμελητηρίων και όλα αυτά, αλλά να φτιάξουμε ένα σχέδιο το οποίο να έχει αξία. Εσείς μέσα από όλη αυτήν τη διαδικασία τιμωρείτε όλους όσοι έκαναν πράξη του ν. 3908/2011 και όλες τις επενδύσεις που υποβληθήκαν μέχρι το 2013-2014. Αυτή είναι πραγματική τιμωρία.

Αντιθέτως -θα δω και πολιτικά χαρακτηριστικά και, ξέρετε, δεν βρίσκω κάτι άλλο να πω- δίνετε πλεονεκτήματα στον νόμο της κυβέρνησης Καραμανλή. Κατανοώ τη σχέση που έχετε με τη συγκεκριμένη ομάδα, αλλά εδώ μιλάμε για επενδυτές. Θα μπορείτε αυτά να δείτε σε άλλη φάση.

Κύριε Υπουργέ, ας έρθει ο κ. Παπαδημητρίου, ο κ. Χαρίτσης, όποιος εν πάση περιπτώσει ξέρει την ελληνική πραγματικότητα καλύτερα, για να μπορέσουμε να συζητήσουμε και να βρούμε λύσεις από τις οποίες θα επωφεληθούν οι επενδυτές, όχι, όμως, διατάξεις οι οποίες δημιουργούν περισσότερα προβλήματα στους επενδυτές.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Κωνσταντινόπουλε.

Τον λόγο έχει ο συνάδελφος κ. Γεώργιος - Δημήτριος Καρράς, Ανεξάρτητος Βουλευτής.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κύριε Πρόεδρε, ευχαριστώ.

Ο συνάδελφος κ. Κωνσταντινόπουλος επανέφερε ένα κρίσιμο ζήτημα της νομοθετικής λειτουργίας της Βουλής, δηλαδή ότι έρχονται τροπολογίες από διάφορα Υπουργεία χωρίς την παρουσία των Υπουργών και οι Βουλευτές επιχειρούν να ανοίξουν έναν διάλογο και συνήθως ο Υπουργός ο επισπεύδων το νομοσχέδιο είναι αναρμόδιος και ευλόγως δεν μπορεί να δώσει καμμία απάντηση. Το ίδιο φαινόμενο παρατηρείται και στο σημερινό νομοσχέδιο, το οποίο ως προς τον κορμό του, τουλάχιστον ως προς τον αθλητισμό, είναι και αξιοπρόσεκτο και έχει και αντικείμενο.

Έχουν πει πολλά οι συνάδελφοί μου προηγουμένως και δεν θέλω να τα επαναλάβω. Θέλω μόνο να σταθώ σε ένα ζήτημα σε σχέση με τον αθλητισμό, το οποίο συνδέεται με την κάρτα φιλάθλου και ειδικότερα με τη βία στα γήπεδα. Αυτήν τη στιγμή, όσες προσπάθειες κι αν έχουν γίνει εδώ και πολλά χρόνια, το φαινόμενο της βίας επανέρχεται στους αθλητικούς χώρους και δεν γνωρίζουμε αν θα εξαλειφθεί. Βλέπω, λοιπόν, ότι με το άρθρο 3 του νομοσχεδίου παρατείνεται για μια φορά ακόμα ο χρόνος εκείνος που θα καταστούν η κάρτα φιλάθλου και εντεύθεν το ηλεκτρονικό εισιτήριο, υποχρεωτικά για τα γήπεδα. Η αιτιολογική έκθεση δεν με βοηθάει. Μου λέει μόνο ότι ουσιαστικά τεχνικοί λόγοι το επιβάλλουν και φαίνεται να υπάρχουν και αιτήματα φορέων. Δεν νομίζω, όμως, ότι οι τεχνικοί λόγοι στον παρόντα 21ο αιώνα είναι ανυπέρβλητοι, αλλά και επιπλέον δεν γνωρίζω τα αιτήματα εκείνα και για ποιον λόγο υποβάλλονται.

Νομίζω λοιπόν, κύριε Υπουργέ, ότι θα πρέπει να επισπεύσετε, τουλάχιστον μέχρι την έναρξη του πρωταθλήματος, Σεπτέμβρη-Οκτώβρη, αν υπάρχει δυνατότητα να αντιμετωπιστεί αυτό το ζήτημα, διότι έχω την βεβαιότητα πως εφόσον μιλάμε για προθεσμία Δεκεμβρίου, αφού τα πρωταθλήματα θα έχουν αρχίσει, θα πούμε «ε, ας πάμε και το επόμενο εξάμηνο, να το δούμε πια με την έναρξη της επομένης περιόδου». Νομίζω, λοιπόν, ότι αν τεθεί παράταση προθεσμίας, θα πρέπει πάντα να τίθεται σε χρονικό συσχετισμό με την έναρξη των πρωταθλημάτων.

Αφήνω, λοιπόν, το αθλητικό νομοσχέδιο. Θέλω να σχολιάσω κάτι το οποίο απέκτησε έντονη επικαιρότητα τις τελευταίες ημέρες, στα ζητήματα των δήμων, της αποκομιδής των απορριμμάτων, της υπηρεσιακής και υπαλληλικής σχέσης του προσωπικού καθαριότητας. Δεν είναι κάτι που δεν περιμέναμε, αν θέλετε, σε αυτό το σημείο, ότι θα επανήρχετο το γεγονός, ότι θα καθίστατο κρίσιμο στην παρούσα περίοδο. Για ποιον λόγο; Είναι γνωστό ότι οι παρατάσεις των συμβάσεων έχουν δοθεί -έχω στα χέρια μου τουλάχιστον τέσσερις το τελευταίο διάστημα- με νομοθετικές διατάξεις.

Ήταν γνωστό, όμως, εξίσου ότι η τροποποίηση του Συντάγματος το 2001 επέφερε μία μεταβολή στο καθεστώς των εργασιακών σχέσεων του προσωπικού των δήμων και έπρεπε να έχει αντιμετωπιστεί το ζήτημα έγκαιρα υπέρ των εργαζομένων, ώστε να μην οδηγούνται σε ομηρία, όπως γίνεται και σήμερα ακόμα, όπου δεν έχει ξεκαθαριστεί ποιος αριθμός είναι ο αναγκαίος, δεν έχουμε οργανογράμματα δήμων, ούτως ώστε να γνωρίζουμε ποιοι τελικά θα προσληφθούν και πόσοι θα είναι από εκείνους που σήμερα εργάζονται και βρίσκονται σε απεργία. Όλα αυτά είναι επισφαλή και καταλαβαίνουμε ότι απαιτούν και χρόνο. Ο χρόνος, όμως, αυτός έχει μία συνέπεια, κύριε Πρόεδρε, μία συνέπεια στην κατάσταση των εργαζομένων και των οικογενειών τους και μία άλλη συνέπεια στην απρόσκοπτη και τακτική αποκομιδή των απορριμμάτων.

Νομίζω, λοιπόν, ότι η τροπολογία αυτή, την οποία φέρνει ο Υπουργός Εσωτερικών, δεν λύνει το πρόβλημα. Είναι αναγκασμένος ενδεχομένως από τις αποφάσεις του Ελεγκτικού Συνεδρίου. Θα τις σχολιάσω και αυτές, λέγοντας ότι ήταν γνωστό εδώ και έναν χρόνο τουλάχιστον ότι το Ελεγκτικό Συνέδριο έκρουε κώδωνα αντισυνταγματικότητας για τις συμβάσεις ορισμένου χρόνου που κάλυπταν πρόσκαιρες ανάγκες. Είχε τονίσει τουλάχιστον το κλιμάκιο από την άνοιξη του 2016 το ζήτημα αυτό και είχε κλονίσει τη βασιμότητα των ρυθμίσεων. Εντούτοις, δεν ελήφθη καμία πρόνοια και σήμερα βρισκόμεθα στην ίδια κατάσταση στην οποία βρισκόμασταν πέρυσι και πρόπερσι.

Δεν ξέρω και δεν έχω τον χρόνο, κύριε Πρόεδρε, να «βασανίσω» την τροπολογία του Υπουργείου Εσωτερικών. Τη βλέπω πρόχειρα αυτή τη στιγμή. Θεωρώ, όμως, ότι δεν λύνει τα προβλήματα. Θεωρώ ότι θα δημιουργήσει επιπλέον προβλήματα σε εκείνα τα οποία υποστηρίζει ότι θα επιλύσει. Θα βρεθεί πάλι στα δικαστήρια η υπόθεση και ειδικά στο Ελεγκτικό Συνέδριο με τον έλεγχο των δαπανών, έστω και αν είναι κατασταλτικός, διότι είχε την πρόνοια η Κυβέρνηση, γνωρίζοντας ότι δεν μπορεί να αντιμετωπίσει τέτοια προβλήματα, να καταργήσει τον προληπτικό έλεγχο και βρισκόμαστε σε αυτήν την κατάσταση.

Νομίζω, λοιπόν, ότι πρέπει η Βουλή να προστατεύσει το σύνολο των εργαζομένων, τους οποίους σήμερα έχουμε σε μια ομηρία, γιατί δεν ξέρουν το μέλλον τους. Πρέπει, λοιπόν, να βελτιωθεί η τροπολογία αυτή, να δώσει και οριστική επίλυση, αλλά και με τον τρόπο που δεν θα επιτρέπει στο μέλλον την επανάληψη βίαιων φαινομένων.

Τελειώνοντας, σε αυτό το σημείο, κύριε Πρόεδρε, θέλω να πω δύο κουβέντες μόνο για ένα θέμα που είχα θίξει και παλαιότερα σε ομιλίες μου στη Βουλή για τις, από τη μία πλευρά, λεγόμενες «ρυθμιστικές αρχές», που σωρηδόν δημιουργούνται το τελευταίο διάστημα. Δεν μιλώ για τις συνταγματικά κατοχυρωμένες, εκείνες για τις οποίες δεν μπορούμε να πούμε τίποτα. Μιλώ για εκείνες που με νομοθετικές διατάξεις δημιουργούνται και έχω μία αμυδρή εικόνα ότι είναι ενδεχόμενα σήμερα είκοσι μία. Να σχολιάσω και να καυτηριάσω, αν θέλετε, το γεγονός ότι παράλληλα με τη ρυθμιστική αρχή, που επιδιώκει ένα βαθμό ανεξαρτησίας -είναι και αυτό αμφίβολο πλέον μετά τα προχθεσινά της Ρυθμιστικής Αρχής Λιμένων, γνωστά- να σχολιάσω, όμως, την τροπολογία της Δημόσιας Αρχής Λιμένων.

Θέτω ένα ερώτημα και νομίζω ότι θα είναι μεν απλοϊκό, αλλά είναι και καταλυτικό: Ποια η χρεία μιας Υπηρεσίας που φέρει τον τίτλο «Ρυθμιστική Αρχή Λιμένος» και μιας δεύτερης …

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω αμέσως, κύριε Πρόεδρε. Έχω δηλώσει ότι θα σέβομαι και τον περιορισμό του χρόνου, που επέβαλε η Πλειοψηφία της Βουλής στους Βουλευτές. Έχω εκφράσει την άποψή μου, ότι έχω κατηγορηθεί ότι έχω κάνει κατάχρηση του χρόνου εντός Αιθούσης και επιφυλάσσομαι γι’ αυτά τα θέματα.

Τελειώνοντας, λοιπόν, θα πω το εξής: Δεν κατανοώ εγώ τουλάχιστον -και θεωρώ τον εαυτό μου έμπειρο περί τη νομοθεσία- ποια είναι η ανάγκη Δημόσιας Αρχής Λιμένος, ποια είναι η ανάγκη Ρυθμιστικής Αρχής Λιμένος, πώς μπορούν να λειτουργήσουν αυτά. Μήπως μας επιβάλλονται ρυθμιστικές αρχές και θέλουμε να τις καπελώνουμε με μία δημόσια αρχή; Δεν το γνωρίζω. Αναμένω απαντήσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Γεώργιος Πάντζας έχει τον λόγο.

Κύριε Πάντζα, έχετε τον λόγο.

**ΓΕΩΡΓΙΟΣ ΠΑΝΤΖΑΣ:** Ευχαριστώ, κύριε Πρόεδρε.

Συζητάμε μία σημαντική νομοθετική πρωτοβουλία του Υπουργείου Αθλητισμού, όσο και αν θέλουν κάποιοι Βουλευτές της Αντιπολίτευσης να το μειώσουν. Μας έχουν συνηθίσει, άλλωστε, να είναι κόντρα σε ό,τι και αν νομοθετεί η Κυβέρνηση. Θα έλεγε κανείς ότι κάθε πρωί συνεννοείστε μεταξύ σας τηλεφωνικώς για να έχετε ενιαία γραμμή.

Είναι μία σημαντική πρωτοβουλία της Κυβέρνησης που χαρακτηρίζεται από παρεμβάσεις ριζοσπαστικές και αναγκαίες, που πολλές από αυτές σε συνάρτηση με την πραγματικότητα που επικρατεί στον χώρο του αθλητισμού είναι αυτονόητες και απαιτητές, μία πραγματικότητα που τουλάχιστον στο κομμάτι των αθλητικών εγκαταστάσεων θυμίζει καμένη γη, αυτή που άφησαν τα δύο πρώην μεγάλα κόμματα, ΠΑΣΟΚ και Νέα Δημοκρατία, που συγκυβέρνησαν τα τελευταία τριάντα χρόνια τον τόπο και τον χρεοκόπησαν.

Μη νομίζετε ότι ο ελληνικός λαός έχει πάθει αμνησία και δεν ξέρει ποιος δημιούργησε αυτή την καμένη γη: Αθλητικές εγκαταστάσεις που μετά τους Ολυμπιακούς Αγώνες αφέθηκαν στη μοίρα τους χωρίς αξιοποίηση, χωρίς συντήρηση, παρά μόνο φορτωμένες με μεγάλα χρέη.

Σήμερα, λοιπόν, με την κατηγοριοποίηση που προβλέπει το σχέδιο νόμου ορίζουμε τις αναγκαίες προϋποθέσεις, ώστε να διασφαλιστεί η ασφάλεια των αθλούμενων, αλλά και των θεατών. Ξεκινάμε τη διαδικασία, ώστε οι αθλητικές εγκαταστάσεις να αποκτήσουν άδεια λειτουργίας, μία απαραίτητη προϋπόθεση για τη μελλοντική αξιοποίησή τους.

Νομοθετούμε με γνώμονα τα λαϊκά και κοινωνικά ερείσματα. Αναφέρομαι στη διάταξη, με την οποία δίνεται η δυνατότητα σε αθλητικές ανώνυμες εταιρείες να υποβιβάζονται χωρίς, όμως, να απαλλάσσονται από τα χρέη που έχουν δημιουργήσει προς το δημόσιο, τους οργανισμούς κοινωνικής ασφάλισης κ.ο.κ., προστατεύοντας, όμως, το ερασιτεχνικό σωματείο τους, δηλαδή, την ιστορία του συλλόγου και της παράδοσης, που για δεκαετίες δημιούργησε, έχοντας αφήσει παρακαταθήκες για το ίδιο το άθλημα.

Νομοθετούμε με βάση τις σημερινές κοινωνικές ανάγκες στον τομέα του αθλητισμού και κυρίως ευάλωτων κοινωνικών ομάδων, όπως οι «Special Olympics», οι νεφροπαθείς και οι μεταμοσχευμένοι, τους οποίους η πολιτεία αναγνωρίζει και στηρίζει.

Είναι σημαντικό, λοιπόν, να πούμε ότι με το νομοσχέδιο αυτό επιλύουμε σημαντικές και χρόνιες παθογένειες, ενώ παράλληλα προωθούμε μία άλλη λογική στον αθλητισμό.

Πέραν αυτών, όμως, θέλω να σταθώ στις δύο τροπολογίες που κατέθεσα με συναδέλφους μου Βουλευτές και που θεωρώ ότι είναι πολύ σημαντικές.

Η πρώτη αφορά τις άδειες προπονητών και αθλητών που θα πρέπει, κατά τη γνώμη μας, να παίρνουν από τη δουλειά τους, κατά το στάδιο της προετοιμασίας τους. Αυτό νομίζω ότι δεν χρειάζεται μεγάλη ανάλυση. Όλοι το καταλαβαίνουμε.

Η δεύτερη αφορά το τεράστιο θέμα της κάρτας υγείας αθλητή. Ένα χρόνιο πρόβλημα που απαιτεί μία σημαντική παρέμβαση και ο λόγος είναι ότι εδώ και δεκαοκτώ χρόνια εκκρεμεί η κοινή υπουργική απόφαση που αφορά την κάρτα του αθλητή. Γιατί υπήρχαν πολλές συντεχνίες, οι οποίες ήθελαν να συμμετέχουν, με αποτέλεσμα να μπλοκάρει όλο το σύστημα. Χωρίς ιατρικά πρωτόκολλα, αν είναι δυνατόν! Ποιες εξετάσεις απαιτούνται, ώστε να προλάβουμε αιφνίδιους θανάτους νέων ανθρώπων; Είναι μία σημαντική παρέμβαση. Γιατί η αυθαιρεσία που υπάρχει στο θέμα αυτό ήταν και είναι τεράστια.

Όλοι θα γνωρίζετε ή θα έχετε ακούσει ότι οι ιατρικές εξετάσεις των αθλητών δεν ήταν πάντα ουσιαστικές. Σε πολλές περιπτώσεις, μάλιστα, έμπαινε η ιατρική σφραγίδα στο δελτίο ερήμην του αθλητή. Αυτό, λοιπόν, πρέπει να τελειώσει, γιατί μιλάμε για ανθρώπινες ζωές. Αντί, λοιπόν, να στηριχθεί η τροπολογία αυτή και από τα άλλα Κόμματα, ενώ επί δεκαοκτώ χρόνια δεν είχε κάνει τίποτε η Νέα Δημοκρατία, σήμερα μας εγκαλεί για το γεγονός ότι λύνουμε αυτή την παθογένεια. Τι άλλο να ακούσουμε πραγματικά; Είναι κανείς να απορεί με τα επιχειρήματα της Αντιπολίτευσης.

Κυρίες και κύριοι Βουλευτές, το πάρτι στον τομέα του αθλητισμού τελείωσε. Αυτό βέβαια, σας δυσαρεστεί, κύριοι της Αντιπολίτευσης. Τελείωσε οριστικά η εποχή που ΠΑΣΟΚ και Νέα Δημοκρατία νομοθετούσαν υπέρ των παραγόντων και των κομισάριων στον αθλητισμό. Η νέα εποχή σηματοδοτεί παρεμβάσεις με θετικό κοινωνικό πρόσημο και κύριο μέλημα και προτεραιότητα, τον ερασιτεχνικό αθλητισμό.

Είμαστε, λοιπόν, έτοιμοι στο τελικό στάδιο, να εισάγουμε στα αθλητικά και κοινωνικά δρώμενα, έναν νέο νόμο-πλαίσιο εκσυγχρονισμένο και διαχρονικό, δίκαιο και αναβαθμισμένο με τις σημερινές παρεμβάσεις του Υπουργείου που θα ενσωματωθούν στο νέο αθλητικό νομοσχέδιο, το οποίο θα το φέρουμε προς ψήφιση μέσα στη χρονιά. Είναι, λοιπόν, μία σημαντική πρωτοβουλία της Κυβέρνησης που δικαιολογεί σε πολλά άρθρα της το επείγον της νομοθέτησης. Είναι μία σημαντική νομοθέτηση που –προσέξτε- διορθώνει και όχι τακτοποιεί. Γιατί στην τακτοποίηση οι εξπέρ του είδους είναι άλλοι και έχουν ονοματεπώνυμο. Ο ελληνικός λαός τους γνωρίζει. Είναι γνωστοί οι κατά κόσμον ΠΑΣΟΚ και Νέα Δημοκρατία.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Και εμείς σας ευχαριστούμε κύριε Πάντζα.

Ο Κοινοβουλευτικός Εκπρόσωπος από την Ένωση Κεντρώων, συνάδελφος κ. Ιωάννης Σαρίδης, έχει τον λόγο για δώδεκα λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα σήμερα το πρωί τον κ. Παπαδημητρίου, τον Υπουργό Οικονομίας και Ανάπτυξης, να δηλώνει σε γνωστή εκπομπή του «BBC» πως δεν είναι πολιτικός. Τον είδα μάλιστα να εκνευρίζεται εμφανώς, επειδή ο δημοσιογράφος επέμενε να χρησιμοποιεί δηλώσεις του κ. Βενιζέλου, για να περιγράψει πώς αντιλαμβάνεται μερίδα των Ελλήνων το τι είχε συμβεί, ποιος φταίει, αλλά και το ποια είναι αυτή τη στιγμή η πραγματική κατάσταση στη χώρα μας.

Η τρέχουσα εικόνα της χώρας μας στο εξωτερικό διαμορφώνεται εν πολλοίς και από τέτοιες εμφανίσεις Υπουργών, σε τόσο σοβαρές εκπομπές, όπως το περίφημο HARDtalk. Δεν λέω πως οι πολίτες των ξένων χωρών περίμεναν να διαμορφώσουν γνώμη για το ιστορικό μας έθνος από τις δηλώσεις Παπαδημητρίου.

Ο οποιοσδήποτε στον πλανήτη έχει πάρει πτυχίο σε οποιοδήποτε επιστημονικό πεδίο θα έχει υποχρεωτικά βρεθεί μπροστά σε λίγη Ελλάδα. Όμως, οι επενδυτές δεν ενδιαφέρονται καθόλου για τα προ χιλίων χρόνων επιτεύγματά μας. Κριτήριό τους είναι οι αριθμοί και οι δείκτες της οικονομίας και μάλιστα όπως αυτοί μετρούν τα πράγματα και όχι όπως τα παρουσιάζουμε εμείς.

Όταν, λοιπόν, ο Υπουργός Οικονομίας και Ανάπτυξης δηλώνει σε μία τέτοια εκπομπή πως δεν είναι πολιτικός, δημιουργεί πρόβλημα στη χώρα. Δημιουργεί μεγάλο πρόβλημα στη χώρα. Πολιτικός, όπως θα σας πει και ο σεβαστός συνάδελφος, ο κ. Λάππας, ο οποίος απουσιάζει από την Αίθουσα, αλλά το είχε πει, γίνεσαι θες δε θες, από τη στιγμή που δέχθηκες να αναλάβεις πολιτικές ευθύνες.

Είχα την τιμή να εκπροσωπήσω την Ένωση Κεντρώων σε δύο εξεταστικές επιτροπές, όπου άκουσα να γίνεται πολλή συζήτηση για το τι ακριβώς σημαίνει η φράση «πολιτικές ευθύνες». Αυτό που δεν αμφισβήτησε κανείς ήταν η παραδοχή πως ο επικεφαλής, ο πολιτικός προϊστάμενος, ο φέρων τη γνώση με λίγα λόγια, φέρει και την ευθύνη.

Κύριε Παπαδημητρίου, δεν μας κάνατε την τιμή να έρθετε να στηρίξετε την τροπολογία. Μπορεί να μην θεωρείτε τον εαυτό σας πολιτικό, επειδή ίσως δεν έχετε υποστεί τη βάσανο της κάλπης, αλλά είστε πολιτικός, επειδή φέρετε την πολιτική ευθύνη του Υπουργείου, του οποίου προΐστασθε με τη θέλησή σας.

Κλείνω τη μικρή, αλλά σημαντική αυτή παρένθεση με ένα σχόλιο για τον εκνευρισμό που εισέπραξαν όσοι παρακολούθησαν τον κ. Παπαδημητρίου να αρνείται, εκνευριζόμενος, να σχολιάσει τα λόγια του κ. Βενιζέλου.

Κύριε Παπαδημητρίου, οι ξένοι που σας είδαν δεν έχουν καμμία υποχρέωση να ξέρουν ποιος είναι ο κ. Βενιζέλος ή τι ρόλο έχει παίξει στην ιστορία της κρίσης στην Ελλάδα. Όπως καταλαβαίνετε, λοιπόν, αυτό που σας είδαν να κάνετε είναι να αρνείστε να σχολιάσετε κάτι, με πρόσχημα και μόνο με πρόσχημα το ποιος το είπε. Αυτό δυσφημεί τη χώρα μας, διώχνει τους επενδυτές, καθώς δίνει την εντύπωση πως η πολιτική ηγεσία αυτού του τόπου δεν αντιλαμβάνεται την έννοια της φράσης «πολιτικές ευθύνες» και κρύβεται πίσω από το δάκτυλό της, αποποιούμενη τις δικές της ευθύνες, ενώ παράλληλα δεν κατανοεί και την αξία του διαλόγου με επιχειρήματα.

Πότε θα σταματήσουμε να ψάχνουμε τη βαρύτητα των λόγων στο επώνυμο του υπογράφοντα; Πότε θα ξεκινήσουμε να μιλάμε με επιχειρήματα μέσα σ’ αυτή την Αίθουσα, αλλά και έξω απ’ αυτή την Αίθουσα; Πότε θα ξεκινήσουμε να απαντάμε στην ουσία και θα σταματήσουμε να ασχολούμαστε με το φαίνεσθαι; Τότε θα έρθουν πράγματι επενδυτές στη χώρα μας, όταν τα αλλάξουμε όλα αυτά, όταν συνειδητοποιήσουμε τις ευθύνες μας και πράξουμε αναλόγως.

Τότε, λοιπόν, ίσως να μας πείθατε πως σας είναι πράγματι απαραίτητη η πρόβλεψη της διάταξης του πρώτου άρθρου της εκπρόθεσμης φυσικά τροπολογίας που μας φέρνετε με το γενικό αριθμό 1074 και ειδικό 12. Κάνετε, μάλιστα, λόγο στην αιτιολογική έκθεση για σημαντικό αριθμό επενδυτικών σχεδίων που έχουν κατατεθεί. Θα ελεγχθούν άμεσα με ερωτήσεις αυτοί οι ισχυρισμοί σας, κύριε Υπουργέ. Άμεσα, αύριο κιόλας, θα ελεγχθούν στη διαδικασία του κοινοβουλευτικού ελέγχου. Δύο ερωτήσεις έχει καταθέσει ο ομιλών απ’ αυτό το Βήμα. Έχει στα χέρια τους τις ερωτήσεις, έχει στα χέρια του τα στοιχεία για το Δεκέμβριο του 2016, για τον Απρίλιο του 2017 και από αύριο, ενδεχομένως για τον Ιούλιο του 2017.

Κατά τα άλλα, μπορεί να μην νιώθετε πολιτικός, κύριε Παπαδητρίου, αλλά με το δεύτερο άρθρο της εν λόγω νυχτερινής σας τροπολογίας μας ζητάτε να σας εξουσιοδοτήσουμε για την έκδοση μιας πολύ σημαντικής υπουργικής απόφασης. Το πόσο σημαντικό είναι το περιεχόμενό της, ωστόσο, δεν σας έκανε να νιώσετε την υποχρέωση να το φέρετε για σοβαρή συζήτηση εδώ στο Κοινοβούλιο. Δεν σας έκανε να νιώσετε την υποχρέωση να έρθετε εδώ μέχρι στιγμής για να το στηρίξετε. Το ότι δεν νιώθετε πολιτικός, κύριε Παπαδημητρίου, δεν σας απαλλάσσει από τις πολιτικές σας ευθύνες, τις οποίες έχετε.

Οι παρατάσεις που προβλέπονται στο άρθρο 3 λένε πολλά για το τι συμβαίνει σ’ αυτή τη χώρα. Οι παρατάσεις, οι αναβολές και τα νομοθετικά μπαλώματα αποδεικνύουν εξ ορισμού, όταν μιλάμε για επενδυτικά σχέδια, την έλλειψη πολιτικής βούλησης και στρατηγικού σχεδιασμού. Όπως και το γεγονός πως μόλις σήμερα, τον Ιούνιο του 2017, με το άρθρο 4 της συγκεκριμένης τροπολογίας, ξεκινάτε να δείτε τι θα γίνει με τον έλεγχο της πορείας των επενδύσεων στην ενέργεια.

Κλείνω τον σχολιασμό μου σε αυτή την πολύ σημαντική τροπολογία του Υπουργείου Οικονομικών και Ανάπτυξης, διαβάζοντας την τελευταία πρόταση της αιτιολογικής έκθεσης, που τη συνοδεύει, και όποιος κατάλαβε, κατάλαβε: «Τέλος, πραγματοποιούνται διορθώσεις σφαλμάτων σε επιμέρους διατυπώσεις των εν λόγω διατάξεων».

Την ίδια στιγμή που ο κ. Παπαδημητρίου μας έφερε αυτήν την τροπολογία, αγνοεί μία άλλη νομοθετική ρύθμιση που είναι υποχρεωμένους να κάνει. Αναφέρομαι στη ρύθμιση η οποία είχε έρθει με μία τροπολογία που είχαν καταθέσει οι Ανεξάρτητοι Έλληνες και την είχαν στηρίξει όλα τα κόμματα της αντιπολίτευσης, για να μπορέσουν οι επιχειρηματίες εκείνοι οι οποίοι είχαν ενταχθεί στον αναπτυξιακό νόμο και για λόγους ανωτέρας βίας δεν μπόρεσαν να υλοποιήσουν τον σχεδιασμό τους. Oι επιχειρηματίες αυτοί, οι άνθρωποι αυτοί, ενώ θέλουν να γυρίσουν πίσω την προκαταβολή που έχουν πάρει, δεν γίνεται δεκτή πίσω η προκαταβολή αυτή από το Υπουργείο, πληρώνουν στις τράπεζες λόγω εγγυητικών, ακόμη και σήμερα, τη στιγμή που μιλάμε, τις προμήθειες και κινδυνεύουν οι άνθρωποι να καταστραφούν.

Κάπως έτσι σκέφτεται το Υπουργείο Οικονομίας και Ανάπτυξης το μέλλον της χώρας αυτής. Μετά να μην διερωτόμαστε γιατί έχουμε αυτήν την εικόνα την οποίαν έχουμε και γιατί φέρνουμε τα αποτελέσματα αυτά τα οποία φέρνουμε.

Κυρίες και κύριοι Βουλευτές, προχωρώ στην εξέταση της τροπολογίας του Υπουργείου Ναυτιλίας με γενικό αριθμό 1075 και ειδικό 13. Είναι εκπρόθεσμη και αυτή και αριθμεί συνολικά σαράντα μία σελίδες μαζί με τα συνοδευτικά έγγραφα.

Μόλις χθες μας εξηγούσε εδώ στην Αίθουσα αυτή ο Υπουργός κ. Κουρουμπλής, με αφορμή μάλιστα σχετική επερώτηση της Νέας Δημοκρατίας, για τη μείωση των αφίξεων κρουαζιερόπλοιων στο Αιγαίο, σε τι κατάσταση ήταν το Υπουργείο, όταν το παρέλαβε η Κυβέρνηση ΣΥΡΙΖΑ. Έχουν περάσει, όμως, έκτοτε δυόμισι χρόνια.

Με την παρούσα τροπολογία ρυθμίζονται ζητήματα στελέχωσης και διάρθρωσης της Δημοσίας Αρχής Λιμένων. Τη χρησιμότητά της και την αξία της μένει να τη δούμε και να την κρίνουμε από το έργο της.

Η ίδρυση του περιφερειακού γραφείου της Θεσσαλονίκης είναι σημαντική, όπως και η προσπάθεια να αξιοποιήσετε το ανθρώπινο δυναμικό του πρώην Υπουργείου Μακεδονίας και Θράκης. Το διαλύσατε, όμως, διά παντός αυτό το Υπουργείο τελικά. Αυτό που δεν μας λέτε είναι τι περιμένετε από τη λειτουργία του γραφείου Θεσσαλονίκης. Θα είναι αντίστοιχη με τη λειτουργία του Γραφείου του Πρωθυπουργού;

Όπως και να έχει, αυτή η προσπάθεια του Υπουργείου, για να δώσει εκ νέου μια πνοή στα λιμάνια μας και να διατηρήσει υπό δημόσιο έλεγχο κάποια πράγματα, βρίσκεται ακόμα σε στάδιο που δεν μας επιτρέπει να αισιοδοξούμε, ούτε φυσικά να πιστέψουμε πως έχετε καταφέρει να αλλάξετε κάτι προς το καλύτερο.

Αντιθέτως, οι νομοθετικές πρακτικές που ακολουθείτε ενισχύουν την επιχειρηματολογία εκείνων που σας κατηγορούν πως προσπαθείτε να δημιουργήσετε έναν κομματικό στρατό στην καρδιά του ελληνικού δημοσίου –και όχι μόνο την ενισχύουν, αλλά είναι και σίγουρο ότι αυτό πάτε να κάνετε.

Είπα και σήμερα το πρωί στην επιτροπή ότι χάσαμε ως χώρα το «τρένο» της ποσοτικής χαλάρωσης, χωρίς να έχουμε παρουσιάσει κάποια χειροπιαστή πρόοδο στο θέμα της βιωσιμότητας του ελληνικού χρέους. Έχουμε αναγκαστεί να προνομοθετούμε μέτρα και διατάξεις που τελούν υπό αίρεση. Έχουμε υποχρεωθεί να επανερχόμαστε σε νομοθετήματα, για να αλλάξουμε απλώς τη διατύπωσή τους, ώστε να μην νιώθουν ανασφάλεια οι δανειστές.

Όλα τα οικονομικά στοιχεία της χώρας επιδεινώνονται. Η ανεργία παραμένει στο 25%. Είναι μεγάλο το νούμερο. Με ανεργία κοντά στο 25% –και 24% να μου πείτε– δεν υπάρχει μέλλον. Και δεν είναι υπάρχει μέλλον, γιατί πάρα πολύς κόσμος, χιλιάδες νέοι άνθρωποι φεύγουν στο εξωτερικό, γιατί δεν μπορούν να βασιστούν σε αυτά τα οποία βλέπουν, σε αυτά τα οποία ψηφίζουν μέσα σε αυτήν την Αίθουσα -μέτρα, τροπολογίες, νόμους, διατάξεις- γι’ αυτούς, χωρίς αυτούς.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Πρόεδρε, θα ήθελα τον λόγο, για κάποιες νομοτεχνικές βελτιώσεις.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Υπουργέ. Έχετε τον λόγο.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Πρόεδρε, καταθέτω κάποιες νομοτεχνικές βελτιώσεις, που προέκυψαν και από τη συζήτηση χθες στις επιτροπές και την Παρασκευή, αλλά και ενσωματώνοντας και κάποιες προτάσεις της Επιστημονικής Επιτροπής της Βουλής.

(Στο σημείο αυτό ο Υφυπουργός κ. Γεώργιος Βασιλειάδης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

 ΑΛΛΑΓΗ ΣΕΛΙΔΑΣ

(Να μπουν οι σελ.170-172)

ΑΛΛΑΓΗ ΣΕΛΙΔΑΣ

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Σχετικά με τις βουλευτικές τροπολογίες που έχουν κατατεθεί κάνω αποδεκτή την τροπολογία με γενικό αριθμό 1077 με θέμα «κάλυψη δασών, πυροπροστασίας», την τροπολογία με γενικό αριθμό 1078 με θέμα «παράταση συγχώνευση ΦΟΣΔΑ στους περιφερειακούς συνδέσμους ΦΟΣΔΑ», την τροπολογία με γενικό αριθμό 1080 με θέμα «αυτοδίκαιη έκπτωση αιρετών μελών με κώλυμα εκλογής σε συμβούλια επιλογής προϊσταμένων ΣΕΠ και τα υπηρεσιακά συμβούλια των περιφερειών», την τροπολογία με γενικό αριθμό 1081, σχετικά με την κάρτα υγείας του αθλητή, που δεν προλάβαμε να την ενσωματώσουμε στο συγκεκριμένο σχέδιο νόμου, γιατί χθες τελειώσαμε τις συζητήσεις με το Υπουργείο Υγείας, οπότε είναι προς τη σωστή κατεύθυνση και αφορά και τον αθλητισμό. Κάνω δεκτή την τροπολογία με γενικό αριθμό 1082, σχετικά με τις άδειες προετοιμασίας αθλητών-προπονητών, την τροπολογία 1084, για τη μεταφορά μαθητών και μαθητριών που επί της ουσίας αφορά τον Νομό Λέσβου, την τροπολογία με γενικό αριθμό 1086 για τις χρηματικές δωρεές υπέρ της Περιφερειακής Ενότητας Λέσβου, όπως αναπτύχθηκε, και την τροπολογία με γενικό αριθμό 1087.

Δεν κάνω αποδεκτή την τροπολογία με γενικό αριθμό 1083, μολονότι κατανοώ το αίτημα και ως πολύτεκνος στέργω στο αίτημα αυτό. Παρ’ όλα αυτά, θα έπρεπε να γίνει μία πιο εκτεταμένη, κατά τη γνώμη μου συζήτηση, με το Υπουργείο Υγείας. Επομένως, δεν μπορώ να την κάνω αποδεκτή, όπως και την τροπολογία με γενικό αριθμό 1076, σχετικά με την καταβολή δεδουλευμένων. Νομίζω ότι θα πρέπει να έρθει με άλλη διαδικασία και άλλη συζήτηση.

Κύριε Πρόεδρε, οι τροπολογίες με γενικό αριθμό 1081 και 1082 για τις κάρτες υγείας αθλητών και τις άδειες προετοιμασίας αθλητών, θα ήθελα, αν είναι δυνατόν, να μπουν πριν από το άρθρο 16.

Ευχαριστώ πολύ.

**ΓΕΩΡΓΙΟΣ ΓΕΩΡΓΑΝΤΑΣ:** Για την τροπολογία με γενικό αριθμό 1085;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Για την τροπολογία με γενικό αριθμό 1085 θα έρθει ο κ. Σκουρλέτης.

**ΓΕΩΡΓΙΟΣ ΓΕΩΡΓΑΝΤΑΣ:** Την κάνετε αποδεκτή;

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Είναι προφανές, αλλά θα έρθει ο κύριος Υπουργός να την αναπτύξει.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Κατσώτη.

**ΧΡΗΣΤΟΣ ΚΑΤΣΩΤΗΣ:** Είναι γνωστό, κύριε Πρόεδρε, ότι μας παρακολουθούν σήμερα χιλιάδες συμβασιούχοι για την τροπολογία την οποία έχει καταθέσει ο Υπουργός Εσωτερικών. Υπήρχε μια συνάντηση. Διαδίδονται διάφορα πράγματα. Υπάρχουν αλλαγές. Ακόμη, δεν έχει έρθει ο Υπουργός να πει ποιες είναι οι αλλαγές στην τροπολογία που κάνει.

Τελειώνει εδώ σήμερα η συζήτηση. Εμείς θέλουμε να δούμε τι είναι αυτές οι αλλαγές και ποια είναι η σκοπιμότητα που καθυστερεί ο Υπουργός. Διότι πιστεύω ότι υπάρχει σκοπιμότητα που καθυστερεί.

**ΠΡΟΕΔΡΕΥΩΝ (Σπυρίδων Λυκούδης):** Κύριε Γεωργαντά, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ:** Ευχαριστώ, κύριε Πρόεδρε.

Θα συμφωνήσω κι εγώ ότι σε μία τόσο σημαντική τροπολογία, όπως είναι η 1085 ή και η 1076 θα έπρεπε να είναι ο Υπουργός εδώ, έτσι ώστε να δώσει τις διευκρινίσεις.

Σε κάθε περίπτωση, η διαβούλευση αυτή της τελευταίας στιγμής θεωρώ ότι μόνο ως πρόχειρη μπορεί να χαρακτηριστεί και μου δίνει το δικαίωμα να τη χαρακτηρίσω έτσι η μέχρι τώρα διαχείριση του ζητήματος των συμβασιούχων από τους κυβερνώντες.

Να διευκρινίσουμε δύο πράγματα, κύριοι συνάδελφοι: Όλο αυτό το ζήτημα με τους συμβασιούχους καθαριότητας των ΟΤΑ ξεκίνησε μετά την επιλογή της Κυβέρνησης στις 11 Μαΐου 2015 και με το να παρατείνει τις ενεργείς συμβάσεις εκείνη τη στιγμή και να δώσει κι ένα δικαίωμα νέων συμβάσεων μέχρι τις 31 Δεκεμβρίου 2015.

Στη συνέχεια με νέα νομοθετική ρύθμιση πήγε αυτές τις συμβάσεις μέχρι 31 Δεκεμβρίου 2016 και στη συνέχεια με την τελευταία ρύθμιση, μέχρι 31 Δεκεμβρίου 2017, τουλάχιστον έτσι επιδίωκε.

Τι είχαν και οι τρεις αυτές νομοθετικές πρωτοβουλίες ως κύριο χαρακτηριστικό; Ένα, ήταν και οι τρεις γραμμένες με τη διατύπωση «κατά παρέκκλιση κάθε γενικής και ειδικής διάταξης». Και βέβαια, γιατί έπρεπε να το πει αυτό η Κυβέρνηση; Γιατί όχι μόνο με το υφιστάμενο νομοθετικό πλαίσιο του απλού νόμου ήταν αντίθετες, αλλά βεβαίως ήταν αντίθετες και με τη συνταγματική διάταξη του άρθρου 103 παράγραφος 8 του Συντάγματος, την οποία σχεδόν όλοι οι Βουλευτές της Αντιπολίτευσης κουραστήκαμε να την αναφέρουμε εδώ μέσα και να λέμε προς την Κυβέρνηση ότι η επιλογή αυτή θα εγκλωβίσει τους εργαζομένους, θα δημιουργήσει αδιέξοδα, καθώς είναι ξεκάθαρο ότι δεν μπορεί να υπάρχει καμμία παράταση στις συμβάσεις ορισμένου χρόνου και βεβαίως καμμία μετατροπή συμβάσεων ορισμένου χρόνου σε αορίστου.

Το άρθρο 103 παράγραφος 8 του Συντάγματος το μάθανε όλοι οι υπάλληλοι της Βουλής τόσες πολλές φορές που ακούστηκε εδώ, αλλά τρεις Υπουργοί συνεχόμενοι από την πλευρά της Κυβέρνησης έρχονταν και υπερασπίζονταν ουσιαστικά τη δυνατότητα να γίνει μετατροπή αυτών των συμβάσεων σε αορίστου χρόνου.

Έρχεται, λοιπόν, η ομόφωνη απόφαση του Ελεγκτικού Συνεδρίου η οποία λέει το αυτονόητο, το οποίο όποιος ανοίξει σήμερα το άρθρο 103 θα το διαβάσει. Αλλά ξέρετε δεν ήταν αυτό ξαφνικό για την Κυβέρνηση, η οποία δείχνει αυτή τη στιγμή ότι παλεύει για να αντιμετωπίσει το αδιέξοδο το οποίο δημιούργησε η ίδια. Εδώ και ένα χρόνο οι επιθεωρητές στα κλιμάκια δεν ενέκριναν την πληρωμή των ενταλμάτων και δεν ενέκριναν την πληρωμή των ενταλμάτων ακριβώς γιατί υπήρχε η αντισυνταγματικότητα στην παράταση αυτών των συμβάσεων.

Οι μόνοι που δεν φταίνε για ό,τι έχει συμβεί είναι οι εργαζόμενοι. Ο εργαζόμενος προσδοκεί ό,τι καλύτερο για τον εαυτό του, ό,τι καλύτερο για την οικογένειά του. Πρέπει, όμως, το πολιτικό προσωπικό να είναι υπεύθυνο, όταν ακριβώς παίζει με την αγωνία αυτών των εργαζομένων.

Εν προκειμένω, το πολιτικό προσωπικό, η παρούσα Κυβέρνηση, δεν έπαιξε μόνο με την αγωνία αυτών των εργαζομένων, έπαιξε και με τους δήμους. Τι εννοώ με τους δήμους; Άρθρο 102 του Συντάγματος: Κατοχυρώνεται η οικονομική και διοικητική αυτοτέλεια των δήμων. Αν η αποκομιδή των σκουπιδιών που είναι μια καθαρά τοπική υπόθεση δεν αφήνεται στο κάθε δημοτικό συμβούλιο και στον κάθε δήμαρχο να επιλέξει ποιος είναι ο προσφορότερος τρόπος για να την καλύψει, ακριβώς επειδή την πληρώνουν μέσω των ανταποδοτικών υπηρεσιών οι δημότες του, τότε τι ρόλο παίζουν οι ΟΤΑ; Είναι μια καθαρά τυπική υπόθεση. Πληρώνεται από τους δημότες.

Έρχεται, λοιπόν, η Κυβέρνηση και λέει: «Θα γίνουν αυτές οι παρατάσεις που θα τις πληρώνετε εσείς, δηλαδή οι δημότες, άσχετα αν είχε γίνει αίτημα ή όχι από τους δήμους».

Διευκρινίζω κάτι εδώ το οποίο δεν ακούστηκε επαρκώς. Οι μισοί δήμοι στην χώρα έχουν εποχιακές ανάγκες. Αυτή τη στιγμή η Χαλκιδική έχει ένα εκατομμύριο κόσμο. Τον χειμώνα έχει ενενήντα χιλιάδες. Είναι η ίδια η ανάγκη για την παροχή, για τους υπαλλήλους που χρειάζονται για την αποκομιδή των σκουπιδιών τον χειμώνα και το καλοκαίρι; Αν κάποιος μου πει ότι είναι ίδια και πρέπει αυτούς οι οποίοι χρειάζονται τους τρεις τέσσερις μήνες του καλοκαιριού, να τους έχουμε και όλους τους μήνες του χειμώνα, ας αναλάβει και αυτή την ευθύνη της όποια επιβάρυνσης των δημοτών εδώ ενώπιον όλων των Ελλήνων. Να τελειώσει αυτή η ιστορία.

Σήμερα με αυτή τη νομοθετική ρύθμιση, με την πρωτοβουλία της Κυβέρνησης, αυτό το οποίο επιχειρείται είναι πάλι ένα πολύ μεγάλο αδιέξοδο. Ουσιαστικά θέλει να κερδίσει λίγο χρόνο η Κυβέρνηση. Γιατί; Κάνει το εξής, πρώτον θα πω σε σχέση με τους εργαζόμενους, λέει ότι θα παραταθούν ουσιαστικά οι συμβάσεις των ήδη συμβασιούχων, των ήδη εργαζόμενων μέχρι τις 7 Ιουνίου, μέχρι 31 Μαρτίου 2018, εφόσον υπάρχουν κενές υφιστάμενες οργανικές θέσεις ή ο κάθε δήμος ζητήσει να γίνει τροποποίηση του οργανογράμματός του και δημιουργηθούν κενές θέσεις.

Σε μια τέτοια περίπτωση δύναται -έτσι γράφει η τροπολογία που σήμερα έχουμε μπροστά μας- το δημοτικό συμβούλιο να εγκρίνει να απασχολήσει κάποιους αν υπάρχουν δύο προϋποθέσεις. Η μια προϋπόθεση είναι αυτή που είπαμε, δηλαδή να υπάρχουν κενές υφιστάμενες οργανικές θέσεις και η δεύτερη να υπάρχουν λόγοι δημόσιας υγείας.

Ποιος θα τους καθορίσει; Με ποια κριτήρια; Πώς; Τι θα γίνει σε μια περίπτωση στην οποία ένας δήμος έχει ανάγκη για όλο το έτος δέκα ανθρώπων, αλλά για το καλοκαίρι εκατό ανθρώπων; Αφήνει να μαλώνουν οι εργαζόμενοι με τις δημοτικές αρχές και με τα δημοτικά συμβούλια, γιατί αυτό κάνει ουσιαστικά. Τους λέει: «Εγώ έδωσα τα λεφτά στους δήμους να σας κρατήσουν», βάζοντας, όμως, αυτές τις προϋποθέσεις γιατί δεν μπορούσε να κάνει και διαφορετικά, πλέον είναι στενά τα περιθώρια στα οποία μπορεί να κινηθεί, ουσιαστικά μεταθέτει το πρόβλημα για αργότερα, κερδίζει χρόνο αυτή τη στιγμή και αφήνει όλους τους συμβασιούχους να μαλώνουν με τους δήμους.

Κάνει, όμως, και κάτι άλλο, το οποίο είναι απαράδεκτο. Ο τρόπος, με τον οποίον ενισχύει και πριμοδοτεί τη μέχρι τώρα προϋπηρεσία των συμβασιούχων ουσιαστικά οδηγεί σε μια κλειστή προκήρυξη, σε μια φωτογραφική διάταξη. Είναι δικαίωμα του κάθε Έλληνα, ο οποίος έχει προϋπηρεσία στην καθαριότητα είτε την έχει αποκτήσει δουλεύοντας στον ιδιωτικό τομέα είτε την έχει αποκτήσει δουλεύοντας με παλιές συμβάσεις στους δήμους και στους ΟΤΑ, να μπορέσει να συμμετάσχει στον διαγωνισμό των όποιων μονίμων θέσεων ζητήσουν οι δήμοι. Με τον τρόπο, όμως, που είναι γραμμένη η σημερινή προκήρυξη, με τα δεκαεπτά μόρια ανά μήνα για είκοσι τέσσερις μήνες -σύνολο τετρακόσια οκτώ- όταν η ανώτερη μοριοδότηση για πέντε έτη είναι τετρακόσια είκοσι και με δεδομένο ότι όλες αυτές οι συμβάσεις έχουν παραταθεί πριν από τις 11 Μαΐου του 2015 μέχρι σήμερα, απλά λείπει το ονοματεπώνυμο όποιων έχουν εργαστεί –επαναλαμβάνω- με την προϋπόθεση ότι οι δήμοι θα ζητήσουν τόσα άτομα για τις θέσεις τους.

Γιατί, λοιπόν, κάποιος που δουλεύει στην καθαριότητα δέκα χρόνια στον ιδιωτικό τομέα και εννοείται ότι έχει και αυτός την εμπειρία και την προϋπηρεσία που είναι αναγκαία να μην έχει καμμιά τύχη σ’ ένα συγκεκριμένο τέτοιο διαγωνισμό; Να υπήρχε κάποια αυξημένη μοριοδότηση θα μπορούσε να είναι συζητήσιμο. Όμως, όχι με τέτοιο τρόπο, ο οποίος ουσιαστικά αποκλείει όλους τους άλλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε. Λίγο χρόνο θέλω ακόμη.

Κυρίες και κύριοι συνάδελφοι, ενώ συζητούνται όλα αυτά από μια Κυβέρνηση που ενδιαφέρεται για τους εργαζομένους, δεν βλέπω καμμιά κουβέντα για τα δεδουλευμένα, για τα οφειλόμενα δεδουλευμένα, που με βάση την αρχή της εμπιστοσύνης του διοικούμενου απέναντι στη διοίκηση, του πολίτη απέναντι στο κράτος, δικαίως αυτοί οι εργαζόμενοι αυτήν τη στιγμή διεκδικούν. Αυτό δεν το βλέπω να αναφέρεται πουθενά. Δεν υπάρχει.

Έχουμε καταθέσει μια τροπολογία με τον κ. Βορίδη. Η τροπολογία αυτή είναι απολύτως ξεκάθαρη σε σχέση με το ζήτημα αυτό. Είναι υποχρέωση του Κοινοβουλίου, γιατί το Κοινοβούλιο παρατύπως με την πλειοψηφία του πέρασε αυτές τις νομοθετικές τροπολογίες και εγκλώβισε αυτούς τους ανθρώπους, να δώσει τη δυνατότητα να πληρωθούν άμεσα. Επίσης, να μην τους κοροϊδεύει, γιατί ουσιαστικά με τον τρόπο που έρχεται αυτή η τροπολογία μεταθέτει το πρόβλημα με πλείστες αντισυνταγματικότητες στο περιεχόμενο της διατάξεως και συγχρόνως δημιουργεί καινούργιες αφορμές για συγκρούσεις ανάμεσα στους δήμους και στους εργαζόμενους.

Πρέπει να αφεθούν οι δήμοι να αποφασίσουν ο καθένας μόνος του, επειδή ξέρουν τις ιδιαίτερες τοπικές συνθήκες, με ποιον τρόπο θα αποφασίσουν να κάνουν την αποκομιδή των σκουπιδιών, την οποία πληρώνουν οι δημότες. Άλλος μπορεί να χρειάζεται μόνιμο προσωπικό κάποιο διάστημα, κάποιο άλλο διάστημα να μη θέλει μόνιμο προσωπικό και να επιλέξει συμβασιούχους, άλλος μπορεί να θέλει να κάνει και μια σύμπραξη του δημοσίου με τον ιδιωτικό τομέα για όποιο διάστημα είναι μεγαλύτερες οι ανάγκες.

Δεν πρέπει για αυτό το πράγμα να έχουμε καμμιά φοβία. Γίνεται παντού. Δεν θα έλθει το Κοινοβούλιο εδώ σήμερα να αποφασίσει πώς θα μαζεύονται τα σκουπίδια, τα οποία τα πληρώνει σε κάθε βήμα ο δημότης. Εννοείται ότι στηρίζουμε την οικονομική και διοικητική αυτοτέλεια των δήμων. Να αφεθούν με τα εργαλεία, τα οποία υπάρχουν αυτήν τη στιγμή, οι δήμοι να αποφασίσουν μόνοι για τις ανάγκες τους και να μην τους βάζουμε ανάμεσα στα όποια ψέματα είπαμε στους εργαζομένους.

Ευχαριστώ πάρα πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Σεβαστάκης Δημήτριος από τον ΣΥΡΙΖΑ έχει τον λόγο

**ΔΗΜΗΤΡΙΟΣ ΣΕΒΑΣΤΑΚΗΣ:** Κυρίες και κύριοι, κάθε νομοσχέδιο το μεταβάλλουμε σε πολυθεματικό. Άλλος μιλάει για τον Παπαδημητρίου, άλλος μιλάει για κάτι άλλο. Κάνουμε, δηλαδή, μια διαμερισματοποίηση των θεμάτων.

**ΜΑΥΡΟΥΔΗΣ ΒΟΡΙΔΗΣ:** Ελπίζω να σας ακούει η Κυβέρνηση.

**ΔΗΜΗΤΡΙΟΣ ΣΕΒΑΣΤΑΚΗΣ:** Μόλις ο προηγούμενος ομιλητής αυτονόμησε ένα σημείο και, μάλιστα, χωρίς τις πληροφορίες, χωρίς το κείμενο και επομένως, τη δυνατότητα να σταθεί απέναντι σε ένα κείμενο συντεταγμένο και αποφασισμένο που κατατίθεται.

Επίσης, θα διόρθωνα τον κ. Σαρίδη. Η τροπολογία που υποστήριξε ο κ. Χαρίτσης εξ ονόματος φυσικά ολόκληρου του Υπουργείου συνοδεύεται και από κάτι, ότι μια υψηλή επίδοση του Υπουργείου Ανάπτυξης και Οικονομικών, μια υψηλή επίδοση ως προς την πρόσληψη και αξιοποίηση προγραμμάτων. Εγώ έχω ιδέες, έχω ενστάσεις και για τις θεματικές και για τις κατηγορίες. Εντούτοις, είναι αδιαμφισβήτητο ότι έχει πολύ υψηλή επίδοση και υψηλή απορροφητικότητα.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Σπυρίδων Λυκούδης):** Μπορεί να σταματήσει ο διάλογος, κύριοι συνάδελφοι;

**ΜΑΥΡΟΥΔΗΣ ΒΟΡΙΔΗΣ:** Πανηγυρίζουμε την άφιξη του Υπουργού!

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ:** Άρα, θα τοποθετηθούμε όλοι πάνω στο κείμενο και την τεκμηρίωσή του από τον Υπουργό.

Θα μείνω στο νομοσχέδιο, κυρίως στο περιβάλλον, πάνω στο οποίο προσπαθεί να συγκροτήσει και τη λογική του και το κανονιστικό σύστημα που εισηγείται και ενσωματώνει. Το διεθνές αθλητικό περιβάλλον είναι εξαιρετικά ανταγωνιστικό και θα έλεγα ότι ο σκληρός διεθνής επαγγελματισμός μάλλον αποδυναμώνει την πολιτιστική διάσταση του αθλητικού διαβήματος.

Επίσης έχουμε ένα σύμπλεγμα από αντιφατικά, αντίδικα συμφέροντα ή προσδοκίες στο χώρο του αθλητισμού και συγχρόνως έχουμε μία πολύ υψηλή λειτουργία του εξισορρόπησης και άμβλυνσης των κοινωνικών αντιθέσεων.

Δηλαδή ο αθλητισμός έχει μεγεθύνει τον κοινωνικό του ρόλο με την κρίση και στη σκιά της κρίσης. Άρα, είναι πολύ σημαντική και πολύ θετική η μέριμνα και το ενδιαφέρον που εγείρει από τις πολιτικές παρατάξεις.

Ως προς τα στοιχεία που προσπαθεί να οργανώσει, σε αυτό το πλήθος των αντιφάσεων είναι προφανές ότι το νομοσχέδιο θα ενσωματώνει ποικίλες επιθυμίες και θα κατατείνει στην προσπάθεια εξορθολογισμού αυτού του εξαιρετικά αντιφατικού πεδίου.

Θα μείνω σε μία παράμετρο που με ενδιαφέρει περισσότερο και πολιτικά, στην έννοια της μικρής αθλητικής δομής που έχει τοπικά χαρακτηριστικά και που νομίζω ότι ενσωματώνει τις τοπικές κοινωνίες, την τοπική επιθυμία για ανάπτυξη. Το βλέπουμε στα μικρά αθλητικά σωματεία και στις μικρές αθλητικές δομές στην περιφέρεια, στον Νομό Σάμου, στην Ικαρία, στους Φούρνους. Είναι μικρές δομές που στεγάζουν μία πολύ μεγάλη κοινωνική επιθυμία και για άθληση, και για ανταγωνισμό και για κοινωνική συνεύρεση.

Νομίζω ότι αυτή η πλευρά ενισχύει τις τοπικές κοινωνίες και τις τεχνικές υπηρεσίες. Ειρήσθω εν παρόδω, θέλω να επισημάνω ότι αυξάνεται η τεχνική απαίτηση των τεχνικών υπηρεσιών των δήμων, άρα πρέπει να ενισχυθούν γιατί είναι πιο σύνθετα τα αντικείμενα χωροταξικά κ.λπ.. Επομένως εάν έχουμε τη διάθεση να στηρίξουμε την αποκέντρωση, θα πρέπει να δώσουμε τη δυνατότητα σε αυτές τις δομές να ενισχυθούν.

Θα έλεγα ότι το νομοσχέδιο που προσπαθεί να οργανώσει μία υπερδομή κατά κάποιο τρόπο που αφορά τα λιμάνια, επίσης έχει πολύ μεγάλη σημασία. Δεν ξέρω τον τρόπο με τον οποίο θα πραγματωθεί, αλλά αυτή τη στιγμή τα λιμενικά ταμεία, είτε δημοτικά είτε κρατικά, χρειάζονται στήριξη, χρειάζονται θεσμική και τεχνική ενίσχυση.

Επίσης, αναμένοντας την τροπολογία του Υπουργείου Εσωτερικών, του κ. Σκουρλέτη για τους συμβασιούχους, θέλω να κάνω μία μικρή επισήμανση. Είναι πολύ εύκολο κανείς να πλειοδοτεί, έτσι ή αλλιώς, σε εργαζόμενους που μπορεί να πεταχτούν απ’ έξω, που έχουν αυτό το βίωμα του «απ’ έξω», του αποσυνάγωγου.

Πρέπει να είμαστε μετριοπαθείς και να προσπαθούμε να προτείνουμε την πιο αξιόπιστη λύση σε ένα νομικό περιβάλλον που ξέρουμε πολύ καλά ότι είναι δαιδαλώδες και ενίοτε εχθρικό.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε. Κύριε Υπουργέ, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Κυρίες και κύριοι συνάδελφοι, όπως γνωρίζετε, τις προηγούμενες ημέρες με αλλεπάλληλες συναντήσεις με τους φορείς της αυτοδιοίκησης και των εργαζομένων προσπαθήσαμε με ένα ανοιχτό πνεύμα διαλόγου να καταλήξουμε σε μια τροπολογία, την οποία και σας έχουμε καταθέσει, η οποία δίνει μια ρεαλιστική διέξοδο στην κατάσταση που έχει δημιουργηθεί.

Έχουν γραφτεί και έχουν ακουστεί πάρα πολλά πράγματα τις τελευταίες ημέρες. Τα περισσότερα δεν αντιστοιχούν στην πραγματικότητα, είναι ανακριβή.

Και θέλω να ξεκαθαρίσω εξ αρχής ότι ουδέποτε, όσο είμαι μετά τον τελευταίο ανασχηματισμό στο Υπουργείο Εσωτερικών, απευθυνόμενος είτε δημόσια είτε σε κατ’ ιδίαν συναντήσεις με τους εκπροσώπους της ΠΟΕ-ΟΤΑ και τους συλλόγους των συμβασιούχων στην καθαριότητα, δεν δημιούργησα την παραμικρή προσδοκία ότι μετά το πέρας της 31ης Δεκεμβρίου του τρέχοντος έτους, όπως προέβλεπε η παλαιότερη νομοθετική μας ρύθμιση, θα μετατρέπονταν οι συμβάσεις αυτών των ανθρώπων σε αορίστου χρόνου.

Κάτι τέτοιο, το οποίο κατά κόρον υιοθετείται από διάφορες πλευρές, είναι απολύτως ανακριβές.

Αντίθετα –και αυτό φαίνεται και από τα Πρακτικά στη Βουλή, αλλά και τις δημόσιες δηλώσεις μου, τις συνεντεύξεις μου είτε στο ραδιόφωνο είτε στην τηλεόραση- διαχώρισα εκείνες τις περιπτώσεις των δεκάδων χιλιάδων συμβασιούχων σε άλλους τομείς -είτε της αυτοδιοίκησης, είτε του δημόσιου τομέα, του ευρύτερου δημόσιου τομέα, στο Ανοικτό Πανεπιστήμιο, στα νοσοκομεία- όπου επί δεκαετίες εργάζονται, καλύπτοντας πάγιες και διαρκείς ανάγκες με συνεχώς ανανεούμενες συμβάσεις.

Και κάλεσα, μάλιστα, όλα τα κόμματα να καθίσουμε σε έναν ουδέτερο πολιτικά χρόνο, να σκύψουμε πάνω στο πρόβλημα και να μπορέσουμε να δώσουμε μια λύση, μια λύση για ένα πρόβλημα που έρχεται από τα παλιά, για ένα πρόβλημα που προέκυψε από μια πρακτική του δικομματισμού, του πάλαι ποτέ παλαιού και ισχυρού δικομματισμού, που προφανώς δεν ήταν ουδέτερος πολιτικά και ήθελε να έχει σε συνθήκες ομηρίας αυτούς τους εργαζόμενους.

Θα καθίσουμε, λοιπόν, να σκεφθούμε μια τέτοια λύση, η οποία θα είναι συμβατή με το Σύνταγμά μας, αλλά και τις ευρωπαϊκές οδηγίες που αναφέρονται στην κατάχρηση της σύμβασης; Είναι μια ανοιχτή πρόσκληση και πρόκληση για όλους.

Πάνω σε αυτό πρέπει να τοποθετηθείτε χωρίς δεύτερες συζητήσεις και χωρίς αναφορές του τύπου «πάτε να δημιουργήσετε νέο κομματικό στρατό ή να επιβαρύνετε τον κρατικό προϋπολογισμό», διότι ξέρετε ότι αυτοί οι άνθρωποι εργάζονται ήδη, αμείβονται, άρα, δεν υπάρχει θέμα μιας επιπλέον επιβάρυνσης. Επιπλέον, είναι τόσα πολλά τα χρόνια που καλύπτουν αυτές τις θέσεις, που αν κάποιος μπορούσε να κατηγορηθεί για διορισμούς με κομματικά κριτήρια, ο μόνος που δεν θα μπορούσε να κατηγορηθεί θα ήταν η παρούσα Κυβέρνηση. Το γνωρίζετε καλά, αλλά είστε πραγματικά όμηροι των ιδεοληψιών σας, των ακαμψιών σας, ενός ακραίου αντικοινωνικού νεοφιλελευθερισμού. Και είναι ακατανόητο γιατί δεν θέλετε να δώσετε μια λύση πάνω σε αυτό το θέμα.

Είναι διαφορετικό το ζήτημα με τους συγκεκριμένους συμβασιούχους. Γνωρίζουμε ότι η πρακτική των συνεχώς ανανεούμενων συμβάσεων και στην καθαριότητα τελικά δημιουργεί άλλου είδους προβλήματα. Μας το είπε το Ελεγκτικό Συνέδριο. Τι μας είπε το Ελεγκτικό Συνέδριο; Μας είπε: «Ακούστε, κύριοι, με βάση την πρακτική ουσιαστικά αναγνωρίζεται ότι αυτοί οι άνθρωποι δεν είναι εποχικοί, όπως κατ’ όνομα τους ονομάζετε, αλλά καλύπτουν διαρκείς και πάγιες ανάγκες». Και μας κάλεσε να βρούμε λύση. Αυτό επιχειρούμε αυτή τη στιγμή.

Επιχειρούμε, λοιπόν, με βάση το σκεπτικό του Ελεγκτικού Συνεδρίου, αλλά και με βάση την έκτακτη κατάσταση που έχει δημιουργηθεί -την οποία τη βλέπουμε όλοι στους δρόμους, είναι ορατή, είναι οι συνθήκες καύσωνα, οι απειλές στην υγεία, τα προβλήματα που δημιουργούνται σε μια αυξημένη τουριστική περίοδο- να δώσουμε τη δυνατότητα στην αυτοδιοίκηση με τα μέσα που διαθέτει να καλύψει οποιοδήποτε κενό και να οδηγηθούμε σε νέες συμβάσεις για όσο διάστημα θα πρέπει να κάνουμε το αυτονόητο. Ποιο είναι το αυτονόητο; Μόνιμες και σταθερές θέσεις εργασίας, επιτέλους, στην καθαριότητα!

Πώς θα προκύψουν αυτές; Με βάση τα οριζόμενα που υπάρχουν από τη νομοθεσία μας, με βάση τα αιτήματα που θα καταθέσουν οι δήμοι. Γνωρίζετε πολύ καλά πως ο περιορισμός που υπάρχει είναι ότι τα ανταποδοτικά έσοδα, μέσα από τα οποία πληρώνονται αυτές οι υπηρεσίες, πρέπει να καλύπτουν τον προϋπολογισμό της μισθοδοσίας των εργαζομένων.

Οι δήμαρχοι έχουν την ευθύνη, μέσα από τους οργανισμούς που τους δίνουμε τη δυνατότητα να επικαιροποιήσουν, να μας καταθέσουν τις ανάγκες τους. Ξεκινάμε κατ’ αρχάς με δυόμισι χιλιάδες θέσεις εργασίας. Μπορεί να γίνουν πολύ περισσότερες. Δίνουμε τη δυνατότητα μέσα από γρήγορες αξιολογήσεις των νέων οργανισμών, να βάλουμε επιτέλους κανόνες σ’ αυτό το θολό τοπίο. Το θέλετε, ναι ή όχι;

Η απάντηση από τη Νέα Δημοκρατία δόθηκε και μάλιστα από τον Αρχηγό της Αξιωματικής Αντιπολίτευσης: Όχι. Αυτή τη στιγμή προτείνει το εξής: «Δώστε τους τα δεδουλευμένα και απόλυση». Δεν στέκεται μόνο εκεί, συνεχίζει και παραπέρα. Λέει ότι αυτό το κρίσιμο θέμα της αποκομιδής των απορριμμάτων πρέπει να είναι υπόθεση ΣΔΙΤ, συμπράξεων μεταξύ της τοπικής αυτοδιοίκησης και ιδιωτικών εταιρειών. Τι να γίνει δηλαδή; Να μην προκηρυχθούν νέες θέσεις εργασίας, σταθερές και μόνιμες. Αυτό μας προτείνετε αυτή τη στιγμή.

Μαθαίνω ότι αυτή τη στιγμή που συνεδριάζει η εκτελεστική επιτροπή της ΠΟΕ-ΟΤΑ, η παράταξή σας κατευθύνεται στο να μην υιοθετήσει την πρόταση του προέδρου για αναστολή της απεργίας. Επιλέγετε αυτή την ώρα, χάριν της ομηρίας σας σε ιδεοληπτικές νεοφιλελεύθερες απόψεις, να βυθίζεται η Αθήνα και η χώρα στα σκουπίδια και να σταματήσει βιαίως η εργασιακή σχέση των μέχρι τώρα εργαζομένων. Γιατί; Για να παραδώσετε τον τομέα αυτό στα κερδοσκοπικά συμφέροντα που υπηρετείτε.

Και σας ρωτώ, είναι έξω από αυτά που ορίζει το Σύνταγμα ως σκοπό για την αυτοδιοίκηση στον τομέα της καθαριότητας; Δεν είναι ένας πρωταρχικός σκοπός και ρόλος της τοπικής αυτοδιοίκησης το να έχει εκείνη την ευθύνη της συλλογής των απορριμμάτων; Γιατί λοιπόν, σήμερα αρνείστε το αυτονόητο, ερχόμενοι και εναντιούμενοι και με τη συντριπτική πλειοψηφία των αιρετών; Γιατί χθες η ΚΕΔΕ στην συνάντηση το είπε ξεκάθαρα «Δεν θέλουμε να περάσουν αυτές οι υπηρεσίες στους ιδιώτες».

Εσείς, λοιπόν, μας προτείνετε καμμία πρόσληψη, να συνεχιστεί αυτό το καθεστώς που υπάρχει σήμερα. Στην αναμπουμπούλα ο λύκος χαίρεται. Γιατί, κύριε Βορίδη; Για να βάλετε έναν, δύο, τρεις δικούς σας ανθρώπους να φέρουν ακόμη και μέσα στο Σαββατοκύριακο ιδιωτικές εταιρείες. Αυτό είναι το σχέδιό σας. Αναλάβετε τις ευθύνες σας λοιπόν.

Σας καλώ εδώ, από το Βήμα της Βουλής, να τοποθετηθείτε στο εξής: Θέλετε απολυμένους έξι χιλιάδες εκατό ανθρώπους; Θέλετε να υπάρξουν νέες μόνιμες θέσεις εργασίας στην καθαριότητα, μέσα από τον διαγωνισμό του ΑΣΕΠ, ενός ανοικτού διαγωνισμού, ο οποίος βέβαια πρέπει να λαμβάνει υπ’ όψιν του στους όρους με τους οποίους θα γίνει και την εμπειρία που θα μοριοδοτεί αυτούς τους ανθρώπους που δουλεύουν μέχρι τώρα;

Τα ερωτήματα είναι ξεκάθαρα. Αφήστε τις υπεκφυγές, μην κρύβεστε πίσω από στημένα δημοσιεύματα. Δεν αρκούν αυτά για να συγκαλύψουν την πραγματικότητα. Εδώ δεν χωρούν δεύτερες σκέψεις.

Σας καλούμε λοιπόν, κυρίες και κύριοι συνάδελφοι, αυτή τη στιγμή να συμφωνήσετε -έχετε μία ευκαιρία- σε αυτό τουλάχιστον το θέμα, το θέμα των απορριμμάτων. Μπορεί στα άλλα να μην συμφωνούμε, όπως στο μέλλον της Ευρώπης, την αξιολόγηση της απόφασης του Eurogroup, αλλά σε αυτό δεν μπορούμε να συμφωνήσουμε; Στον βωμό ποιας σκοπιμότητας θέλετε να συνεχίσετε να παίζετε με ανθρώπινες ζωές, με θέσεις εργασίας, με τα σκουπίδια, με την υγεία; Αν τελικά επιλέξετε αυτή τη στείρα στάση, θα πρόκειται για μία ανάλγητη και πλήρως αντικοινωνική τοποθέτηση.

Ταυτόχρονα, ολοκληρώνοντας, θέλω να καταθέσω δύο νομοτεχνικές βελτιώσεις, η μία επί της αιτιολογικής και μία συγκεκριμένη επί της διάταξης που καταθέσαμε, οι οποίες αποτυπώνουν το πνεύμα της σημερινής συνάντησης που είχε ο Πρωθυπουργός με τους εκπροσώπους της ΠΟΕ-ΟΤΑ.

Στη συγκεκριμένη διάταξη δεν προσδιορίζεται πλέον το όριο ηλικίας για την υποβολή αίτησης για τον συγκεκριμένο διαγωνισμό. Νομίζω ότι είναι κάτι που πρέπει να το δεχθούμε. Μιλάμε για ανθρώπους, κάποιοι εκ των οποίων είναι στο όριο της συνταξιοδότησης. Έχουν δουλέψει αρκετά χρόνια, μπορεί όχι συνεχόμενα, στην τοπική αυτοδιοίκηση. Δεν μπορούμε να τους στερήσουμε αυτή τη μοριοδότηση. Κατά τα άλλα αυτός ο διαγωνισμός είναι ανοικτός. Οποιοσδήποτε που ενδιαφέρεται μπορεί να συμμετάσχει.

Θεωρώ, λοιπόν, ότι εξασφαλίζουμε και το να είμαστε εντάξει με ό,τι το Σύνταγμα επιτάσσει και να συμμορφωθούμε με το πλαίσιο των αποφάσεων του Ελεγκτικού Συνεδρίου, αλλά ταυτόχρονα να μην είμαστε και κοινωνικά ανάλγητοι.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Υπουργός κ. Παναγιώτης (Πάνος) Σκουρλέτης καταθέτει για τα Πρακτικά τις προαναφερθείσες νομοτεχνικές βελτιώσεις οι οποίες έχουν ως εξής:

(Αλλαγή σελ.)

(Να μπει η σελ.195)

(Αλλαγή σελ.)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Εθνικής Άμυνας και Εξωτερικών Υποθέσεων καταθέτει την έκθεσή της στο σχέδιο νόμου του Υπουργείου Εξωτερικών: «Κύρωση της Συμφωνίας-Πλαίσιο Εταιρικής Σχέσης και Συνεργασίας μεταξύ της Ευρωπαϊκής Ένωσης και των Κρατών Μελών της, αφενός και της Δημοκρατίας των Φιλιππίνων, αφετέρου».

Ο κ. Θεοχάρης έχει τον λόγο για επτά λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε. Θα ζητήσω εκ προοιμίου την ανοχή σας, γιατί μόλις μίλησε ο Υπουργός, ο οποίος είπε πάρα πολύ σημαντικά πράγματα και θα πρέπει αναγκαστικά να αναδιατάξω την ομιλία μου καθώς την κάνω.

Έχει πολύ ενδιαφέρον η ανάλυση του Υπουργού και σε πολλά σημεία νομίζω αξίζει σχολιασμού. Πρώτα απ’ όλα, ας πούμε το αυτονόητο. Οι νόμοι για τους πολίτες, όταν τους παραβαίνουν, έχουν σημαντικές κυρώσεις. Το αντίστοιχο για τους Βουλευτές και τους Υπουργούς είναι το Σύνταγμα. Είναι δυνατόν να συνεχίζουμε να μην έχουμε καμμία κύρωση, όταν φέρνετε τη μια μετά την άλλη τις αντισυνταγματικές διατάξεις και τις ψηφίζετε εδώ στη Βουλή; Κάνετε αλλαγή του Συντάγματος. Θα παραμείνει αυτό; Θα συνεχίσουμε να καταπατάμε και να ευτελίζουμε το Σύνταγμά μας χάριν του δημοσίου ή μιας πολιτικής σκοπιμότητας και να μην υπάρχει καμμία κύρωση σε κανέναν Υπουργό;

Δεύτερον, μιλήσατε για τον δικομματισμό, ότι αυτό το πρόβλημα σας το παρέδωσε ο δικομματισμός. Πράγματι, αυτό ισχύει. Αυτό είναι ένα πρόβλημα μιας δομής του ελληνικού κράτους που ουσιαστικά έχει χτιστεί όλα αυτά τα χρόνια, τουλάχιστον τα σαράντα χρόνια της Μεταπολίτευσης και μπορεί και από πιο πριν.

Όμως, ποιο είναι το δικό σας πολιτικό πρόταγμα; Τι θέλετε να κάνετε; Είστε ή δεν είστε ο «Ιζνογκούντ» της πολιτικής; Θέλει ο ΣΥΡΙΖΑ να γίνει ΠΑΣΟΚ στη θέση του ΠΑΣΟΚ; Θέλει ο κ. Τσίπρας να γίνει Ανδρέας στη θέση του Ανδρέα ή όχι; Αυτό είναι το πρόταγμά σας. Έχετε κλέψει πρόσωπα, νοοτροπίες και πρακτικές, όπως θα σας αποδείξω, κύριε Σκουρλέτη.

Τρίτον, μιλήσατε -και γι’ αυτό τα μπλέκετε λίγο και τα κάνατε, συγγνώμη για την αγελαία έκφραση, «αχταρμά»- για νεοφιλελεύθερες επιλογές. Μα, είναι το πελατειακό κράτος νεοφιλελεύθερο; Το ανάποδο, κύριε Σκουρλέτη. Μην μπερδεύουμε τα πράγματα. Μην λέμε απλώς λέξεις. Ο νεοφιλελευθερισμός μπορεί να κατηγορηθεί για στυγνότητα, ότι λέει: «Κύριοι, τέρμα η σύμβασή σας. Το νεοφιλελεύθερο θα ήταν να απολυθούν και να κόψουν τον λαιμό τους, να κάνουν ό,τι θέλουν.». Αυτό ναι, αλλά όχι το πελατειακό κράτος που σας παρέδωσαν, το πελατειακό κράτος που αντιγράφετε και συνεχίζετε.

Λοιπόν, αν θέλατε να μας πείσετε ότι πράγματι έχετε σκοπό να αντιταχθείτε σε αυτό το πελατειακό κράτος -γιατί εγώ δεν κάνω στείρα αντιπολίτευση, έρχομαι πάντα με συγκεκριμένες θέσεις- ας μας φέρνατε εδώ μια μόνιμη λύση ή έστω τα ψήγματα και τις απαρχές της μόνιμης λύσης.

Θα έπρεπε μαζί με αυτή την τροπολογία να μας φέρνατε τρία πράγματα: Πρώτον, μια ανάλυση αναγκών για τους δήμους. Έγινε ανάλυση αναγκών, ποιες είναι εποχιακές και ποιες μόνιμες; Στον δήμο από τον οποίο κατάγομαι, στα Βαρδούσια, στον Δήμο Δωρίδος, υπάρχουν εποχιακές ανάγκες; Όχι. Στην Μύκονο, όμως, δεν υπάρχουν εποχιακές ανάγκες; Έχουν τις ίδιες ανάγκες τον χειμώνα και τις ίδιες το καλοκαίρι; Εσείς δίνετε τις θέσεις στο Μαξίμου χωρίς καμμία ανάλυση, χωρίς κανένα χαρτί που να λέει τι χρειάζεται και τι δεν χρειάζεται.

Δεύτερον, οι συμβασιούχοι είναι ιδιώτες. Δεν είναι δημόσια η αποκομιδή των σκουπιδιών. Εάν οι εποχιακές ανάγκες πρέπει να καλυφθούν από ιδιώτες, όπως συμβασιούχους και όχι από μόνιμους υπαλλήλους, τότε, για να μην τους έχετε ομήρους και να μην λέτε «πράγματι, εμείς θέλουμε να συνεχίσουμε και να φτιάξουμε μια νέα στρατιά ομήρων», να βάλετε μια διάταξη ότι πρέπει τουλάχιστον να είναι μαζεμένοι πέντε, πέντε σε μια εταιρική μορφή και να έρθουν και να μην δημιουργούνται δικαιώματα εργασιακής σχέσης. Να μην δημιουργήσετε μια νέα γενιά ομήρων που θέλετε να τους μονιμοποιήσετε, όπως έκαναν επανειλημμένα και οι προηγούμενοι. Αντιγράφετε το μοντέλο τους. Δεν κάνετε κάτι άλλο.

Τρίτον, απαγορεύστε τη μετακίνηση εκτός της καθαριότητας. Όποιος μπει στην καθαριότητα, θα φύγει συνταξιούχος από την καθαριότητα. Διότι το τρενάκι λέει, «μπαίνω συμβασιούχος στην καθαριότητα, μονιμοποιούμαι, φεύγω από την καθαριότητα και πάω σε άλλες υπηρεσίες, δημιουργώ νέες τρύπες και φτιάχνω πάλι από την αρχή το τρενάκι νέων αναγκών, νέων συμβασιούχων» και έτσι συνεχίζουμε.

Αποδείξτε μας, λοιπόν, ότι δεν θα δημιουργηθεί ξανά και θα ψηφίσουμε δεκαπλάσιες προσλήψεις από αυτές που φέρνετε.

Αναγκαστικά θα μιλήσω πολύ λιγότερο και πολύ πιο συνεπτυγμένα για τα θέματα του νομοσχεδίου. Είναι ένα νομοσχέδιο που, κατ’ αρχάς, δεν έχει καμμία σχέση με τον αθλητικό νόμο. Αυτό περιμένουμε, αυτό μας έχετε υποσχεθεί εδώ και δυόμισι χρόνια και αυτό περιμένουμε για να μπει επιτέλους μια τάξη σε αυτή την πανσπερμία των διατάξεων που έχουμε μπροστά μας.

Θα έπρεπε να ξεκινήσουμε με το Σύνταγμα, με τον αθλητικό νόμο και μετά με τους κανονισμούς και τα καταστατικά των οργανισμών και εμείς τα γυρίζουμε ανάποδα. Δεν αλλάζετε, λοιπόν, και με αυτό το νομοσχέδιο την πραγματικότητα. Απλώς φέρνετε αποσπασματικές ρυθμίσεις. Νομολαγνεία ακόμα και για πράγματα τα οποία θα μπορούσαμε να τα είχαμε λύσει μόνοι μας. Αυτονόητα θέματα: Βία στα γήπεδα, σχέσεις πολιτείας και αθλητικών ομοσπονδιών, ζητήματα παράνομου τζόγου για τη διεξαγωγή παράνομων παιγνίων, από τα οποία έχουμε απώλεια φόρων ύψους 1,5 δισεκατομμυρίου κάθε έτος. Και κόβουμε συντάξεις! Πρόσφατα, μάλιστα, κατέθεσα και σχετική ερώτηση και περιμένω απάντηση να δούμε τι θα κάνουμε επιτέλους για αυτά τα θέματα.

Πιο συγκεκριμένα, όμως, στο άρθρο 1 προχωρούμε χωρίς να ξέρουμε καθόλου αν αυτό το καταστατικό θα υιοθετηθεί από την ΕΠΟ. Και υπάρχουν πάρα πολλά ζητήματα με τη γενική συνέλευση που θα γίνει τις επόμενες μέρες. Περιμένουμε να δούμε εάν πράγματι γίνει αυτή η συγκρότηση, αν σταματήσει να είναι το ποδοσφαιρικό πρωτάθλημα υπό επιτροπεία, γιατί είμαστε η μόνη χώρα στην οποία ξέρουμε ότι όποτε υπάρχει μεγάλο αθλητικό γεγονός, όπως για παράδειγμα στον τελικό Κυπέλου, θα έχουμε επεισόδια.

Μετατίθεται για άλλη μια φορά ο χρόνος έναρξης για το ηλεκτρονικό εισιτήριο και για την κάρτα φιλάθλου. Έχει πια καταντήσει ανέκδοτο. Πήγαμε στα τέλη Δεκεμβρίου του 2017 από τις 31 Μαρτίου του 2017, που ο προηγούμενος Υπουργός την είχε θέσει για 30 Σεπτεμβρίου του 2016. Συνεπώς, πια δεν μπορούμε να πιστέψουμε ότι υπάρχει βούληση και θέληση. Δεν δέχομαι ότι δεν μπορούμε. Πιστεύω ότι δεν θέλουμε να ολοκληρώσουμε επιτυχημένα μοντέλα τα οποία έχουν δουλέψει στο εξωτερικό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητήματα αθλητικών εγκαταστάσεων που θα μας πνίξουν σε προεδρικά διατάγματα και κοινές υπουργικές αποφάσεις. Σχετικά ζητήματα με τις αθλητικές ανώνυμες εταιρείες. Όταν πέφτουν, να δημιουργείται μια νέα αθλητική ανώνυμη εταιρεία η οποία να αναλαμβάνει τις υποχρεώσεις της υποβιβασθείσας από το 2016-2017. Δεν θα διαφωνούσα με αυτές τις ρυθμίσεις αν μας αποδεικνύατε ότι δεν έχουν απλά ρουσφετολογικό χαρακτήρα για κάποιες συγκεκριμένες ομάδες, όπως ακούγεται, και ότι υπάρχουν και τα εχέγγυα πως οι νέες διοικήσεις ιστορικών, κατά τα άλλα, ομάδων που αξίζουν να είναι σε πρωταθλήματα, δεν θα κατασπαταλήσουν, δεν θα κατακλέψουν και δεν θα κακοδιοικήσουν τις ομάδες αυτές για να φτάσουμε και πάλι στο ίδιο πρόβλημα σε δύο, τρία, πέντε χρόνια.

Είναι ανάγκη, επιτέλους, να συνεχίσουμε την κωδικοποίηση και να δούμε πώς, έστω στο θέμα του αθλητισμού, που δεν είναι φορτισμένο πολιτικά, όλοι μπορούμε να συνεργαστούμε για να δώσουμε μόνιμες λύσεις.

Κυρίες και κύριοι συνάδελφοι και ιδιαίτερα της Κυβέρνησης, η διαχείριση που κάνετε στα θέματα του αθλητισμού, όπως είπα και στην αρχή, δεν διαφέρουν από τα υπόλοιπα θέματα της καθημερινότητας. Μίλησα ήδη για τα σκουπίδια εν μέσω καλοκαιριού και μας είπε, μάλιστα, ο Υπουργός ότι αυτό το πρόβλημα έχει δημιουργηθεί. Η ελληνική γλώσσα είναι φανταστική. Δεν λέει «το δημιουργήσαμε». Παντού λέμε «έσπασα το ποτήρι». Εμείς στα ελληνικά λέμε «έσπασε το ποτήρι». Πού; Κάπως αφαιρετικά. Εσείς δημιουργήσατε το πρόβλημα. Εσείς δημιουργήσατε αυτό το πρόβλημα με τις αντισυνταγματικές διατάξεις και τώρα μας λέτε ότι έχει δημιουργηθεί.

Αυτό το πελατειακό κράτος, λοιπόν, το παραλάβατε από τους προηγούμενους και σε αυτό έχετε επενδύσει τη μόνιμη παραμονή σας στην εξουσία.

Διαβάζω σήμερα -και κλείνω με αυτό, κύριε Πρόεδρε και ευχαριστώ για την ανοχή σας- ότι το Υπουργείο Πολιτισμού χαρακτηρίζει μνημείο το κτήριο της Μεραρχίας στα Χανιά, το οποίο είναι κατειλημμένο από το 2003, εμποδίζοντας ουσιαστικά στην πράξη τον διαγωνισμό με τον οποίο πριν λίγο καιρό το κτήριο κατοχυρώθηκε σε ιδιώτη.

Η ανάπτυξη που είναι το νέο σας πολιτικό αφήγημα -και μάλιστα, η δίκαιη ανάπτυξη- δεν είναι στόχος σας. Είναι ο βασικός εχθρός σας και την πολεμάτε. Η χώρα, όμως, με όχημα νέους ανθρώπους, νέες νοοτροπίες και νέο πολιτικό ύφος θα βρει τον δρόμο της και θα προχωρήσει μπροστά. Όποιος δεν μπορεί να ακολουθήσει, θα αφεθεί πίσω.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

Κυρίες και κύριοι συνάδελφοι, διαβάζω τον κατάλογο όπως έχει διαμορφωθεί. Θα μιλήσουν οι συνάδελφοι κ.κ. Θεοχαρόπουλος, Βορίδης, Κατσώτης, Νικολόπουλος, Αϊβατίδης, Ψαριανός, Ακριώτης και Δριτσέλη. Λείπουν δυο συνάδελφοι Κοινοβουλευτικοί Εκπρόσωποι που δεν έχουν ακόμα δηλώσει αν θέλουν να μιλήσουν. Εάν έρθουν, θα μας το πουν. Τελευταία είναι η κ. Βάκη. Έτσι και αλλιώς το έχετε πει, κ. Βάκη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κύριε Πρόεδρε, θα ήθελα να κάνω μια πρόταση προς τους κυρίους συναδέλφους, αν συμφωνούν και οι υπόλοιποι Κοινοβουλευτικοί. Προτείνω να ολοκληρωθεί ο κατάλογος των ομιλητών προκειμένου να μην περιμένουν οι άνθρωποι και μετά να τοποθετηθούμε οι Κοινοβουλευτικοί Εκπρόσωποι με τη σειρά της Κοινοβουλευτικής μας Ομάδας.

**ΠΡΟΕΔΡΕΥΩΝ (Σπυρίδων Λυκούδης):** Όμως, έχουν ζητήσει οι συνάδελφοί σας Κοινοβουλευτικοί Εκπρόσωποι να μιλήσουν. Δεν είναι αυθαίρετος ο κατάλογος. Έχει διαμορφωθεί με βάση κάποια αιτήματα. Δηλαδή, ο κ. Κατσώτης έχει ζητήσει να μιλήσει, όπως και ο κ. Ψαριανός, ο κ. Θεοχαρόπουλος κ.λπ..

**ΙΩΑΝΝΗΣ ΚΕΦΑΛΟΓΙΑΝΝΗΣ:** Εγώ το είπα, κύριε Πρόεδρε, προς διευκόλυνση των συναδέλφων. Όμως, δεν υπάρχει κανένα πρόβλημα.

**ΠΡΟΕΔΡΕΥΩΝ (Σπυρίδων Λυκούδης):** Σας λέω ότι με βάση τα αιτήματά τους διαμορφώθηκε ο κατάλογος.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κανένα πρόβλημα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ορίστε, κύριε Θεοχαρόπουλε, έχετε τον λόγο για δώδεκα λεπτά.

Μετά ακολουθεί ο κ. Βορίδης.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, παίζετε αυτές τις ημέρες ο Πρωθυργός και εσείς τον καλό και τον κακό, δεν ξέρω ο άσχημος ποιος είναι.

Εν πάση περιπτώσει, αυτή η διαδικασία δεν τιμά το ελληνικό Κοινοβούλιο. Ξέρετε γιατί; Το είπε προηγουμένως και ο εισηγητής του Κομμουνιστικού Κόμματος Ελλάδας. Βρισκόμαστε εδώ, σας περιμένουμε και μαθαίνουμε από τα sites το τι κάνετε σε μια τροπολογία που έχει κατατεθεί εδώ. Και στο τέλος αυτής της διαδικασίας έρχεστε να μας δώσετε τις νομοτεχνικές βελτιώσεις και να γίνει μια συζήτηση επί μιας τροπολογίας για ένα διαχρονικό θέμα που όπως είπατε εσείς -θα σας πω τη δική μας θέση στη συνέχεια- η επίλυσή του θα γίνει μέσα σε μια ώρα! Αν νομίζετε ότι έτσι επιλύονται τα προβλήματα της χώρας, πραγματικά νομίζω ότι είστε βαθιά νυχτωμένοι στην Κυβέρνηση.

Σας άκουσα να λέτε ότι το πρόβλημα έρχεται από παλιά. Βεβαίως υπήρχε το πρόβλημα και παλιά. Όμως, η λογική σας επί δυόμισι χρόνια είναι πιο παλιά από το παλιό σε αυτό το ζήτημα. Βεβαίως κατανοώ τον εκνευρισμό σας κατά τη διαδικασία της ομιλίας σας, γιατί είναι έντονες οι μέρες και γιατί υπήρχαν πάρα πολλές ανατροπές και μέσα στην Κυβέρνησή σας. Όμως, επιτέλους, μη λαϊκίζετε τώρα.

Επίσης μιλήσατε για το νομοθετικό πλαίσιο -θα σας πω και στη συνέχεια- που υπάρχει σε σχέση με την ανάθεση -αν κατάλαβα καλά- από τους δήμους σε δημόσιους διαγωνισμούς που έχουν τη δυνατότητα να κάνουν σύμφωνα με το νομοθετικό πλαίσιο του «ΚΑΛΛΙΚΡΑΤΗ» και τον νόμο από το 2011. Αν διαφωνείτε, γιατί δεν τον καταργείτε επί δυόμισι χρόνια; Και αναφέρομαι στην Κυβέρνησή σας. Δεν αναφέρομαι σε σας προσωπικά. Η Κυβέρνησή σας, άλλωστε, είναι στην εξουσία επί δυόμισι χρόνια. Δεν έχετε περάσει μόνο εσείς από το Υπουργείο. Αυτός κι αν είναι λαϊκισμός. Κατηγορείτε κάτι το οποίο υπάρχει και, μάλιστα, ξέρετε ότι έχει σχέση με ευρωπαϊκές οδηγίες, καθώς δεν είναι μόνο εθνικό το ζήτημα. Εν πάση περιπτώσει, ακόμα και σε αυτό το ζήτημα παρουσιάζεστε με μια λογική η οποία νομίζω ότι δεν είναι ανάλογη των περιστάσεων.

Βεβαίως, κύριε Υπουργέ, το θέμα των συμβασιούχων και των απορριμμάτων είναι πρόβλημα διαχρονικό που έχει ταλανίσει τη χώρα οικονομικά, κοινωνικά, αλλά και πολιτικά. Όμως, τα τελευταία χρόνια υπήρχε μια επίλυση στο συγκεκριμένο ζήτημα. Δεν υπήρχε αυτή η κατάσταση, την οποία εσείς ξεκινήσατε ξανά στη συνέχεια. Θυμάστε τι έχει γίνει στη χώρα μας, πώς έφτασε η χώρα μας στην κρίση, για παράδειγμα, με τους συμβασιούχους το 2007-2009, πώς γιγαντώθηκαν τα ελλείμματα και πώς γιγαντώθηκε η κρίση. Θα περιμέναμε και μια αυτοκριτική από τη Νέα Δημοκρατία κάποια στιγμή στο συγκεκριμένο ζήτημα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Δηλαδή, η κρίση προέρχεται από τους συμβασιούχους;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Σκουρλέτη, μην εκνευρίζεστε. Η κρίση προέρχεται από τη λογική…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Δεν εκνευρίζομαι. Γελάω. Απλώς, πείτε το για να γραφτεί στα Πρακτικά.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** …η οποία είναι ενός πελατειακού συστήματος…

**ΠΕΤΡΟΣ ΚΩΝΣΤΑΝΤΙΝΕΑΣ:** Που εσείς το φτιάξατε επί τριάντα χρόνια.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** …το οποίο διογκώνετε εδώ και δυόμισι χρόνια σε όλα τα επίπεδα.

Βεβαίως εμείς έχουμε πει ότι πρέπει να δοθεί λύση με τους συμβασιούχους και μάλιστα μέσω ΑΣΕΠ, με διαφάνεια και αξιοκρατία.

**ΠΑΝΑΓΙΩΤΑ ΔΡΙΤΣΕΛΗ:** Γιατί, εμείς τι λέμε δηλαδή;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Έχουμε ξεκαθαρίσει από την πρώτη στιγμή ότι αυτή τη θέση μας θα πρέπει να την αξιοποιήσετε, όπως ταυτόχρονα και το νομοθετικό πλαίσιο και οτιδήποτε αυτό προβλέπει για μεταβατικές περιόδους ή για εποχικές ανάγκες. Δεν έχουμε εμείς, ξέρετε, ιδεοληπτικές εμμονές σ’ αυτά.

Εσείς, κύριε Σκουρλέτη και η Κυβέρνησή σας είστε που καμώνεστε πως σ’ αυτό το ζήτημα δεν καταλαβαίνετε τι κάνετε.

Πραγματικά εδώ και δυόμισι χρόνια δίνετε κάλπικες υποσχέσεις, αγνοώντας, ως συνήθως, κάθε νομιμότητα. Το ίδιο κάνετε και σε αυτό το ζήτημα. Και αυτό αποδείχθηκε. Αντί να δώσετε λύση σε αυτό το ζήτημα το οποίο ταλανίζει τη χώρα για χρόνια, με κουτοπόνηρες λογικές παλαιοκομματικής νοοτροπίας εξακολουθείτε να οδηγείτε σε αδιέξοδο ανθρώπους και σε ταλαιπωρία τους πολίτες.

Αν θέλετε την άποψή μας, όλα τα στοιχεία με τα οποία πολιτεύεται η Κυβέρνησή σας από την πρώτη ημέρα της θητείας της, αποτυπώνονται στο ζήτημα των συμβασιούχων στις υπηρεσίες καθαριότητας των ΟΤΑ: Υποσχεσιολογία. Διεύρυνση του πελατειακού συστήματος. Διαφωνίες μεταξύ των Υπουργών. Αλήθεια, έχετε την ίδια άποψη -είναι εδώ πέρα και οι δύο Υπουργοί, η κ. Γεροβασίλη και ο κ. Σκουρλέτης-, για το αν είναι στο μνημόνιο ή όχι αυτή η αναλογία; Ακούμε τόσες ημέρες ότι διαφωνείτε. Ξεκαθαρίστε εδώ, στο ελληνικό Κοινοβούλιο, αν έχετε την ίδια στάση και αν θεωρείτε ότι δεν υπάρχει κανένα πρόβλημα. Επίσης αντιμετώπιση της δικαιοσύνης α λα καρτ. Ορισμένες αποφάσεις τις σεβόμαστε, άλλες τις καταγγέλλουμε, αλλού θεωρούμε ότι υπάρχει πραξικόπημα!

Επιτέλους να καταλάβετε ότι αυτά τα ζητήματα απαιτούν σοβαρότητα, υπευθυνότητα και γνώση.

Βεβαίως και οι δήμοι οφείλουν να συνεργαστούν για την άμεση αποκομιδή των σκουπιδιών, ώστε να αποφευχθεί μια μη αναστρέψιμη κατάσταση και να αξιοποιηθούν όλες οι δυνατότητες που υπάρχουν στο θεσμικό πλαίσιο. Όμως, επιτέλους, δεν μπορούμε να ταλαιπωρούμε άλλο τους πολίτες με παλαιοκομματικές προοπτικές και να εμπαίζουμε τους ανέργους και βεβαίως τους εργαζόμενους, γιατί αυτό γίνεται όλα αυτά τα χρόνια.

Η Δημοκρατική Συμπαράταξη έχει ξεκαθαρίσει ότι πρέπει να μπει ένα οριστικό τέλος στο φαύλο πελατειακό σύστημα, να τεθεί ως προτεραιότητα η καθαριότητα των πόλεων, να υπάρξει αρμονική συνύπαρξη και συνεργασία κεντρικής διοίκησης και δήμων, με στόχο να γίνει επιτέλους η χώρα μας μία κανονική ευρωπαϊκή χώρα στο θέμα της αποκομιδής των απορριμμάτων, αλλιώς ο φαύλος κύκλος αυτός θα συνεχίζεται, όπως θα συνεχίζεται και η εξαπάτηση εργαζόμενων και ανέργων. Δεν πρέπει να μπαίνουμε σε έναν κοινωνικό αυτοματισμό στη χώρα μας.

Φέρνετε πραγματικά στο «και πέντε» αλλαγές οι οποίες έχουν συμφωνηθεί, οι οποίες, όμως, θα έπρεπε να συζητηθούν, κύριε Σκουρλέτη, στις αρμόδιες επιτροπές. Θα έπρεπε να συζητηθούν όλα αυτά τα ζητήματα. Θα έπρεπε να πάμε με μια νομοθέτηση και να σας καταθέσουμε τις απόψεις μας για το τι γίνεται σε αυτά τα ζητήματα πριν φτάσει η κατάσταση σε αδιέξοδο με τα σκουπίδια στους δρόμους. Εδώ ουσιαστικά αποφασίζετε, διαπραγματεύεστε μόνο μέσα, εσωτερικά, στην Κυβέρνησή σας, μας φέρνετε αλλαγές στο πόδι και ζητάτε από το ελληνικό Κοινοβούλιο στα δικά σας λάθη να γίνουν συνένοχες οι άλλες δυνάμεις! Πραγματικά αυτό δεν είναι δυνατόν να συνεχιστεί.

Βεβαίως, ακόμα και η επιχειρηματολογία στην αιτιολογική έκθεση σε ορισμένα σημεία θέλει προσοχή, για να μην έχετε ξανά τα ίδια προβλήματα. Μέχρι και στην αύξηση των εργατικών ατυχημάτων αναφέρεστε, αν δεν υπάρχει η εμπειρία. Βεβαίως χρειάζεται και η εμπειρία και εμείς έχουμε πει ότι οι άνθρωποι, εν πάση περιπτώσει, που έχουν δεχθεί τόσες υποσχέσεις, δεν είναι υπεύθυνοι. Όμως, προσέξτε λίγο τι γράφετε στην αιτιολογική έκθεση, γιατί νομίζω ότι φτάνετε στο άλλο άκρο.

Κύριε Βασιλειάδη, όπως καταλαβαίνετε, χωρίς δική μας ευθύνη -δεν είναι εδώ ο Υπουργός Αθλητισμού-, δυστυχώς δεν συζητούμε σήμερα πάλι ως κύριο θέμα το θέμα του αθλητισμού. Λέω «δυστυχώς», γιατί είναι πολύ σοβαρό το ζήτημα. Όμως, τις τροπολογίες εσείς τις βάζετε για συζήτηση.

**ΠΕΤΡΟΣ ΚΩΝΣΤΑΝΤΙΝΕΑΣ:** Τα γεγονότα μάς προλαβαίνουν.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εσείς τις βάζετε. Μάλιστα, είπε ο κ. Βασιλειάδης: «Γιατί συζητάτε για άλλα θέματα;».

**ΠΕΤΡΟΣ ΚΩΝΣΤΑΝΤΙΝΕΑΣ:** Να τους αφήσουμε άνεργους τους ανθρώπους;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Εσείς τα βάζετε προς συζήτηση, κύριε Σεβαστάκη. Δεν βάζουμε εμείς αυτά τα θέματα προς συζήτηση στο ελληνικό Κοινοβούλιο.

Να σας πω κάτι; Σας άκουσα να λέτε, κύριε Υπουργέ, κύριε Βασιλειάδη, ότι «δεν συνηθίζουμε να χαϊδεύουμε αυτιά και εκλογικά ακροατήρια». Αυτό μάλλον αυτοκριτική είναι, για όσα έχετε κάνει και όσα έχετε πει. Φαντάζομαι ότι χρειάζεται και μια αυτοκριτική. Το να λέτε σήμερα στο ελληνικό Κοινοβούλιο ότι δεν συνηθίζετε να χαϊδεύετε αυτιά και εκλογικά ακροατήρια, πραγματικά μας ξεπερνά το συγκεκριμένο ζήτημα!

Βεβαίως, κύριε Υπουργέ, κάνετε δεκτές τροπολογίες μόνο Βουλευτών του ΣΥΡΙΖΑ, οκτώ τροπολογίες αυτή τη στιγμή, μερικές εκ των οποίων θα ήθελα να σας πω ότι δεν μας βρίσκουν σύμφωνους.

Ακούσαμε τον κ. Σκουρολιάκο να παρουσιάζει τροπολογία πριν από λίγο, η οποία αναφέρει: «Οι καλλιτεχνικοί διευθυντές των δημοτικών περιφερειακών θεάτρων της χώρας δύναται να προσλαμβάνονται, ανεξαρτήτως κατοχής τίτλου συγκεκριμένης εκπαιδευτικής βαθμίδας.». Συμφωνείτε;

**ΦΩΤΕΙΝΗ ΒΑΚΗ:** Βεβαίως.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δηλαδή, συμφωνήσατε εσείς και δεχτήκατε αυτή την τροπολογία; Να μας εξηγήσετε, γιατί όταν δέχεστε οκτώ βουλευτικές τροπολογίες έτσι -και μάλιστα με τέτοια ζητήματα, που τουλάχιστον μας κάνουν καχύποπτους για τις προθέσεις-, νομίζω ότι θα πρέπει να τοποθετηθείτε.

Κύριε Υπουργέ, δεν είναι δύσκολο να συμπεράνει κανείς ότι για τη σημερινή Κυβέρνηση ο αθλητισμός δεν αποτελεί επένδυση για την κοινωνία, όπως θα έπρεπε να αποτελεί και όπως ήταν και στις δικές σας προεκλογικές δεσμεύσεις.

Παρά, λοιπόν, αυτές τις εξαγγελίες σας -που δεν είναι, άλλωστε, η πρώτη φορά που διαψεύδονται-, που λέγατε ότι στην κορωνίδα της προγραμματικής πρότασής σας βρίσκονται οι στόχοι της υπεράσπισης του κοινωνικού αγαθού του αθλητισμού, η δημοκρατία και η διαφάνεια στη λειτουργία, ο αθλητισμός και σήμερα μένει δέσμιος υπαρκτών παθογενειών.

Δυόμισι χρόνια τώρα οι λιγοστές ευκαιρίες που μας δόθηκαν από την Κυβέρνηση ΣΥΡΙΖΑ - ΑΝΕΛ για να συζητήσουμε θέματα σχετικά με τον αθλητισμό ευτελίστηκαν. Αυτό γίνεται και σήμερα. Mε την επίκληση ενός εφικτού χρονικού πλαισίου και την απειλή ότι ο ελληνικός αθλητισμός θα υποστεί κυρώσεις σχετικά με τη συμμετοχή σε Ολυμπιακούς Αγώνες, ψηφίστηκαν κάποια στιγμή, πέραν από τις αναγκαίες ρυθμίσεις, και πλήθος άλλων ετερόκλητων και αποσπασματικών διατάξεων, διατάξεων που προφανώς σε καμμία περίπτωση δεν δικαιολογούσαν τον κατεπείγοντα χαρακτήρα, απλά επιβεβαίωναν με κάθε τρόπο την ανεύθυνη κυβερνητική πολιτική. Κυρώσαμε πρόσφατα και δύο μνημόνια κατανόησης στον τομέα του αθλητισμού που υπέγραψε η Ελλάδα. Και εκεί τα ίδια. Δεν μπορέσαμε, δηλαδή, να κάνουμε μία συζήτηση.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΣΠΥΡΙΔΩΝ ΛΥΚΟΥΔΗΣ**)

Εσείς συνεχίζετε να παρουσιάζετε την όποια αποσπασματική σας παρέμβαση ως την απάντηση στο διαχρονικό αίτημα, με στόχο τον διαφανή και διαυγή ελληνικό αθλητισμό.

Περιμένουμε, αγαπητοί συνάδελφοι, αγαπητέ Υπουργέ, τον νέο αθλητικό νόμο, που θα τροποποιήσει αυτόν του προκατόχου σας, του κ. Κοντονή, και «θα φέρει τη νέα ημέρα», όπως λέτε, στην ΕΠΟ και στο ελληνικό ποδόσφαιρο, «θα δώσει νέα πνοή στον επαγγελματικό και ερασιτεχνικό αθλητισμό», όπως λέτε. Λόγια! Συνεχώς λόγια!

Ακόμα, όμως, και αυτή η δυνατότητα που μας δόθηκε με το σημερινό νομοσχέδιο επισκιάζεται από την επικαιρότητα. Γιατί δεν φέρνετε ένα συνολικό νομοθέτημα που θα αποτυπώνει το όραμά σας για τον αθλητισμό και μία σαφή πρόταση για τη μετάβαση από μία λογική με την οποία δεν συμφωνούμε στην ανάπτυξη του αθλητισμού;

Καλούμαστε με τη διαδικασία του επείγοντος και σε αυτό το νομοσχέδιο να συζητήσουμε το παρόν νομοσχέδιο εν όψει της προγραμματισμένης για τις 30 Ιουνίου του 2017 γενικής συνέλευσης της ΕΠΟ. Γιατί; Για να δοθεί η δυνατότητα να ψηφιστούν οι απαιτούμενες καταστατικές τροποποιήσεις, ανοίγοντας ουσιαστικά τον δρόμο για την εκλογική διαδικασία και διασφαλίζοντας την αποφυγή κυρώσεων στο ελληνικό ποδόσφαιρο. Το έργο, δηλαδή, επαναλαμβάνεται, διότι προφανώς και το επείγον προέκυψε από αδυναμία του δικού σας χειρισμού, της Κυβέρνησής σας. Διότι γνωρίζατε ένα μήνα πριν, για παράδειγμα, ότι στις 30 Ιουνίου θα γίνει η συνέλευση.

Με την ανάγκη, λοιπόν, των τακτοποιήσεων που επείγουν, ασχέτως βέβαια και σε τι είδους δηλώσεις προχώρησε ο πρόεδρος της επιτροπής της ΕΠΟ τις προηγούμενες ημέρες, τσουβαλιάστηκαν και μερικές ακόμη διατάξεις.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Σας ήλθε το πόρισμα της «DELOITTE».

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα μου απαντήσετε. Έχετε και δευτερολογία, κύριε Υπουργέ, και τριτολογία.

Δεν θα αναφερθώ διεξοδικά σε κάθε μία από αυτές, κάποιες από τις οποίες μπορεί να είναι ακόμη και στη σωστή κατεύθυνση, κάτι που εμείς είπαμε. Ειλικρινά, όμως, δεν γίνεται κατανοητός ο λόγος της βιασύνης. Χαρακτηριστικό παράδειγμα αποτελούν οι διατάξεις των άρθρων 4 και 5, που προβλέπουν την κατηγοριοποίηση των αθλητικών εγκαταστάσεων, προκειμένου να υπάρξει σχετική διαδικασία αδειοδότησής τους, σύμφωνα με το είδος της αθλητικής εγκατάστασης, το σύνολο των θεατών και το είδος των αγώνων που θα πραγματοποιούνται. Είναι διατάξεις που ενδεχομένως με τη σωστή εφαρμογή τους να συμβάλουν στην απλοποίηση των διαδικασιών και, ναι, τις χρειαζόμαστε. Προς τι, όμως, αυτή η αποσπασματικότητα;

Η ίδιας φύσης προχειρότητα υπάρχει και στις ρυθμίσεις σχετικά με την Επιτροπή Ελέγχου Καταλληλότητας των Αθλητικών Εγκαταστάσεων. Φαντάζομαι πως συμφωνούμε όλοι εδώ στην Αίθουσα στην ανάπτυξη του αθλητισμού ατόμων με αναπηρία και ατόμων με ειδικές ανάγκες, γιατί πρόκειται και αυτή η προσέγγιση και αυτά τα ζητημάτα να αντιμετωπίζονται έτσι αποσπασματικά, με διατάξεις.

**ΠΕΤΡΟΣ ΚΩΝΣΤΑΝΤΙΝΕΑΣ:** Το κάνατε και εσείς.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κυρίες και κύριοι Βουλευτές, σταματήστε πλέον να αντιπολιτεύεστε την Αντιπολίτευση. Είστε δυόμισι χρόνια στην Κυβέρνηση. Απαντήστε. Εδώ είστε για να δέχεσθε την κριτική και να απαντάτε. Σταματήστε να αντιπολιτεύεστε την Αντιπολίτευση. Δεν σας ακούει ο ελληνικός λαός με αυτά που κάνετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε συνάδελφε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κλείνω, κύριε Πρόεδρε, με ένα σημαντικό σημείο. Δεν αμφισβητώ σε καμμία περίπτωση τη σημασία της αναγνώρισης της προσφοράς των προπονητών, των αθλητών που κατέκτησαν μετάλλιο στους Ολυμπιακούς, αλλά θα πρέπει να λάβετε υπ’ όψιν εδώ πέρα και όσα σάς είπε και η κ. Κεφαλίδου στην αρχή.

Κλείνω με το εξής. Σε μία χώρα που πρέπει επιτέλους να γίνει μία γενναία αλλαγή πολιτικής και να εφαρμοστούν πραγματικά προοδευτικές μεταρρυθμίσεις σε κάθε τομέα πολιτικής, προκειμένου να υπερβεί την πολυδιάστατη κρίση, δεν είναι δυνατόν ο αθλητισμός να είναι φτωχός συγγενής. Να σταθούμε επιτέλους στο ύψος των περιστάσεων. Ας δείξουμε ως χώρα και σε αυτά τα ζητήματα ότι έχουμε μία λαμπρή παράδοση και συγκριτικά πλεονεκτήματα με την προσοχή που αξίζουν αυτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε επιμέρους θέματα, όπως στην κάρτα του αθλητή, δεν μπαίνω αυτή τη στιγμή. Είπατε ότι σε δύο-τρεις μήνες θα τη φέρετε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δύο χρόνια περιμένουμε. Πραγματικά, λύστε τα ζητήματα, γιατί δεν υπάρχει άλλος χρόνος.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Βορίδης έχει τον λόγο και μετά ο κ. Νικολόπουλος.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ, κύριε Πρόεδρε.

Κατ’ αρχάς, κυρίες και κύριοι συνάδελφοι, ας πάρουμε τα πράγματα από την αρχή. Δεν είναι η Νέα Δημοκρατία η οποία εκ του νόμου παρέτεινε συμβάσεις, κύριε Υπουργέ. Εσείς το πράξατε. Εμείς τις παρατείναμε; Ο κ. Βερναρδάκης ήρθε πρώτος και είπε σε αυτούς τους ανθρώπους, οι οποίοι είχαν προσληφθεί με συμβάσεις ορισμένου χρόνου για οκτώ μήνες –και αυτό ήταν ένα σύστημα το οποίο δούλευε-, «παρατείνω τη σύμβαση μέχρι 31-12-2016». Εν συνεχεία, η παρισταμένη κυρία Υπουργός, η κ. Γεροβασίλη, το έπραξε 31-12-2017. Έχει υποστηρίξει τις συγκεκριμένες πρωτοβουλίες σε συνεργασία με εσάς. Εμείς το κάναμε αυτό; Εμείς είπαμε σε αυτούς τους ανθρώπους, οι οποίοι είχαν συγκεκριμένο και προσδιορισμένο χρονικό διάστημα εργασίας, «ξέρετε, θα συνεχίσετε να εργάζεστε»; Εσείς το κάνατε αυτό.

Εκείνη τη χρονική στιγμή, σας λέγαμε ότι αυτό είναι αντισυνταγματικό, ότι θα δημιουργήσει εμπλοκή –τη θυμάμαι τη συζήτησή μας σαν να ήταν χθες- και εσείς κάνατε αυτό που ήταν κλείσιμο ματιού, που ήταν ρουσφετολογικό και όχι γιατί, όπως ακούγεται, αυτοί δεν προσελήφθησαν με τον ΑΣΕΠ -βεβαίως, με τον ΑΣΕΠ προσελήφθησαν, με την ειδική διαδικασία ΑΣΕΠ. Γιατί κλείνεις το μάτι στον συγκεκριμένο, ο οποίος έχει προσληφθεί για οκτώ μήνες, για να ικανοποιήσει πάρα πολλές φορές εποχικές ανάγκες σε δήμους παραθεριστικούς, σε δήμους τουριστικούς. Κλείνεις το μάτι και του λες: «Μη στεναχωριέσαι. Σε πάω τώρα να χαρακτηρίσω ότι είναι πάγιες και διαρκείς.». Δεν έχει γίνει αυτή η συζήτηση εδώ; Γιατί εκείνη τη χρονική στιγμή δεν καλέσατε όμορφα και ωραία τους δήμους να κάνουν τον προγραμματισμό για τα οργανογράμματα, για να πάμε σε κανονική διαδικασία προσλήψεων; Γιατί δεν το κάνατε; Εύκολη, απλή, καθαρή λύση. Δεν το κάνατε. Δεν το κάνατε, γιατί αισιοδοξούσατε, γιατί κάνατε δηλώσεις ότι όλα θα πάνε καλά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Τώρα να το κάνουμε; Να υπάρξουν προσλήψεις; Να γίνει αυτός ο ωραίος προγραμματισμός;

**ΜΑΥΡΟΥΔΗΣ ΒΟΡΙΔΗΣ:** Γιατί βιάζεστε; Με επιταχύνετε. Γιατί; Αφήστε λίγο το επιχείρημα να εξελιχθεί. Αντιλαμβάνομαι ότι είμαστε στην εξαιρετικά δυσάρεστη πλευρά του επιχειρήματος, αλλά και το υπόλοιπο μη νομίζετε ότι θα γίνει καλύτερο. Όλο και χειρότερο θα γίνεται.

Άρα γιατί το κάνατε αυτό; Διότι υπάρχουν δηλώσεις σας και δηλώνετε: «Η απόφαση του Ελεγκτικού Συνεδρίου θα είναι θετική.». Τι τις κάνετε αυτές τις προβλέψεις μη νομικός άνθρωπος και είμαστε εδώ τόσοι και τόσοι και σας λέμε «έτσι θα γίνει» και γίνεται και θεωρείτε ότι το κάνουμε για να σας κάνουμε κακό και να σας βλάψουμε; Δωρεάν υπηρεσία παροχής νομικών συμβουλών στην Κυβέρνηση κάνουμε. Pro bono δουλεύουμε.

(Χειροκροτήματα από την πτέρυγα της Νέας Δημοκρατίας)

Άρα, λοιπόν, δεν ακούτε. Δημιουργείτε την εμπλοκή, δημιουργείτε την προσδοκία και, προσέξτε, έρχεστε τώρα και λέτε: «Τι να κάνουμε; Να τα αντιμετωπίσουμε. Για να δούμε τώρα πώς να τα αντιμετωπίσουμε.». Λέτε: «Να συζητήσουμε για τις οργανικές θέσεις.». Ερώτηση: Τη συζήτηση περί οργανικών θέσεων τώρα τη θυμηθήκατε, με τους όγκους των απορριμμάτων; Στη συζήτηση για τις οργανικές θέσεις, αν πράγματι χρειάζονται αλλαγές στις οργανικές θέσεις των δήμων, αυτή δεν θα πρέπει να γίνει συνολικά και οργανωμένα; Τα οργανογράμματα τι είναι; Θα τα αλλάζουν οι δήμοι ανά πέντε μέρες; Τώρα, δηλαδή, θα τα κάνουν για να διευρύνουν και να βάλουν τους υπηρετούντες στην καθαριότητα, αύριο θα θέλουμε διοικητικούς, μεθαύριο κάτι άλλο. Έτσι θα τα κάνουμε τα οργανογράμματα; Στο πόδι; Εν όψει της πιέσεως των κινητοποιήσεων; Το πρώτο ερώτημα ήταν αυτό. Εγώ σας τα λέω πάλι τώρα. Θα βγουν πάλι αυτά που σας λέω, γιατί δεν ακούτε ξανά.

Δεύτερο ερώτημα. Τι έρχεστε και κάνετε; Λέτε «μοριοδότηση». Συγγνώμη, η μοριοδότηση ποιους αφορά;

Αφού θέλετε να πάμε σε κανονικές προσλήψεις, είστε ακέραιος και αδαμάντινος και θέλετε να είστε διαφανής προς πάσα κατεύθυνση, γιατί μας εγκαλείτε, ερωτώ, λοιπόν: Η μοριοδότηση που προβλέπεται στην τροπολογία σας ποιους αφορά; Να σας κάνω λογαριασμό; Τα μόρια που παίρνουν οι συγκεκριμένοι για τους οποίους μιλάμε είναι τετρακόσια οκτώ από τα δύο οκτάμηνα. Ξέρετε πόσα είναι τα maximum μόρια που μπορείς να πάρεις για την πενταετία; Είναι τετρακόσια είκοσι. Τι; Τα δώδεκα μόρια αφήνετε; Αυτό το λέτε ισότητα; Μην κοροϊδευόμαστε. Αυτό είναι φωτογραφικό, απολύτως για τους συγκεκριμένους ανθρώπους. Μάλιστα. Τακτοποίηση εκλογικής πελατείας. Σας λέω από τώρα. Θα πέσει για λόγους ισότητας και αυτό. Θα πέσει η διάταξη αυτή. Πάλι τους κοροϊδεύετε. Τους ξανακοροϊδεύετε. Δεν υπάρχει περίπτωση να περάσει.

Έρχομαι και σας ερωτώ. Δεν κατάλαβα, αυτές οι θέσεις που ενδεχομένως θα ανοίξουν -δύο, δυόμισι, τρεις χιλιάδες- κάτω από αυτό το καθεστώς πιέσεως και λύσεως της κινητοποίησης που σας πιέζει, γιατί πρέπει να αφορούν μόνο αυτούς; Όλους τους άλλους που βάζετε απέναντι δεν τους σκέφτεστε; Στην Ελλάδα του 24% και του 25% ανεργία, αυτοί οι συγκεκριμένοι πρέπει να έχουν προνόμιο για υπηρεσίες καθαριότητας, σε συγκεκριμένες θέσεις, και μάλιστα προνόμιο φωτογραφικό, κλειστό; Οι υπόλοιποι γιατί δεν μπορούν να πάνε να δουλέψουν; Γιατί δεν μπορούν να διεκδικήσουν μια θέση; Γιατί πρέπει ειδικώς αυτοί, που πήραν τα τρία οκτάμηνα και τους παρατείνατε με τον συγκεκριμένο τρόπο, να αποκλείσουν όλους τους υπόλοιπους; Να δώσετε και μια εξήγηση σε όλους τους υπόλοιπους;

Πάμε τώρα. Εδώ φυσικά δεν είναι οι δέκα χιλιάδες. Εδώ είναι οι δυόμισι. Άρα και εξ αυτών μέρος. Αλλά όλο ανορθόλογο, για να ικανοποιήσουμε το πρόβλημα το οποίο έχουμε δημιουργήσει.

Πάμε και στο «προσωρινό». Θέλετε πρόβλεψη και για το «προσωρινό»; Να σας την κάνω; Πάει κι αυτό. Όπως είναι θα φύγει. Γιατί; Διότι ποια είναι η δήθεν νομικά άρτια αιτιολογία της προσωρινότητας; Τι κάνει με την προσωρινή ρύθμιση; Ουσιαστικά όσοι είναι τώρα και εργάζονται παρατείνεται η σύμβασή τους μέχρι να ολοκληρωθεί η προκήρυξη του ΑΣΕΠ για όλους, αλλά πάντως όχι αργότερα από τις 31 Μαρτίου του 2018, αν θυμάμαι σωστά την ημερομηνία. Είναι σωστή η ημερομηνία; Κάπου εκεί είναι. Όχι αργότερα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Κάνετε, λοιπόν, αυτή την παράταση. Θέμα πρώτο: Τι σας είπε το Ελεγκτικό Συνέδριο για τις παρατάσεις; Τι σας είπε; Ότι δεν επιτρέπονται. Τις ξανακάνετε. Με ποια αιτιολογία τις ξανακάνετε; Ακούστε. Βάζετε δυο προϋποθέσεις. Λέει: «Να έχουν βάλει τις οργανικές θέσεις οι δήμοι.». Καλώς. Ας πούμε ότι τις βάζουν. Ερωτώ εγώ: Οι οργανικές θέσεις θα είναι για όλους; Οι οργανικές θέσεις των δήμων, λέτε εσείς ότι θα είναι δυόμισι χιλιάδες. Άρα, στην καλύτερη περίπτωση, αυτό αφήνει επτάμισι χιλιάδες απέξω. Σας έρχονται τώρα τα χαιρετίσματα από την ΠΟΕ - ΟΤΑ μαθαίνω. Διότι, ξαναλέω, η παράταση για να δικαιολογηθεί, έστω με το σαθρό σκεπτικό, πρέπει να έχουν υπάρξει οργανικές θέσεις. Άρα, λοιπόν, οι οργανικές θέσεις θα είναι δυόμισι χιλιάδες, οι απασχολούμενοι σήμερα συμβασιούχοι είναι δέκα χιλιάδες, οι επτάμισι χιλιάδες μένουν εκτός.

**ΠΑΝΑΓΙΩΤΑ ΔΡΙΤΣΕΛΗ:** Δεν τα ξέρετε καλά.

**ΜΑΥΡΟΥΔΗΣ ΒΟΡΙΔΗΣ:** Όχι, δεν τα ξέρω. Να μου τα εξηγήσετε.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Γιατί πάλι λέγατε την άλλη φορά ότι δεν τα ήξερα και έχετε ένα κακό ιστορικό προηγούμενο μαζί μου. Όλο δεν τα ξέρω και όλα τελικά τα ξέρω.

**ΠΡΟΕΔΡΕΥΩΝ (Αναστάσιος Κουράκης):** Κύριε Βορίδη, αν έχετε την καλοσύνη να ολοκληρώσετε.

**ΜΑΥΡΟΥΔΗΣ ΒΟΡΙΔΗΣ:** Έχετε κακό ιστορικό προηγούμενο. Λίγο προσέξτε το.

Τελειώνω. Επαναλαμβάνω, εγώ δεν έχω αντίρρηση να κάνουμε θεωρητικές ιδεολογικές και πολιτικές συζητήσεις. Όταν, όμως, πάμε επί του πεδίου, εκεί είναι μετρημένα κουκιά. Στα μετρημένα κουκιά δεν γίνεται να μην τα ξέρω. Ξέρω αυτά που ξέρω. Δεν λέω ότι είμαι αλάνθαστος, αλλά θέλω να ακούσω το επιχείρημα το οποίο ανατρέπει αυτό το συγκεκριμένο.

Το δεύτερο ζήτημα που έχετε και τελειώνω, κύριε Πρόεδρε, είναι ότι λέτε ότι είμαστε σε κατάσταση εκτάκτου ανάγκης. Εξαιτίας ποιου πράγματος;

**ΓΕΩΡΓΙΟΣ ΓΕΩΡΓΑΝΤΑΣ:** Έκτακτη ανάγκη.

**ΜΑΥΡΟΥΔΗΣ ΒΟΡΙΔΗΣ:** Βεβαίως και υπάρχει έκτακτη ανάγκη, η οποία δημιουργείται από τις κινητοποιήσεις.

Δεν προσλαμβάνουμε και δεν λύνουμε θέματα σε αυτή τη βάση, επειδή υπάρχουν κινητοποιήσεις. Απορρίπτετε τα δίμηνα. Γιατί; Απορρίπτετε τα οκτάμηνα. Γιατί; Θα σας ρωτήσει το Ελεγκτικό Συνέδριο, όχι εγώ, προς Θεού. Εγώ μια σκέψη κάνω. Απορρίπτετε τη δυνατότητα του άρθρου 61 του νόμου. Τι λέει ο νόμος, κυρίες και κύριοι συνάδελφοι; Αυτό είναι ψηφισμένο. Δεν σας αρέσει; Να το αλλάξετε.

**ΠΡΟΕΔΡΕΥΩΝ (Αναστάσιος Κουράκης):** Κύριε Βορίδη, ολοκληρώστε τη σκέψη σας, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Έχετε περάσει τον χρόνο σας.

**ΜΑΥΡΟΥΔΗΣ ΒΟΡΙΔΗΣ:** Σας ευχαριστώ πάρα πολύ για την κατανόησή σας, για την ανοχή σας. Την εκτιμώ ιδιαιτέρως, αλλά τελειώνω το επιχείρημα.

**ΠΡΟΕΔΡΕΥΩΝ (Αναστάσιος Κουράκης):** Σε δέκα δευτερόλεπτα κλείνουμε.

**ΜΑΥΡΟΥΔΗΣ ΒΟΡΙΔΗΣ:** Τι λέει, λοιπόν, το άρθρο 61; Ανάμεσα σε σειρά δυνατοτήτων λέει ότι, εάν δήμος το επιθυμεί και αποφασίσει το δημοτικό συμβούλιο με 50% συν ένα την απόφαση και αιτιολογήσει την απόφασή του αυτή, συνεκτιμώντας τα οικονομικά δεδομένα του, μπορεί να αναθέσει την παροχή της υπηρεσίας καθαριότητας σε ιδιώτες. Το λέει; Είναι έτσι; Το έχετε αλλάξει; Όχι. Υπάρχει αυτή η νομική δυνατότητα;

**ΚΩΝΣΤΑΝΤΙΝΟΣ ΜΠΑΡΚΑΣ:** Αυτό θέλετε; Άρα να το κάνουμε.

**ΜΑΥΡΟΥΔΗΣ ΒΟΡΙΔΗΣ:** Θα σας πω τι θέλω, κύριε Μπάρκα, επειδή εξανίσταστε έτσι ωραίος και μπρατσωμένος αποκαλυπτικά.

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά δεν κάνουμε έτσι δουλειά.

**ΜΑΥΡΟΥΔΗΣ ΒΟΡΙΔΗΣ:** Επειδή, λοιπόν, συμβαίνει αυτό, ακούστε τι θέλω εγώ. Ξέρετε τι θέλω; Θέλω να εμπιστευτούμε την αυτοδιοίκηση. Αυτό θέλω. Θέλω να υπάρχουν οι νομικές δυνατότητες στα χέρια των δήμων. Θέλω η Ικαρία να μπορεί να αποφασίζει τον τρόπο που θα μαζέψει τα απορρίμματά της και να μην το αποφασίζει ο Σκουρλέτης, ο Υπουργός στην Αθήνα.

**ΠΡΟΕΔΡΕΥΩΝ (Αναστάσιος Κουράκης):** Καλώς, ευχαριστούμε, κύριε Βορίδη.

**ΜΑΥΡΟΥΔΗΣ ΒΟΡΙΔΗΣ:** Εσείς, όμως, δεν θέλετε αυτό. Εσείς, εγκλωβισμένοι μέσα στην καταστροφή και το χάος που έχετε δημιουργήσει, να κάνετε ρυθμίσεις, για να εμφανίζεται ο κ. Τσίπρας ως σώζων δήθεν αυτούς που ο ίδιος έχει εγκλωβίσει. Δεν περνάνε αυτά. Δεν σας πιστεύει κανείς. Είστε πλέον όμηροι των καταστάσεων που εσείς οι ίδιοι δημιουργήσατε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

 **ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πολύ.

Τον λόγο έχει ο Υπουργός Εσωτερικών κ. Σκουρλέτης.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Νομίζω ότι είναι απαραίτητες κάποιες διευκρινίσεις.

Πρώτα από όλα, πρέπει να γνωρίζουμε. Δεν πρέπει να γίνεται αυτή η σύγχυση και παρακαλώ να το πείτε και προς τον Πρόεδρο του κόμματός σας. Πράγματι το ποιος διορίζεται στην αυτοδιοίκηση δεν είναι υπόθεση καμμιάς Κυβέρνησης και κανενός Υπουργού. Προσδιορίζεται από τους οργανισμούς των δήμων, τις συγκεκριμένες οργανικές θέσεις, τα αιτήματα προς κάλυψη όποιων κενών υπάρχουν αλλά και από το ύψος των ανταποδοτικών εσόδων. Αυτό είναι τελειωμένο, είναι απαντημένο. Άρα δεν διορίζει η Κυβέρνηση στην αυτοδιοίκηση.

Διότι εσείς μιλάτε εδώ και δίνετε την εντύπωση ότι πάμε εμείς να επιβάλουμε νέους κρατικούς υπαλλήλους. Αυτά δεν ξέρω πού μπορεί να συμβαίνουν. Μπορεί στη Βόρια Κορέα, που είναι το παράδειγμα στο οποίο αναφέρεστε συνέχεια. Δεν συμβαίνουν εδώ πέρα όπως το προβλέπει το Σύνταγμα.

**ΜΑΥΡΟΥΔΗΣ ΒΟΡΙΔΗΣ:** Μακριά από εσάς!

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Από εκεί και έπειτα μας λέτε για τα δίμηνα. Δηλαδή, να κάνουμε ένα δίμηνο; Να κάνουμε δεύτερο δίμηνο, τρίτο δίμηνο; Να έρθουμε σε αντίθεση ακριβώς με το σκεπτικό του Ελεγκτικού Συνεδρίου. Διαβάστε το Ελεγκτικό Συνέδριο, το οποίο είναι ανώτατο δικαστήριο και λέει: Προσέξτε, πέρα από τις συγκεκριμένες περιπτώσεις των παραθεριστικών περιοχών, που είπατε και εσείς, άρα πάντοτε θα υπάρχει ένας μεγαλύτερος αριθμός συμβασιούχων από τις μόνιμες θέσεις, κατά τα άλλα αυτές οι θέσεις πρέπει να είναι πάγιες, μόνιμες και διαρκείς.

Ποιος θα κάνει αυτόν τον παραγραμματισμό; Οι δήμοι. Τι αρνείστε εσείς με την πρότασή σας; Αυτό το δικαίωμα των δήμων. Και τους λέτε, θέλοντας να επιβάλετε τη δικιά σας άποψη για τα πράγματα: «Κύριοι, κάντε ΣΔΙΤ». Διότι, εάν κάνεις ΣΔΙΤ, δεν θα κάνεις μόνιμες προσλήψεις.

**ΜΑΥΡΟΥΔΗΣ ΒΟΡΙΔΗΣ:** Κάντε ό,τι θέλετε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Το άρθρο 61, το οποίο επικαλείστε, λέει ότι πρέπει προηγουμένως να έχουν εξαντληθεί όλες οι δυνατότητες. Εάν δεν έχει τη δυνατότητα με ίδια μέσα ο δήμος να καλύψει τη συγκεκριμένη υπηρεσία, τότε να προσφύγει στις ιδιωτικές εταιρείες. Αυτό δεν το είπατε στην αναφορά που κάνατε στο άρθρο 61. Γιατί; Γιατί η στόχευσή σας είναι φανερή. Ξέρετε τι θέλετε και σας το αναγνωρίζω; Το είπατε.

Θέλετε ιδιώτες στα σκουπίδια, όχι μόνο στο θέμα της επεξεργασίας και της διαχείρισης, στα ζητήματα της ανακύκλωσης και όλα αυτά που γίνονται τώρα, τα οποία είναι διαδημοτικά ζητήματα, το θέλετε ακόμα και σε αυτό το πρωτοβάθμιο επίπεδο. Διότι πρόκειται περί ενός πολύ συγκεκριμένου δογματισμού, τουλάχιστον εγώ έτσι το αντιλήφθηκα.

Δεύτερον, μιλήσατε για τις ανταποδοτικές υπηρεσίες και εσείς και ο κ. Θεοχαρόπουλος πριν. Τι σημαίνει ανταποδοτικές υπηρεσίες; Ότι αυτές πληρώνονται από εσάς, από εμένα και από όλους όσοι είμαστε εδώ πέρα, μέσα από τους λογαριασμούς του ηλεκτρικού ρεύματος. Αυτές οι δαπάνες δεν επιβαρύνουν ούτε τους προϋπολογισμούς των δήμων ούτε εμμέσως τον κρατικό προϋπολογισμό. Ναι ή όχι; Ναι, και ακριβώς με αυτό…

**ΜΑΥΡΟΥΔΗΣ ΒΟΡΙΔΗΣ:** Όχι. Έχετε αλλάξει τη νομοθεσία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Λάθος κάνετε. Μιλάτε για μια κατ’ εξαίρεση περίπτωση, που υπήρξε και η δυνατότητα και από άλλα έσοδα να χρηματοδοτούνται αυτές οι δαπάνες. Αυτές οι υπηρεσίες είναι πλήρως ανταποδοτικές. Μελετήστε το.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, μετά θα ήθελα τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Για αυτό ακριβώς έχουμε συμφωνήσει ότι εξαιρούνται από τον κανόνα του 1 προς 4 και αυτό έχει αποτυπωθεί και στη νομοθεσία την οποία εμείς είχαμε ως Κυβέρνηση διαμορφώσει, με το λεγόμενο «παράλληλο πρόγραμμα». Είναι το άρθρο 7 του ν.4368/2016, που ακριβώς εξαιρούσε από τον κανόνα προσλήψεων - συνταξιοδοτήσεων στο δημόσιο την καθαριότητα όταν πρόκειται για ΥΕ και ΔΕ. Το ακούτε, κύριε Βορίδη;

Επί του συγκεκριμένου, λοιπόν, θα μιλήσουμε. Ακούστηκε ότι φέρνουμε αλλαγές στο «και πέντε». Δεν την αντιλαμβάνομαι αυτή την κριτική σήμερα. Βεβαίως και στο «και πέντε» θα φέρουμε και στο «παρά πέντε» θα φέρουμε, όταν υπάρχει αυτό το θέμα με τα σκουπίδια. Τι θέλετε, δηλαδή; Να μη γίνουν συναντήσεις; Να μη γίνουν συνεννοήσεις; Θέλετε να το περάσουμε μήπως από τις επιτροπές; Να το πάμε σε τέσσερις επιτροπές, να φωνάξουμε ακρόαση φορέων και τα σκουπίδια να σωρεύονται; Δηλαδή, κύριε Θεοχαρόπουλε, δεν μπορείτε να καταλάβετε ότι επιβάλλεται να υπάρχουν άλλου είδους αντανακλαστικά όταν κινδυνεύει η δημόσια υγεία; Τι είδους κοινοβουλευτικός λαϊκισμός είναι αυτός;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Διαστρέφετε αυτά που λέμε. Να το είχαμε κάνει κανονικά, είπαμε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Εσείς οι πάλαι ποτέ προοδευτικοί τελικά συναγωνίζεστε να γίνετε πιο νεοφιλελεύθεροι από τους αυθεντικούς νεοφιλελεύθερους. Έλεος πλέον!

Οργανογράμματα. Στις 15 Φεβρουαρίου έληγε το όριο το οποίο είχε θέσει η κ. Γεροβασίλη με εγκύκλιό της προς όλους στον δημόσιο τομέα και εγώ μετά προς τους ΟΤΑ για να καταθέσουν, στις 15 Φεβρουαρίου που τους καλούσαμε, τους νέους οργανισμούς, που είναι προϋπόθεση για το νέο σύστημα κινητικότητας. Άρα κανένας αιφνιδιασμός. Προγραμματισμένη δουλειά, μεθοδικά και όπως προβλέπεται. Όμως και αυτό φαίνεται το αγνοείτε και είναι παρά πολύ συγκεκριμένο.

Μοριοδότηση. Μοριοδότηση για όλους και αυτούς που ήταν στα συγκεκριμένα οκτάμηνα και για άλλους που έχουν δουλέψει κατά το παρελθόν προβλέπεται από τη συγκεκριμένη διάταξη. Η μοριοδότηση της εργασιακής εμπειρίας δεν είναι το μόνο κριτήριο. Η ανεργία, για παράδειγμα, έχει πολύ περισσότερα μόρια. Άρα υπάρχει μια πολλαπλότητα αυτή τη στιγμή προϋποθέσεων, που μοριοδοτείται ανάλογα. Την ευθύνη την έχει ο ΑΣΕΠ, άρα δεν ευσταθεί το επιχείρημά σας, που λέτε ότι πρόκειται περί ενός κλειστού, φωτογραφικού διαγωνισμού.

Τι θα μπορούσε, λοιπόν, να γίνει στην παρούσα φάση; Διότι το έκτακτο της ανάγκης δεν προκύπτει μόνο από τις κινητοποιήσεις ή από τους όγκους των σκουπιδιών. Προκύπτει από την αντικειμενική πραγματικότητα, που δημιουργεί εξαιρετικές καταστάσεις, κατεπείγουσες καταστάσεις, μετά από την εφαρμογή της απόφασης του Ελεγκτικού Συνεδρίου και την έλλειψη προηγούμενα ενός ανάλογου προγραμματισμού, έτσι ώστε να έχουν δρομολογηθεί λύσεις. Όλοι περιμένανε ότι θα είχαμε το απώτατο όριο της 31ης Δεκεμβρίου του έτους.

Δεύτερον, σχετικά με τη δήλωση στην οποία αναφερθήκατε, την προσωπική δήλωση. Εγώ ποτέ δεν προσπάθησα να υποκαταστήσω το Ελεγκτικό Συνέδριο. Αυτό που είπα και που θεωρώ ότι ίσως να συμφωνείτε και εσείς είναι άλλο και δέχομαι ειλικρινά αν θέλετε να μου παράσχετε δωρεάν νομικές συμβουλές, δώστε μου και το τηλέφωνο, να ανταλλάξουμε τηλέφωνα, είναι μια ευκαιρία.

**ΜΑΥΡΟΥΔΗΣ ΒΟΡΙΔΗΣ:** Να σας δώσω το τηλέφωνο, αλλά όχι δωρεάν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Αλλά η δήλωση η οποία είχα κάνει εγώ για το Ελεγκτικό Συνέδριο είναι μια εκτίμηση σε σχέση με τα δεδουλευμένα, η οποία προκύπτει από την ίδια τη νομολογία του Ελεγκτικού Συνεδρίου.

Δεν μπορώ να φανταστώ Έλληνες δικαστές να μη θέλουν να πληρωθούν άνθρωποι οι οποίοι μπορεί να μη γνώριζαν ότι θα κριθεί –και δεν γνώριζαν, είναι βέβαιο ότι δεν γνώριζαν ότι θα κριθεί– παράνομη η εργασιακή τους σχέση και η παράταση της εργασιακής σχέσης. Είναι η γνωστή πλάνη που λέτε. Δεν έχει κριθεί στο κλιμάκιο, το περιμένουμε. Επειδή εκτιμάτε εσείς ότι κατά πάσα πιθανότητα θα είναι αυτή η απόφαση, μας φέρνετε ως «τζάμπα μάγκες» -αυτή είναι πια η λογική που κινείστε- και καταθέτετε και μια τροπολογία για τα δεδουλευμένα.

**ΜΑΥΡΟΥΔΗΣ ΒΟΡΙΔΗΣ:** Κάνετε δεκτή την τροπολογία μας;

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Η συγκεκριμένη τροπολογία έχει και κάποια άλλα πραγματάκια. Κάντε τη γυμνή και καθαρή και θα το δούμε, αλλά προηγουμένως πρέπει να περιμένουμε την απόφαση του κλιμακίου. Έτσι δεν είναι; Ως νομικός εσείς τα ξέρετε καλύτερα από εμένα.

Εν πάση περιπτώσει, νομίζω ότι πρόκειται για μια πρόταση η οποία προσπαθεί στη δεδομένη στιγμή να προκρίνει τη βέλτιστη λύση. Αν θέλετε να σας πληροφορήσω, για να το έχετε υπ’ όψιν σας και για τις παραπέρα παρεμβάσεις σας, μοριοδότηση προβλέπεται και για τα παιδιά, μοριοδότηση προβλέπεται και για τους πολύτεκνους, μοριοδότηση προβλέπεται και για την ανεργία κ.λπ. και πάει λέγοντας.

Άρα αφήστε αυτή τη στιγμή τα επιχειρήματα που προσφέρουν σε ένα και μόνο πράγμα, το να προωθήσετε αυτή την εμμονή σας να παραδώσετε τα σκουπίδια στους ιδιώτες και να αρνείστε σε αυτούς τους ανθρώπους τη συνέχιση και όχι την παράταση, δεν πρόκειται για παράταση, πρόκειται, κάτω από εξαιρετικά επείγουσες συνθήκες, συνέχιση μιας εργασιακής σχέσης δυνητικά, δεν υποχρεώνουμε, «δύναται» λέει η συγκεκριμένη τροπολογία, δεν υποχρεώνει τους δημάρχους, δίνει, λοιπόν, μια διέξοδο και κυρίως βάζει τα πράγματα σε μια σωστή βάση, προωθώντας μόνιμες, σταθερές σχέσεις εργασίας.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Ο κ. Νικολόπουλος έχει τον λόγο.

**ΝΙΚΟΛΑΟΣ ΝΙΚΟΛΟΠΟΥΛΟΣ:** Κυρίες και κύριοι συνάδελφοι, ο κόσμος τι ζητά από εμάς; Οι πολίτες, δηλαδή, που συνομιλούν αυτές τις μέρες μαζί με εμάς όλους και με τον κ. Βορίδη και με τους άλλους; Τι του λένε, τι μας λένε να πούμε εδώ στη Βουλή και τι μας λένε, προς ποια κατεύθυνση, δηλαδή, να πιέσουμε τα πράγματα; Μας λένε ότι πρέπει να λυθούν τα προβλήματα των εργαζομένων και να μαζευτούν τα σκουπίδια;

Αν αυτό συμβαίνει και σήμερα από το πρωί ο κόσμος λέει ότι μπορεί να είμαστε κοντά σε μια λύση, είναι δυνατόν, συνάδελφοι, από αυτό το Βήμα να δείχνουν ότι τόσο πολύ λυπούνται και στενοχωριούνται γιατί ενδεχομένως βρεθεί μια λύση; Δηλαδή ποιοι είναι εκείνοι που εδώ είπαν σε όποιον Βουλευτή «να πας εκεί πέρα και να πεις τα σκουπίδια να τα μαζεύει ο Μπόμπολας, γιατί είναι μια χρυσή δουλειά». Έτσι, για να καταλάβουμε.

Ξέρετε, το λέω γιατί είπε ο φίλος, ο καλός κοινοβουλευτικός, ο κ. Βορίδης, «ας πάρουμε τα πράγματα από την αρχή», έτσι ξεκίνησε. Δεν ξέρω ποια είναι η αρχή για τον κ. Βορίδη. Για μένα η αρχή είναι εκείνη η βασική, που είχε η παράταξη μέσα στην οποία γεννήθηκα και μεγάλωσα, του Κωνσταντίνου Καραμανλή. Τι έλεγε ξεκάθαρα; Αυτό που μάλλον ψήφισε και ο κ. Βορίδης και εγώ, δηλαδή ότι όλοι οι συμβασιούχοι, με τον περίφημο νόμο Παυλόπουλου… Πόσοι; Εκατό χιλιάδες; Εκεί κάποιοι λένε πως μπορεί να ήταν και λίγο λιγότεροι. Επειδή ήταν λαϊκή η παράταξη τότε, επειδή η παράταξη τότε έλεγε το συμφέρον των εργαζομένων, το ψήφισε όλη η Βουλή, όλη…

Σήμερα τι είναι αυτό τώρα; Τι κωλοπηλάλα έχει πιάσει τον Μητσοτάκη; Ακούστε τώρα τι λέει ο Μητσοτάκης. Ακούστε, το διαβάζω ακριβώς: «Δεν μπορεί να γίνει καμμία μονιμοποίηση εκτός του συνταγματικού πλαισίου και των δημοσιονομικών δυνατοτήτων.». Άλλαξε το Σύνταγμα; Είπε, όμως, κύριε Υπουργέ, ο κ. Βορίδης: «Πάρτε την τεχνογνωσία μας», λέει, «ελάτε να σας πούμε πώς γίνεται το Σ.τ.Ε. να βγάζει αποφάσεις που θέλουμε, ελάτε να σας πούμε πώς το Νομικό Συμβούλιο μπορεί να βγάζει αποφάσεις, που δεν έχετε μάθει ακόμα, ελάτε εδώ να σας πούμε.».

Είτε βάζουμε τους δικαστές στο «Ντυνάν» τζάμπα είτε τους δίνουμε «δωράκια» είτε δεν ανοίγουμε λογαριασμούς είτε προαναγγέλλουμε, όπως με τα κανάλια, ότι δεν θα περάσει ποτέ αυτός ο νόμος. Το προαναγγέλλουν και το γράφουν οι μιντιάρχες. Λέει: «Ελάτε, μα δεν θα ξυπνήσετε ποτέ, να σας πούμε πώς γίνεται;». Το είπε και σήμερα.

Είναι πολύ καθαρό και νομίζω ότι δεν πρέπει να χάσω άλλον χρόνο, γιατί καταλαβαίνουν όλοι. Καταλαβαίνουν από την κριτική που έκανε εδώ ο εκπρόσωπος στον κ. Μητσοτάκη. Τον αδικώ τώρα τον κ. Βορίδη, αλλά θέλω να πω από πού πήρε το γράμμα, για να πει: «Εσείς είσαστε με τους εργαζόμενους και κάνετε το κακό να κάνετε «φωτογραφικές» διατάξεις. Εμείς θέλουμε να κάνουμε «φωτογραφικές» διατάξεις, αν είναι για κανέναν νταβατζή. Για εκείνον θα το κάνουμε και θα είμαστε και περήφανοι. Εσείς κρατήστε τους σκουπιδιαραίους.».

Ε, θα τους κρατήσουμε, κύριε Βορίδη! εσείς κρατήστε την ελίτ όλων αυτών των αλητών, που δεν ντρέπονται ούτε να πάνε να πληρώσουν τα νοσήλια της πεθεράς τους και της μάνας τους.

Κυρίες και κύριοι συνάδελφοι, χαίρομαι που επέρχονται βελτιώσεις στον ν.2725/1999, γιατί είναι, πράγματι, ένας νόμος που έχει παλιώσει πια και αρκετά άρθρα του χρειάζεται να επικαιροποιηθούν, όπως συμβαίνει σήμερα.

 Είναι γνωστές, όμως, και οι παθογένειες του ελληνικού αθλητισμού και στο νομοθετικό επίπεδο και θα παραβίαζα κι εδώ ανοικτές θύρες, αν έλεγα πολύ συγκεκριμένα περιστατικά. Φτάνουν, κύριε Υπουργέ, τα σημερινά πρωτοσέλιδα για όλα τα χαΐρια της ΕΠΟ, αλλά δεν έχω τόσον χρόνο να αναφερθώ, παρ’ ότι πολλές φορές στον κοινοβουλευτικό έλεγχο ασχολήθηκα και με αυτά.

Είναι αναγκαίο, όντως, να ξεριζωθούν όλες αυτές οι παθογένειες και το συζητούμενο σήμερα σχέδιο νόμου πιστεύω πως κινείται προς τη σωστή κατεύθυνση. Δεν λύνει, φυσικά, το σύνολο των δυσεπίλυτων προβλημάτων του αθλητισμού, που έχουν πολλαπλασιαστεί κιόλας λόγω της οξύτατης οικονομικής κρίσης. Διαφαίνεται, ωστόσο, ότι οι προθέσεις της πολιτικής ηγεσίας του αθλητισμού συμβαδίζουν με τις φίλαθλες απαιτήσεις.

Τα δεκαέξι άρθρα, λοιπόν, του προτεινομένου σχεδίου νόμου συναντώνται με τον κοινό νου κι αυτό εγώ θέλω να το υπογραμμίσω. Βεβαίως, έπρεπε προ πολλού να είχαν επέλθει αυτές οι τροποποιήσεις. Δεν βαριέσαι, όμως, κάλλιο αργά παρά ποτέ.

Το ίδιο λέω, λοιπόν, και για το άρθρο 10, που δίνει τη δυνατότητα δεύτερης, απαλλαγμένης βαρών, ευκαιρίας σε υπό σύσταση αθλητικές ανώνυμες εταιρείες. Ήμουν κι εγώ ένας από εκείνους, που, ασκώντας κοινοβουλευτικό έλεγχο, δημόσιο δηλαδή, στη διαφάνεια, προέτρεψα τον κύριο Υπουργό, τον κ. Βασιλειάδη, να υιοθετήσει την αγωνία χρεοπνιγμένων ομάδων και να τη μετατρέψει σε ελπίδα. Το έκανα γιατί αφουγκράστηκα και διερμήνευσα ακριβώς αυτό το πάθος για το ποδόσφαιρο επιφανών, πετυχημένων, στις δουλειές του ο καθένας, συμπολιτών. Δεν είναι εφοπλιστές, δεν έχουν μέσα ενημέρωσης, δεν έχουν πετρέλαια. Ο ένας έχει βουλκανιζατέρ, αλλά έχει το καλύτερο βουλκανιζατέρ στην Πάτρα. Είναι βιοπαλαιστές. Έκαναν την Παναχαϊκή Συμμαχία -έτσι την είπαν- κι έχουν φιλοδοξία να αναγεννήσουν και πάλι την ιστορική Παναχαϊκή.

Μη σπεύσετε, όμως, σας παρακαλώ, να πείτε ότι διάκειμαι θετικά απέναντι στο σχέδιο νόμου, επειδή διευκολύνεται η ομάδα της ιδιαίτερης πατρίδας μου. Θα συνέβαινε αυτό, αν η προτεινόμενη ρύθμιση ήταν μια χαριστική πράξη σε βάρος των συμφερόντων του δημοσίου. Ξέρουμε ότι στο παρελθόν υπήρξαν κυβερνήσεις που συμπεριφέρθηκαν σκανδαλωδώς, χαριστικά, σε ΠΑΕ, και μάλιστα πλουσίων ανθρώπων, που δεν ήθελαν να βάλουν το χέρι στην τσέπη και έλεγαν να το πληρώσει ο κόσμος. Το ξέρουμε.

Σήμερα, όμως, δεν γίνεται αυτό. Ο κύριος Υπουργός πράττει νομίζω το αυτονόητο και το δίκαιο και το σωστό. Καταλογίζονται τα χρέη σε εκείνους που τα δημιούργησαν. Κατοχυρώνεται, λοιπόν, το εισπρακτικό δικαίωμα του δημοσίου κι έτσι δίνεται η δυνατότητα της δεύτερης ευκαιρίας σε συλλόγους της χώρας, ανάμεσά τους και η Παναχαϊκή, που πιθανώς είχαν κακοπέσει στο παρελθόν και βρέθηκαν με δυσβάσταχτα χρέη, που μοιραία υπονόμευσαν την αθλητική τους δράση και στο τέλος από την οικονομική ασφυξία εξέπνευσαν.

Θα ήταν άδικο ομάδες με ιστορία να υφίσταντο μια ισόβια τιμωρία και να οδηγούνταν σε αφανισμό. Ευτυχώς κάτι τέτοιο δεν πρόκειται να συμβεί, χάρη στο άρθρο 10.

Κλείνοντας, θέλω να ολοκληρώσω, αφού σταθώ ιδιαίτερα σε αυτή τη λεγόμενη δεύτερη ευκαιρία, που αφορά όλες τις εκφάνσεις της οικονομικής ζωής του τόπου. Υπάρχει μια νοσηρή αντίληψη στη χώρα μας για το επιχειρείν. Βάλλεται και αντιμετωπίζεται εχθρικά σε πολλές περιπτώσεις, γιατί έδωσαν δικαίωμα οι κρατικοδίαιτοι δήθεν επιχειρηματίες. Κοιτάξτε τους, όλοι με θαλασσοδάνεια είναι! Αυτό κρατάει την μπαγκέτα και δυστυχώς αυθαιρετεί και γίνεται δυνάστης.

Εάν θέλουμε, λοιπόν, να αφήσουμε μια παρακαταθήκη στις επόμενες γενιές, έχουμε χρέος να καταστήσουμε το κράτος φιλικό προς τον πολίτη και την ιδιωτική πρωτοβουλία. Μόνο που δεν πρέπει να είναι μια αναλαμπή, κύριε Υπουργέ, και δεν πρέπει να είναι μια εξαίρεση. Αντίθετα, πρέπει να αποτελέσει το έναυσμα για να πειστεί η κοινωνία ότι έχουμε τη βούληση να επανιδρύσουμε το κράτος και να το θέσουμε στην υπηρεσία του πολίτη.

Σας ευχαριστώ πολύ και εσάς, κύριε συνάδελφε του ΚΚΕ, για το ότι προηγήθηκα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Νικολόπουλο.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Χρήστος Κατσώτης, για δώδεκα λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Προηγουμένως πρέπει να πούμε ότι ακούστηκαν αλήθειες για την ταξική λειτουργία των μηχανισμών του κράτους, προκειμένου να διασφαλίσουν την υλοποίηση αυτής της πολιτικής που έρχεται να καλύψει ανάγκες του κεφαλαίου, όποτε κριθεί αναγκαίο. Έτσι είναι γνωστό ότι πολλές απ’ αυτές τις αποφάσεις κρίνονται συνταγματικές, επειδή ακριβώς υπηρετούν την πραγματική εξουσία αυτού του τόπου.

Ο εισηγητής μας αναφέρθηκε εκτενώς στο νομοσχέδιο. Θα αναφερθεί και στις τροπολογίες που κάνει δεκτές ο Υπουργός.

Θέλω να σταθώ στην τροπολογία του Υπουργείου Εσωτερικών. Ποια είναι τα θέματα; Κατ’ αρχάς τα σκουπίδια, που δημιουργούν αποπνικτική κατάσταση και δικαιολογημένα ο λαός θέλει να μαζευτούν. Δεύτερον, είναι οι συμβασιούχοι που μαζεύουν τα σκουπίδια, οι οποίοι απολύονται, αλλά τα σκουπίδια με ευθύνη της Κυβέρνησης παραμένουν.

Τρίτον, είναι οι επιχειρηματικοί όμιλοι, που ως έτοιμοι από καιρό περιμένουν τους δημάρχους -αξιοποιώντας το νομοθετικό πλαίσιο που τους το επιτρέπει- να τους αναθέσουν εργολαβία την καθαριότητα.

Τέταρτον, είναι οι «λαγοί» δήμαρχοι, τύπου Μπουτάρη που, αν δεν είναι οι ίδιοι επιχειρηματίες, με ζήλο υπερασπίζουν την παραχώρηση των υπηρεσιών, τις οποίες θα κληθούν για πολλοστή φορά οι δημότες να πληρώσουν πολύ ακριβά - και όπως σε κάποιες χώρες που πληρώνουν με το κιλό το σκουπίδι- μέσα από την αύξηση των δημοτικών τελών.

Η Κυβέρνηση έφερε τη συγκεκριμένη τροπολογία και το μάτι της το έχει στραμμένο στο σταμάτημα των κινητοποιήσεων των εργαζομένων. Προσπαθεί να εκτονώσει την κατάσταση, να ρίξει στάχτη στα μάτια τους.

Έχει τραβήξει έναν δρόμο η Κυβέρνηση καιρό τώρα, τον έχει χαράξει. Ποιος είναι αυτός ο δρόμος; Η προώθηση των επενδύσεων, των ιδιωτικοποιήσεων, το φιλικό περιβάλλον για τους επενδυτές και βέβαια και στον τομέα της καθαριότητας, της αποκομιδής, γενικά της διαχείρισης των απορριμμάτων και της ενίσχυσης της ανταποδοτικότητας, που έχει προχωρήσει σε πολύ μεγάλο βαθμό και βέβαια η φοροληστεία του ίδιου του λαού.

Κάτω από τη πίεση των μαζικών κινητοποιήσεων των συμβασιούχων και την αποφασιστικότητά τους να διεκδικήσουν μόνιμη και σταθερή δουλειά για όλους, ήρθε η τροπολογία αυτή που θα πούμε παρακάτω.

Δυόμισι χρόνια τώρα, κύριε Υπουργέ, όχι μόνο δεν άλλαξε το νομοθετικό πλαίσιο, αλλά κάτω από τη συνεχιζόμενη απαγόρευση των προσλήψεων και τη διογκούμενη υποστελέχωση δημιούργησε το έδαφος της προώθησης των ιδιωτικοποιήσεων στον τομέα της καθαριότητας. Είναι ένας τομέας που, απ’ ό,τι φάνηκε και από τον κ. Μπουτάρη, περιμένουν οι μεγαλοεπιχειρηματίες να αρπάξουν.

Χρόνια τώρα μοιράζατε ψέματα στους εργαζόμενους. Μιλάγατε για μονιμοποιήσεις και ας λέγατε –έτσι είπατε τώρα εδώ- ότι ποτέ δεν δημιουργήσατε τέτοιες προσδοκίες στους εργαζόμενους. Αυτό είπατε προηγουμένως εδώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Στους συγκεκριμένους.

**ΧΡΗΣΤΟΣ ΚΑΤΣΩΤΗΣ:** Στους συγκεκριμένους; Να ακούσουν πάλι για δεύτερη φορά οι συγκεκριμένοι εργαζόμενοι, ότι ποτέ η Κυβέρνηση αυτή δεν δημιούργησε προσδοκίες για τη μονιμοποίησή τους.

Σήμερα βέβαια ανακαλύψατε το συνταγματικό κώλυμα, το προβάλλετε σαν επιχείρημα ότι θέλετε, αλλά δεν μπορείτε. Αντί να προχωρήσετε σε δημιουργία μόνιμων θέσεων εργασίας και να εντάξετε σε αυτές όλους τους εργαζόμενους με τις ελαστικές σχέσεις εργασίας, τους άνεργους, συνεχίζετε το καθεστώς αυτό της ενίσχυσης των ελαστικών σχέσεων εργασίας και τις βαφτίζετε, βέβαια, ότι είναι πάγιες ανάγκες, όπως η καθαριότητα στους δήμους, στα νοσοκομεία, ως έκτακτες με πρόσκαιρο ή παροδικό χαρακτήρα.

Αλήθεια, στον «Ευαγγελισμό» από όλη αυτή τη ρύθμιση που κάνατε και μοριοδοτήσατε αυτούς τους εργαζόμενους, τους συμβασιούχους, πόσοι έμειναν εκτός; Μπορείτε εδώ να ενημερώσετε το Σώμα; Το 70% όσων πήγαν στο ΑΣΕΠ και μοριοδοτήθηκαν με αυτό που τους είχατε υποσχεθεί είναι εκτός της εργασίας τους. Το λέμε αυτό, για να το ακούσουν οι συμβασιούχοι, οι οποίοι έχουν προσδοκίες. Εσείς βέβαια προσπαθείτε να τις ενισχύσετε μέσα από την τοποθέτησή σας.

Οι συμβασιούχοι για άλλη μια φορά έφεραν στο προσκήνιο το ζήτημα και την αναγκαιότητα της σταθερής δουλειάς, ανέδειξαν τους όρους και τις προϋποθέσεις για να καλύπτεται ολόπλευρα αυτό το δικαίωμα σε όλους τους εργαζόμενους σε δημόσιο και ιδιωτικό τομέα -και εμείς, ως ΚΚΕ, καλούμε τους εργαζόμενους και στον δημόσιο και στον ιδιωτικό τομέα να γενικεύσουν αυτόν τον αγώνα για σταθερή και μόνιμη δουλειά ενάντια σε όλο αυτό το καθεστώς ζούγκλας, γαλέρας, που έχετε δημιουργήσει και εσείς και η Νέα Δημοκρατία και οι προηγούμενες κυβερνήσεις τα τελευταία χρόνια-, προϋποθέσεις που συγκρούονται με τη λογική που βάζετε και στη συγκεκριμένη τροπολογία, ότι πρέπει ο δήμος να έχει εξασφαλίσει από ανταποδοτικά έσοδα την πληρωμή των εργαζομένων. Δηλαδή ο λαός και πάλι να πληρώνει για βασικές υπηρεσίες, που θα έπρεπε να εξασφαλίζονται από τον κρατικό προϋπολογισμό, που βέβαια τα υποζύγια του προϋπολογισμού είναι πάλι οι μισθωτοί, οι συνταξιούχοι, τα λαϊκά στρώματα.

Ούτε καν αυτό που ορίζει η παράγραφος 5 του άρθρου 102 του Συντάγματος δεν τηρείτε, δηλαδή ότι το κράτος πρέπει να λαμβάνει τα νομοθετικά, κανονιστικά και δημοσιονομικά μέτρα που απαιτούνται για την εξασφάλιση της οικονομικής αυτοτέλειας και των πόρων που είναι αναγκαίοι για την εκπλήρωση της αποστολής και την άσκηση των αρμοδιοτήτων των Οργανισμών Τοπικής Αυτοδιοίκησης. Κάθε μεταβίβαση αρμοδιοτήτων από κεντρικά ή περιφερειακά όργανα του κράτους προς την τοπική αυτοδιοίκηση συνεπάγεται και τη μεταφορά των αντίστοιχων πόρων, δηλαδή να αποδίδονται στους ΟΤΑ οι πόροι που αντιστοιχούν σε αυτές τις αρμοδιότητες.

Εσείς στο μνημόνιο υπογράψατε από 5 δισεκατομμύρια 400 εκατομμύρια ευρώ για τους δήμους να πάνε στα 3 δισεκατομμύρια 400 εκατομμύρια. Αφαιρέσατε 2 δισεκατομμύρια ευρώ από τους δήμους.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Λάθος κάνετε. Τα 5 δισεκατομμύρια 400 εκατομμύρια ήταν η οροφή που δεν εκπληρώθηκε ποτέ. Γιατί παραπληροφορείτε;

**ΧΡΗΣΤΟΣ ΚΑΤΣΩΤΗΣ:** Εσείς τώρα σαν Κυβέρνηση το γράψατε στο μνημόνιο, από 5 δισεκατομμύρια 400 εκατομμύρια πήγαν στα 3 δισεκατομμύρια. Αφαιρέσατε 2 δισεκατομμύρια από τους δήμους! Αφήστε τα αυτά.

Αντί να προχωρήσει η αυτοδιοίκηση σε ισάριθμες με τους υπηρετούντες με τις συμβάσεις ιδιωτικού δικαίου ορισμένου χρόνου οργανικές θέσεις εργασίας προσωπικού σε κάθε δήμο, ζητάτε από τους δήμους να προχωρήσουν σε εκτίμηση των αναγκών, προκειμένου να βγάλετε από πάνω σας την ευθύνη. Και αν κάποιοι δήμοι ζητήσουν λιγότερες θέσεις ή και καθόλου, γιατί θέλουν να προωθήσουν την ιδιωτικοποίηση, όπως ο Μπουτάρης αλλά και άλλοι δήμαρχοι-«λαγοί» των επιχειρηματικών ομίλων, τότε δεν θα έχουν τα απαραίτητα ανταποδοτικά έσοδα.

Προχωράτε σε απολύσεις χιλιάδων εργαζομένων και προσπαθείτε να «χρυσώσετε το χάπι» και να βγάλετε τις ευθύνες από πάνω σας. Προχωράτε σε απολύσεις, γιατί στηρίζετε την παράδοση των τομέων ευθύνης στους ΟΤΑ, όλων των κερδοφόρων αρμοδιοτήτων, στους επιχειρηματικούς ομίλους παρά αυτά που λέτε. Αν πράγματι θέλετε να μην πάνε σε επιχειρηματικούς ομίλους, δεν έχετε παρά να καταργήσετε το νομοθετικό πλαίσιο που το επιτρέπει. Εσείς, όμως, το αφήνετε άθικτο. Έτσι οι επιχειρηματικοί όμιλοι έχουν προετοιμαστεί από καιρό να πάρουν αυτό το «φιλέτο».

Κύριε Υπουργέ, η συγκεκριμένη ρύθμιση, παρά και αυτή την προσπάθεια που έγινε, τη συνάντηση που είχατε σήμερα, δεν απαντά στις αγωνίες και στα αιτήματα όλων αυτών που μέρες τώρα αγωνίζονται για τη διασφάλιση της δουλειάς τους. Για όλους τους συμβασιούχους το αίτημα για μόνιμη και σταθερή δουλειά μπορεί να ικανοποιηθεί με έναν τρόπο καθαρό και πολιτικό, με το να μετατρέψει η Κυβέρνηση τώρα τις συμβάσεις σε αορίστου χρόνου. Έτσι θα ικανοποιηθεί το αίτημά τους και οι δήμοι θα έχουν τους αναγκαίους εργαζόμενους για την καθαριότητα.

Η ενισχυμένη πριμοδότησή τους, όπως προβλέπει η τροπολογία, δεν ξεπερνά τη μοριοδότηση άλλων κριτηρίων, που σημαίνει ότι δεν διασφαλίζει τη δουλειά των ήδη συμβασιούχων. Ανέφερα και το παράδειγμα του «Ευαγγελισμού». Η αφαίρεση του ορίου ηλικίας των πενήντα ετών, που έθετε η αρχική τροπολογία, αποτελεί ένα βήμα για όλους αυτούς που βρίσκονται στη δύσκολη ηλικία των πενήντα ως εξήντα επτά ετών, που έχετε ανεβάσει το όριο ηλικίας για τη σύνταξη. Ωστόσο, θέλουμε να επισημάνουμε ότι ούτε αυτό από μόνο του δεν μπορεί να διασφαλίσει την πρόσληψή τους από το ΑΣΕΠ, όπως προβλέπει η ρύθμιση. Οι αλλαγές αυτές που ενσωματώνονται δεν μπορούν να αντισταθμίσουν την ουσία της ρύθμισης, που αναγγέλλει τις απολύσεις των περισσότερων συμβασιούχων, που προβλέπει έναν διαχωρισμό χωρίς καν να αναφέρεται στον αριθμό των θέσεων που θα αφορά, αλλά και αν γίνει με τους όρους που θέτει η Κυβέρνηση, δεν θα αφορά παρά ένα μέρος των σημερινών συμβασιούχων, δυόμισι χιλιάδων η βάση, όπως είπε ο Υπουργός, με βάση τις θέσεις που έχουν δοθεί έως τώρα. Θυμίζουμε ότι οι μνημονιακές δεσμεύσεις, που έχουν αποτυπωθεί και στο μεσοπρόθεσμο, και για τους ΟΤΑ προβλέπουν μηδενικές προσλήψεις για το 2018 και το 2019. Θυμίζουμε επίσης ότι υπάρχει διαγωνισμός, κύριε Υπουργέ, για μόνιμες προσλήψεις στους δήμους από το 2009, που ακόμα δεν έχουν προσληφθεί.

Όσον αφορά τις νέες συμβάσεις, είναι καθαρό ότι δεν αφορά όλους τους συμβασιούχους. Αναφέρεται μόνο σε αυτούς που είναι στην καθαριότητα, των οποίων η ανανέωση των συμβάσεων εξαρτάται, όπως λέει η ρύθμιση, από αποφάσεις των δημοτικών συμβουλίων, που όπως γράφει «δύναται με αιτιολογημένη απόφασή του να απασχολήσει στις αντίστοιχες θέσεις όσους παρείχαν τις υπηρεσίες αυτές μέχρι 7-6-2017». Αυτό σημαίνει ότι οι συμβασιούχοι θα μπουν σε ένα καλάθι και θα τους επιλέξει η εκάστοτε δημοτική αρχή. Αλήθεια, τι περιεχόμενο έχει αυτό που αναφέρει η «αιτιολογημένη απόφαση»; Άρα από χέρι οι νέες συμβάσεις δεν αφορούν όλους τους εργαζομένους ή στην καλύτερη περίπτωση θα αποφασίζουν οι δημοτικές αρχές.

Θα σημειώσουμε ακόμη ότι δεν είναι τυχαία η φράση «αντίστοιχες θέσεις» ή τουλάχιστον εγείρει πολλά ερωτηματικά. Η παραπάνω έκφραση συναρτάται με το ζήτημα των οργανικών θέσεων που κάθε δήμος θα δηλώσει ότι ζητάει μόνιμες προσλήψεις. Άρα και από το πότε και το αν ο εκάστοτε δήμος θα παρέμβει διορθωτικά στον οργανισμό για τη δημιουργία νέων θέσεων, άρα στο τέλος του Αυγούστου, με βάση τη ρύθμιση και το πρώτο εδάφιο που αναφέρει πώς θα προσδιοριστούν οι αντίστοιχες θέσεις και βρίσκει την έκφραση και η δεύτερη παράγραφος του δεύτερου εδαφίου, που προσδιορίζει γιατί μπορούν να απασχοληθούν με νέες συμβάσεις οι σημερινοί συμβασιούχοι, χωρίς να θεμελιώνουν άλλα δικαιώματα.

Με βάση τα παραπάνω, η Κυβέρνηση κοροϊδεύει και εμπαίζει τους συμβασιούχους και προς την ανανέωση των συμβάσεων. Κοροϊδεύετε αισχρά, κύριε Υπουργέ, και τον κόσμο που ζητά -και λογικά- να μαζευτούν τα σκουπίδια.

Όσον αφορά τον διαγωνισμό για νέες, όπως λέει η Κυβέρνηση, προσλήψεις, όπου θα έχουν προτεραιότητα οι τωρινοί συμβασιούχοι, να σημειώσουμε τα παρακάτω. Εκτός του ότι δεν τεκμαίρεται από πουθενά δέσμευση ότι θα καλυφθούν όλες οι θέσεις, που πιθανόν θα ζητήσουν υποθετικά οι δήμοι, από την άλλη πρέπει να είναι καθαρό ότι οι περισσότεροι δήμοι δεν έχουν οργανικές θέσεις σήμερα, γιατί τα προηγούμενα μνημόνια τις κούρεψαν και δεύτερον, και να θέλουν μια σειρά δήμοι να ζητήσουν μόνιμο προσωπικό δεν μπορούν, αφού μπαίνει ως προϋπόθεση η βεβαίωση της οικονομικής επιτροπής ότι καλύπτεται από τις εγγεγραμμένες πιστώσεις η ετήσια δαπάνη του καταληκτικού βαθμού για τον αριθμό των εργαζομένων που θα ζητήσει.

Ας μην ξεχνάμε ότι η ίδια η Κυβέρνηση έχει κάνει την παραδοχή ότι κοντά στους ογδόντα δήμους είναι «στο κόκκινο» και μόνο εικονικά ισοσκελίζουν πολλοί από αυτούς.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Τρεις δήμοι είναι στο Παρατηρητήριο, τι λέτε τώρα;

**ΧΡΗΣΤΟΣ ΚΑΤΣΩΤΗΣ:** Εσείς το έχετε πει. Να σας φέρω τα δημοσιεύματα; Στο Παρατηρητήριο είναι τρεις. Ογδόντα λοιπόν είναι «στο κόκκινο», λέτε.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών):** Λάθος κάνετε.

**ΧΡΗΣΤΟΣ ΚΑΤΣΩΤΗΣ:** Πώς να πιστοποιήσουν, λοιπόν, ανταποδοτικά έσοδα τον Ιούλιο μήνα αυτοί οι δήμοι;

Θα έπρεπε να έχουν έγκαιρα προβλέψει να κάνουν άγριο σαφάρι στα νοικοκυριά για να έχουν το απόθεμα. Τελικά, εάν κάποιοι δήμοι μπορούν οικονομικά να ζητήσουν νέες προσλήψεις και νέες οργανικές θέσεις, είναι οι μεγάλοι και πλούσιοι σε έσοδα δήμοι. Όμως, αυτοί έχουν ήδη επιλέξει τους εργολάβους. Πώς άραγε θα τους αναγκάσει η Κυβέρνηση να μην ανοίξουν τις πόρτες στους εργολάβους;

Είπαμε: Καταργήστε το νομοθετικό πλαίσιο. Όμως, αυτό δεν το κάνετε, γι’ αυτό λέμε ότι κοροϊδεύετε και τους συμβασιούχους αλλά και τους εργαζόμενους και τον λαό συνολικά.

Όσον αφορά τη Νέα Δημοκρατία, είναι γνωστή η θέση της. Το ότι βγήκε ο Αρχηγός της Νέας Δημοκρατίας και είπε να σταματήσουν οι αγώνες, ουσιαστικά να πάνε εθελοντικά να δουλέψουν οι απολυμένοι ή να έρθουν τα συνεργεία των επιχειρηματικών ομίλων να μαζέψουν τα σκουπίδια, είναι κάτι που θα πρέπει να το λάβουν υπ΄όψιν οι εργαζόμενοι και να λάβουν υπ’ όψιν και τη δική σας πολιτική και βεβαίως να συνεχίσουν τον αγώνα γι’ αυτά που δικαιούνται, για αυτά που τους στερεί αυτή η πολιτική που στηρίζει τις ανάγκες των μονοπωλιακών ομίλων και τους νέους δρόμους κερδοφορίας που δίνετε μέσω της ιδιωτικοποίησης, μέσα από την εμπορευματοποίηση των πάντων.

Και ως ΚΚΕ, βέβαια, δεν θα ψηφίσουμε την τροπολογία.

**ΠΡΟΕΔΡΕΥΩΝ (Αναστάσιος Κουράκης):** Αυτό ήταν απολύτως κατανοητό, κύριε Κατσώτη.

Ευχαριστούμε τον κ. Κατσώτη.

Τον λόγο έχει η Υπουργός Διοικητικής Ανασυγκρότησης κ. Όλγα Γεροβασίλη, για πέντε λεπτά.

**ΟΛΓΑ ΓΕΡΟΒΑΣΙΛΗ (Υπουργός Διοικητικής Ανασυγκρότησης):** Ευχαριστώ, κύριε Πρόεδρε. Θα είμαι συντομότερη, μιας και η τροπολογία έχει αναλυθεί στην ουσία της.

Αισθάνομαι την ανάγκη να πω ότι πραγματικά –και φάνηκε αυτό στις τοποθετήσεις- αυτή η συζήτηση σήμερα για την τροπολογία είναι μια βαθιά ιδεολογική συζήτηση. Δεν είναι κακό αυτό βεβαίως. Καλό είναι μέσα σε αυτή την Αίθουσα να λύνουμε και να τοποθετούμαστε καθαρά και σε αυτά τα ζητήματα.

Δεν είναι μόνο ιδεολογική, ξέρετε, στο επίπεδο τού εάν τα σκουπίδια θα τα μαζεύουν ιδιωτικές εταιρείες ή οι εργαζόμενοι. Είναι και σε πολλά άλλα ζητήματα που φαίνονται μέσα στη συζήτηση σαν τεχνικά, αλλά που δεν είναι.

Παρατήρησα, ας πούμε, για το αυτοδιοίκητο της αυτοδιοίκησης ο ίδιος ομιλητής σε άλλο σημείο να το υποστηρίζει φανατικά και σε άλλο σημείο, που δεν βολεύει με την ιδεολογική του τοποθέτηση, να το απορρίπτει σε δευτερόλεπτα.

Το ίδιο και όσον αφορά τα ανταποδοτικά τέλη των δήμων, δηλαδή πώς θα χρησιμοποιεί ένας δήμος και τι νομικά εργαλεία θα του δίνει η Κυβέρνηση όσον αφορά τις ανταποδοτικές υπηρεσίες που, όπως ξέρετε όλοι, είναι χρήματα που είναι από φορολόγηση, στα αλήθεια, είναι τα τέλη, τα οποία πληρώνουν οι ίδιοι οι δημότες και αυτά πρέπει να επιστρέψουν στους ίδιους χωρίς να αφήνουν κέρδος.

Όλα αυτά τα ζητήματα, λοιπόν, θα πρέπει νομίζω να τα δούμε ή από τη μια πλευρά ή από την άλλη, εάν θέλουμε οι υπηρεσίες που παρέχουν οι δημόσιες δομές, άρα και οι δήμοι, προς τους πολίτες να είναι ισάξιες και των χρημάτων που πληρώνουν οι πολίτες και να αποδίδονται απευθείας σε αυτούς, χωρίς ενδιάμεσα να κερδίζει και κάποιος άλλος, που έτσι και αλλιώς θα αφαιρέσει υπηρεσία από τον πολίτη.

Ήθελα να ρωτήσω τον κ. Μητσοτάκη, που είπε ότι πρέπει να τα διαχειριστούν όπως θέλουν οι δήμοι στην Ικαρία και στην Ηγουμενίτσα, το εξής: Στην Ηγουμενίτσα, στην Ικαρία υπάρχουν ιδιωτικές εταιρείες που έχουν την τεχνική υποδομή για να κάνουν αύριο αποκομιδή απορριμμάτων; Εγώ επειδή είμαι από επαρχία -ο κ. Μητσοτάκης δεν είναι- ξέρω πως όχι. Τι εννοεί, λοιπόν, ο ποιητής στη συγκεκριμένη περίπτωση; Εννοεί ότι με την υποδομή των δήμων, τα αυτοκίνητα και τα διάφορα άλλα που απαιτούνται, θα ενοικιαστούν εργαζόμενοι, διότι δεν λύνεται αυτό διαφορετικά αύριο το πρωί, παρά μόνο με αυτόν τον τρόπο. Άρα αύριο το πρωί, ναι βεβαίως, μια εταιρεία που θα νοικιάζει εργαζόμενους μπορεί να συσταθεί στο δευτερόλεπτο, οι άλλες όχι. Και δεν είναι οι μεγαλοεργολάβοι, που ενδεχομένως να μπορούσαν, είναι και άλλοι, υποκρύπτονται και όλα αυτά.

Επομένως η ανταποδοτική καθαριότητα προς τους πολίτες είναι δικαίωμά τους –κατοχυρωμένο δικαίωμα του πολίτη- και είναι και θέμα φυσικά δημόσιας υγείας. Eξ ου και αντιμετωπίζουμε το επείγον αυτές τις ημέρες από «ενοικιαζόμενους» εργαζόμενους. Με πόσα λεφτά, πώς; Αυτό, λοιπόν, θέλουμε. Αυτές είναι οι συνθήκες γαλέρας και αυτή την ανάπτυξη ονειρεύονται όσοι ονειρεύονται αυτό. Δεν μιλούν καν για τον υγιή ιδιωτικό τομέα. Αυτός μένει απ’ έξω, είναι άλλη ιστορία. Αν θέλουμε, λοιπόν, να πούμε αλήθεια, περί αυτών θα πρέπει να μιλήσουμε. Και δεν είναι εδώ τεχνικά τα ζητήματα, αν δηλαδή η τάδε διάταξη –αυτό που είπε ο κ. Βορίδης ο οποίος είναι εξαιρετικός νομικός- είναι λίγο έτσι ή είναι λίγο αλλιώς. Εξάλλου ο κ. Βορίδης, αν θυμάμαι καλά, είναι και ο πρώτος που διέρρευσε τη διαρροή της αποφάσεως του Ελεγκτικού Συνεδρίου, γιατί υπάρχει τεχνογνωσία και σε αυτό, πάρα πολύ καλή τεχνογνωσία, για να χαρεί, λοιπόν, με τη σειρά της η Νέα Δημοκρατία και άλλοι ότι θα έμεναν απλήρωτοι άνθρωποι, οι οποίοι μαζεύουν σκουπίδια για τετρακόσια ευρώ. Γι’ αυτή την τάξη μιλάμε, γι’ αυτούς τους ανθρώπους μιλάμε και νομίζω ότι θα άξιζε τον κόπο να το κάναμε με μεγαλύτερη ευαισθησία.

Έχουν ακουστεί και άλλα πολλά αυτές τις ημέρες, επ’ ευκαιρία και των συμβασιούχων και τι τάξαμε και τι δεν τάξαμε και τι καλλιεργήσαμε. Δεν νομίζω ότι θα βρει κάποιος διατυπωμένη δήλωση που να λέω –κι όχι μόνο εγώ, αλλά και άλλοι Υπουργοί- ότι όλοι αυτοί οι άνθρωποι που εργάζονται με συμβάσεις στους δήμους στην καθαριότητα ή οπουδήποτε αλλού, την άλλη μέρα το πρωί θα μετατραπούν με αντισυνταγματικό τρόπο κατευθείαν σε εργαζόμενους με σταθερή μόνιμη εργασία. Προσωπικά, λοιπόν, κι όχι μόνο εγώ, αλλά και άλλοι εμπλεκόμενοι Υπουργοί -και οι προηγούμενοι και νυν- σε συναντήσεις και με την ΠΟΕ - ΟΤΑ και με την ΑΔΕΔΥ, αλλά και με άλλους εκπροσώπους συνδικαλιστικών φορέων που μας ζητούσαν επίμονα αυτό, δηλαδή να μετατραπούν την άλλη ημέρα το πρωί όλοι σε εργαζόμενους με σταθερή μόνιμη εργασία, είπαμε σαφώς «όχι, δεν γίνεται». Να μη λέμε πράγματα που δεν γίνονται και επίσης να μη ζητάμε πράγματα που ξέρουμε ότι δεν γίνονται γιατί είναι ενάντια στο Σύνταγμα. Το Σύνταγμα δεν αλλάζει αύριο το πρωί, ακόμη και να θέλαμε. Θέλει πέντε χρόνια για να αλλάξει το Σύνταγμα.

Επομένως τι εισηγείται ένα σοβαρό συνδικαλιστικό κίνημα; Αυτό που δεν μπορεί να γίνει ποτέ ή αυτό που σήμερα κατοχυρώνει με τον καλύτερο δυνατό τρόπο τη μη ιδιωτικοποίηση των υπηρεσιών που να έχουν σταθερή και μόνιμη εργασία από τούδε και στο εξής; Σε λίγο καιρό και στο εξής, γιατί τώρα θα πρέπει υποχρεωτικά να πάμε σε μία καινούργια σύμβαση λόγω των εκτάκτων υγειονομικών αναγκών που δημιουργήθηκαν, μέχρι να ολοκληρωθεί εν πάση περιπτώσει ο διαγωνισμός του ΑΣΕΠ, ο οποίος είναι με συνταγματικά κριτήρια, με αντικειμενικά κριτήρια μοριοδότησης. Πόσα χρόνια είναι οι συμβασιούχοι στην καθαριότητα και δεν προσελήφθη ποτέ κανείς, παρά μόνο από αυτούς τους δημάρχους που δεν ήταν του ΣΥΡΙΖΑ φυσικά, οι οποίοι έπαιρναν τους εργαζόμενους και τους πήγαιναν στα γραφεία, ενώ τους είχαν προσλάβει για την καθαριότητα και στη συνέχεια πάλι έπαιρναν συμβασιούχους στην καθαριότητα; Οι άνθρωποι που εργάστηκαν με οκτάμηνα στην καθαριότητα είναι χιλιάδες σε αυτόν τον τόπο και σήμερα είναι άνεργοι, όπως και αυτός του οποίου τελειώνει η σύμβαση των οκτώ μηνών, δεν είναι ένας εργαζόμενος τον οποίο πρέπει να τον δούμε διότι είναι σε πλεονεκτική θέση. Οκτώ μήνες είναι εργαζόμενος, την άλλη ημέρα είναι άνεργος. Επομένως, όταν λέμε το δικαίωμα των ανέργων, εννοούμε και τον οκταμηνίτη συμβασιούχο. Είναι το ίδιο.

Άρα, τι θέλουμε να κάνουμε εμείς, ποια «δικά μας παιδιά»; Ποιος τους διόρισε αυτούς; Δεν διορίστηκαν. Ποιος τους έπαιρνε με συμβάσεις; Εμείς τους παίρναμε; Εμείς δώσαμε παράταση και είπαμε πού κρίθηκε, πώς κρίθηκε, διότι είπαμε πως χρειαζόμαστε χρόνο για να αντιμετωπίσουμε οριστικά και μόνιμα με έναν στέρεο τρόπο αυτό το ζήτημα, το οποίο θα έπρεπε να απασχολεί ένα σοβαρό Κοινοβούλιο.

Δεν μπορεί η κατάσταση στη χώρα, αλλά και σοβαρές υπηρεσίες να στηρίζονται σε συμβασιούχους. Ο συμβασιούχος χρειάζεται. Πότε; Για έκτακτη ανάγκη, εποχιακή ανάγκη, βεβαίως. Δεν έχει ένας τουριστικός δήμος, όπου τον χειμώνα μένουν διακόσιοι και το καλοκαίρι χιλιάδες, τις ίδιες ανάγκες, ούτε μπορεί να τους έχει ως μόνιμο προσωπικό αυτούς που παίρνει το καλοκαίρι και τον χειμώνα. Βεβαίως και πρέπει ο δήμος να κάνει σωστό προγραμματισμό. Αυτή θα ήταν μία σοβαρή συζήτηση.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την Υπουργό Διοικητικής Ανασυγκρότησης κ. Όλγα Γεροβασίλη.

Τον λόγο έχει τώρα ο κ. Αϊβατίδης από τον Λαϊκό Σύνδεσμο - Χρυσή Αυγή για επτά λεπτά.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ πολύ, κύριε Πρόεδρε.

Είναι πανθομολογούμενο πως το συγκεκριμένο σχέδιο νόμου εισήχθη με τη διαδικασία του επείγοντος αποκλειστικά και μόνο λόγω του άρθρου 1, αφού έχει τεθεί καταληκτική ημερομηνία από πλευράς FIFA σχετικώς με την ΕΠΟ.

Το πρόβλημα, κύριε Υφυπουργέ Αθλητισμού, για το ελληνικό ποδόσφαιρο δεν είναι το πιθανό Grexit, είναι ο αφελληνισμός που έχει υποστεί, ένας αφελληνισμός ο οποίος οφείλεται σε δύο βασικά δεδομένα. Το πρώτο είναι η υπόθεση του Ζαν-Μαρκ Μποσμάν το 1995, εξαιτίας της οποίας παρεμποδίζεται η εξέλιξη των αυτόχθονων ταλέντων στην Ελλάδα και έχει αλλάξει τελείως, έχει αλλοιωθεί η φυσιογνωμία των πρωταθλημάτων της χώρας.

Το δεύτερο στοιχείο που οδηγεί σε αφελληνισμό είναι η τροπολογία του προκατόχου του Υφυπουργού κ. Βασιλειάδη, του κ. Κοντονή, ο οποίος τον Νοέμβριο του 2016 ουσιαστικά εγκαθίδρυσε και νομιμοποίησε με αυτή την τροπολογία την προσωρινή επιτροπή εξομάλυνσης της ΕΠΟ.

Η FIFA είναι ένα διεθνές σωματείο ιδιωτικού χαρακτήρα και φρονούμε ότι αυτή η προσωρινή διοίκηση, αλλά και το άρθρο 1 του παρόντος σχεδίου νόμου, παραβιάζουν αναφανδόν το Σύνταγμα και το Διεθνές Δίκαιο. Καταστρατηγείται η εθνική κυριαρχία, η οποία δεν αφορά μόνο τα σύνορα της χώρας μας, αλλά αφορά, κύριε Υφυπουργέ, την παραγωγή και την εφαρμογή δικαίου στην Ελλάδα.

Όσον αφορά στα άρθρα 2 και 11 του παρόντος σχεδίου νόμου, η Χρυσή Αυγή θα τα υπερψηφίσει, πάντα προσηλωμένη στο να είναι αρωγός στα άτομα με ειδικές ανάγκες. Θα ενθυμίσω ότι το άρθρο 2 προβλέπει τη δυνατότητα εγκαθίδρυσης αθλητικής ομοσπονδίας με πέντε μόνο αθλητικά σωματεία, όταν βεβαίως μιλάμε για αθλητές με αναπηρίες. Το δε άρθρο 11 προσβλέπει στην αναγνώριση του σωματείου «Special Olympics International Hellas» με πλήρη και ισότιμη μορφή και στην ένταξή του στη Γενική Γραμματεία Αθλητισμού.

Όσον αφορά το άρθρο 3, θα ήθελα να πω ότι είμαστε κατά της κάρτας φιλάθλου.

Σχετικώς με τα άρθρα 4, 5, 6, 7 και 8, επειδή έχουν κάποια θετικά στοιχεία, τείνουμε να ψηφίσουμε «παρών».

Για το άρθρο 9 έχουμε επιφύλαξη.

Για το άρθρο 10 έχουμε μια σοβαρή ένσταση που αφορά σε ένα σημείο του συγκεκριμένου άρθρου, το οποίο ουσιαστικά δίνει μια αναδρομικότητα, μια αναδρομική ισχύ στο συγκεκριμένο άρθρο. Αυτό αφορά την αγωνιστική περίοδο 2016-2017, η οποία βεβαίως έχει ολοκληρωθεί.

Σχετικώς με το άρθρο 12, επίσης διατηρούμε σοβαρές επιφυλάξεις για τις αποσπάσεις των Ολυμπιονικών στη Γενική Γραμματεία Αθλητισμού με διάφορες αρμοδιότητες ή σε άλλους φορείς.

Επίσης, έχουμε σοβαρότατες επιφυλάξεις για το άρθρο 13, διότι είμαστε αντίθετοι στην κατ’ απονομή ιδιοτήτων, διπλωμάτων και ως εν προκειμένω άδεια ασκήσεως επαγγέλματος προπονητού.

Στο άρθρο 14 υπάρχουν θετικά στοιχεία και θα το δούμε πιθανότατα ψηφίζοντας «παρών», όπως επίσης και το τελευταίο άρθρο του αρχικού σχεδίου νόμου, του σώματος του εν λόγω σχεδίου νόμου, το άρθρο 15 που αφορά στην αποπληρωμή αποζημιώσεων για το Ειδικό Σώμα Παρατηρητών.

Ο Υφυπουργός, ο κ. Γεώργιος Βασιλειάδης, έχει διατελέσει Γενικός Γραμματέας της Καταπολέμησης της Διαφθοράς.

Αναγνωρίζουμε σε αυτόν οπωσδήποτε –και του πιστώνεται, νομίζω, πολιτικά– ότι επιμελήθηκε για να εξασφαλίσει το ελληνικό κράτος τη λίστα Μπόργιανς.

Όσον αφορά, όμως, την παρέμβαση στην επιτροπή του Προέδρου της προσωρινής διοίκησης εξομάλυνσης της ΕΠΟ, του κ. Ιωάννη Δρόσου, θα ήθελα να πω ότι ο κ. Ιωάννης Δρόσος είναι ένας τακτικός καθηγητής Συνταγματικού Δικαίου στη Νομική Σχολή Αθηνών και έκανε τρεις βασικές παρατηρήσεις. Μίλησε για έλλειμα 13 εκατομμυρίων ευρώ και σκοτεινή διαχείριση, μια «μαύρη τρύπα» δηλαδή, όσον αφορά την ΕΠΟ και για ύποπτους αγώνες, στημένους δηλαδή, για δύο ομάδες.

Θα πρέπει, λοιπόν, κύριε Υφυπουργέ Αθλητισμού, να επιληφθείτε και να απαντήσετε στη Χρυσή Αυγή με ποιον τρόπο θα πατάξετε τα φαινόμενα αυτά, όπως επίσης με ποια μεθοδολογία θα οδηγήσετε τους υπαιτίους στην ελληνική δικαιοσύνη. Το λέω αυτό διότι σε ανάλογα ερωτήματα ή σε παρεμβάσεις υπό τη μορφή των επίκαιρων ερωτήσεων, ο προκάτοχός σας, ο κ. Χαράλαμπος-Σταύρος Κοντονής, αντί να απαντήσει σε συγκεκριμένα ερωτήματα, όπως έγινε εχθές επί παραδείγματι στην επίκαιρη ερώτηση του Ιωάννη Λαγού, αναλώθηκε λόγω ένδειας πολιτικών επιχειρημάτων και ένδειας επιχειρημάτων με έρεισμα στην κοινή λογική, σε χαρακτηρισμούς περί νεοναζί και οτιδήποτε άλλο.

Να θυμίσω ότι ο κ. Κοντονής ανήκει στην Ανανεωτική Κομμουνιστική Οικολογική Αριστερά, σε αυτή την τρομερή συνιστώσα του ΣΥΡΙΖΑ που το 1989 είχε φτάσει στο ποσοστό του 0,28%. Να θυμίσω ότι ο Ιωάννης Μπανιάς είχε αρνηθεί να αφαιρέσει το σφυροδρέπανο από το ΚΚΕ Εσωτερικού τότε, όπως επίσης και τη λέξη «Κομμουνιστικό». Κόμμα, εννοείται. Ο κ. Κοντονής ήταν μεταξύ των αρωγών στο πολιτικό έργο, αν δεν κάνω λάθος, του θανόντος Ιωάννη Μπανιά.

Θα παρακαλούσα, κύριε Υφυπουργέ, να μην στρεψοδικήσετε και να μας απαντήσετε, διότι επειδή αυτή η Αίθουσα έχει αρκετούς συναδέλφους οι οποίοι έχουν κομμουνιστική ιδεολογία, όπως είναι ο κ. Κοντονής, αλλά και άλλους που ήταν στον «Ρήγα Φερραίο» επί παραδείγματι, θα καταθέσω για τα Πρακτικά και για όσους κομμουνιστές ενδιαφέρονται μια βιβλιογραφία από το Ρούσκαγια Πράβντα, που μας λέει ότι το 1917 στο χαρτονόμισμα των χιλίων ρουβλίων απεικονίζεται η σβάστικα επί Βλαντίμιρ Ίλιτς Ουλιάνοφ, του γνωστού Λένιν δηλαδή, και το 1918 ο Στρατός των Μπολσεβίκων έδινε μετάλλια με τη σβάστικα.

Αυτό, λοιπόν, για τα Πρακτικά, για να σταματήσει επιτέλους κάποια στιγμή να χρησιμοποιείται αυτό το επιχείρημα περί νεοναζί.

(Στο σημείο αυτό ο Βουλευτής κ. Ιωάννης Αϊβατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα απαντάτε. Θα σύρεστε να απαντάτε στα ερωτήματά μας. Ούτε ο κ. Κοντονής, ούτε άλλος παλαιοκομμουνιστής νεοκαπιταλιστής ή νεοφιλελεύθερος πλέον θα απαντά στρεψοδικώντας. Θα απαντάτε επί της ουσίας.

Τέλος, στόχος της Χρυσής Αυγής είναι ο επανελληνισμός του ελληνικού ποδοσφαίρου.

Ευχαριστώ, κύριε Πρόεδρε.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον Κοινοβουλευτικό Εκπρόσωπο από το Ποτάμι, τον κ. Γρηγόρη Ψαριανό, για δώδεκα λεπτά.

**ΓΡΗΓΟΡΙΟΣ ΨΑΡΙΑΝΟΣ:** Θα μπορούσα να μιλήσω ως παλαιοκομμουνιστής, έστω και ανανεωτικός, έστω και ορκισμένος αναθεωρητής, αλλά θα προτιμήσω πλέον να μιλήσω ως εκπρόσωπος των εργολάβων. Νομίζω ότι πρέπει να συζητάμε επί πραγματικών γεγονότων και ξεκάθαρα.

Ο κ. Βορίδης μάς μίλησε πριν, εκπροσωπώντας βέβαια εργολάβους και αυτός, κάποιον συγκεκριμένο εργολάβο. Εγώ δεν έχω συγκεκριμένο όνομα εργολάβου, γιατί είχα ένα αφεντικό, έναν εργολάβο, μεγαλοεργολάβο, ο οποίος άλλαξε στρατόπεδο, έκανε κωλοτούμπα κι έχω μείνει άνεργος από αυτόν τον εργολάβο και ψάχνω να βρω έναν εργολάβο να του δώσω τα σκουπίδια. Υπάρχουν πολλοί που ενδιαφέρονται.

Για να σταματήσουμε τις ειρωνείες και να κλείνουμε το μάτι σε κάθε ανοησία που σκεφτόμαστε ή λέμε ή σκέφτεται ή λέει κάποιος, πρέπει να αποφασίσουμε σε αυτή τη χώρα τι θέλουμε. Πρέπει να αποφασίσουμε αν θέλουμε να είμαστε μια κανονική ευρωπαϊκή χώρα ή αν θέλουμε να είμαστε μια ευρωπαϊκή Σομαλία ολίγον σοβιετική. Εάν θέλουμε το δεύτερο, να σκίσουμε τα μνημόνια, να τους στείλουμε από εκεί που ήρθαν –go back κ.λπ.- να τους κοπανήσουμε στο κεφάλι τα μνημόνια, να προσλάβουμε όλους τους ανέργους στο δημόσιο –ενάμισι εκατομμύριο είναι οι άνεργοι, θα βρούμε θέσεις- και να τους προσλάβουμε όλους σε όλες τις υπηρεσίες, σε δήμους, σε περιφέρειες, σε Υπουργεία, σε οργανισμούς και να είναι όλα δημόσια και να μην έχουμε αυτή την ιστορία με τους εργολάβους και τα ιδιωτικά συμφέροντα που πίνουν το αίμα του λαού με το μπουρί της σόμπας.

Έχουμε ιδιωτικά σχολεία. Να τα κλείσουμε. Έχουμε μια δωρεάν παιδεία υπέροχη και δυστυχώς τα παιδιά μας πηγαίνουν στα φροντιστήρια. Να τα κλείσουμε τα φροντιστήρια. Είναι κάτι ιδιώτες συμφεροντολόγοι με σκοπό το κέδρος, που ξεπουλάμε τα παιδιά μας στα δίδακτρά τους ή δίνουμε τα δίδακτρά τους –ας πούμε- για να ενισχύουμε μαύρες τσέπες. Να το πάρουμε απόφαση και να πούμε τι θέλουμε.

Θα ήθελα να μιλήσω ως εκπρόσωπος των εργολάβων και θα ήθελα να κάνω ένα προσωπικό ντιμπέιτ ανάμεσα στους δύο εαυτούς μου και να μιλήσω και ως παλαιοκομμουνιστής, που έλεγαν οι κύριοι πριν, οι εκλεκτοί αυτοί συνάδελφοι. Τι ακριβώς θέλουμε να κάνουμε; Ποιο είναι το μοντέλο αυτής της χώρας;

Κύριε Σκουρλέτη, κι εσείς κι εγώ είχαμε κάποτε καφετέριες. Τις κλείσαμε γιατί δεν πήγαν καλά. Έπρεπε να τις είχαμε παραχωρήσει στο δημόσιο, να κρατικοποιηθούν και να μην τις πουλήσουμε, ούτε να τις κλείσουμε. Είχαμε δύο άτομα στην κάθε καφετέρια που δούλευαν. Έπρεπε να τις δώσουμε στο δημόσιο, να προσλάβουμε διακόσια άτομα και να αρθούν αυτές οι καφετέριες. Γιατί τις κλείσαμε; Να τις δίναμε στο δημόσιο.

Έναν γωνιακό φούρνο που έχει ένας άνθρωπος με τη γυναίκα του και το παιδί του και τον δουλεύουν, να τον κρατικοποιήσουμε, να απαγορευτεί η λειτουργία ιδιωτικών φούρνων. Είναι ντροπή να πουλούν οι ιδιώτες τα ψωμιά. Να κρατικοποιήσουμε τους φούρνους. Να προσλάβουμε σε κάθε φούρνο τριακόσια άτομα και ό,τι βρέξει ας κατεβάσει.

Θα βρούμε λεφτόδεντρα να πληρώνουμε τον λαό. Αυτό να κάνουμε. Να το κάνουμε τώρα. Να σκίσουμε τα μνημόνια. Να τους διαολοστείλουμε αυτούς τους άθλιους τοκογλύφους εκβιαστές που δανείζονται με επτά και μας δανείζουν με ένα και να κάνουμε μια κανονική λαϊκή δημοκρατία, να ησυχάσουμε. Γιατί το παλεύουμε; Λίγο φιλελεύθερο. Λίγο νεοφιλελεύθερο. Λίγο σοσιαλιστικό. Λίγο σοσιαλδημοκρατικό. Κάνουμε και λίγο τον «Ολαντρέου», που τον καταχεριάζαμε. Και επειδή «την ήπιε» ο «Ολαντρέου», μήπως κάνουμε τώρα τον Μακρόν σιγά-σιγά και να την κάνουμε λίγο «γυριστή», λίγο πιο πέρα. Πρέπει να αποφασίσουμε τι θέλουμε.

Πρώτο αγαθό είναι η δημόσια υγεία. Οι τόνοι των σκουπιδιών, που λένε «τα σκουπίδια του Σκουρλέτη», είναι ντροπή όλων μας. Δεν είναι μόνο δική σας. Πρέπει να αποφασίσουμε ότι αυτό είναι το πρώτιστο αγαθό.

Υπάρχει το νομικό πλαίσιο –και αν δεν υπάρχει, να το διευρύνουμε- οι δήμοι να διαχειριστούν οι ίδιοι τα απορρίμματα: Δημοτική Επιχείρηση Διαχείρισης Απορριμμάτων, ΔΕΔΑ. Ή να τα αναθέσουν στον ιδιώτη, που θα πλειοδοτήσει στον διαγωνισμό ή θα δώσει την καλύτερη προσφορά. Ή να το παίξουμε με αυτά τα βρωμόλογα που λέμε, τις ΣΔΙΤ. Είναι μερικοί που πετάγονται μόλις ακούν τη λέξη ΣΔΙΤ. Είναι μια δοκιμασμένη μέθοδος παγκοσμίως. Και αυτές οι μέθοδοι, που λέγαμε παλιά, είναι δοκιμασμένες, υπαρκτές και αποδίδουν. Γιατί δεν το ψάχνουμε; Ποιος έχει ιδεοληψίες;

Ο Βορίδης έχει την ιδεοληψία γιατί είναι τσάτσος εργολάβου. Ο Σκουρλέτης έχει την ιδεοληψία, γιατί είναι κομισάριος της Σοβιετίας!

Τι θα κάνουμε, δηλαδή; Πρέπει να βρούμε ένα μέσο δρόμο, αυτό το βρωμο-ΣΔΙΤ και να αφήσουμε στους δήμους το υπαρκτό θεσμοθετημένο δικαίωμα να διαχειριστούν τα απορρίμματά τους και στον διαχωρισμό και στην ανακύκλωση και στους ΧΥΤΥ και όχι ΧΥΤΑ ή χωματερές. Κλείναμε την Κερατέα δύο χρόνια με τα δίκανα και με τους κουκουλοφόρους και κόβαμε τους δρόμους για να μην γίνει ΧΥΤΥ, Χώρος Υγειονομικής Ταφής Υπολειμμάτων, που προϋποθέτει διαχωρισμό, διαχείριση σοβαρή και ανακύκλωση.

Τα σκουπίδια είναι τεράστια περιουσία και δικαίως κάποιοι εργολάβοι τα λιγουρεύονται, αλλά δεν μπορούμε να πούμε ότι θα ανανεώνουμε συμβάσεις εποχιακές χιλίων, δύο χιλιάδων, πέντε χιλιάδων, εκατό χιλιάδων. Γιατί; Επειδή θέλουμε να φτιάξουμε «πελατάκια»; Να προσλάβουμε ενάμισι εκατομμύριο ανέργους, όλους στην καθαριότητα και να είμαστε «τζάμι», να δουλεύει η χώρα και να λάμπει.

Είχαμε ένα σύστημα στο λιμάνι στον Πειραιά και ήταν κάποιοι εκεί του ΟΛΠ οι οποίοι φοράγανε κάτι μαύρα γυαλιά, μόνιμοι και ακριβοπληρωμένοι. Φοράγανε κάτι μαύρες γυαλαμπούκες και κάθονταν έτσι αραχτοί και πίναν τη φραπεδιά τους και δουλεύαν κάτι σκυλιά για ένα τάλιρο, κάτι μετανάστες και κάτι τέτοιοι. Και αυτοί με τις γυαλαμπούκες, σαν μαφιόζοι μου φαίνονταν, ήταν δικοί μας άνθρωποι. Δεν τους έβαλε ούτε η άθλια Νέα Δημοκρατία ούτε το βρωμο-ΠΑΣΟΚ ούτε το παλιο-ΚΚΕ. Όλοι μας ήμασταν. Στους συνδικαλιστικούς φορείς ήμασταν όλοι. Άλλοι ήταν της Αριστεράς, άλλοι ήταν του ΠΑΣΟΚ, άλλοι ήταν της Νέας Δημοκρατίας, άλλοι ήταν άλλων τρισάθλιων κομμάτων και συμφερόντων. Δηλαδή, έτσι δεν ήταν;

Δεν είναι ότι φταίνε αυτοί που τους προσλάβανε και αυτοί και αυτοί. Και εμείς τους προσλάβαμε. Ήμουν Βουλευτής του ΣΥΡΙΖΑ, με συνάδελφο-σύντροφο που ήταν και Υπουργός στην προηγούμενη κυβέρνηση ΣΥΡΙΖΑ-ΑΝΕΞΕΛ, στην Κυβέρνηση αυτή των άθλιων «τσιπροκαμμένων» που διαδέχτηκε τους άθλιους «σαμαροβενιζέλους». Ήταν, λοιπόν, ένας Υπουργός ο οποίος τώρα «την έχει κάνει», έχει χαιρετήσει και του βγάζω το καπέλο, γιατί είχε ένα καθαρό πρόγραμμα. Τον πουλήσατε και σηκώθηκε και έφυγε ο άνθρωπος.

Όταν μιλούσαμε για να μονιμοποιηθούν οκτακόσιοι πενήντα συμβασιούχοι στην ΕΡΤ το 2008, του έλεγα -να μην πω το όνομά του-: «Ρε σύντροφε, δεν μπορούμε να το δεχτούμε αυτό». Και μου είπε: «Εσύ με ποιους είσαι, δεν είσαι με τους εργαζόμενους;». Του είπα: «Όχι, Παναγιώτη. Είμαι με τους άνεργους». Να προσλάβουμε ενάμισι εκατομμύριο άνεργους.

Οι συμβασιούχοι, οι οκταμηνίτες, οι εννιαμηνίτες, οι διχρονίτες με τις παρατάσεις, κάπως τακτοποιούνται, κάπως τη βολεύουν. Οι άλλοι δεν έχουν πού την κεφαλή κλίναι. Είναι στον δρόμο, στον αέρα, δεν τους υπολογίζει κανένας. Δεν έχουν ΓΣΕΕ, δεν έχουν ΑΔΕΔΥ, δεν έχουν ΠΟΕ - ΟΤΑ, δεν έχουν ΓΕΝΟΠ - ΔΕΗ. Δεν έχουν τίποτα, κανέναν συνδικαλιστικό φορέα. Είναι άνεργοι και δεν έχουν στον ήλιο μοίρα. Αυτούς πρέπει πρώτα να κοιτάζουμε στα μάτια και να λέμε αλήθειες.

Για τη διαχείριση των απορριμμάτων υπάρχει η λύση και η λύση είναι να αναλάβουν οι δήμοι τη διευθέτηση του ζητήματος με ίδια έσοδα, με τη βοήθεια ενδεχομένως από το κράτος, με πρόσθετη χρηματοδότηση που οι ίδιοι θα αναζητήσουν, αλλά τη λύση την έχουν. Με ιδιώτη; Με ιδιώτη. Με δημοτική επιχείρηση; Με δημοτική επιχείρηση. Αλλά να είναι ανθούσα, να μην προσλάβουμε όλο το συγγενολόι μας και να πέσει έξω.

Έλεγα σε αυτόν τον σύντροφο ότι εάν κάνουμε στην ΕΡΤ τότε αυτά που κάναμε παλιότερα στην «ΟΛΥΜΠΙΑΚΗ», θα πέσει έξω η ΕΡΤ και θα διαλυθεί και έπεσε έξω και διαλύθηκε και το ξέρουμε όλοι. Και τώρα πληρώνουμε μια ΕΡΤ, η οποία δεν ξέρουμε τι ακριβώς κάνει, τι ακριβώς παίζει, τι ακριβώς δείχνει.

Δεν έχω τίποτα με τη δημόσια ραδιοτηλεόραση, γιατί έχω δουλέψει εκεί και ξέρω πολύ καλά ότι υπάρχουν εβδομήντα κηπουροί και κήπος δεν υπάρχει. Ξέρω πολύ καλά ότι υπάρχουν εκατόν είκοσι ηχολήπτες βάρδιας, αλλά όταν θες να κάνεις μια ηχογράφηση, δεν έχει ηχολήπτη, γιατί λείπουν εκείνη την ώρα οι άνθρωποι.

Αυτά τα πράγματα να τα πούμε και να τα λέμε. Αυτό ως προς τη διαχείριση του δημόσιου και ιδιωτικού τομέα.

Ως προς το αθλητικό νομοσχέδιο, στα δυόμισι χρόνια «τσιπροκαμμένων» περιμέναμε από την αριστερή Κυβέρνηση με τις δεξιές ψεκασμένες προεκτάσεις, που τις χειροκροτούμε κιόλας με πάθος όταν μιλούνε εδώ οι συνάδελφοι συνέταιροι μας, να φέρει ένα ολοκληρωμένο νομοσχέδιο για τον επαγγελματικό αθλητισμό, για τον εξωσχολικό αθλητισμό, για τον ερασιτεχνικό αθλητισμό, για τα σωματεία και όχι το κράτος και οι παράγοντες να τρέχουμε να υποδεχθούμε τους γίγαντες παγκόσμιους πρωταθλητές στο χόκεϊ επί χόρτου, όταν πάρουμε το μετάλλιο, αλλά να είμαστε παρόντες και στις προετοιμασίες και παντού. Περιμέναμε να φέρει ένα ολοκληρωμένο αθλητικό νομοσχέδιο, που να κόβει τον ομφάλιο λώρο ανάμεσα στους ολιγάρχες του ποδοσφαίρου, στους στρατούς των συνδέσμων φιλάθλων, που δεν είναι φίλαθλοι, είναι συνήθως σύνδεσμοι υποψήφιων δολοφόνων και καταστροφέων, ώστε να έχουμε συγκεκριμένα καταστατικά στους συνδέσμους, να υπάρχουν οι σύνδεσμοι με καταστατικά, με εκλογές, με δημοκρατικές διαδικασίες, όλες οι ομοσπονδίες του αθλητισμού να έχουν ένα συγκεκριμένο εκλογικό νόμο, να κάνουν εκλογές, όχι άλλες με απλή αναλογική, άλλες με πλειοψηφικό, άλλες με αυτοδιοίκητο και άλλες με αυτοαδιοίκητο.

Να τα βάλουμε όλα αυτά κάτω και να τα συζητήσουμε εδώ πέρα επί δύο- τρεις μήνες -όσο χρειάζεται- με όλους τους φορείς και να συγκροτήσουμε, να συντάξουμε ένα ολοκληρωμένο αθλητικό νομοσχέδιο και να μην κάνουμε αυτή την αποσπασματική συζήτηση σε υποπεριπτώσεις, επειδή ο Δρόσος θέλει να τακτοποιήσει την ΕΠΟ ή δεν ξέρω ποιος θέλει να κάνει τι ή έχουμε προθεσμίες ή δεν έχουμε και μας βάζουν το πιστόλι στον κρόταφο.

Έχουμε τώρα επείγον ένα νομοσχέδιο αθλητικό, που δεν είναι αθλητικό νομοσχέδιο, αλλά είναι κάτι τακτοποιήσεις. Και έλεγε ο Σεβαστάκης πριν ότι δεν μπορεί να μιλάμε για όλα. Μα, θα μιλήσουμε. Εδώ τώρα μιλάμε για τον αθλητισμό και για τα σκουπίδια.

Θα μιλήσω και για τους καλλιτεχνικούς διευθυντές, γιατί έδωσα μια τροπολογία στον Υπουργό, που την απέρριψε, γιατί έχω έναν ξάδερφο, που θέλει να διοριστεί καλλιτεχνικός διευθυντής, αλλά δεν έχει πτυχίο. Έτσι; Δεν είναι και εγνωσμένου κύρους. Είναι απλώς φίλος μου και ήθελα να τον διορίσω τον άνθρωπο και απορρίφθηκε αυτή η τροπολογία, ενώ περνούν εύκολα άλλες τέτοιες τροπολογίες φωτογραφικών τοποθετήσεων.

Να είμαστε ειλικρινείς και να μην κάνουμε μαϊμουδιές δείχνοντας τους προηγούμενους απατεώνες, ενώ εμείς είμαστε και καινούργιοι και καλύτεροι απατεώνες από τους προηγούμενους.

(Χειροκροτήματα από την πτέρυγα του ποταμιού)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον κ. Γιώργο Ακριώτη, Βουλευτή του ΣΥΡΙΖΑ.

Έχετε τον λόγο, κύριε συνάδελφε, για επτά λεπτά.

**ΓΕΩΡΓΙΟΣ ΑΚΡΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τροπολογία, την οποία έφερε ο Υπουργός Εσωτερικών επισκίασε το νομοσχέδιο, το οποίο συζητούσαμε σήμερα. Δικαίως το επισκίασε, βέβαια, γιατί ήταν το επίκαιρο, το επείγον, αυτό το οποίο επέβαλε να δοθεί λύση σε αυτό το σοβαρό πρόβλημα που αντιμετωπίζουν οι εργαζόμενοι, αντιμετωπίζει, όμως, και η κοινωνία, το πρόβλημα των σκουπιδιών τα οποία πρέπει να περισυλλεγούν.

Ζούμε αυτές τις μέρες, με την ευκαιρία της συζήτησης του νομοσχεδίου, ένα άλλο επεισόδιο πολιτικής υποκρισίας από την Αξιωματική Αντιπολίτευση, αλλά και από άλλα κόμματα. Μιλάω για το ζήτημα του επείγοντος. Θεωρώ ότι επαρκώς απάντησε ο Υπουργός γιατί είναι επείγον αυτό το νομοσχέδιο και οι ρυθμίσεις τις οποίες φέρνει.

Τι συνέβη; Στην πρώτη συνεδρίαση τονίστηκε η ανάγκη να υπάρξει ενδελεχής ακρόαση των φορέων και η αξία της διαβούλευσης.

Τι είδαμε στην πορεία; Όταν ήρθαν οι φορείς, ψάχναμε την Αντιπολίτευση. Μόνο διά του νομίμου εκπροσώπου ήταν στην ακρόαση των φορέων. Δεν άκουσαν τους φορείς που τοποθετήθηκαν και είπαν θετικά για όλα τα ζητήματα που τους αφορούσαν.

Τι φέρνετε εδώ τώρα; Δεν σας αφορά η ουσία, δεν σας αφορούν τα ζητήματα που ρυθμίζει το νομοσχέδιο. Σας αφορούν τυμπανοκρουσίες, επικοινωνιακές κορώνες και τα φώτα της δημοσιότητας, ούτως ώστε να εξυπηρετήσετε την επικοινωνιακή σας τακτική.

Κυρίες και κύριοι συνάδελφοι, με την επιπόλαια στάση σας αδικείτε τα σοβαρά ζητήματα που συζητούνται σε αυτό το νομοσχέδιο. Ποιος θα μπορέσει στα σοβαρά να διαφωνήσει με την ανάγκη εξυγίανσης του αθλητισμού;

Άκουσα την εισηγήτρια της Νέας Δημοκρατίας, η οποία έκανε κριτική για τα επεισόδια στον τελικό του κυπέλλου. Θα πρέπει να σας θυμίσω ότι οι τέσσερις πρώτες ομάδες του πρωταθλήματος βρίσκονται σε τιμωρία. Να θυμίσω, επίσης, ότι παλιότερα, όταν αυτοί ήταν στα πράγματα, είχαν γίνει τραγικά πράγματα στον αθλητισμό και στο ποδόσφαιρο, χωρίς κανένας να ευθύνεται και να τιμωρείται γι’ αυτές τις ιστορίες.

Ποιος μπορεί στα σοβαρά να διαφωνήσει με την ανάγκη να διασφαλίσουμε ένα καθεστώς νομιμότητας, διαφάνειας, ένα καθεστώς διοίκησης και λογοδοσίας στον αντίποδα της εκνομίας που επί χρόνια ολόκληρα ταλανίζει το ελληνικό ποδόσφαιρο;

Ποιος μπορεί στα σοβαρά να διαφωνήσει με την ανάγκη να δοθεί η δυνατότητα συγκρότησης και λειτουργίας Γενικής Συνέλευσης της ΕΠΟ, ώστε να ψηφιστούν οι απαιτούμενες καταστατικές τροποποιήσεις και να ανοίξει ο δρόμος για τις εκλογές;

Ποιος μπορεί στα σοβαρά να διαφωνήσει με την ανάγκη να υπάρχει έγκαιρη εναρμόνιση με τις ευρωπαϊκές αρχές και να μην αντιμετωπιστεί το πρόβλημα με τη συμμετοχή των ελληνικών ομάδων στα κύπελλα Ευρώπης;

Ποιος μπορεί στα σοβαρά να διαφωνήσει με την ανάγκη νααπλουστεύσουμε τις διαδικασίες αδειοδότησης των αθλητικών εγκαταστάσεων;

Εδώ θέλω να διαπιστώσω το γεγονός ότι η ΚΕΔΕ και η ΕΝΠΕ έλειπαν από τη διαδικασία ακρόασης των φορέων. Ας μας προβληματίσει αυτό.

Ποιος μπορεί στα σοβαρά να διαφωνήσει με την ανάγκη αναγνώρισης Αθλητικής Ομοσπονδίας Νεφροπαθών και Μεταμοσχευμένων; Είναι μία διάταξη ζωτικής σημασίας για την κοινωνική τους επανένταξη.

Ποιος μπορεί στα σοβαρά να διαφωνήσει με την ανάγκη, μέχρι τη λειτουργία των σχολών προπονητών, να δοθεί τιμής ένεκεν η άδεια αυτή στους επαγγελματίες προπονητές ανθρώπων που κατέλαβαν από την πρώτη έως την τρίτη θέση στους Ολυμπιακούς ή Παραολυμπιακούς Αγώνες;

Υπάρχουν και κάποιες τροπολογίες, για τις οποίες ήθελα να πω κάποια πράγματα. Η μία τροπολογία είναι του Υπουργείου Ανάπτυξης, με την οποία ρυθμίζονται δυσλειτουργίες στην αξιολόγηση των επενδυτικών σχεδίων και η επιτάχυνση της υλοποίησης του νόμου, η μείωση της γραφειοκρατίας και η επιτάχυνση της διαδικασίας καταβολής των σχετικών ενισχύσεων που προβλέπει ο νόμος. Επίσης, παρατείνεται η υλοποίηση των επενδυτικών σχεδίων των παλαιότερων αναπτυξιακών νόμων. Σε αυτά, ποιος άραγε θα μπορούσε να διαφωνήσει;

Η άλλη τροπολογία του Υπουργείου Εμπορικής Ναυτιλίας αφορά τη στελέχωση της Δημόσιας Αρχής Λιμένων, που ιδρύθηκε και που έχει να διαδραματίσει έναν σοβαρό ρόλο, την παρακολούθηση της εφαρμογής της εργασιακής νομοθεσίας και της διά βίου εκπαίδευσης των εργαζομένων στη λιμενική ζώνη.

Κύριοι συνάδελφοι, θεωρούμε ότι αυτά τα ζητήματα, τα οποία συζητήθηκαν σε αυτό το νομοσχέδιο και οι τροπολογίες, οι οποίες έχουν κατατεθεί για ψήφιση, είναι σοβαρά ζητήματα τα οποία θα πρέπει να αντιμετωπίσουμε ως Κοινοβούλιο.

Όσον αφορά τη διαδικασία και τη λειτουργία της Αντιπολίτευσης, νομίζουμε ότι μετά το κλείσιμο της δεύτερης αξιολόγησης η χώρα γυρίζει σελίδα, πέρασε και αυτόν τον κάβο, θα υπάρξουν καλύτερες εξελίξεις για την οικονομία και για τη χώρα μας, χωρίς να παραβλέπουμε ότι θα υπάρξουν και κίνδυνοι και ταλαιπωρίες.

Ματαιοπονείτε, συνάδελφοι της Αντιπολίτευσης και ιδιαίτερα της Νέας Δημοκρατίας, εάν συνεχίζετε να επενδύετε στα σενάρια καταστροφής. Η χώρα μπαίνει σε τροχιά κανονικότητας. Καιρός να συνειδητοποιήσετε ότι οι εξελίξεις σάς προσπερνούν και εσείς επιμένετε να δίνετε μάχες οπισθοφυλακής.

Όσο περνάει ο καιρός τόσο θα χάσκει το κενό στρατηγικής, στο οποίο έχετε περιπέσει. Όσο θα βελτιώνεται το οικονομικό κλίμα και θα αλλάζει αργά, αλλά σταθερά η ψυχολογία του κόσμου, τόσο εσείς θα απομένετε γυμνοί από επιχειρήματα, τόσο πιο παράταιρα και φάλτσα θα ηχεί ο αντιπολιτευτικός σας σκοπός, τόσο πιο φαιδρό, αλλά και λυπηρό θα είναι το θέαμα και το ακρόαμα που θα παρουσιάζετε.

Ξεμείνατε από πυρομαχικά, κύριοι, αλλά τα κανόνια σας βαράνε ακόμα! Εσείς, οι τάχα μου λάτρες της αριστείας, μένετε στάσιμοι και μετεξεταστέοι!

Εμείς προχωράμε, λύνουμε προβλήματα, ανοίγουμε προοπτικές!

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ακριώτη, Βουλευτή του ΣΥΡΙΖΑ.

Τον λόγο έχει η κ. Παναγιώτη Δριτσέλη, Βουλευτής του ΣΥΡΙΖΑ, για επτά λεπτά.

**ΠΑΝΑΓΙΩΤΑ ΔΡΙΤΣΕΛΗ:** Κυρίες και κύριοι Βουλευτές, πόσο κουραστικό, αλήθεια, έχει καταντήσει κάθε φορά που συζητάμε αθλητικό νομοσχέδιο να ακούμε -κυρίως από την Αξιωματική Αντιπολίτευση- την καραμέλα για το πόσο άτσαλα νομοθετούμε, για το ότι διεκπεραιώνουμε πράγματα και για το γιατί δεν φέρνουμε αυτόν τον περιβόητο αθλητικό νόμο.

Θέλω να πω ότι είναι αλήθεια και πρέπει να αναλογιστούμε –τι;- πόσες νομοθετικές πρωτοβουλίες έχει πάρει αυτή η Κυβέρνηση για τα αθλητικά δρώμενα της χώρας από το 2015 μέχρι και τώρα -με όποιον τρόπο θέλετε εσείς να τον βαφτίσετε- και πόσες είδαμε τα προηγούμενα χρόνια και δη την περίοδο από το 2012 μέχρι και το 2015.

Κυρίες και κύριοι συνάδελφοι, εγώ συμφωνώ ως ένα βαθμό ότι αυτό το νομοσχέδιο επιλύει σημαντικές εκκρεμότητες και ότι δεν είναι η τεράστια τομή που θέλουμε στα αθλητικά. Ωστόσο και κάθε εβδομάδα να νομοθετούσαμε, όλα αυτά τα κενά των προηγούμενων ετών που πρέπει η πολιτική ηγεσία του Υπουργείου Πολιτισμού και Αθλητισμού να καλύψει δεν επρόκειτο να καλυφθούν από τη μια στιγμή στην άλλη, ούτε σε ένα, αλλά ούτε και σε δυο χρόνια. Και αυτό θα πρέπει να το καταλάβουμε.

Κανείς πάλι δεν μπορεί να πει ότι αυτό το νομοσχέδιο είναι έξω από τη λογική που υπάρχει στην Κυβέρνηση για εξυγίανση σε κάθε επίπεδο και φυσικά και στον αθλητισμό. Είναι ένα σχέδιο νόμου -ένας νόμος σε λίγο- που εγγράφεται σε αυτή τη διαρκή και συντονισμένη προσπάθεια που κάνουμε, προκειμένου να αναβαθμίσουμε τον αθλητισμό –και τον ερασιτεχνικό και τον επαγγελματικό- η οποία έχει ξεκινήσει από το 2015 μέχρι και τώρα. Δεν είναι καθόλου έξω από αυτή τη λογική.

Οπότε σταματήστε συνεχώς να εγκαλείτε την Κυβέρνηση ότι μεθοδεύει καταστάσεις. Προφανώς εμείς ξέρουμε και νομοθετούμε με αυτόν τον τρόπο. Εσείς ούτε νομοθετούσατε, αλλά δεν ξέρουμε και πώς επιλύατε τελικά όλες αυτές τις εκκρεμότητες τις οποίες έχετε αφήσει πίσω.

Αυτό το νομοσχέδιο κάνει σοβαρά βήματα και για τις καταστατικές διαδικασίες της ΕΠΟ και για τα ζητήματα των αθλητών με αναπηρία και για τους προπονητές των διακριθέντων αθλητών και εισάγει και άλλες προοδευτικές διατάξεις, οι οποίες είναι πάγια αιτήματα της αθλητικής κοινότητας. Και αυτό είναι σημαντικό και είδαμε και χθες στην ακρόαση των φορέων πόσο αγκάλιασαν όλοι οι άνθρωποι αυτή την πρωτοβουλία και δεν βρέθηκε ένας να μιλήσει κατά οποιουδήποτε άρθρου.

Σε αυτό που θέλω να σταθώ –γιατί θεωρώ ότι είναι και το σημαντικότερο του νομοσχεδίου- είναι το άρθρο 4 με την κατηγοριοποίηση των αθλητικών εγκαταστάσεων. Αυτή, κατά την άποψή μου, είναι ιδιαίτερα σημαντική, κυρίως για τον αθλητισμό της περιφέρειας, διότι οι μικρές αθλητικές εγκαταστάσεις της ελληνικής επαρχίας δεν σταματούν να υπάγονται στη βαριά γραφειοκρατία του παρελθόντος και αυτή η ρύθμιση αποτελεί ένα βήμα για τη συνολική αναβάθμιση των μικρών αθλητικών εγκαταστάσεων που υπάρχουν στην επαρχία.

Βέβαια, θα πρέπει να επισημανθεί ότι το θέμα της ασφάλειας των αθλητικών εγκαταστάσεων αλλά και των αθλητών, ιδιαίτερα στον ερασιτεχνικό αθλητισμό, χρήζει και πρέπει να δώσουμε ιδιαίτερη σημασία. Κάθε εβδομάδα –είναι γεγονός αυτό- στα μικρά γήπεδα της επαρχίας διενεργούνται αγώνες ερασιτεχνικών πρωταθλημάτων, χωρίς πάντοτε και παντού να διασφαλίζονται στον απόλυτο βαθμό όλες οι απαραίτητες συνθήκες ασφαλείας για τους αθλητές αλλά και για τους θεατές. Δυστυχώς σε ορισμένες περιπτώσεις αυτά τα κενά αποδεικνύονται μοιραία για τους αθλούμενους και αυτό θα πρέπει να αλλάξει.

Είναι σαφές ότι η Γενική Γραμματεία Αθλητισμού καταβάλλει τεράστιες προσπάθειες γι’ αυτή την αναβάθμιση, στο πλαίσιο βέβαια και του Προγράμματος Δημοσίων Επενδύσεων, το οποίο συμβάλλει σημαντικά σε αυτή την κατεύθυνση και προφανώς υπάρχει και μια διαφορετική προσέγγιση σε σχέση με τα προηγούμενα χρόνια για το πώς τα χρήματα από το Πρόγραμμα Δημοσίων Επενδύσεων πηγαίνουν προς όλη την περιφέρεια. Πλέον σταματάμε τη λογική των μεγάλων φαραωνικών έργων, τα οποία ουσιαστικά φαίνεται ότι ρημάζουν και προωθούμε και χρηματοδοτούμε μικρά γήπεδα που ενισχύουν κυρίως τον μαζικό αθλητισμό.

Αυτό, όμως, δεν σημαίνει ότι θα πρέπει να εφησυχάζουμε, γιατί αυτό το κενό που πρέπει να καλυφθεί είναι τεράστιο και στο συγκεκριμένο ζήτημα. Σε σχέση με τον ερασιτεχνικό αθλητισμό σε άλλες χώρες αυτό ίσως και να μη συμβαίνει.

Σε αυτό το σημείο θέλω να πω δυο πράγματα για τον τρόπο κριτικής της Αξιωματικής Αντιπολίτευσης. Ακούσαμε τον Κοινοβουλευτικό Εκπρόσωπο της Δημοκρατικής Συμπαράταξης. Δεν καταλαβαίνω για ποιο πράγμα εγκαλεί τελικά τον κ. Βασιλειάδη, λέγοντας ότι κάνει δεκτές οκτώ βουλευτικές τροπολογίες τσουβαλιάζοντας τα πάντα, χωρίς ουσιαστικά να μιλάει για την ουσία των τροπολογιών.

Πραγματικά, αν θέλουμε να μιλήσουμε για την ουσία, θα πρέπει κάποια στιγμή όλοι εδώ να δούμε τα εξής ζητήματα. Δεν θέλει κάποιος την κάρτα υγείας του αθλητή; Δεν θέλει κάποιος να υπάρχει ρύθμιση για την κατάσταση που επικρατεί στη Λέσβο; Δεν θέλει κάποιος να υπάρχουν, τελικά, άδειες σε αθλητές και προπονητές όσον αφορά τους αγώνες;

Αυτή είναι η ουσία και ως έναν βαθμό μπορεί κάποιος να καταλαβαίνει έναν αντιπολιτευτικό οίστρο, που υπάρχει φυσικά, αλλά το να τσουβαλιάζουμε τα πάντα μέσα σε μια λογική του τύπου «κάνω μικροκομματική και μικροπολιτική κριτική και αντιπολίτευση, χωρίς να κοιτάω την ουσία των πραγμάτων» σίγουρα δεν μπορεί να βγει σε καλό.

Θέλω να πω δυο πράγματα για την κάρτα υγείας του αθλητή. Φαντάζομαι ότι όλοι καταλαβαίνουμε πως αποτελεί ένα ουσιαστικό βήμα για τη σωματική ακεραιότητα του αθλητή. Είναι μια ρύθμιση που αποτελεί πραγματική τομή για το σύνολο του αθλητισμού και του επαγγελματικού και του ερασιτεχνικού. Είναι κρίσιμη προφανώς και για τους επαγγελματίες αθλητές αλλά και για τους μαθητές και για τους ερασιτέχνες αθλητές σε ολόκληρη τη χώρα.

Δύο λόγια για το κίνημα των αθλητών με αναπηρία. Σε σχέση με τους νεφροπαθείς και τους μεταμοσχευμένους αθλητές και σε σχέση με το έργο του Σωματείου των Special Olympics, επιφέρουμε σε αυτό το σημείο πάρα πολύ σημαντικές βελτιώσεις. Προφανώς θα πρέπει πάλι να πούμε ότι αυτά γίνονται μέσα σε ένα περιοριστικό πλαίσιο, δηλαδή σε μια κατάσταση περιοριστικής δημοσιονομικής πολιτικής, που φυσικά επηρεάζει σημαντικά και τους αθλητές με αναπηρία. Όμως η δέσμευσή μας παραμένει. Ποια είναι η δέσμευσή μας; Ότι εμείς θα αναζητήσουμε και θα εξαντλήσουμε κάθε δυνατότητα και κάθε περιθώριο, ώστε συνεχώς να αλλάζει προς το καλύτερο η καθημερινότητα των αθλητών αυτών και να γίνονται πιο ευνοϊκές οι συνθήκες.

Τελειώνω, κύριε Πρόεδρε, αναφερόμενη στην τροπολογία που αφορά τους ΟΤΑ. Είναι φανερό ότι στο θέμα αυτό συγκρούονται δύο κόσμοι, δύο ιδεολογικές κοσμοθεωρίες -να το πω έτσι. Η ουσία, στην οποία κανένας δυστυχώς δεν απάντησε, είναι τελείως ταξική και ως τέτοια θα πρέπει να τη δούμε.

Έχουμε, λοιπόν, δύο κόσμους. Από τη μια έχουμε τον κόσμο της Αντιπολίτευσης με τους εργολάβους που αδημονούν να αρπάξουν αυτό το κομμάτι από την αυτοδιοίκηση, γιατί είναι αρκετά ελκυστικό και κερδοφόρο και από την άλλη έχουμε τον κόσμο του ΣΥΡΙΖΑ που δίνει μία μάχη, προκειμένου αυτή η εργασία να προστατευθεί και να παραμείνει αυτή η αρμοδιότητα στους δήμους, ως οφείλει να κάνει.

Ας θυμηθούμε, για παράδειγμα, τι συνέβαινε με την καθαριότητα στα νοσοκομεία, όταν αυτή παραδόθηκε στους ιδιώτες. Ας θυμηθούμε πώς συμπεριφέρθηκαν οι εργολάβοι στις καθαρίστριες και πόση ανακούφιση αισθάνθηκαν από την άλλη, όταν το κράτος ήρθε και έκανε απευθείας σύμβαση με αυτές τις γυναίκες. Σε αυτή, λοιπόν, την κατεύθυνση θεωρώ ότι είναι και η τροπολογία για τους ΟΤΑ.

Κυρίες και κύριοι Βουλευτές, εμείς θα συνεχίσουμε έναν αγώνα, τον οποίο έχουμε ξεκινήσει εδώ και δυόμισι περίπου χρόνια σε όλα τα επίπεδα και σε αυτόν τον αγώνα ξέρουμε ότι δεν είμαστε μόνοι. Όσο και να κραυγάζετε, όσες κορώνες και να βγάζετε, το ξέρω πάρα πολύ καλά ότι στο τέλος της τετραετίας, το 2019 δηλαδή, ο κόσμος θα έχει βγάλει τα συμπεράσματά του, τα οποία ήδη τα βγάζει, γιατί καθημερινά νομίζω ότι παρουσιάζετε το πραγματικό σας πρόσωπο και τότε ίσως να αναμετρηθούμε επί ίσοις όροις.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τη Βουλευτή του ΣΥΡΙΖΑ κ. Παναγιώτα Δριτσέλη.

Τον λόγο έχει ο κ. Ιωάννης Κεφαλογιάννης, Κοινοβουλευτικός Εκπρόσωπος της Νέας Δημοκρατίας, για δώδεκα λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Ακούγοντας και την προηγούμενη αγαπητή ομιλήτρια, δεν μπορώ να μην πω για τον τρόπο με τον οποίο γίνεται η νομοθέτηση. Δεν είχα σκοπό, αλλά δείτε: Όταν έχουμε ένα νομοσχέδιο το οποίο ρυθμίζει θέματα του αθλητισμού, που ξέραμε εκ των προτέρων και εδώ και πάρα πολύ καιρό ότι έπρεπε να ρυθμιστούν -και αναφέρομαι κυρίως στα θέματα της ΕΠΟ- και έγινε ολόκληρη συζήτηση στην επιτροπή αν είναι επείγον ή όχι, φοβούμαι ότι, δυστυχώς, ως Κυβέρνηση ΣΥΡΙΖΑ και Ανεξαρτήτων Ελλήνων έχετε κάνει την αντικανονικότητα κανόνα. Και -ξέρετε- να καταλάβω, όταν υπάρχει πίεση χρόνου να περάσουν κάποια μέτρα, είτε γιατί επίκειται ένα Eurogroup είτε γιατί επίκειται μια σύνοδος κορυφής, τότε να το φέρετε και ως επείγον και ως κατεπείγον. Όμως, να έρχεται με την έννοια του επείγοντος ένα νομοσχέδιο το οποίο σας είπα προηγουμένως ότι ξέρετε πάρα πολύ καλά εδώ και καιρό τις ρυθμίσεις, αρχίζει και μας προβληματίζει.

Έχουμε κάνει πολλές φορές έκκληση προς το Προεδρείο και στη Διάσκεψη των Προέδρων αυτό το πράγμα να σταματήσει και δυστυχώς φαίνεται ότι αυτό το κάνετε κανόνα. Ίσως αν δεν αντιδρούσε η Νέα Δημοκρατία και διά της εισηγήτριάς της, της κ. Καραμανλή, στην επιτροπή, ίσως και αυτό το νομοσχέδιο να ερχόταν πάλι με τη μέθοδο του κατεπείγοντος ή του επείγοντος, χωρίς να ακούγονται οι αρμόδιοι φορείς και να το περάσουμε στην ουσία με μια διαδικασία fast track.

Πραγματικά αναρωτιέμαι, τι φοβάται η Κυβέρνηση, τι φοβάται ο ΣΥΡΙΖΑ, τι φοβούνται οι Ανεξάρτητοι Έλληνες; Δεν θέλετε να συζητιούνται τα νομοσχέδια με την κανονική διαδικασία;

Δεν μπορείτε συνεχώς, κύριοι Υπουργοί, να επικαλείστε ζητήματα τα οποία ξέρετε εκ των προτέρων και να βαφτίζετε τα νομοσχέδια ως επείγοντα.

Πάμε και στην πρόχειρη νομοθέτηση. Κατατέθηκε μια σειρά τροπολογιών. Κάποιες σχετίζονται και κάποιες όχι. Αν δείτε, όμως, το νομοσχέδιο το πώς ήρθε -γιατί εμένα μου αρέσουν οι αριθμοί- θα δείτε ότι από τις δεκαπέντε σελίδες του νομοσχεδίου οι εννιά, δηλαδή τα τρία πέμπτα, αφορούν στην ουσία τροπολογίες. Οι έξι σελίδες αφορούν το νομοσχέδιο αθλητισμού και αν πάμε από το άρθρο 16 και επόμενα, το οποίο αφορά τις τροπολογίες, στην ουσία είναι οι εννιά σελίδες. Αυτό δεν είναι δείγμα πρόχειρης νομοθέτησης; Εννιά στις δεκαπέντε σελίδες του νομοσχεδίου αφορούν τροπολογίες, ξέχωρα από τις τροπολογίες που ήρθαν σήμερα, βουλευτικές ή υπουργικές.

Άρα γιατί παραπονείστε όταν σας λένε ότι νομοθετείτε προχείρως; Νομίζω ότι είναι κάτι το οποίο κάποια στιγμή -το λέω και για τώρα, το λέω και για το μέλλον- πρέπει να σταματήσει σε αυτή την Αίθουσα. Δεν είναι, βεβαίως, δικαιολογία ότι «ξέρετε, τα έκαναν και οι προηγούμενοι». Το έχω ακούσει πολλές φορές αυτό το επιχείρημα. Υποτίθεται ότι η δική σας η Κυβέρνηση θα ερχόταν εδώ πέρα να φέρει ένα άλλο κοινοβουλευτικό ήθος και, δυστυχώς, ακολουθείτε μεθόδους χειρότερες από αυτές του παρελθόντος. Είναι κάτι το οποίο πρέπει να μας προβληματίσει όλους.

Πολύ σύντομα θα μπω σε κάποια άρθρα του νομοσχεδίου, που αφορούν τροπολογίες. Άρθρο 17, για το οποίο είμαστε αρνητικοί.

Πραγματικά, αγαπητές κυρίες και αγαπητοί κύριοι συνάδελφοι, και να θέλει κάποιος να αγιάσει, δεν μπορεί!

Προσπαθώ να καταλάβω, κύριε Υπουργέ, τι θέλετε να κάνετε με το άρθρο 17, που αφορά τροπολογία του Υπουργείου Ανάπτυξης. Έρχεστε σήμερα με απόφαση του Υπουργείου Οικονομίας να ορίσετε τα απαιτούμενα δικαιολογητικά που χρειάζονται για τη διαδικασία και κάθε αναγκαία λεπτομέρεια για την καταβολή επιχορήγησης για τους αναπτυξιακούς νόμους του 1998, του 2004, του 2011 και του 2016.

Και άντε να καταλάβω ότι για τις επενδύσεις του 2016 αυτά χρειάζονται. Όμως, με συγχωρείτε, μιλάμε για επενδύσεις που κατά βάση έχουν ολοκληρωθεί και θα πρέπει να έχουν ελεγχθεί. Μάλιστα, κάποιες από αυτές ολοκληρώθηκαν με κάποιον τρόπο ίσως μη σύννομο με τις προϋποθέσεις των αναπτυξιακών νόμων και κάποιες από αυτές ακόμη εκκρεμούν στα δικαστήρια. Τι κάνετε με αυτό το άρθρο; Τις νομιμοποιείτε εκ των υστέρων;

Όσον αφορά το άρθρο 18, η συγκεκριμένη τροπολογία είναι απόδειξη της αδυναμίας της Κυβέρνησης να ολοκληρώσει τα ποιοτικά σχέδια των παλαιότερων αναπτυξιακών νόμων, οι οφειλές των οποίων δυστυχώς παραμένουν σε ένα δυσθεώρητο ύψος, περίπου στο ύψος των 4 δισεκατομμυρίων ευρώ. Δυστυχώς είχαμε προειδοποιήσει πολύ έγκαιρα γι’ αυτή την αρνητική εξέλιξη, τόσο το προηγούμενο διάστημα όσο και κατά τη συζήτηση και ψήφιση του πρόσφατου αναπτυξιακού νόμου.

Η θέση μας, κύριε Υπουργέ, ήταν και παραμένει αυτή της οριζόντιας παράτασης μέχρι τις 31-12-2017 και στα επενδυτικά σχέδια των παλαιότερων επενδυτικών νόμων, χωρίς να είναι απαραίτητη η προϋπόθεση της επίτευξης του 50% των επενδύσεων. Ειδάλλως, πλήθος αξιόπιστων και βιώσιμων επενδυτικών σχεδίων, που βρίσκονται σε εξέλιξη, θα ακυρωθούν. Δυστυχώς πιστεύουμε ότι η σημερινή τροπολογία επί της ουσίας δεν επιλύει το ζήτημα. Ο όρος της ολοκλήρωσης κατά 50% έως 31 Ιουλίου μοιάζει άπιαστος, δυστυχώς, λόγω της κακής κατάστασης της αγοράς.

Μετά από έναν χρόνο σχεδόν από την ψήφιση του νέου αναπτυξιακού νόμου, του ν.4399/2016, από την Κυβέρνηση ΣΥΡΙΖΑ - ΑΝΕΛ, δυστυχώς ούτε μία επένδυση δεν έχει προχωρήσει. Επιπλέον, ενώ μέχρι 20 Μαρτίου 2017 θα έπρεπε ήδη να έχει ολοκληρωθεί ο έλεγχος πληρότητας και νομιμότητας των επενδυτικών σχεδίων, παρ’ όλα αυτά η διαδικασία δεν έχει ακόμη ξεκινήσει, λόγω έλλειψης ετοιμότητας του πληροφοριακού συστήματος κρατικών ενισχύσεων. Δυστυχώς, έτσι, ένας πολύ μεγάλος αριθμός επενδυτικών προτάσεων παραμένουν ακόμη σε αναμονή και οι επιχειρήσεις βεβαίως σε αβεβαιότητα.

Αναφερόμενος τώρα στις τροπολογίες –δεν θα αναφερθώ περαιτέρω στο νομοσχέδιο, γιατί με έχει καλύψει πλήρως η εισηγήτρια της Νέας Δημοκρατίας και φαντάζομαι ότι θα τοποθετηθεί και στη δευτερολογία της- θα πω τα εξής:

Όσον αφορά την τροπολογία που ενσωματώθηκε στο νομοσχέδιο ως άρθρο 21, κυρίες και κύριοι συνάδελφοι, μιλάμε στην ουσία για ένα νομοσχέδιο μέσα στο νομοσχέδιο. Με αυτή δημιουργείτε ένα μίνι Υπουργείο. Προσέξτε, δημιουργείτε δύο Γενικές Διευθύνσεις στο Υπουργείο Ναυτιλίας και Νησιωτικής Πολιτικής, όταν ολόκληρο Υπουργείο Πολιτισμού έχει δύο Γενικές Διευθύνσεις. Δηλαδή, δημιουργείτε ένα καινούργιο Υπουργείο, καινούργιες δομές, καινούργια γραφειοκρατία. Δεν θα πω εγώ για τις προσλήψεις που μπορούν να γίνουν ή να μη γίνουν, αλλά αντιλαμβάνεστε ότι αντί να προχωράμε μπροστά και να ξεπερνάμε αυτά τα εμπόδια, κάτι που είναι απαραίτητο για να πάει μπροστά η οικονομία, εσείς δημιουργείτε καινούργια γραφειοκρατία.

Όσον αφορά τη με αριθμό 1077/15 τροπολογία, την οποία έκανε δεκτή ο Υπουργός, εμείς θα είμαστε αρνητικοί, όπως και στη με αριθμό 1078/16 τροπολογία. Το ίδιο ισχύει και για τη με αριθμό 1080/18 τροπολογία.

Θα μου επιτρέψετε μία αναφορά στη με αριθμό 1081/19 τροπολογία που αφορά την κάρτα υγείας των αθλητών. Στην ουσία της είμαστε θετικοί.

Όμως, κύριε Υπουργέ, νομίζω ότι κι εσείς θα θέλατε αυτή η συγκεκριμένη ρύθμιση να έρθει ως μέρος του κανονικού νομοσχεδίου και όχι με τροπολογία. Θα ήθελα μία τοποθέτηση επ’ αυτού στη δευτερολογία σας. Δεν μπορούμε να νομοθετούμε με αυτόν τον τρόπο. Είναι ένα πολύ σοβαρό ζήτημα. Σας είπα ότι επί της ουσίας είμαστε θετικοί. Βεβαίως, ακριβώς για τον λόγο ότι έρχεται ως τροπολογία θα δηλώσουμε «παρών»…

**ΠΕΤΡΟΣ ΚΩΝΣΤΑΝΤΙΝΕΑΣ:** Για την κάρτα υγείας λέτε;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Μάλιστα. Για την κάρτα.

**ΠΕΤΡΟΣ ΚΩΝΣΤΑΝΤΙΝΕΑΣ:** Ήταν το Υπουργείο Υγείας μέσα. Ήταν σοβαρό το ζήτημα.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ναι, αλλά θέλω να σας πω κάτι. Είναι ένα σοβαρό ζήτημα. Συμφωνούμε όλοι σ’ αυτό. Έχουμε κάθε καλή διάθεση, αλλά δεν μπορούμε να νομοθετούμε μέσω τροπολογιών.

**ΦΩΤΕΙΝΗ ΒΑΚΗ:** Κύριε συνάδελφε, ενσωματώθηκε.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Κάνω μία δημόσια έκκληση προς όλους σ’ αυτό το ζήτημα.

Όσον αφορά τη με αριθμό 1082/20 τροπολογία, είμαστε αρνητικοί ως προς το εξής: Βεβαίως και πρέπει να δίνονται άδειες προς τους αθλητές και ειδικά σε αθλητές που είναι στις εθνικές μας ομάδες ή που ετοιμάζονται για τους Ολυμπιακούς. Όμως, δεν μπορούμε να κάνουμε τον διαχωρισμό και να λέμε «άδεια με αποδοχές». Η πολιτεία έχει μεριμνήσει –και σωστά- και έχει δώσει σ’ αυτούς τους ανθρώπους κάποια προνόμια. Από εκεί και πέρα, όμως, δεν μπορούμε να δίνουμε περαιτέρω προνόμια σε σχέση με τους υπόλοιπους εργαζομένους. Να δίνονται, βεβαίως, άδειες και να υπάρχει διευκόλυνση όσον αφορά την προετοιμασία τους, αλλά όχι άδειες μετ’ αποδοχών.

Όσον αφορά την τροπολογία με γενικό αριθμό 1084 και ειδικό αριθμό 22, που αφορά τη μεταφορά μαθητών και μαθητριών και στην ουσία την επέκταση της προθεσμίας, είμαστε θετικοί.

Ερχόμαστε στην περίφημη τροπολογία του κ. Σκουρλέτη, την τροπολογία με γενικό αριθμό 1085 και ειδικό αριθμό 23. Κυρίες και κύριοι συνάδελφοι, είναι γνωστό ότι μετά τη δημοσίευση της ομόφωνης απόφασης του Ελεγκτικού Συνεδρίου η Κυβέρνηση βρέθηκε πλήρως εκτεθειμένη. Πέραν του ότι βρέθηκε πλήρως εκτεθειμένη, ήταν και πολιτικά και ηθικά υπόλογη, τόσο απέναντι βεβαίως στους εργαζομένους όσο και στους αιρετούς των ΟΤΑ.

Είναι ξεκάθαρο ότι το άρθρο 103 του Συντάγματος απαγορεύει ρητά και ξεκάθαρα –και το ξέρετε από την πρώτη στιγμή- τις παρατάσεις των συμβάσεων ορισμένου χρόνου και, δυστυχώς, η Κυβέρνηση το αγνόησε σκόπιμα. Όταν σας το λέγαμε σε αυτήν εδώ την Αίθουσα, μας λέγατε καταστροφολόγους, μας λέγατε ότι βάζαμε εμπόδια.

Δυστυχώς νομοθετήσατε πρόχειρα, πονηρά, με τη λογική «ας περάσει και το πολύ-πολύ ας βρεθεί αντισυνταγματικό», όπως και πράγματι έγινε. Και ερχόσαστε μετά από κάποιους μήνες να διορθώσετε κάτι το οποίο εσείς δημιουργήσατε. Βεβαίως, αντί να συμμορφωθεί η Κυβέρνηση στις φωνές της υπευθυνότητας και της νομιμότητας, προχωρούσε συνεχώς σε νέες νομοθετικές προτεραιότητες και διαδικασίας, παραβιάζοντας στην ουσία το Σύνταγμα, εν γνώσει της.

Δημιούργησε ψεύτικες προσδοκίες σε χιλιάδες ανθρώπους, σε χιλιάδες εργαζόμενους, οι οποίοι αυτή τη στιγμή δικαίως αισθάνονται εξαπατημένοι και απογοητευμένοι. Και το έλεγαν από τότε στην Κυβέρνηση. Εγκλώβισε βέβαια ταυτόχρονα και τους δημάρχους και τα δημοτικά συμβούλια σε μια αδικαιολόγητη αντιπαράθεση με τους εργαζόμενους και τα αρμόδια Υπουργεία.

Σας τα λέγαμε, κυρίες και κύριοι της Κυβέρνησης, ότι παίζετε με την αγωνία των εργαζομένων, χιλιάδων οικογενειών. Δημιουργήσατε ένα κλίμα αδιαφάνειας, αναξιοκρατίας και έλλειψης δικαιοσύνης στην κοινωνία και, δυστυχώς, επιδείξατε μια εγκληματική αδιαφορία και ανευθυνότητα και αδιαφορήσατε σε συνεχείς και σε στοιχειοθετημένες ενστάσεις της Νέας Δημοκρατίας.

Κύριοι Υπουργοί, η δική μας θέση είναι ξεκάθαρη. Καταθέσαμε τροπολογία επ’ αυτού και λέμε ότι πράγματι πρέπει να πληρωθούν άμεσα τα δεδουλευμένα των εργαζομένων συμβασιούχων, οι οποίοι εξαπατήθηκαν από την Κυβέρνηση. Πρέπει, όμως, να πούμε και στους εργαζομένους την αλήθεια: Δεν μπορεί να γίνει καμμία νομιμοποίηση εκτός του συνταγματικού πλαισίου.

Άκουσα προηγουμένως τον κ. Σκουρλέτη να μιλάει για απολύσεις. Προφανώς ο όρος απόλυση δεν υφίσταται όταν λήγει μια σύμβαση. Πρέπει, όμως, να γίνει μια ειλικρινής συζήτηση πώς αυτοί οι άνθρωποι θα βρουν πράγματι δουλειά, αλλά όχι με τον τρόπο που τους εξαπάτησε η Κυβέρνηση και συνεχίζει και τους εξαπατά. Αυτή η τροπολογία, δυστυχώς -σας το λέω και ως δικηγόρος- φοβούμαι ότι και αυτή θα καταπέσει.

Άκουσα προηγουμένως κάποιες ενστάσεις όσον αφορά την ιδιωτική καθαριότητα ότι δήθεν εξυπηρετούμε κάποια συμφέροντα κ.λπ..

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Μάλιστα η κ. Γεροβασίλη λέει ότι όσοι θέλουν την ιδιωτική καθαριότητα ως ΟΤΑ, στην ουσία θέλουν συνθήκες γαλέρας στους εργαζόμενους και στις ανταποδοτικές υπηρεσίες. Ο κ. Σκουρλέτης είπε ότι σχεδόν τα ΣΔΙΤ είναι πράγματα του διαβόλου! Κάπως έτσι τα χαρακτήρισε.

Εγώ θα σας καταθέσω, κυρίες και κύριοι συνάδελφοι, σήμερα ένα δημοσίευμα εν προκειμένω της εφημερίδας «ΚΑΘΗΜΕΡΙΝΗ». Λέει ότι ο Αναπληρωτής Υπουργός Περιβάλλοντος παρουσίασε την έγκριση ΣΔΙΤ ως μονόδρομο στους δημάρχους της Πελοποννήσου για τα σκουπίδια. Το καταθέτω για τα Πρακτικά.

(Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αποφασίστε, λοιπόν, μέσα στην Κυβέρνηση αν θέλετε ή δεν θέλετε τα ΣΔΙΤ. Δεν μπορεί να έρχεται ο κ. Σκουρλέτης εδώ πέρα και να μας λέει ότι «τα ΣΔΙΤ είναι πράγματα του διαβόλου και δεν τα θέλουμε» και την ίδια στιγμή ο Υφυπουργός Περιβάλλοντος να λέει «είναι μονόδρομος».

Δηλαδή, αυτή η διγλωσσία, αυτός ο τρόπος με τον οποίο προσπαθεί η Κυβέρνηση να τα έχει καλά και να κλείνει το μάτι σε κάποιους και να κλείνει τα μάτι και στους απέναντι, κάποια στιγμή πρέπει να σταματήσει! Πάρτε μια ξεκάθαρη θέση. Μία Κυβέρνηση είστε. Δεν μπορεί ο ένας Υπουργός να λέει ότι είναι καλά τα ΣΔΙΤ και ο άλλος Υπουργός να λέει ότι είναι κακά τα ΣΔΙΤ! Σταματήστε πλέον την κοροϊδία!

Ολοκληρώνω, κύριε Πρόεδρε, με τις δύο τελευταίες τροπολογίες. Πρώτον, με την 1086/24 για τις χρηματικές δωρεές υπέρ της Περιφερειακής Ενότητας Λέσβου, βεβαίως και είμαστε θετικοί. Βεβαίως και στηρίζουμε τους ανθρώπους, οι οποίοι υπέστησαν τη συγκεκριμένη θεομηνία. Όμως, πρέπει σε κάθε περίπτωση να τονίσουμε ότι θα πρέπει αυτά τα χρήματα να πάνε για αυτούς τους σκοπούς. Πρέπει να διασφαλιστεί αυτό το πράγμα και να μη δούμε, όπως έχουμε δει σε πάρα πολλές περιπτώσεις στο παρελθόν, ότι για άλλον λόγο εκταμιεύονται χρήματα και αλλού πηγαίνουν.

Σε αυτό, λοιπόν, εμείς είμαστε θετικοί. Θα ψηφίσουμε «ναι» και χαίρομαι που συμφωνεί και ο συνάδελφος από τη Λέσβο, αλλά αυτό τώρα θα πρέπει να διασφαλίσετε.

Και ολοκληρώνω με την τροπολογία 1087/25, που βεβαίως αφορά, για να ξέρετε, την πρόσληψη καλλιτεχνικών διευθυντών στα θέατρα. Δεν θα μπω στη διαδικασία εάν αυτοί οι άνθρωποι χρειάζονται πτυχίο ή δεν χρειάζονται. Προφανώς είναι και κάποιοι, οι οποίοι είναι εγνωσμένης αξίας. Αλλά προσέξτε πού είναι η βασική μας ένσταση και θα ψηφίσουμε «όχι». Διαβάζω την τελευταία φράση: «Προσλήψεις καλλιτεχνικών διευθυντών που τυχόν έλαβαν χώρα πριν την έναρξη ισχύος του παρόντος θεωρούνται νόμιμες». Κυρίες και κύριοι συνάδελφοι, νομιμοποιήσεις αυθαιρέτων είχα ακούσει, νομιμοποιήσεις καλλιτεχνικών διευθυντών πρώτη φορά σε αυτή την Αίθουσα!

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Ιωάννη Κεφαλογιάννη, Κοινοβουλευτικό Εκπρόσωπο της Νέας Δημοκρατίας.

Τον λόγο έχει η κ. Φωτεινή Βάκη, Κοινοβουλευτική Εκπρόσωπος του ΣΥΡΙΖΑ, για δώδεκα λεπτά.

**ΦΩΤΕΙΝΗ ΒΑΚΗ:** Ευχαριστώ, κύριε Πρόεδρε.

Κυρίες και κύριοι Βουλευτές, επιτρέψτε μου και εμένα δύο λόγια κατ’ αρχάς, για ένα σημαντικό νομοσχέδιο, το οποίο δυστυχώς το αδίκησαν τα επείγοντα και φλέγοντα της καθημερινότητας, στα οποία θα αναφερθώ και εγώ έτσι εν συνεχεία και επιτρέψτε μου δυο λόγια, όσον αφορά το πνεύμα του νομοσχεδίου, που νομίζω ούτως ή άλλως ότι έχει αναλυθεί ενδελεχώς και από τον κύριο Υπουργό και από τους εισηγητές βεβαίως, των κομμάτων.

Το παρόν σχέδιο νόμου απαρτίζεται από άρθρα που έχουν πολλαπλή στόχευση, αφ’ ενός να θωρακίσουν θεσμικά την εύρυθμη λειτουργία και διοίκηση της ΕΠΟ, με σεβασμό στον αυτοδιοίκητο ρόλο της, που δυστυχώς πλείστες όσες φορές στο παρελθόν έγινε το φύλλο συκής του κακοδιοίκητου, αφ’ ετέρου στόχευση του νομοσχεδίου είναι να άρει αποκλεισμούς και να κατοχυρώσει εν τοις πράγμασι την ισοτιμία συμπολιτών μας, που μέχρι πρότινος, στην αθλητική και όχι μόνο επικράτεια, αντιμετωπίζονταν ως παιδιά ενός κατώτερου θεού.

Επιπλέον, αποπειράται να συνεχίσει και να ολοκληρώσει μία προσπάθεια που ξεκίνησε η Κυβέρνηση από το 2015 να καταπολεμήσει τη μεγάλη μάστιγα και μία προσπάθεια που ευελπιστούμε να τύχει συναίνεσης και από τη Μείζονα και από την Ελάσσονα Αντιπολίτευση: τη βία στα γήπεδα. Τι να κάνουμε; Στα γήπεδα η Ελλάδα αναστενάζει. Και στα γήπεδα αίρεται ο νόμος, το δίκαιο και εξισώνεται με το δίκαιο της «παράγκας», που επωάζει το αυγό του φιδιού και εκκολάπτονται τα τέρατα της βίας και του φασισμού, που συμπυκνώνει και «εγκολπώνει» το μαύρο χρήμα, παραοικονομία, δίκτυα εκβιασμών και εξαπάτησης. Άρθρα και διατάξεις, συνεπώς, που αποσκοπούν -και με λάθη και με αστοχίες, δεν υπάρχουν τέλεια νομοθετήματα- να εξαλείψουν τη βία, ας γίνονται αντικείμενα ευρείας διαβούλευσης με διάθεση συναινετική και καλόπιστη. Και ας γίνουν και κάποια εξ αυτών και εφαλτήρια υπέρβασης μικροπολιτικής εκμετάλλευσης και σκοπιμοτήτων.

Κυρίες και κύριοι Βουλευτές, στην αρχαία Ελλάδα όταν οι Ολυμπιονίκες έμπαιναν στην πόλη, γκρεμιζόταν λέει ένα κομμάτι από τα τείχη, αφού πόλη που γέννησε Ολυμπιονίκη δεν είχε ανάγκη από τείχη. Η σύγχρονη Ελλάδα γέννησε και αυτή τους Ολυμπιονίκες της. Ας τους προσφέρουμε, λοιπόν, τη δυνατότητα να αξιοποιηθούν, όσο μπορούν, στη Γενική Γραμματεία Αθλητισμού, κάτι που προβλέπει το νομοσχέδιο και κυρίως σε προγράμματα που προάγουν, προβάλλουν, μεταλαμπαδεύουν τα Ολυμπιακά Ιδεώδη, τις Ολυμπιακές αξίες, τον Ολυμπισμό.

Υπάρχουν όμως και κάποιοι αφανείς ήρωες πίσω από όσους η πόλη υποδέχεται με επευφημίες και πανηγυρισμούς, όσους δεν θα φωτίσουν οι προβολείς της δόξας, μολονότι της έστρωσαν τον δρόμο, όσους υπήρξαν οι αφανείς συντελεστές της, μολονότι αυτή δεν τους καταδέχθηκε και αναφέρομαι βεβαίως στους προπονητές των αθλητών που κατέκτησαν μετάλλια στους Ολυμπιακούς Αγώνες ή τους Παραολυμπιακούς Αγώνες και δεν διαθέτουν την άδεια άσκησης επαγγέλματος προπονητή. Η πολιτεία, λοιπόν, με το άρθρο 13 του παρόντος νομοσχεδίου αναγνωρίζει την προσφορά τους.

Κι αν η αρχαία πόλις γκρέμιζε τα τείχη για να υποδεχθεί τον δαφνοστεφή Ολυμπιονίκη της, η σύγχρονη πολιτεία, που θέλει να αποκαλείται κι αυτή δημοκρατική και ευτεταγμένη, ας γκρεμίσει κάποια άλλα τείχη για κάποιους ήρωες που περπατούν στα σκοτεινά και αντιμετωπίζονταν, δυστυχώς, ως πολίτες δεύτερης κατηγορίας, τους ανθρώπους με αναπηρία, τους νεφροπαθείς και μεταμοσχευμένους, για τους οποίους με τον παρόν νομοσχέδιο προβλέπεται η χορήγηση αθλητικής αναγνώρισης στην Αθλητική Ομοσπονδία.

Και σε αυτό το πλαίσιο εξομοιώνεται και το μη κερδοσκοπικό κοινωφελές Σωματείο με την επωνυμία Special Olympics International Hellas, μέλος της παγκόσμιας ομοσπονδίας Special Olympics International, με τα αναγνωρισμένα από τη Γενική Γραμματεία Αθλητισμού αθλητικά σωματεία. Είναι, λοιπόν, πολύ σημαντικές αυτές οι διατάξεις.

Κυρίες και κύριοι συνάδελφοι, δεν σκόπευα, είναι αλήθεια, να αναφερθώ στην επικαιρότητα, αλλά ο παροξυσμός της Αντιπολίτευσης από τη μία, ελλείψει στρατηγικής, οράματος και σχεδίου, τώρα που τελείωσε η αξιολόγηση και θυμίζει παραφράζοντας τον ποιητή «Και τώρα τι θα απογίνομεν χωρίς εκκρεμή αξιολόγηση. Ήταν κι αυτή μια κάποια λύσις», με υποχρεώνει να θίξω κάποια φλέγοντα θέματα, που, αν μη τι άλλο, είναι και φλέγοντα θέματα για την κοινωνία.

Δυσοσμία, λοιπόν, από τα σκουπίδια. Ναι, είναι μεγάλη η δυσοσμία από τα σκουπίδια και αφόρητη και μας αφορά όλους. Εντονότερη, όμως, δυσοσμία αναδίδουν όχι τα σκουπίδια, αλλά μια μεγάλη και αμαρτωλή ιστορία που τα περιβάλλει. Ας κάνουμε, λοιπόν, μια σύντομη ανασκόπηση.

Για δεκαετίες τώρα στην τοπική αυτοδιοίκηση χιλιάδες εργαζόμενοι δούλευαν με συμβάσεις ορισμένου χρόνου, η ανανέωση των οποίων ήταν το προϊόν μιας άρρητης, ενίοτε και ρητής και ανίερης συναλλαγής, μιας υπόσχεσης μονιμοποίησης, για να χειραφετηθούν από τον ζυγό της ομηρίας, με αντάλλαγμα μια ψήφο που θα διευκόλυνε την άνοδο κάποιων στον θώκο της εξουσίας.

Το 2001 ήρθε, λοιπόν, η συνταγματική Αναθεώρηση που απαγόρευε τη μετατροπή των συμβάσεων ορισμένου χρόνου σε αορίστου. Οι δεκάδες χιλιάδες συμβασιούχοι, όμως, εξακολουθούσαν να υπάρχουν. Η ανάγκη προσωπικού στον νευραλγικό τομέα της καθαριότητας εξακολουθούσε να υπάρχει και μαζί με αυτές, εξακολουθούσε να υπάρχει και η ελπίδα αυτών των ανθρώπων για σταθερή εργασία.

Στη θέση της συνταγματικής, λοιπόν, απαγόρευσης της μετατροπής των συμβάσεων μπήκε μια ακόμα αθετημένη υπόσχεση. Η μοριοδότηση αυτών των εργαζόμενων όταν και όποτε θα γινόταν διαγωνισμός μέσω ΑΣΕΠ. Και ύστερα ήρθε η κρίση και τα μνημόνια και η μοριοδότηση έμοιαζε ευσεβής πόθος που χάιδευε ενίοτε αυτιά, ενώ άνοιγε μια άλλη κερκόπορτα, της αμαχητί παράδοσης της καθαριότητας στους ιδιώτες.

Κυρίες και κύριοι Βουλευτές, οι πολιτικές σας πολλών δεκαετιών, που αντιμετώπιζαν τους ανθρώπους που μαζεύουν τα σκουπίδια σαν σκουπίδια, οι πολιτικές σας που έριξαν στα σκουπίδια το ιερό δικαίωμα μιας αξιοπρεπούς και σταθερής εργασίας είναι που γέμιζαν και γεμίζουν τους δρόμους σκουπίδια. Και είναι πρόδηλο τι εξυπηρετούσε αυτή η πολιτική, εκτός από τον ρόλο που της επιφυλάσσατε, του εργαλείου ψηφοθηρίας της προηγούμενες δεκαετίες. Την εκχώρηση των σύγχρονων ομήρων της καθαριότητας στα σκλαβοπάζαρα των εργολαβικών εταιρειών και του ιδιωτικού συμφέροντος, την ομηρία τους στις εργασιακές σχέσεις γαλέρας και στη μισή ζωή της ημιαπασχόλησης. Άλλωστε, εξ όσων θυμάμαι, αντισταθήκατε σθεναρά στην τροπολογία τον Σεπτέμβριο του 2016, με την οποία καταργήσαμε το καθεστώς των εργολαβικών εταιρειών στη δημόσια διοίκηση και το κράτος.

Η ανάθεση, όμως, της καθαριότητας των δήμων σε εργολαβικές εταιρείες δεν είναι μόνο μια στυγνά αντεργατική και ταξική πολιτική, αλλά και προδήλως αντισυνταγματική. Διότι η καθαριότητα συνιστά κύριο και όχι συμπληρωματικό έργο της αυτοδιοίκησης, για το οποίο άλλωστε απολαμβάνει και ανταποδοτικά τέλη.

Η νομοθετική ρύθμιση που κατέθεσε το Υπουργείο συνιστά λύση και διέξοδο, υιοθετώντας μεταξύ άλλων και το σκεπτικό του Ελεγκτικού Συνεδρίου που αναφέρεται σε πάγιες και διαρκείς ανάγκες.

Δημιουργούνται νέες συμβάσεις εργασίας για όσους εργάστηκαν μέχρι τις 7-6-2017 επί τη βάσει επειγουσών και έκτακτων αναγκών. Προκηρύσσει άμεσα με βάση τις ανάγκες των δήμων μέσω ΑΣΕΠ διαδικασία πρόσληψης τακτικού προσωπικού των δήμων, ήτοι θέσεις μόνιμης και πλήρους απασχόλησης. Και οι παρατασιούχοι, αυτή η ιδιότυπη κατηγορία που προστέθηκε στο οργουελικό ιδίωμα των εργασιακών σχέσεων των τελευταίων δεκαετιών, μαζί με τους απασχολήσιμος, ευέλικτους, ημιαπασχολήσιμους, ημιαπασχολημένους και εν τέλει αναλώσιμους, θα έχουν και αυτοί μια ειδική μοριοδότηση προϋπηρεσίας.

Γιατί για εμάς δεν είναι σκουπίδια οι άνθρωποι που μαζεύουν τα σκουπίδια. Ο αγώνας και η αγωνία τους μας αφορά όλους. Και ο αγώνας όμως της Κυβέρνησης, η μάχη της δεν στρέφεται κατά των εργαζόμενων. Είναι ένας αγώνας αποδόμησης ενός πελατειακού κράτους που υποσχόταν τα πάντα, χωρίς να δίνει τίποτα, που μετέφραζε ανθρώπινες ζωές για δεκαετίες σε ψήφους και αντιμετώπιζε τους εργαζόμενους ως θυσιαστέους σε εργολαβικά συμφέροντα. Είναι, εάν θέλετε, εν τέλει ένας αγώνας προάσπισης μέχρι τελευταίας ρανίδας, μια έννοια που τραυματίστηκε όσο καμμία άλλη, του δημοσίου συμφέροντος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε πάρα πολύ τη Φωτεινή Βάκη για την ομιλία της και για το λογοτεχνικό της ύφος.

Καλώ στο Βήμα τον κ. Χατζησάββα Χρήστο, Κοινοβουλευτικό Εκπρόσωπο της Χρυσής Αυγής, για να πάρει τον λόγο για δώδεκα λεπτά.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ, κύριε Πρόεδρε.

Ωραία, εντοπίστηκε για άλλη μια φορά το αυγό του φιδιού, οι Έλληνες εθνικιστές πατριώτες που φταίνε για όλα. Δυστυχώς δεν εντοπίστηκε το αυγό το οποίο εξέθρεψε αυτούς οι οποίοι ως αντιμνημονιακοί κατέλαβαν την εξουσία και τώρα είναι η χειρότερη μνημονιακή Κυβέρνηση. Υπογράψατε μνημόνια, φέρατε μέτρα, φέρνετε συνεχώς μέτρα.

Το επείγον για το σημερινό νομοσχέδιο δεν το βλέπω πάλι πουθενά. Κάποιες εντολές είναι της UEFA και της FIFA. Σας βολεύουν εσάς λόγω των εκλογών της ΕΠΟ και θα τις εφαρμόσετε όταν υπάρχουν άλλα επείγοντα θέματα, όπως είναι η οικονομική κρίση, που δεν έχει μείνει τίποτα όρθιο, όπως είναι οι θέσεις εργασίας που δεν μπορεί να βρει κανένας Έλληνες πλέον και αναγκάζεται να φεύγει στο εξωτερικό. Είναι οι μισθοί οι οποίοι έχουν μειωθεί τόσο πολύ, που πλέον ακόμα και να δουλεύεις, ακόμα και να αμείβεσαι δεν μπορείς να επιβιώσεις. Υπάρχουν και οι συντάξεις που κατέληξαν να είναι ίσως και το μοναδικό έσοδο για μια οικογένεια για να μπορεί να συντηρηθεί.

Υπάρχει επείγον και στο να βρεθεί τρόπος να επιστρέψουν οι νέοι μας, οι οποίοι έφυγαν στο εξωτερικό, όχι όπως λένε τα στελέχη του ΚΚΕ ως προδότες, αλλά ως προδομένοι και κυνηγημένοι. Είναι επείγον να βρεθεί τρόπος για την επιβίωση των Ελλήνων, των πολυτέκνων, των αγροτών, των εργατών.

Επείγουσα και έκτακτη ανάγκη προέκυψε και πριν από μερικές μέρες και θα πρέπει να βρεθεί μια λύση για το θέμα των αδειών παραγωγών αγροτικών προϊόντων που δεν μπορούν να ανανεώσουν τις άδειές τους οι συνταξιούχοι παραγωγοί και δεν έχει ψηφιστεί ο νέος νόμος για να μπορέσουν να εκδώσουν και νέες άδειες. Μένουν οι παραγωγές μέσα στα χωράφια και σε λίγες μέρες θα είναι άχρηστες.

Επείγουσες ανάγκες στον αθλητισμό υπάρχουν φυσικά, αλλά από ό,τι φαίνεται δεν σας ενδιαφέρουν. Κατ’ αρχάς θα πρέπει να δώσετε μια ευκαιρία στην ελληνική οικογένεια να μπορεί να στέλνει τα παιδιά της δωρεάν και στα δημόσια σχολεία και στον αθλητισμό. Θα πρέπει να μεριμνήσετε για τα γυμναστήρια, τα κολυμβητήρια, τα γήπεδα γενικότερα, κυρίως στην επαρχία που, είτε κλείνουν είτε υπολειτουργούν είτε δεν έχουν άδειες και λειτουργούν παράνομα. Θα πρέπει να βάλετε ένα τέλος γενικότερα σε αυτά που πρεσβεύει αυτό που λένε μοντέρνος αθλητισμός και μοντέρνο ποδόσφαιρο: κλίκες, χρήμα και ντόπα. Αυτό είναι το μοντέρνο ποδόσφαιρο.

Στα παιδιά των οικογενειών, αν δεν μπορέσουν να πληρώσουν τους προπονητές, σε πολλές περιπτώσεις καρφώνονται τα δελτία τους τόσο ψηλά, που δεν τα φτάνουν ποτέ τα παιδιά για να μπορέσουν να τα πάρουν και να παίξουν σε κάποιον αγώνα. Εθνικές ομάδες αναβολικών υπάρχουν σε Ολυμπιακούς Αγώνες, σε παγκόσμια πρωταθλήματα. Και υπάρχει σκιώδης λίστα κατάταξης των αθλητών, πέραν της καταγωγής τους και της χώρας τους, σε σχέση με το από ποια εταιρεία παίρνουν τα αναβολικά.

Ξέρουν όλοι πάρα πολύ καλά ότι σε υψηλό επίπεδο αθλητισμού ή πληρώνεις και μένεις απλά να παλεύεις με τα θηρία των αναβολικών ή παίρνεις κι εσύ αναβολικά για να συνεχίσεις. Σε δεκάδες μη εμπορικά αθλήματα οι αθλητές δεν μπορούν να βρουν χορηγούς. Προχθές μου έλεγε αθλητής της ξιφασκίας ότι δεν μπορεί να βρει ούτε έναν χορηγό να του κάνει τα εισιτήρια για να μπορεί να πηγαίνει στους αγώνες.

Το στοίχημα είναι καταστροφή για τον αθλητισμό και για το ποδόσφαιρο και όχι μόνο στην Ελλάδα. Πολλοί αθλητές και ομάδες έγιναν επαγγελματίες του τζόγου. Θα πρέπει να βάλετε τέρμα σε κάθε μορφή τζόγου, είτε είναι ιδιωτικός είτε είναι δημόσιος και ειδικότερα όσον αφορά τον αθλητισμό.

Η βία, τώρα, στα γήπεδα, αλλά και γενικότερα η οπαδική βία, δεν μπορεί να καταπολεμηθεί με φακέλωμα. Αν και σε κάποιες χώρες αυτό μπορεί να πέτυχε, θα πρέπει να εντοπίσουμε τη διαφορά. Αυτές οι χώρες είναι εθνικά ανεξάρτητες, δεν είναι σε κατάσταση κατοχής. Τα στοιχεία που συλλέγουν ελέγχονται και αξιοποιούνται από τους φορείς της χώρας. Εμείς τώρα δεν ξέρουμε πώς θα δουλέψει αυτό το φακέλωμα, το ηλεκτρονικό, αν και είναι άχρηστο ούτως ή άλλως. Στον τελικό ΑΕΚ – ΠΑΟΚ, που δημιουργήθηκε τόσο μεγάλο ζήτημα για τους αριθμούς των θέσεων, για το αν είναι ή δεν είναι αριθμημένες, τελικά ο καθένας έμπαινε από όποια πύλη έβρισκε, ο καθένας καθόταν όπου ήθελε, πήγαιναν με εισιτήρια της ΑΕΚ και έμπαιναν στην κερκίδα του ΠΑΟΚ, πήγαιναν με εισιτήρια του ΠΑΟΚ και έμπαιναν στην κερκίδα της ΑΕΚ.

Αν θέλετε να λύσετε το πρόβλημα πρέπει να πείτε κάποιες αλήθειες, οι οποίες ισχύουν, όπως το ότι μεγάλο μέρος της οπαδικής βίας εξυπηρετεί την εκάστοτε κυβέρνηση στην πόλωση της κοινωνίας. Ειδικότερα εσάς, που πιστεύετε στην πάλη των τάξεων, σας εξυπηρετεί μια χαρά. Στη Θεσσαλονίκη πριν λίγο καιρό είχαμε νεκρό έναν νεαρό οπαδό από γνωστό χώρο, μέλη του οποίου παρίσταναν οπαδούς ομάδας σε γνωστό μέρος. Έχει γίνει καμμιά σύλληψη; Έχει εντοπιστεί κανείς;

Τώρα, ως κομμουνιστές ή παλαιοκομμουνιστές -μπορείτε να είστε ό,τι θέλετε, όπως είπε και ένας συναγωνιστής- θα πρέπει για να εξυπηρετήσετε αυτή την υπόστασή σας, να σκίσετε και κανένα μνημόνιο και να σταματήσετε επιτέλους να λέτε «θεσμούς» τους διεθνείς τοκογλύφους.

Βουνό τα σκουπίδια από τη μία μεριά, βουνό οι μνημονιακές δεσμεύσεις από την άλλη! Ο Σκουρλέτης πρότεινε επέκταση της ομηρίας -ρουσφετολογική βέβαια- πολιτικής και εργασιακής ομηρίας, όπως δηλαδή έκαναν και οι προηγούμενες κυβερνήσεις. Επί πέντε χρόνια η Νέα Δημοκρατία, μετά το ΠΑΣΟΚ κ.λπ..

Με την πίεση των γεγονότων των τελευταίων ημερών συρθήκατε τώρα σε μια αλλαγή. Τα προβλήματα αυτά, όμως, είναι διαχρονικά. Σε ανάλογο πρόβλημα στον Δήμο της Αθήνας το 2011 η Χρυσή Αυγή, διά μέσου του Αρχηγού της, του Νίκου Μιχαλολιάκου, είχε δώσει κάποιες προτάσεις. Ανάλογη περίπτωση είναι και τώρα. Οι θέσεις μας εμάς δεν αλλάζουν.

Για αρχή θα πρέπει να καταλάβετε ότι δεν κληρονομήσατε μόνο προβλήματα, όπως είναι αυτό το μεγάλο πρόβλημα των σκουπιδιών. Στο μεταξύ έχετε γίνει Κυβέρνηση. Είστε δυόμισι χρόνια Κυβέρνηση και πρέπει επιτέλους να κυβερνήσετε, να δώσετε μια λύση και να μη συνεχίζεται αυτό που γινόταν με τον νόμο-λάστιχο, όπου ο καθένας το τραβούσε όπου ήθελε για να εξυπηρετήσει την κομματική του πελατεία και τον κομματικό στρατό που φτιάχνει. Θα μπορούσατε με αξιοκρατικά κριτήρια να μονιμοποιήσετε τους εργαζόμενους, οι οποίοι και θέλουν να δουλέψουν στη συγκεκριμένη εργασία, αλλά έχουν και την εργασιακή εμπειρία και μπορούν να το κάνουν μια χαρά.

Όμως, όλες οι ρυθμίσεις που διέπουν τα εργασιακά στη χώρα μας είναι μνημονιακά ελεγχόμενες και μνηνονιακά απαιτούμενες. Αν τα μνημόνια είναι παράνομα, όπως λέγατε πριν γίνετε μια μνημονιακή Κυβέρνηση, όλα τα μέτρα, οι απολύσεις, αλλά και η απαγόρευση των προσλήψεων, θα πρέπει να είναι παράνομα.

Δυστυχώς, όμως, έρχεται η πραγματικότητα και ξεπερνάει όλα τα παραπάνω και αντιμετωπίζουμε βουνά σκουπιδιών. Τις προάλλες στη Θεσσαλονίκη τα αυτοκίνητα δεν μπορούσαν να περάσουν από έναν δρόμο και έκαναν αναστροφή για να γυρίσουν πίσω και να περάσουν από αλλού. Στην Αθήνα τα προβλήματα είναι ακόμα μεγαλύτερα. Μέσα στη ζέστη ελλοχεύει ο κίνδυνος για λοιμώδεις ασθένειες. Ποιος αναλαμβάνει, άραγε, την ευθύνη για εξάπλωση των ασθενειών, για αυτή την υγειονομική βόμβα που υπάρχει αυτή τη στιγμή μέσα στις πόλεις;

Δεν θα υπάρξει, λοιπόν, λύση, όσο υπάρχουν υπηρέτες των δανειστών, όσο κυριαρχούν πολιτικάντηδες και υπηρέτες των πολιτικάντηδων και συνδικαλιστές, φυσικά, των μνημονιακών αποκομμάτων που τρίβουν τα χέρια τους και ετοιμάζουν ήδη ιδιωτικές εταιρίες και τους αβαντάρουν, φυσικά, δήμαρχοι σαν τον Μπουτάρη, που τόσο τον καίει αυτόν τον δήμαρχο, τον Μπουτάρη, να πάρουν ιδιώτες στη διαχείριση των απορριμμάτων και των ανακυκλώσιμων.

Δώστε λύση τώρα σαν Κυβέρνηση, με μονιμοποίηση των εργαζομένων στην καθαριότητα. Καθαρίστε τώρα τις πόλεις από τα σκουπίδια. Μη δίνετε πάτημα ούτε στη Νέα Δημοκρατία ούτε στους Μπουτάρηδες που ζητούν να πάει στους ιδιώτες η διαχείριση των απορριμμάτων. Δώστε σωστή και δίκαιη λύση στους Έλληνες εργαζόμενους, αν φυσικά η μνημονιακή εντολή σάς το επιτρέπει.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Ολοκληρώθηκε ο κατάλογος των ομιλητών. Προχωρούμε στις δευτερολογίες.

Τον λόγο έχει ο κ. Πέτρος Κωνσταντινέας, Βουλευτής του ΣΥΡΙΖΑ.

**ΠΕΤΡΟΣ ΚΩΝΣΤΑΝΤΙΝΕΑΣ:** Ευχαριστώ.

Κατ’ αρχάς θα ήθελα να ξεκινήσω με τις δύο αθλητικές τροπολογίες που ενσωματώνονται, όπως είπε και ο κύριος Υφυπουργός.

Η πρώτη αφορά στην άδεια προετοιμασίας, μετ’ αποδοχών, αθλητών υψηλού επιπέδου -και προπονητών- που εργάζονται σε δημόσιους φορείς με σκοπό τη συμμετοχή τους σε σημαντικά αθλητικά γεγονότα και με αντικειμενικά κριτήρια. Δεν μπορούμε να τους χρησιμοποιούμε όποτε θέλουμε και όταν τους χρειαζόμαστε για διακρίσεις, να μην υπάρχει αυτή η αποκατάσταση.

Η δεύτερη τροπολογία ήταν πάγια στις προγραμματικές δηλώσεις του αθλητικού τμήματος του ΣΥΡΙΖΑ. Καταλαβαίνω τον κ. Κεφαλογιάννη ότι μπορεί να μπήκε λίγο βιαστικά, αλλά η επεξεργασία της ολοκληρώθηκε, δεν έγινε βιαστικά και το αποτέλεσμά της είναι αυτό το οποίο ενσωματώνεται στα άρθρα.

Σχετικά με την κάρτα υγείας θα ήθελα να πω ότι αυτό μας τιμά όλους, ώστε να μη γίνονται αυτά που γινόντουσαν. Όσο για τα δελτία που υπογράφουν και έχουν κάρτα υγείας, ξέρουμε πώς έμπαιναν οι σφραγίδες των γιατρών σε αθλητικά σωματεία.

Ξεκινάω τον λόγο μου ως εξής: Εδώ ήρθαμε να προωθήσουμε τροποποιητικές διατάξεις του ν.2725/1999. Τονίζω πως δεν πρόκειται για ένα νόμο-πλαίσιο, ο οποίος επιτάσσει εντατικό δημόσιο διάλογο, το οποίο θα έρθει και αυτό. Πρόκειται για ένα μίνι νομοσχέδιο, που προσπαθεί να συνθέσει το διαλυμένο παζλ του αθλητισμού. Δυόμισι χρόνια τώρα βάζουμε τάξη σε όλο αυτό το συνονθύλευμα αναρχίας που επικρατούσε στον αθλητισμό από τις προηγούμενες κυβερνήσεις.

Με ικανοποίηση στη χθεσινή ακρόαση όλων των εμπλεκομένων φορέων δεχτήκαμε για όλα τα άρθρα, μηδενός εξαιρουμένου, τα θετικά σχόλια. Αυτό, όμως, που μας προκαλεί αλγεινή εντύπωση, είναι η τάση της Αξιωματικής Αντιπολίτευσης να μας κουνάει το δάχτυλο πάνω σε ένα υπερκομματικό ζήτημα, όπως είναι ο αθλητισμός, την ίδια στιγμή που η ίδια είχε δημιουργήσει τη μεγαλύτερη δεξαμενή ψηφοθηρίας μέσω άσκησης πολιτικής υπέρ των ημετέρων.

Τι να πρωτοθυμηθεί κανείς; Τα διπλά ΑΦΜ; Τις εταιρικές συνενώσεις; Τη διαγραφή χρεών, χωρίς καταλογισμό ευθύνης σε υπαίτιους, μέσα σε μία νύχτα; Την πλήρη απαξίωση των ερασιτεχνικών σωματείων υπέρ των ανώνυμων εταιρειών; Να θυμηθεί κανείς το σύστημα σαράντα χρόνων που ψήφιζε χαρακτηριστικές τροπολογίες εν μία νυκτί και που κατασπαταλούσε χρήματα προς όφελος φίλων και κουμπάρων;

Η κ. Καραμανλή γελάει, ίσως δεν τα θυμάται.

Να θυμηθεί κανείς τα σωματεία-φαντάσματα, που ρουφούσαν κρατικές επιχορηγήσεις και δεν είχαν πάει να βγάλουν σφραγίδα στα τυπογραφεία;

Να θυμηθούμε χρηματοδοτήσεις για στάδια, που νομίζατε ότι θα χτιζόταν το Μαρακανά και, τελικά, γινόταν ένα γηπεδάκι ομάδας, στο οποίο δεν μπορούσαν ούτε οι αθλητές να παίξουν μέσα; Δεν τα ξεχνάμε όλα αυτά. Μήπως να θυμηθούμε το πρόσφατο σκάνδαλο της ΕΠΟ με την κάρτα υγείας αθλητή, στο οποίο, μάλιστα, εμπλέκεται και ένας αχυράνθρωπος, που είναι πολιτικά προσκείμενος σε εσάς και ο οποίος είναι από τον τόπο μου;

**ΙΩΑΝΝΗΣ ΚΕΦΑΛΟΓΙΑΝΝΗΣ:** Πώς λέγεται;

**ΠΕΤΡΟΣ ΚΩΝΣΤΑΝΤΙΝΕΑΣ:** Είναι για πέντε κακουργήματα.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Πείτε το όνομα.

**ΠΕΤΡΟΣ ΚΩΝΣΤΑΝΤΙΝΕΑΣ:** Μήπως, κυρία Καραμανλή, να θυμηθούμε τους Υπουργούς των προηγούμενων κυβερνήσεων, οι οποίοι έπαιρναν το ταμείο του Υπουργείου τους για την περιφέρειά τους για μία χούφτα ψήφους; Γήπεδο «5x5» κατασκευάστηκε στο χωριό επαρχίας Υφυπουργού σας, όπου ο μικρότερος κάτοικος εκεί ήταν εξήντα τριών ετών.

Κι επειδή σας άκουσα να κόπτεσθε για το αθλητικό τμήμα του ΣΥΡΙΖΑ και τη γνωμοδότησή του, μπορώ, αν θέλετε, να σας δώσω τις θέσεις του και το έργο του. Γιατί το αθλητικό τμήμα της Νέας Δημοκρατίας δεν υφίσταται. Έχει επιτελέσει σημαντικό έργο, καταγράφοντας πόλη πόλη, χωριό χωρίο, τα προβλήματα που υπάρχουν γενικότερα στον αθλητισμό, όταν εσείς και οι όμοιοί σας διαμορφώνατε άποψη για τον αθλητισμό μεταξύ των γραφείων των ανώνυμων εταιρειών.

Τέλος από αυτό το Βήμα θα ήθελα να επιστήσω την προσοχή στο ΕΣΡ, διότι με την ισχυρή παρουσία μεγαλοπαραγόντων στη μιντιακή αρένα φοβάμαι, ότι θα ξεκινήσει ένα ατελείωτο γαϊτανάκι οπαδικών μηχανών του κιμά, που θα διαβρώσει συνειδήσεις. Μακάρι να μη βγω μάντης κακών εξελίξεων.

Κυρία Καραμανλή, ο καθένας έχει τη δική του πορεία στο μετερίζι του αθλητισμού.Επειδή εδώ και τρεις μέρες συζητάμε για ένα μικρό νομοσχέδιο και αναφέρατε το όνομά μου, το όνομα του Πέτρου Κωνσταντινέα, παραπάνω απ’ ότι είναι τα προβλήματα ακούστε το εξής: Ξεκινήσαμε από το ίδιο μετερίζι ως αθλητές και καταλήξαμε ως Βουλευτές. Επειδή με παρακολουθείτε κι επειδή ψάχνετε στο ίντερνετ με τους συνεργάτες σας, θα σας δώσω να διαβάσετε το τελευταίο μου άρθρο «Υπάρχουν, άραγε, ρομαντικοί;». Διαβάστε το. Το καταθέτω και για τα Πρακτικά.

(Στο σημείο αυτό ο Βουλευτής κ. Πέτρος Κωνσταντινέας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί, κυρία Καραμανλή, άλλοι ζημιώνονται ψυχικά και οικονομικά για τις ρομαντικές τους ιδέες κι άλλοι καταφεύγουν να πάρουν συμβουλές από υπόδικους και καταδικασμένους τελεσίδικα. Ναι, μη μου κουνάτε το δάχτυλο, εσείς τα κάνατε αυτά.

**ΑΝΝΑ ΚΑΡΑΜΑΝΛΗ:** Δεν κούνησα κανένα δάχτυλο.

**ΠΕΤΡΟΣ ΚΩΝΣΤΑΝΤΙΝΕΑΣ:** Το έκαναν για ψηφοθηρικούς λόγους στη Β΄ Αθηνών. Αυτή είναι η πραγματικότητα. Δεν είμαστε όλοι το ίδιο.

Τέλος επειδή σας κόπτει το αθλητικό τμήμα και ο Πέτρος Κωνσταντινέας, θα σας πω το τελευταίο: Ο Πέτρος Κωνσταντινέας δεν είναι κανενός Γιάννη, κανενός Ιβάν, κανενός Δημήτρη και κανενός Βαγγέλη. Άλλοι τα έκαναν αυτά.

Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει η εισηγήτρια της Νέας Δημοκρατίας, η κ. Καραμανλή, για επτά λεπτά.

**ΑΝΝΑ ΚΑΡΑΜΑΝΛΗ:** Ευχαριστώ, κύριε Πρόεδρε.

Πραγματικά δεν ξέρω τι σας συμβαίνει, κύριε συνάδελφε, και γιατί καταφεύγετε σε τέτοια μέσα και σε τέτοιες πηγές για να στηριχθείτε. Πρέπει να είστε, πραγματικά, κυριευμένος από απέραντη απόγνωση να ξέρετε. Θα ήθελα να σας πω κάτι το οποίο, όμως, πρέπει να μείνει μεταξύ μας κι αυτό πρέπει να μου το υποσχεθείτε εδώ στην Ολομέλεια.

**ΠΡΟΕΔΡΕΥΩΝ (Αναστάσιος Κουράκης):** Πώς εννοείτε το «μεταξύ μας», δηλαδή;

**ΑΝΝΑ ΚΑΡΑΜΑΝΛΗ:** Παρακαλώ μη με διακόπτετε, κύριε Πρόεδρε.

Εάν όντως σας ενδιαφέρει η γνώμη μου γι’ αυτό που είπατε προ ολίγου, θέλω να σας επισημάνω το εξής: Στις 9 το βράδυ, δηλαδή σε τέσσερις ώρες από τώρα, θα μιλήσω στο τηλέφωνο με την κολλητή μου και εκεί θα τα πω όλα. Γι’ αυτό σας παρακαλώ να πάτε στους φίλους σας, να τους παραγγείλετε τη συνομιλία μας να είναι πεντακάθαρη και με κεφαλαία γράμματα.

(Θόρυβος από την πτέρυγα του ΣΥΡΙΖΑ)

Σε εσάς, κύριε Υπουργέ, τώρα. Χαίρομαι που χρησιμοποιείτε τις εκφράσεις μου ότι σήμερα είναι Τρίτη. Πραγματικά σήμερα είναι Τρίτη και γελάει κάθε πικραμένος. Επίσης είναι Τρίτη και σε όλη αυτή την προσπάθεια ιδιαιτέρως του προκατόχου σας -γιατί εσείς πληρώνετε, ως επί τω πλείστον, το μάρμαρο του προκατόχου σας, του κ. Κοντονή- δεν έχετε πλέον τη στήριξη της κοινωνίας σε ό,τι κάνετε, γιατί η κοινωνία έχει γυρίσει την πλάτη της στο πολύπαθο ποδόσφαιρο.

Είπατε, κύριε Υπουργέ, ότι τους κανόνες στη διαπραγμάτευση, τους θέτει η ελληνική πολιτεία. Τους θέτει η FIFA. Παραδεχθείτε το. Είπατε ακόμη ότι στο πλαίσιο της διαπραγμάτευσης γίνονται και τακτικές αναδιπλώσεις, αλλά σημασία έχει το τελικό αποτέλεσμα.

Πείτε μας, είναι τακτική αναδίπλωση, να περιμένει η πολιτεία πρώτα το καταστατικό της ΕΠΟ και μετά να νομοθετήσει; Εσείς δεν ήσασταν εκείνος, που δηλώνατε ότι η αντιπροσωπευτικότητα των σωματείων στα όργανα της ΕΠΟ είναι για το κόμμα σας μείζονος σημασίας; Τώρα γιατί είστε έτοιμος να δεχθείτε ακόμη και έναν εκπρόσωπο των ενώσεων για την εκλογική γενική συνέλευση της ΕΠΟ;

Μιλήσατε ακόμη μία φορά υπέρ της απονομής δικαιοσύνης στο ποδόσφαιρο από τακτικούς δικαστές, κύριε Βασιλειάδη. Συμφωνούμε. Εσείς -όχι εσείς ο ίδιος η Κυβέρνηση ΣΥΡΙΖΑ - ΑΝΕΛ εννοώ- δεν είστε, όμως, που καταργήσατε στην πράξη την απόφαση του διαιτητικούδικαστηρίου της ΕΠΟ τον περασμένο Οκτώβριο, αποδεχόμενος την επιτροπεία της FIFA στο ελληνικό ποδόσφαιρο μέσω της προσωρινής διοικούσας επιτροπής;

Όσον αφορά τις αθλητικές εγκαταστάσεις, είπατε ότι για δεκατρία χρόνια υπήρχε δαιδαλώδες θεσμικό πλαίσιο που δεν μπορούσε να εφαρμοστεί και γι’ αυτό βάζετε απλούστερους κανόνες και αποκεντρώνετε τις αρμοδιότητες. Οι φορείς, όμως, που καλούνται να υλοποιήσουν αυτούς τους κανόνες και να επωμιστούν τις ανάλογες ευθύνες, δεν έχουν πει την άποψή τους.

Έχει έρθει υπόμνημα από τον Πρόεδρο της Ένωσης Περιφερειών Ελλάδος, κ. Κώστα Αγοραστό -το οποίο θα καταθέσω στα Πρακτικά- ο οποίος μεταξύ άλλων λέει: «Μεσούντος του διαλόγου για το νέο θεσμικό πλαίσιο των ΟΤΑ, κατατίθεται για σοβαρότατα ζητήματα, απολύτως αιφνιδιαστικά, ένα νομοσχέδιο με αποσπασματικές ρυθμίσεις, χωρίς καμμιά προετοιμασία και προγραμματισμό, χωρίς να έχει προηγηθεί οιασδήποτε μορφής ενημέρωση και διάλογος μεταξύ των συναρμοδίων Υπουργείων και των θεσμικών οργάνων της τοπικής αυτοδιοίκησης α΄ και β΄ βαθμού.».

Υποστηρίζει ακόμη το εξής: «Πλήθος θεμάτων που εξ ορισμού θα έπρεπε να είχαν συμπεριληφθεί στις διατάξεις του νόμου, παραμένουν ασαφή ή αρρύθμιστα σε γκρίζες ζώνες και παραπέμπονται σε παράγωγες δευτερογενείς νομοθετικές ρυθμίσεις, δηλαδή υπουργικές αποφάσεις, οι οποίες κατά κανόνα είτε έρχονται πολύ αργά είτε ποτέ.».

(Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο άρθρο 18 παράγραφος 3 -σας το ζητήσαμε και λίγο νωρίτερα, να μας απαντήσετε παρακαλώ- προβλέπεται η δυνατότητα, με υπεύθυνη δήλωση, ο φορέας της επένδυσης να μειώσει το τελικό ενισχυόμενο κόστος της επένδυσης, από αυτό που αρχικά είχε εγκριθεί. Ρωτάμε: Αυτή η υπεύθυνη δήλωση θα κατατίθεται στην επιτροπή για να εξεταστεί ή αρκεί μόνο η κατάθεσή της και μειώνεται το κόστος; Ρωτάμε, για να μπορέσουμε να πάρουμε θέση και να δούμε τι θα ψηφίσουμε.

Όσον αφορά τις άδειες των διακρινόμενων αθλητών, έχω να πω τα εξής: Κατ’ αρχάς είναι η τρίτη συνεχόμενη φορά που τροποποιείτε ως Κυβέρνηση όχι απλά το συγκεκριμένο άρθρο αλλά τη συγκεκριμένη παράγραφο του άρθρου. Αυτό και εάν είναι πρόχειρη και αποσπασματική νομοθέτηση.

Μιλήσατε, κύριε Βασιλειάδη, και για αθλητές που δεν τους θέλετε «παρκαρισμένους» στο δημόσιο. Με αυτό που κάνετε, με τις εκατόν πενήντα έως εκατόν εξήντα πέντε υπηρεσιακές ημέρες αδείας, κύριε Υφυπουργέ, δεν «παρκάρετε» μόνιμα αθλητές στο δημόσιο;

Μας κατατάξατε στο τέλος της πρωτολογίας σας στους προ Χριστού κυβερνώντες. Έτσι όπως νομοθετείτε και πολιτεύεστε ως κόμμα και ως Κυβέρνηση, κύριε Υπουργέ, εσείς, τελικά, επιχειρείτε διακαώς, να γίνετε μέρος του κακού παρελθόντος. Με άλλα λόγια είστε μέρος του προβλήματος και όχι της λύσης του.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Καραμανλή.

Τον λόγο έχει η ειδική αγορήτρια της Δημοκρατικής Συμπαράταξης κ. Χαρά Κεφαλίδου.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κύριε Πρόεδρε.

Σε ό,τι αφορά το νομοσχέδιο, θα τοποθετηθώ επί των άρθρων στο τέλος. Θέλω να δώσω λίγο περισσότερο χρόνο στις τροπολογίες, που και αυτή τη φορά δεν καταφέραμε να περιορίσουμε τον κακό μας εαυτό και πολλές και αρκετές από αυτές ούτε επείγουσες ήταν αλλά μάλλον άσχετες.

Ξεκινάω με την υπουργική, η οποία αφορά τροποποίηση διατάξεων του ν.3908/2011. Ο κ. Κωνσταντινόπουλος έχει ζητήσει τον λόγο και έχει τοποθετηθεί στην Ολομέλεια. Εκεί, λοιπόν, είμαστε θετικοί.

Πάμε στην υπουργική με γενικό αριθμό 1075/2013, που αφορά το Υπουργείο Ναυτιλίας. Εκεί, λοιπόν, θα καταψηφίσουμε, θεωρώντας ότι στο άρθρο 130 της παραγράφου 6 του ν.4389/2016, καταργείται η οργάνωση και η διάρθρωση των οργανωτικών μονάδων της Δημόσιας Αρχής Λιμένος, που έπρεπε με προεδρικό διάταγμα να έχουν συγκεκριμενοποιηθεί. Ρυθμίζονταν, δηλαδή, με προεδρικό διάταγμα. Η συγκεκριμένη τροπολογία δεν ολοκληρώνει αυτή την υποχρέωση που είχε από το προεδρικό διάταγμα και αναρωτιόμαστε ποιος φορέας μέχρι σήμερα ήλεγχε την υπηρεσία δημοσίου συμφέροντος του μεγαλύτερου λιμανιού της χώρας, που είναι η Δημόσια Αρχή Λιμένος, και με ποιον τρόπο θα γίνει κάτι αντίστοιχο και στο λιμάνι της Θεσσαλονίκης.

Τέλος στις παραγράφους 16 και 17 προβλέπεται ότι θα μπορεί να αποσπαστεί στη Δημόσια Αρχή Λιμένος, εκτός του οργανισμού, για πέντε χρόνια προσωπικό, που είτε θα προέρχεται από το Υπουργείο Ναυτιλίας, χωρίς τη σύμφωνη γνώμη του υπηρεσιακού συμβουλίου, είτε από το Λιμενικό Σώμα -μάλιστα σε μια κρίσιμη περίοδο λόγω του μεταναστευτικού- και από τις Ένοπλες Δυνάμεις χωρίς να υπάρχει αντιστοίχιση των αρμοδιοτήτων. Άρα θεωρούμε ότι είναι απολύτως φωτογραφική, εξυπηρετεί τις υποχρεώσεις, ίσως, που έχουν αναλάβει ο κ. Κουρουμπλής με τον κ. Καμμένο και γι’ αυτό αυτή την τροπολογία την καταψηφίζουμε.

Πάμε στην υπουργική τροπολογία για τον επανακαθορισμό του πλαισίου παροχής υπηρεσιών καθαριότητας. Πολύς λόγος έχει γίνει σήμερα. Μονοπωλήθηκε σχεδόν η κουβέντα. Εγώ πρέπει να σας πω ότι η πολυαναμενόμενη λύση, στερείται στοιχειωδών δικλίδων εφαρμοσιμότητας. Η Κυβέρνηση ΣΥΡΙΖΑ - ΑΝΕΛ τάζει απεριόριστους διορισμούς, που είναι μόνο προφορικοί.

Στο κείμενο, λοιπόν, της τροπολογίας αποφεύγουν να εξαιρέσουν ρητά τις ανταποδοτικές υπηρεσίες από τις περιοριστικές, για τις προσλήψεις, μνημονιακές διατάξεις, που οι ίδιοι μόλις ψήφισαν. Στελέχη τους, άλλωστε, όπως είναι ο κ. Κατρούγκαλος πρωτεργάτης του σημερινού χάους των παρατασιούχων, ομολογούν ακόμη ότι η εξαίρεση αυτών των προσλήψεων από το μνημόνιο δεν έχει συμφωνηθεί, αλλά για αυτό καταβάλλεται σχετική προσπάθεια. Ό,τι καταλαβαίνει κανείς από αυτό. Πολιτική απάτη που δεν σταματά εκεί.

Κάθε φράση της λύσης που σήμερα μας παρουσίασε ο κ. Σκουρλέτης, αποδεικνύει πως μόνη έγνοια τους, είναι να φύγει η καυτή πατάτα από τα χέρια τους. Οι υπογράφοντες Υπουργοί δεν αναλαμβάνουν καμμιά δική τους δέσμευση ούτε καν την εκ μέρους τους έγκριση και προώθηση του αιτήματος στους δήμους. Θέτουν προθεσμίες μόνο για τις ενέργειες των άλλων. Είναι δε εντυπωσιακό, πως καμμιά διασφάλιση δεν φαίνεται να υπάρχει για τα δεδουλευμένα χιλιάδων συνανθρώπων μας.

Ξορκίζουν στα λόγια την ιδιωτικοποίηση των υπηρεσιών αποκομιδής, όταν -θα σας θυμίσω- αυτή η Κυβέρνηση ικανοποίησε το χρόνιο αίτημα παραχωρησιούχων μεγάλων έργων, που ζητούσαν να εξαιρεθούν από τα ανταποδοτικά τέλη καθαριότητας. Να σας θυμίσω ότι αυτό το αίτημα οι προηγούμενες κυβερνήσεις δεν το είχαν αποδεχθεί. Φυσικά αυτό, όπως καταλαβαίνετε, οδήγησε στην ιδιωτικοποίηση των υπηρεσιών καθαριότητας σε κάθε μεγάλη αποκρατικοποίηση.

Συνοψίζοντας, «ώδινεν όρος και έτεκεν μυν», διότι υποσχεθήκατε τα πάντα στους πάντες, λαϊκίσατε και τελικά αυτοπαγιδευτήκατε στις ίδιες στις δικές σας αντισυνταγματικότητες. Η Δημοκρατική Συμπαράταξη, λοιπόν, καταψηφίζει αυτή την τροπολογία.

Επειδή έσπευσε η κ. Γεροβασίλη να μας πει ότι όλο το θέμα της διαχείρισης των σκουπιδιών έχει και ιδεολογικά χαρακτηριστικά, σας λέω, λοιπόν, ότι σήμερα η Κυβέρνηση των ΣΥΡΙΖΑ και ΑΝΕΛ απομονώνεται από τη Βουλή, διότι το σύνολο της Αντιπολίτευσης είναι απέναντι σε αυτή την κοροϊδία.

Επιτέλους πρέπει κάποια στιγμή να σκεφτούμε ότι η χώρα πρέπει να προχωρήσει μπροστά.

Προχωράμε στη βουλευτική τροπολογία που αφορά την πυροπροστασία. Δηλώνουμε «παρών».

Για τη βουλευτική τροπολογία που αφορά τον ΦΟΔΣΑ είμαστε θετικοί.

Για τη βουλευτική τροπολογία που αφορά την εκλογή σε ΣΕΠ, λέμε «όχι».

Σε ό,τι αφορά την κάρτα υγείας αθλητή λέμε «ναι» αλλά θέλουμε να βάλουμε και μία υποσημείωση. Λέτε εδώ ότι η έκδοση της κάρτας υγείας των αθλητών γίνεται ατελώς χωρίς καμμιά οικονομική επιβάρυνση των αθλητικών σωματείων και των αθλητών. Απλώς να σας θυμίσω ότι εάν οποιοσδήποτε πάρει αυτή τη στιγμή τηλέφωνο σε ένα δημόσιο νοσοκομείο και ζητήσει να κλείσει κάποιες εξετάσεις, η καθυστέρηση θα είναι από έξι μήνες έως έναν χρόνο, που σημαίνει ότι πρακτικά οδηγείτε όλους αυτούς τους πολίτες στο να πάνε σε ιδιώτη. Άρα περισσεύει η υποκρισία και εδώ, κύριε Υπουργέ.

Για τη βουλευτική τροπολογία που αφορά τις άδειες προετοιμασίας αθλητών και προπονητών, θεωρούμε πολύ μεγάλο το διάστημα των εκατόν εξήντα ημερών. Η θέση μας είναι «παρών».

Για τη μεταφορά μαθητών και μαθητριών επειδή αφορά έναν νομό ο οποίος, πραγματικά, έχει πληγεί από ακραία φαινόμενα, λέμε «ναι».

Σε ό,τι αφορά τις χρηματικές δωρεές στην Περιφερειακή Ενότητα της Λέσβου, φυσικά και συμφωνούμε, αλλά θεωρούμε ότι δεν πρέπει να είναι τόσο περιορισμένο και «φωτογραφικό». Πρέπει να αφορά γενικότερα και άλλες περιοχές, που ενδεχομένως πλήττονται από έκτακτες συνθήκες.

Τέλος, σε ό,τι αφορά την τροπολογία που ήρθε για τα ΔΗΠΕΘΕ, θέλω να σας πω ότι εκεί, επειδή βρισκόμαστε στο 2017 και όχι στη δεκαετία του 1980, είναι αδιανόητο να ζητάμε ο διευθυντής που θα αναλάβει το ΔΗΠΕΘΕ, να έχει γνώσεις τουλάχιστον γυμνασίου. Επειδή οι αρμοδιότητες που θα έχει δεν είναι μόνο το καλλιτεχνικό πρόγραμμα αλλά και διοικητικές αρμοδιότητες, θεωρούμε ότι τουλάχιστον ένα πανεπιστημιακό πτυχίο είναι αναγκαίο. Σε ό,τι αφορά το εγνωσμένο κύρος, το οποίο θα δώσει και τη δυνατότητα της αξιολόγησης, ποια επιτροπή θα είναι αυτή, που θα κρίνει το εγνωσμένο κύρος και με ποια κριτήρια;

Επειδή τα ΔΗΠΕΘΕ είναι πια σε περιφερειακό επίπεδο, δεν μπορούμε να γυρίσουμε ούτε στη δεκαετία του 1980 ούτε να θυμόμαστε τους νόμους της Μελίνας, που για την εποχή τους μπορεί να ήταν εμπνευσμένοι αλλά σήμερα, δόξα τω θεώ, θέατρα δεν υπάρχουν μόνο στην Αθήνα και στη Θεσσαλονίκη αλλά υπάρχουν και σε όλες τις επαρχιακές πόλεις. Οι συνθήκες έχουν αλλάξει.

Έχω ολοκληρώσει, κύριε Πρόεδρε. Θα μου δώσετε τον λόγο μετά για την κατ’ άρθρο τοποθέτηση στο νομοσχέδιο;

**ΠΡΟΕΔΡΕΥΩΝ (Αναστάσιος Κουράκης):** Ναι μου το είπε και η κ. Καραμανλή. Θα μπορέσετε μετά να τοποθετηθείτε κατ’ άρθρο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Σας ευχαριστώ πολύ.

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο κ. Αντώνιος Γρέγος, ειδικός αγορητής της Χρυσής Αυγής, για την δευτερολογία του.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Έχουμε σήμερα ένα ακόμα νομοσχέδιο με τη διαδικασία του επείγοντος και χωρίς καμμιά διαβούλευση. Το καταγγείλαμε και στις επιτροπές. Έχετε ξεπεράσει κάθε όριο σχετικά με τη νομοθέτηση αλλά και γενικότερα. Ξεκινήσαμε με ένα αθλητικό νομοσχέδιο με αμιγώς αθλητικά θέματα που θα πρέπει να λυθούν άμεσα και φέρνετε ένα ακόμη νομοσχέδιο με ένα σωρό εκπρόθεσμες τροπολογίες κάτω από την ασφυκτική πίεση των καταστάσεων και έχοντας ήδη θέσει σε κίνδυνο τη δημόσια υγεία με τις πολιτικές σας και φυσικά πάντα με την επιτροπεία των δανειστών. Πανηγυρίζετε για το κλείσιμο της αξιολόγησης και τα 8,5 δισεκατομμύρια που θα δοθούν και πάλι πίσω στους δανειστές.

Υπάρχουν άρθρα του νομοσχεδίου που θα τα ψηφίσουμε, όπως είναι το άρθρο 2 και το άρθρο 11. Υπάρχουν άλλα που θα ψηφίσουμε «παρών» και κάποια που θα καταψηφίσουμε, όπως το άρθρο 3 ή κάποιες τροπολογίες που έγιναν άρθρα.

Την ώρα που μιλάμε, εξαιτίας των πολιτικών Νέας Δημοκρατίας, ΠΑΣΟΚ, ΣΥΡΙΖΑ και πολλών ανίκανων δημάρχων -σύμφωνα με καταγγελία υπάρχει και η προειδοποίηση του ΚΕΕΛΠΝΟ- η δημόσια υγεία βρίσκεται σε άμεσο κίνδυνο και η εικόνα της χώρας έχει πληγεί τρομερά εν μέσω τουριστικής περιόδου. Λέμε και πάλι ότι για αυτή την κατάσταση ευθύνονται και η Νέα Δημοκρατία και το ΠΑΣΟΚ και ο ΣΥΡΙΖΑ.

Χθες μιλούσαμε για κρουαζιέρες και σήμερα μιλάμε για χρήση γυμναστηρίων σε ξενοδοχειακές μονάδες και με αυτές τις κινήσεις λέμε ότι θα αναβαθμιστεί ο τουρισμός. Αυτή τη στιγμή οι εικόνες που κυκλοφορούν στο διαδίκτυο σε όλον τον κόσμο, μάς έχουν κάνει διεθνώς ρεζίλι. Οι πελατειακές σχέσεις των κυβερνήσεων και η εκμετάλλευση των εργαζομένων οδήγησαν ακόμα μια φορά σε αυτή την κατάσταση και φυσικά ευθύνη έχουν και πολλοί δήμαρχοι, που το μόνο που τους ενδιαφέρει είναι να διοργανώνουν παρελάσεις με γνωστούς χορηγούς ή να απαγορεύουν νόμιμες συγκεντρώσεις της Χρυσής Αυγής ή διανομές τροφίμων σε Έλληνες.

Μιλήσαμε εκτεταμένα στο άρθρο 3 για παραβίαση προσωπικών δεδομένων, γιατί τα στοιχεία που απαιτούνται για την έκδοση του αγωνιστικού εισιτηρίου είναι και το ΑΜΚΑ και το ΑΦΜ. Να πούμε εδώ ότι οι γνωστές ευαίσθητες ομάδες, χρησιμοποιούν ή δεν χρησιμοποιούν διπλά ΑΦΜ ή κάποια πλαστά ΑΜΚΑ, προκειμένου να εισπράξουν επιδόματα. Καταλαβαίνετε σε ποιες ευαίσθητες ομάδες αναφέρομαι. Θα καταθέσω και σχετική ερώτηση πάνω σε αυτό, γιατί έχουμε καταγγελίες από υπαλλήλους σε δήμους και σε περιφέρειες.

Συνεχίζει η Κυβέρνηση με ψέματα και υποσχέσεις, να προσπαθεί να εκμεταλλευθεί εργαζόμενους και μάλιστα σε βάρος όλων των πολιτών. Φυσικά οι δανειστές τοκογλύφοι απαγορεύουν τις προσλήψεις και αυτοί στο τέλος διαμορφώνουν την πολιτική της Κυβέρνησης. Φυσικά προκύπτουν κάποια ερωτήματα που χρήζουν άμεσων απαντήσεων, αν θα γίνουν κανονικά οι πληρωμές των ανθρώπων αυτών, ποιος είναι επιτέλους ο αριθμός των συμβασιούχων καθαριότητας που υπάρχουν στους δήμους, πόσοι έχουν αποσπαστεί σε υπηρεσίες γραφείου ή σε διάφορες άλλες άσχετες θέσεις.

Φυσικά να πούμε ότι ήρθαν τελευταία στιγμή οι αρμόδιοι Υπουργοί να μας ενημερώσουν και να απολογηθούν όχι ενώπιον μας αλλά ενώπιον του ελληνικού λαού. Να πούμε ότι η καθαριότητα είναι και αδιαπραγμάτευτο αγαθό και υποχρέωση της πολιτείας και οι πολίτες πληρώνουν γι’ αυτό το αγαθό. Υπάρχουν τρόποι τα σκουπίδια να αξιοποιηθούν όπως σε πολλά προηγμένα κράτη και να γίνουν λύση και όχι πρόβλημα.

Ακόμα με τροπολογίες της τελευταίας στιγμής τα προβλήματα αυτά δεν πρόκειται να εκλείψουν. Θα συνεχιστούν. Γνωρίζετε τα προβλήματα. Εμείς τα είχαμε καταγγείλει επανειλημμένα και για μια ακόμα φορά δεν κάνατε ό,τι μπορούσατε και ό,τι έπρεπε.

Για να προλάβω τους συνήθεις κακόπιστους, θα ψηφίσουμε ανάλογα σε κάθε άρθρο, όπως έχουμε αιτιολογήσει στις ομιλίες μας.

Σχετικά με την τροπολογία που αφορά τους σεισμόπληκτους της Λέσβου, το νησί έχει ένα τεράστιο πρόβλημα, όπως και η Χίος, λόγω της συνεχιζόμενης εισβολής λαθρομεταναστών και παραμονής τους στο νησί και τη σωρεία εγκληματικών ενεργειών σε βάρος των κατοίκων. Φυσικά θα πρέπει να βοηθηθούν οι κάτοικοι.

Επίσης πρέπει να λάβετε υπ’ όψιν σας το υπόμνημα της Ένωσης Περιφερειών Ελλάδος, σχετικά με τα άρθρα στα οποία αναφέρεται αυτό το υπόμνημα. Ήρθε λίγο καθυστερημένα αυτό και δεν ήρθε ο συγκεκριμένος φορέας στην επιτροπή.

Όπως είχα πει και στην πρώτη αναφορά μου στην επιτροπή, ξέραμε ότι θα έρθουν άσχετες τροπολογίες οι οποίες θα επισκιάσουν το νομοσχέδιο. Αυτό θα συνεχιστεί προφανώς, γιατί λάθος ξεκινήσατε, λάθος συνεχίζετε και άσχημα θα κλείσει και αυτή η δεύτερη αριστερή παρένθεση και δυστυχώς σε βάρος των Ελλήνων πολιτών.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε.

Προχωρούμε με τον ειδικό αγορητή του Κομμουνιστικού Κόμματος Ελλάδας, τον κ. Εμμανουήλ Συντυχάκη, για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Πρόεδρε, δεν έχουμε να προσθέσουμε κάτι περισσότερο για το σχέδιο νόμου, αν και ο Υπουργός απέφυγε να πάρει θέση. Ανεξάρτητα αν το νομοσχέδιο ήταν περιορισμένου χαρακτήρα, δόθηκε η δυνατότητα να γίνει μια συζήτηση για τα φλέγοντα προβλήματα που απασχολούν τον αθλητισμό στη χώρα μας, όπως είναι τα ζητήματα της υποχρηματοδότησης των αθλητικών κέντρων, των ερασιτεχνικών σωματείων, ακόμα και για αθλητές που μένουν απλήρωτοι και έχουν προσφύγει στο Υπουργείο Εργασίας, στο Υπουργείο Αθλητισμού και δεν έχουν πάρει ακόμα τα χρήματα που τους χρωστούν. Είναι μέτρα για τον σχολικό αθλητισμό, για τον αθλητισμό στην ειδική αγωγή.

Δεν έχουμε την απαίτηση να υιοθετήσετε τη θέση που έχει το ΚΚΕ ότι ο αθλητισμός είναι δικαίωμα, είναι ένα κοινωνικό αγαθό, δεν είναι εμπόρευμα.

Κατά συνέπεια είναι πλέον φανερό ότι έχετε ταχθεί με την ιδέα ότι ο αθλητισμός είναι ταυτόσημη έννοια με την επιχείρηση και το κέρδος.

Σε σχέση με τις τροπολογίες, κατ’ αρχάς ως προς την τροπολογία που αφορά τους συμβασιούχους στους δήμους, ο Κοινοβουλευτικός μας Εκπρόσωπος ανέλυσε εκτενώς τη θέση του ΚΚΕ, σχετικά με την εν λόγω τροπολογία και τον λόγο για τον οποίο καταψηφίζουμε αυτή την τροπολογία.

Από την τοποθέτηση της κ. Γεροβασίλη θέλω μόνο να σχολιάσω αυτό που είπε ότι «εμείς, δηλαδή, η Κυβέρνηση, νομοθετούμε με ρεαλιστικό τρόπο».

Αλήθεια τι είναι ρεαλισμός και για ποιου τα συμφέροντα μάχεται με ρεαλισμό η Κυβέρνηση; Είναι ρεαλισμός, να πεταχτούν στον δρόμο χιλιάδες συμβασιούχοι, αφού όλες οι κυβερνήσεις –κι εσείς μέσα- τους ξεζουμίσατε και τώρα τους πετάτε στον δρόμο; Είναι ρεαλισμός η εύκολη λύση και ο συμβιβασμός με τις δυσκολίες; Είναι ρεαλισμός, να καταργούνται κατακτήσεις, που με σκληρούς και συχνά αιματηρούς αγώνες κέρδισε η εργατική τάξη στη χώρα μας; Είναι ρεαλισμός, αυτό που θεωρείται δεδομένο, το «έτσι τα βρήκαμε, έτσι θα πορευτούμε»;

Θα πρέπει να μας απαντήσετε απέναντι σ’ αυτά τα ζητήματα. Γιατί δεν είναι ρεαλισμός, για παράδειγμα, οι εργαζόμενοι να αγωνίζονται και να διεκδικούν το δικαίωμα στη δουλειά; Γιατί δεν είναι ρεαλισμός, το να διεκδικεί ο συμβασιούχος να μην υπάρξει καμμιά απόλυση και αντιθέτως να διεκδικούν το δικαίωμα στη μόνιμη και σταθερή δουλειά; Γιατί δεν είναι ρεαλισμός, το να ζητάνε εδώ και τώρα στη Βουλή, να γίνει δεκτή η νομοθετική ρύθμιση που κατέθεσαν οι επιτροπές αγώνα συμβασιούχων από όλη την Ελλάδα για την άμεση μετατροπή όλων των συμβάσεων από ορισμένου χρόνου σε αορίστου; Γιατί δεν είναι ρεαλισμός το «καμμιά ιδιωτικοποίηση της υπηρεσίας καθαριότητας»; Γιατί δεν είναι ρεαλισμός, εν τέλει, οι εργαζόμενοι να απαιτούν τα αυτονόητα δηλαδή τα δικαιώματα σύμφωνα με τις σύγχρονες ανάγκες τους, σύμφωνα με την αύξηση της παραγωγικότητας της εργασίας και την αντικειμενική πρόοδο της επιστήμης και της τεχνολογίας;

Απλώς η Κυβέρνηση, κυρίες και κύριοι, έχει επιλέξει στρατόπεδο. Βγάζει όλη τη βρώμικη δουλειά από εκεί που την άφησαν η Νέα Δημοκρατία και το ΠΑΣΟΚ με τις προηγούμενες νομοθετήσεις και δουλεύουν για λογαριασμό των επιχειρηματικών ομίλων και των εργολάβων.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Αντί να προχωρήσει σε αυτοδίκαιη σύσταση ισάριθμων θέσεων με τους υπηρετούντες με συμβάσεις ιδιωτικού δικαίου ορισμένου χρόνου, ζητά από τους δήμους, να προχωρήσουν σε εκτίμηση των αναγκών. Για να δούμε τι θα πει «εκτίμηση των αναγκών». Θα μπορούσε να γίνει, για παράδειγμα, κατά το Κομμουνιστικό Κόμμα, εάν άρει την απαγόρευση των προσλήψεων. Ιδού η Ρόδος ιδού και το πήδημα. Γιατί δεν το κάνει; Δεν το κάνει γιατί έχει τη δέσμευση απέναντι στους εταίρους, απέναντι στην Ευρωπαϊκή Ένωση, απέναντι στο μεγάλο κεφάλαιο.

Θα μπορούσε να προχωρήσει στην αυτοδίκαιη σύσταση μονίμων θέσεων εργασίας ίσων με τον συνολικό αριθμό των υπηρετούντων. Θα μπορούσε, για παράδειγμα, να καλύψει τις πιστώσεις των δήμων. Γιατί δεν τις καλύπτει; Θα μπορούσε να τις καλύψει, εάν καταργούσε το άρθρο 61 του ν.3979/2011 και όλο αυτό το νομοθετικό οπλοστάσιο που παραδίδει τις υπηρεσίες καθαριότητας στους ιδιώτες.

Όλα αυτά τα αναφέρουμε σε σχέση με τη συγκεκριμένη τροπολογία και με αφορμή την τοποθέτηση της κ. Γεροβασίλη.

Σε σχέση με τη με αριθμό 1074 τροπολογία με τα άρθρα 16 έως 20 που αφορά την τροποποίηση διατάξεων του ν.4399/2016, δηλαδή τον αναπτυξιακό νόμο, την καταψηφίζουμε, βέβαια, και καταψηφίζουμε τα άρθρα 16 έως 20, γιατί θεωρούμε ότι αυτές οι τροποποιήσεις που φέρνει αυτή η τροπολογία, ενισχύουν ακόμα περισσότερο τα προνόμια του μεγάλου κεφαλαίου και επιταχύνουν τις επενδυτικές δραστηριότητες αυτού.

Σε σχέση με το άρθρο 21 και την τροπολογία με γενικό αριθμό 1075 που αφορά τη ρύθμιση του Υπουργείου Ναυτιλίας σχετικά με την στελέχωση της Δημόσιας Αρχής Λιμένων, θα θέλαμε να πούμε τι κάνει αυτή η τροπολογία, την οποία, βεβαίως, καταψηφίζουμε. Αυτή η τροπολογία διαμορφώνει μια νέα αρχή, που θα διεκπεραιώνει τις υποθέσεις της «COSCO» στα λιμάνια της χώρας, εκεί που δεν μπορεί το Υπουργείο Ναυτιλίας. Είναι απλά τα πράγματα. Υπάρχει εκδούλευση, λοιπόν, στους επιχειρηματικούς ομίλους.

Σε σχέση με τις βουλευτικές τροπολογίες η με γενικό αριθμό 1076 δεν γίνεται αποδεκτή. Προχωρώ με αυτές που έχουν γίνει αποδεκτές. Η τροπολογία με γενικό αριθμό 1077 αφορά την κάλυψη δράσεων πυροπροστασίας. Κοιτάξτε, εμείς θα πούμε «όχι». Είναι πρόκληση. Οι δήμοι παίρνουν που παίρνουν ψίχουλα για την αντιπυρική προστασία και τους ζητάτε να καλύψουν με αυτά τα ψίχουλα, δηλαδή να χρηματοδοτήσετε τους συνδέσμους των ΟΤΑ για πυροπροστασία, αλλά που με τη σειρά τους οι σύνδεσμοι θα τα δώσουν στους εργολάβους. Έλεος! Είναι προκλητική η συγκεκριμένη τροπολογία και επικίνδυνη, βέβαια, για τα ζητήματα της αντιπυρικής προστασίας, ειδικά στην κρίσιμη φάση που διανύουμε.

Στην τροπολογία με γενικό αριθμό 1078 για την παράταση συγχωνεύσεων ΦΟΔΣΑ στους περιφερειακούς, λέμε «όχι». Είναι η πολλοστή φορά που ζητάτε παράταση συγχώνευσης ΦΟΔΣΑ στους περιφερειακούς. Αυτό το κάνει η Κυβέρνηση για να κερδίσει χρόνο, προκειμένου να προχωρήσουν τα ΣΔΙΤ, με τα οποία κάποτε, βέβαια, ο ΣΥΡΙΖΑ δήλωνε ότι είναι αντίθετος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Σε σχέση με την τροπολογία με γενικό αριθμό 1080 για την αυτοδίκαιη έκπτωση αιρετών μελών με κώλυμα εκλογής σε συμβούλια επιλογής προϊσταμένων για τα υπηρεσιακά συμβούλια των περιφερειών λέμε «όχι». Η τροπολογία στην ουσία ξέρετε τι κάνει; Ζητά να παραιτηθεί η γενική διευθύντρια που εκλέχθηκε, παρανόμως βέβαια, αφού δεν συνυπολογίστηκαν οι ψήφοι εργαζομένων δύο Περιφερειακών Ενοτήτων, Ζακύνθου και Κεφαλλονιάς της Περιφέρειας Ιονίων Νήσων, και στη θέση της να έρθει ο επιλαχών. Στην ουσία, δηλαδή, παρακάμπτει τις ψήφους των εργαζομένων, αντί να κάνει το δικό τους αίτημα αλλά και της περιφέρειας για επανάληψη των εκλογών.

Στην τροπολογία με γενικό αριθμό 1081 για την κάρτα υγείας αθλητή δηλώνουμε «παρών». Θεωρούμε ότι η πρόληψη και ο έλεγχος πρέπει να παρέχονται δωρεάν στη νέα γενιά από ένα οργανωμένο δίκτυο υπηρεσιών πρωτοβάθμιας φροντίδας υγείας. Δεν μπορεί το κόστος και την οργάνωση αυτής της δραστηριότητας να τα αναλάβουν τα σωματεία, με επιβάρυνση για τους γονείς.

Στην τροπολογία με γενικό αριθμό 1082 για τις άδειες προετοιμασίας αθλητών-προπονητών, λέμε «ναι».

Η τροπολογία με γενικό αριθμό 1083 δεν γίνεται αποδεκτή.

Στην τροπολογία με γενικό αριθμό 1084, που αφορά τη μεταφορά των μαθητών, λέμε «ναι».

Στην τροπολογία με γενικό αριθμό 1086 για τις χρηματικές δωρεές υπέρ της Περιφερειακής Ενότητας Ανατολικού Αιγαίου, Λέσβου δηλαδή, που αφορά τους σεισμούς, λέμε «ναι».

Στην τροπολογία με γενικό αριθμό 1087 που αφορά τους καλλιτεχνικούς διευθυντές των περιφερειακών θεάτρων, λέμε «ναι». Καλύτερα να είναι καλλιτεχνικοί διευθυντές, που είναι και γνώστες του αντικειμένου και του χώρου παρά κάποιοι με πτυχίο, αλλά χωρίς να διαθέτουν την καλλιτεχνική εμπειρία. Αυτό το λέω χωρίς να υποτιμώ τον ρόλο του πτυχίου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 Ποινική ευθύνη των Υπουργών όπως ισχύει στις 27-6-2017:

1. Ποινική δικογραφία που αφορά στους: Πρώην Υπουργό Εθνικής Άμυνας κ. Ευάγγελο Μεϊμαράκη, πρώην Υπουργό Μεταφορών και Επικοινωνιών και πρώην Υπουργό Πολιτισμού κ. Μιχάλη Λιάπη και στον πρώην Υπουργό Πολιτισμού και πρώην Υπουργό Εμπορικής Ναυτιλίας, Αιγαίου και Νησιωτικής Πολιτικής κ. Γεώργιο Βουλγαράκη,

2. Ποινική δικογραφία που αφορά στον Πρωθυπουργό κ. Αλέξιο Τσίπρα, στον Υπουργό Εθνικής Άμυνας κ. Παναγιώτη Καμμένο και στον Υπουργό Ψηφιακής Πολιτικής, Τηλεπικοινωνιών και Ενημέρωσης κ. Νικόλαο Παππά.

3. Ποινική δικογραφία που αφορά στους:

Πρώην Υπουργό Εσωτερικών και Διοικητικής Ανασυγκρότησης κ. Παναγιώτη Κουρουμπλή,

Πρώην Υπουργό Οικονομίας, Ανάπτυξης και Τουρισμού κ. Γεώργιο Σταθάκη,

Πρώην Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Νικόλαο Παρασκευόπουλο,

Πρώην Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιο Κατρούγκαλο,

Υπουργό Υγείας κ. Ανδρέα Ξανθό,

Υπουργό Οικονόμων κ. Ευκλείδη Τσακαλώτο,

Πρώην Υπουργό Περιβάλλοντος και Ενέργειας κ. Παναγιώτη Σκουρλέτη,

Υπουργό Υποδομών, Μεταφορών και Δικτύων κ. Χρήστο Σπίρτζη,

Πρώην Υπουργό Ναυτιλίας και Νησιωτικής Πολιτικής κ. Θεόδωρο Δρίτσα,

Υπουργό Αγροτικής Ανάπτυξης και Τροφίμων κ. Ευάγγελο Αποστόλου,

Υπουργό Επικρατείας κ. Αλέξανδρο Φλαμπουράρη,

Πρώην Αναπληρωτή Υπουργό Εσωτερικών και Διοικητικής Ανασυγκρότησης κ. Χριστόφορο Βερναρδάκη,

Αναπληρωτή Υπουργό Δικαιοσύνης, Διαφάνειας και Ανθρωπίνων Δικαιωμάτων κ. Δημήτριο Παπαγγελόπουλο,

Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου,

Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Ουρανία Αντωνοπούλου,

Αναπληρωτή Υπουργό Υγείας κ. Παύλο Πολάκη,

Πρώην Αναπληρωτή Υπουργό Οικονομικών κ. Τρύφωνα Αλεξιάδη,

Αναπληρωτή Υπουργό Οικονομικών κ. Γεώργιο Χουλιαράκη,

Πρώην Αναπληρωτή Υπουργό Περιβάλλοντος και Ενέργειας κ. Ιωάννη Τσιρώνη.

Προχωράμε με τον κ. Λαζαρίδη, ο οποίος έχει τον λόγο για πέντε λεπτά.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Οι προηγούμενοι συνάδελφοι μίλησαν για επτά λεπτά, κύριε Πρόεδρε. Δεν θα τα εξαντλήσω, δεν υπάρχει θέμα.

Εγώ θα ήθελα να ξεκινήσω, σχολιάζοντας αυτό που άκουσα από τους περισσότερους συναδέλφους της Αντιπολίτευσης, τα παράπονα όσον αφορά στις τροπολογίες. Θα ήθελα για άλλη μία φορά να πω το εξής: Οι τροπολογίες αυτές γιατί έρχονται; Έρχονται για να διορθώσουν τα λάθη του παρελθόντος, γιατί ο τρόπος με τον οποίο κυβέρνησαν, είχε σαν αποτέλεσμα την καταστροφή της χώρας και στη συνέχεια ανέλαβαν τη διάσωση, έκαναν ακόμη χειρότερα τα πράγματα, έφεραν και νόμους οι οποίοι, πραγματικά, ήταν ένα μπάχαλο.

Θα σας αναφέρω ένα δύο παραδείγματα. Προσωπικά έφερα μία τροπολογία πριν από μερικούς μήνες, με την οποία μπορέσαμε και σώσαμε τα οικόπεδα ή για να είμαι πιο ακριβής τα οικόπεδα τα οποία προορίζονταν για σχολεία σε όλους τους δήμους στην Ελλάδα. Πήγαν και υποχρέωσαν τους δήμους, τους έδωσαν οικόπεδα και τους υποχρέωσαν να υπογράψουν ότι εντός πέντε ετών, θα έπρεπε να υλοποιήσουν την κατασκευή του σχολείου -μηχανικός είμαι στο επάγγελμα με μεγάλη πείρα στις κατασκευές- δηλαδή θα έπρεπε εντός πέντε ετών ο δήμος να ολοκληρώσει τη μελέτη, να βρει κονδύλια, να κατασκευάσει, να εξοπλίσει το σχολείο και να το λειτουργήσει, πράγμα το οποίο είναι αδύνατον πρακτικά. Εν τω μεταξύ θα πρέπει υπολογίσουμε και την οικονομική κρίση, την οποία βιώνει η πατρίδα μας.

Τι είχε αυτό σαν αποτέλεσμα; Να πέσει το ΤΑΙΠΕΔ στα οικόπεδα αυτά, να θέλει να πάρει τα οικόπεδα από τους δήμους, με αποτέλεσμα να πάει περίπατο η υπόθεση σχολείο και στη συνέχεια το ΤΑΙΠΕΔ να τα εκποιήσει. Με τροπολογία ήρθαμε και γλιτώσαμε τα σχολεία και τα πέντε χρόνια τα κάναμε πενήντα. Η Νέα Δημοκρατία καταψήφισε την τροπολογία αυτή, όπως και άλλα κόμματα την καταψήφισαν.

Θα αναφέρω κάτι άλλο σε σχέση με τα αναπτυξιακά προγράμματα τα οποία είχαν φέρει. Έφεραν αναπτυξιακά προγράμματα, μέσα στα οποία δεν είχαν προβλέψει το νομικό πλαίσιο, με το οποίο θα είχε τη δυνατότητα κάποιος ο οποίος συμμετείχε σε αυτό το πρόγραμμα επενδύσεων, να μπορεί να επιστρέψει τα χρήματα, εφόσον δεν μπορούσε για λόγους ανωτέρας βίας να υλοποιήσει αυτό το επενδυτικό πρόγραμμα, δηλαδή εξαιτίας θανάτου, εξαιτίας καιρικών συνθηκών κ.λπ.. Δεν υπήρχε το νομικό πλαίσιο και οι άνθρωποι ήταν εγκλωβισμένοι και δεν μπορούσαν οι επιχειρηματίες να επιστρέψουν τα χρήματα. Φέραμε τροπολογία και βοηθήσαμε τους ανθρώπους αυτούς να επιστρέψουν τα χρήματα και να μπορέσουν να λύσουν αυτό το πρόβλημα.

Κάτι άλλο τώρα από πλευράς ΠΑΣΟΚ. Μίλησε το ΠΑΣΟΚ για διορισμούς. Ποιος μίλησε για διορισμούς; Το ΠΑΣΟΚ, το κόμμα το οποίο έκανε στην ουσία κατάληψη του κράτους.

Ξέρετε, εγώ τότε ήμουν νέος φοιτητής στα πρώτα χρόνια και θυμάμαι ότι με σημειώματα τότε διόριζαν οι Βουλευτές του ΠΑΣΟΚ κόσμο στο δημόσιοκαι σας το λέω εγώ, Βουλευτής των Ανεξάρτητων Ελλήνων, που εμείς μέσα στην Κοινοβουλευτική μας Ομάδα δεν έχουμε ούτε έναν δημόσιο υπάλληλο. Είμαστε όλοι επιστήμονες, ελεύθεροι επαγγελματίες και επιχειρηματίες. Επομένως το ΠΑΣΟΚ, τουλάχιστον, δεν μπορεί να μιλάει για διορισμούς στο δημόσιο. Αυτό ας μην το εκλάβει κανείς ως μομφή προς τους δημοσίους υπαλλήλους. Αλίμονο! Υπάρχει η συντριπτική πλειοψηφία των δημοσίων υπαλλήλων που είναι έντιμοι, είναι ικανοί και επιτελούν το καθήκον τους με συνέπεια και, πραγματικά, τους ευχαριστούμε ως Έλληνες γι’ αυτό.

Κάτι άλλο τώρα προς την Αντιπολίτευση. Θα πρέπει να είναι προσεκτική στο θέμα της διαχείρισης των σκουπιδιών, γιατί ξέρετε ότι το μεγαλύτερο κομμάτι σήμερα, όσον αφορά τα κέρδη της μαφίας είτε στην Ιταλία είτε οπουδήποτε στον κόσμο έχει να κάνει με τα σκουπίδια. Επομένως δεν μπορεί να τάσσεται κανείς a priori με τέτοια ελαφρότητα και να λέει «όχι να πάνε τα σκουπίδια στους ιδιώτες» κ.λπ.. Θα πρέπει να είναι κανείς πάρα πολύ προσεκτικός σε αυτό.

Εδώ ολοκλήρωσα, κύριε Πρόεδρε. Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ σας ευχαριστώ.

Προχωρούμε με την επόμενη ομιλήτρια, την κ. Μεγαλοοικονόμου.

Παρακαλώ, κυρία Μεγαλοοικονόμου, έχετε τον λόγο.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Εγώ δεν θα αναφερθώ σε πολλά πράγματα, απλώς θέλω να πω, κύριε Υπουργέ, ότι για άλλη μια φορά είδαμε ένα επείγον νομοσχέδιο, που θεωρώ ότι μόνο για την ΕΠΟ ήταν το επείγον και φτάσαμε στη λήξη του και είναι ένα σοβαρό πρόβλημα, γιατί επί τόσα χρόνια διαιωνίζεται αυτό το ποδοσφαιρικό πρόβλημα με βιαιότητες, με στημένα παιχνίδια, με όλα αυτά τα προβλήματα. Πρέπει το ηλεκτρονικό εισιτήριο να το εφαρμόσουμε, όσο μπορούμε πιο γρήγορα.

Το μόνο που θεωρώ ότι ήταν σημαντικό είναι τα Special Olympics και πρέπει να φροντίσουμε για την αναβάθμισή τους, να κάνουμε ό,τι είναι δυνατόν από μέρους μας, να τους βοηθήσουμε όσο περισσότερο μπορούμε, γιατί το έχουν, πραγματικά, ανάγκη. Μας κάνουν υπερήφανους, γιατί είναι μια ειδική κατηγορία, που πιστεύω ότι δίνουν σώμα και ψυχή, για να φτάσουν να σηκώσουν την ελληνική σημαία εκεί που πρέπει να τη σηκώσουν, χωρίς να περιμένουν τίποτα από το ελληνικό κράτος. Αυτούς πρέπει να κοιτάξουμε πάνω από όλα. Τα υπόλοιπα τα βλέπω τελείως στημένα.

Ως προς την τροπολογία για τους δήμους και τα απόβλητα ήταν ένα πρόβλημα που θέλατε να πάθετε. Τόσες φορές δίνατε συνέχεια αναβολή στην αναβολή, αναθεωρούσατε τις συμβάσεις. Σας το είχα επισημάνει από τον Μάρτιο, αλλά δεν με άκουσε ο κύριος Υπουργός. Δεν ξέρω τι θα κάνετε τώρα, τι αποφασίσατε και αν συμφωνήσατε. Δυστυχώς δεν μπόρεσα να το παρακολουθήσω, γιατί ήμουν στην εξεταστική επιτροπή για την υγεία. Δεν ξέρω τι έγινε. Ελπίζω να βρήκατε άκρη, γιατί τα σκουπίδια θα μας πνίξουν και υπάρχει φόβος για ασθένειες. Ελπίζω να βρήκατε άκρη και λύση. Το εύχομαι αυτό. Είναι για το καλό της πατρίδας μας και της υγείας κυριότερα.

Θα επιφυλαχτούμε τώρα για την ψηφοφορία. Ελπίζω και εύχομαι να τα βρούμε.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ, κυρία Μεγαλοοικονόμου.

Ο κ. Μαυρωτάς έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Επιτρέψτε μου να ξεκινήσω από κάτι που είπε ο συνάδελφος, ο Κοινοβουλευτικός Εκπρόσωπος από τη Χρυσή Αυγή, που μίλησε για ντόπινγκ και αναβολικά. Το ντόπινγκ και τα αναβολικά ας μην τα τσουβαλιάζουμε όλα. Υπάρχουν οι πονηροί που κόβουν δρόμο και υπάρχουν και οι χιλιάδες καθαροί αθλητές, που με τις δικές τους δυνάμεις προχωρούν όσο μπορούν. Το ντόπινγκ είναι ένας λεκές για τον αθλητισμό, δεν είναι ο ίδιος ο αθλητισμός. Μη στέλνουμε, λοιπόν, μηνύματα αποθαρρυντικά για τον αθλητισμό, ειδικά σε γονείς και παιδιά. Σας το λέει αυτό ένας άνθρωπος, που έχει φάει τη ζωή του στον αθλητισμό, οπότε κάτι ξέρει.

Πάμε να δούμε λίγο τα του νομοσχεδίου. Το υπόμνημα από την Ένωση Περιφερειών Ελλάδας όντως δεν το ξέραμε και θα ήταν πολύ χρήσιμο, να είχαμε εδώ κάποιον εκπρόσωπό της χθες στην ακρόαση των φορέων να μας μιλήσει. Το υπόμνημα δείχνει ότι υπήρξε μάλλον μια φτωχή προσυνεννόηση στις διαδικασίες αδειοδότησης μεταξύ Υπουργείου και Ένωσης Περιφερειών Ελλάδος.

Όσον αφορά τις τροπολογίες, ένα γενικό σχόλιο είναι ότι, δυστυχώς, υπάρχει μία ομολογουμένως συνεπής πρακτική της Κυβέρνησης, να εισάγει μεταμεσονύκτιες σχεδόν τροπολογίες την τελευταία στιγμή σε τελείως άσχετα σχέδια νόμου. Ακόμα και εάν οι ρυθμίσεις που εισάγονται έχουν κάποια βάση, με τον τρόπο που εισάγονται και με το διαδικαστικό αυτό τερτίπι μάς δημιουργείται εκ προοιμίου μία καχυποψία.

Ξεκινάω με την τροπολογία με γενικό αριθμό 1077 και ειδικό αριθμό 15, που έχει να κάνει με τις δράσεις πυροπροστασίας και που διατίθενται πιστώσεις σε συνδέσμους ΟΤΑ. Η συγκεκριμένη τροπολογία στην αιτιολογική έκθεση αναφέρει ότι σκοπός είναι η ενίσχυση της αντιπυρικής προστασίας, προκειμένου να πραγματοποιηθεί ο έγκαιρος προγραμματισμός των απαιτούμενων προληπτικών δράσεων. Η αντιπυρική, όμως, περίοδος έχει ξεκινήσει ήδη από τον Μάιο και έγκαιρος προγραμματισμός δεν μπορεί να είναι τέλος Ιουνίου. Είναι, λοιπόν, μάλλον λίγο μπαγιάτικη.

Σε ό,τι έχει να κάνει με τις δωρεές από άλλες περιφέρειες προς τη Λέσβο, είμαστε σαφώς θετικοί. Είπα κάποια πράγματα για την τροπολογία με γενικό αριθμό 1081 και την τροπολογία με γενικό αριθμό 1082, που αφορούν την κάρτα υγείας αθλητή και τις άδειες προετοιμασίας αθλητών, προπονητών. Θα θέλαμε λίγο χρόνο να τα συζητήσουμε αυτά τα πράγματα. Εάν ερχόντουσαν με την κανονική διαδικασία, πιθανόν να ήμασταν θετικοί.

Για τη μεταφορά μαθητών στη Λέσβο και εκεί είμαστε θετικοί.

Για τους καλλιτεχνικούς διευθυντές -τα είπε και ο Κοινοβουλευτικός μας Εκπρόσωπος- δεν μπορούμε να είμαστε θετικοί.

Επιτρέψτε μου να κλείσω με την τροπολογία 1085/23 του κ. Σκουρλέτη για τους συμβασιούχους των ΟΤΑ. Με την τροπολογία αυτή η Κυβέρνηση πετάει το μπαλάκι εξ ολοκλήρου στους δήμους. Τους λέει εάν έχετε ανταποδοτικά τέλη, τότε να προσλάβετε. Όμως, για να έχουν αυξημένα ανταποδοτικά τέλη οι δήμοι, θα πρέπει να αυξήσουν τα τέλη καθαριότητας, δηλαδή να πληρώσουν παραπάνω οι δημότες.

Και εν τέλει τα «κιμπαριλίκια» που έκανε ο ΣΥΡΙΖΑ με τους συμβασιούχους από το 2015 και μετά και κυρίως από τον Οκτώβρη του 2016 θα τα πληρώσουν οι δημότες. Μάλιστα, στη σελίδα 4 της αιτιολογικής έκθεσης της τροπολογίας, αναφέρει ότι δεν υπάρχει άλλο πρόσφορο μέσο για την αντιμετώπιση της παρούσας επείγουσας ανάγκης καθαριότητας με τους σορούς που έχουν δημιουργηθεί. Όμως, αυτό είναι ένα ψέμα, γιατί στον «ΚΑΛΛΙΚΡΑΤΗ», στο άρθρο 61 υπάρχει ρητή πρόβλεψη που επιτρέπει στους δήμους να συνάπτουν συμβάσεις με ιδιώτες για την αποκομιδή των σκουπιδιών. Οπότε μεταξύ δημόσιας υγείας και μικροπολιτικής εμείς είμαστε σαφώς με τη δημόσια υγεία.

Μιλήσαμε για ΣΔΙΤ, για συμπράξεις δημόσιου και ιδιωτικού τομέα. Ακούσαμε μια μόνιμη ρητορική, ότι κάθε ιδιωτικό είναι σε συνθήκες γαλέρας, Ακούσαμε για σκλαβοπάζαρα. Όμως, αφού εσείς είστε η Κυβέρνηση, αυτό που πρέπει να κάνετε μόνο είναι να υπάρξει μεγαλύτερος έλεγχος και κανόνες σε αυτές τις εταιρείες που κατηγορείτε. Αυτό είναι δική σας δουλειά.

Σε ό,τι αφορά δε τη μοριοδότηση των υπαρχόντων είναι τόσο υψηλή –το ακούσαμε και από άλλους ομιλητές- που ουσιαστικά αποκλείει όποιον δεν υπηρετεί σε υπηρεσίες καθαριότητας από τον συγκεκριμένο διαγωνισμό. Αυτό είναι ένα ζήτημα. Πιθανότατα θα καταπέσει εάν προσφύγει κάποιος σε δικαστήρια επικαλούμενος την αρχή της ισότητας. Είναι, δηλαδή, μια φωτογραφική διάταξη για όσους ήδη δουλεύουν.

Τους ανέργους, όμως, που θα μπορούσαν να διεκδικήσουν μια θέση και που δεν έχουν καμμία ΠΟΕ-ΟΤΑ να τους εκφράζει δεν τους ρωτάμε ποτέ. Οι άνεργοι δεν έχουν, δεν είχαν φωνή, δεν θα διαβούν ποτέ την πόρτα του Μαξίμου. Ας πρόσεχαν!

Ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο Υφυπουργός Αθλητισμού κ. Βασιλειάδης.

**ΓΕΩΡΓΙΟΣ ΒΑΣΙΛΕΙΑΔΗΣ (Υφυπουργός Πολιτισμού και Αθλητισμού):** Κύριε Πρόεδρε, κατ’ αρχάς, επειδή δεν καταγράφηκε πριν, να δηλώσω ότι κάνω αποδεκτή την τροπολογία 1085 με τις νομοτεχνικές βελτιώσεις, σχετικά με το θέμα των σκουπιδιών.

Ακούσαμε ενδιαφέροντα πράγματα όλο αυτό το τριήμερο, από την Παρασκευή μέχρι και σήμερα, σχετικά με τις διατάξεις που φέραμε προς ψήφιση.

Σε ορισμένα πράγματα εξακολουθούμε να κάνουμε ότι δεν καταλαβαίνουμε και αναφέρομαι στην έννοια του επείγοντος, ιδίως όσον αφορά το θέμα της Ελληνικής Ποδοσφαιρικής Ομοσπονδίας. Θα το πω μια τελευταία φορά και ας κάνουμε πάλι ότι δεν καταλαβαίνουμε: Η διάσταση που υπήρχε σχετικά με το θέμα της Ποδοσφαιρικής Ομοσπονδίας ήταν ότι μέχρι και πριν από ένα χρόνο, πριν από την αλλαγή δηλαδή που φέραμε με τον νόμο Κοντονή, η Ελληνική Ποδοσφαιρική Ομοσπονδία εξαιρείτο από τις διατάξεις του νόμου. Ξεκίνησαν όλες αυτές οι διαδικασίες που είδαμε, η διελκυστίνδα αυτή που ζήσαμε και σε συνεργασία με τη FIFA και την UEFA αυτήν τη στιγμή λέμε ότι πάμε σε μια νέα μέρα στην ΕΠΟ, που προβλέπει ένα νέο καταστατικό το οποίο θα σέβεται την ελληνική έννομη τάξη και θα έχει ενσωματωμένο ένα σχέδιο δράσης για την ορθή διακυβέρνηση, τη λογοδοσία, τη χρηστή διοίκηση κ.λπ..

Στις 29 Μαΐου αποφασίστηκε η Γενική Συνέλευση της ΕΠΟ να γίνει στις 30 Ιουνίου και την προηγούμενη Τετάρτη ήρθε το νέο καταστατικό που ενσωματώνει μέσα όλα τα συμφωνημένα. Την προηγούμενη Τετάρτη, δηλαδή, δόθηκε το έναυσμα για να μπορέσουμε να δώσουμε τη δυνατότητα να γίνει αυτή η γενική συνέλευση. Επομένως, όλα τα άλλα είναι δικαιολογίες για να καλύψουμε μια άρνηση, να πούμε ότι κάτι γίνεται, κάτι άλλαξε και κάποιες νίκες γίνανε. Και αυτό μου κάνει εντύπωση, κυρίως, γιατί έρχεται και από πολιτικά κόμματα τα οποία είχαν δώσει μια αντίστοιχη μάχη χωρίς επιτυχία, δυστυχώς για το ποδόσφαιρο, το 2006.

Πριν πάω στα ερωτήματα για την τροπολογία του Υπουργείου Ανάπτυξης, θα ήθελα να δούμε λίγο το εξής θέμα: Λάβαμε κι εμείς γνώση της θέσης της Ένωσης Περιφερειών σχετικά με το παρόν νομοσχέδιο. Μου κάνει εντύπωση -γιατί μάλλον δεν μελέτησε καλά, δεν πληροφορήθηκε καλά ή δεν συνεννοηθήκατε καλά- ότι ο Πρόεδρος της ΕΝΠΕ, λοιπόν, λέει ότι περνάνε στις περιφέρειες οι άδειες τέλεσης των αγώνων όλης της Ελλάδας. Το πρόβλημα είναι για τον κ. Αγοραστό ότι αυτή η αρμοδιότητα είναι ήδη στις περιφέρειες, δεν άλλαξε κάτι. Αυτό που αλλάζει είναι οι άδειες λειτουργίας, οι οποίες μειώνονται πάρα πολύ και απλοποιούμε τη διαδικασία.

Και σε κάθε περίπτωση, όταν ένα πάγιο αίτημα της τοπικής αυτοδιοίκησης γίνεται αποδεκτό, δεν μπορώ να καταλάβω για ποιον λόγο να ακολουθούμε αυτό το μικροπολιτικό και χωρίς νόημα παιχνίδι. Είναι ένα παιχνιδάκι το οποίο δεν έχει απολύτως κανένα νόημα. Καταλαβαίνουμε ότι ο κ. Αγοραστός προσπαθεί να τσιτάρει τις θέσεις της Νέας Δημοκρατίας. Η βιασύνη που έχει, βέβαια, να αδειοδοτεί αθλητικές διοργανώσεις χωρίς να παρακολουθεί -γιατί εκεί είναι το δικαίωμα που είχε και πριν αλλάξει ο νόμος- δεν ακολουθεί τη σπουδή που δείχνει τώρα να καταδικάσει την παρούσα νομοθετική πρωτοβουλία.

Τέλος πάντων, σε κάθε περίπτωση, νομίζω ότι είμαστε όλοι λίγο πιο κάτω από τις περιστάσεις. Έχει έρθει μια αξιόλογη νομοθετική πρωτοβουλία, απλοποιούμε μια διαδικασία και φέρνουμε ένα σύγχρονο νομικό πλαίσιο, κάτι που ήταν αίτημα από το σύνολο της τοπικής αυτοδιοίκησης, του αθλητικού κόσμου αλλά και του πολιτικού κόσμου. Δεν χρειάζεται να γίνεται όλο αυτό. Ας πούμε και μια καλή κουβέντα. Ας δώσουμε τόπο στην οργή και ας υπερψηφίσουμε και μια μεταρρύθμιση.

Από κει και μετά, σχετικά με τις ημέρες άδειας των αθλητών: Νομίζω ότι εδώ ο κ. Κεφαλογιάννης έκανε ένα μεγάλο ατόπημα. Δίνουμε άδεια σε αθλητές δημοσίους υπαλλήλους για την προετοιμασία τους. Οι μέρες της άδειας δεν είναι εκατόν εξήντα. Είναι εκατόν εξήντα ημέρες μόνο κατά τα ολυμπιακά έτη, που ως γνωστόν έχουμε και μεγαλύτερη προετοιμασία και περισσότερα μίτινγκ και διοργανώσεις, τέλος πάντων, όπου θα πρέπει να πάρουν μέρος για να μπορέσουν να πιάσουν το όριο και να πάνε στους ολυμπιακούς αγώνες. Την ίδια στιγμή, οι ιστιοπλόοι, για παράδειγμα, χρειάζονται δέκα μέρες μόνο και μόνο για εκτελωνισμό, στήσιμο και ξεστήσιμο του σκάφους. Αυτές όλες οι περιπτώσεις λαμβάνονται υπ’ όψιν.

Προφανώς οι άδειες αυτές δεν μπορεί να είναι άδειες άνευ αποδοχών. Μην κοροϊδεύουμε. Ή θέλουμε να στηρίξουμε τον αθλητισμό και να στηρίξουμε τους αθλητές ή δεν θέλουμε. Αν θέλουμε στηρίζουμε το να παίρνουν άδεια μετ’ αποδοχών και να πηγαίνουν στην προετοιμασία των εθνικών ομάδων. Και οι άδειες αυτές είναι μέσα στο λογικό πλαίσιο. Εδώ ήταν ένα ατόπημα. Νομίζω ότι θα το διορθώσετε με την ψήφο σας.

Σχετικά με την έκδοση της κάρτας υγείας, θέλω να πω ότι αυτή δίνεται ατελώς από την ομοσπονδία. Όπως θα διαβάσετε και στο άρθρο, ανανεώνεται η κάρτα υγείας του αθλητή από τις αθλητικές ομοσπονδίες και η τροποποίηση των δελτίων αθλητικής ιδιότητας καθώς και η έκδοση της κάρτας υγείας των αθλητών γίνεται ατελώς από την ομοσπονδία. Άρα, νομίζω ότι εδώ δεν υπάρχει ζήτημα.

Είναι ένα ζήτημα όντως και θα πρέπει να το εξετάσουμε το πώς θα αλλάξει το πλαίσιο, για να υπάρχει δωρεάν εξέταση των αθλητών. Είναι κάτι που το δουλεύουμε με το Υπουργείο Υγείας. Δεν είμαστε ακόμα έτοιμοι γι’ αυτό, αλλά ελπίζω ότι σε σύντομο χρονικό διάστημα θα μπορέσουμε να έχουμε μια λύση στο συγκεκριμένο θέμα. Είναι ένα μεγάλο πρόβλημα, γιατί έτσι κι αλλιώς τα νοσοκομεία μας ήταν υποστελεχωμένα και δίνουμε μια μάχη, για να μπορέσει να γίνει μια σοβαρή στελέχωση και μέσα σ’ αυτό το πλαίσιο να βρούμε λύση και στο συγκεκριμένο ζήτημα.

Ως προς το ερώτημα της κ. Καραμανλή, για την τροπολογία του Υπουργείου Οικονομίας σχετικά με την υπεύθυνη δήλωση, θέλω να πω ότι υποβάλλεται τώρα η υπεύθυνη δήλωση με συγκεντρωτική κατάσταση των δαπανών για το 50% η οποία δεν θα εξεταστεί τώρα αλλά στην ολοκλήρωση του έργου.

Σχετικά με τις παρατηρήσεις του κ. Κωνσταντινόπουλου, θέλω να πω ότι δεν υπάρχει αποκλεισμός κανενός. Όπως γνωρίζετε βάσει της παραγράφου 2 του άρθρου 8 του π δ.33/2011, όσοι υλοποιήσουν τα σχέδιά τους σε ποσοστό 50% μέχρι την καταληκτική ημερομηνία, την 31-12-2017, που δίνεται με την τροπολογία, δικαιούνται παράταση δυο χρόνων. Με την προτεινόμενη ρύθμιση αντιμετωπίζονται με τον ίδιο τρόπο όλα τα επενδυτικά σχέδια του ν.3908/2011, καθώς εξομοιώνεται η προθεσμία ολοκλήρωσης όλων των προ και μετά του 2012 επενδυτικών σχεδίων με καταληκτική ημερομηνία την 31η Δεκεμβρίου. Η ρύθμιση αυτή ικανοποιεί αιτήματα επενδυτικών φορέων και αποτελεί προσπάθεια να ολοκληρωθούν, επιτέλους, οι εκκρεμότητες των παλιών αναπτυξιακών νόμων και να δοθεί έμφαση στον νέο νόμο.

Ως προς τις υπόλοιπες τροπολογίες θα ήθελα να σταθώ στην κάρτα υγείας του αθλητή και στις άδειες προετοιμασίας των αθλητών. Δεν προλάβαμε την κάρτα υγείας του αθλητή, γιατί χρειαζόταν να κατατεθεί μια μικρή επεξεργασία από το Υπουργείο Εργασίας μαζί με το υπόλοιπο σώμα του νομοσχεδίου. Έτσι κι αλλιώς ήταν στο πλαίσιο της πολιτικής μας. Το ίδιο και οι άδειες των αθλητών - προπονητών. Προφανώς θα κάνουμε κι άλλες παρεμβάσεις. Κι όπου βρίσκουμε ότι μπορούμε να κάνουμε παρεμβάσεις ή όπου βρίσκουμε σφάλματα στην οικεία νομοθεσία, θα ερχόμαστε εδώ και με παρεμβάσεις θα τα διορθώνουμε.

Ξαναλέω γιατί για την κάρτα υγείας του αθλητή υπήρξε αυτή η καθυστέρηση με το Υπουργείο Υγείας. Όμως, από τη στιγμή που τώρα έχουμε νομοθετικό έργο του Υπουργείου Αθλητισμού, είπαμε να το φέρουμε τώρα. Ομοίως είχαμε ένα ζήτημα με τις άδειες προετοιμασίας των αθλητών. Είχε ανακύψει ένα ζήτημα το οποίο δεν αφορά στη σημερινή συζήτηση. Αφορούσε κακή χρήση της συγκεκριμένης διάταξης. Το λύσαμε υπηρεσιακά και γι’ αυτό φέρνουμε αυτό το θέμα.

Κυρίες και κύριοι Βουλευτές, χαίρομαι που παρά τις διαφωνίες και παρά το γεγονός ότι είναι δύσκολο πολλές φορές όλοι μας να παραδεχθούμε κάποια πράγματα ή κάποια κακώς κείμενα που υπήρχαν επί προηγούμενων ημερών, στο τέλος της ημέρας οι περισσότερες διατάξεις συμφωνούμε ότι είναι προς τη σωστή κατεύθυνση και λύνουν προβλήματα του ελληνικού αθλητισμού.

Σας καλώ όλους να υπερψηφίσετε τις διατάξεις του νομοσχεδίου αυτού.

Σας καλώ όλους, όπως έκανα από την πρώτη μέρα που ανέλαβα, να συμμετάσχετε στον ανοιχτό και συνεχή διάλογο που έχουμε για τα προβλήματα που υπάρχουν. Δεν επιδιώκουμε τις συγκρούσεις μόνο και μόνο για τη σύγκρουση. Επιδιώκουμε συγκρούσεις, συζήτηση και διάλογο που θα οδηγεί σε λύσεις για το νέο πλαίσιο που θα πρέπει να έχει η αθλητική ζωή της χώρας. Τα προβλήματα είναι πολλά, είναι χρονίζοντα, ήρθε και η οικονομική κρίση με την κατάρρευση του όλου συστήματος που υπήρχε και έχουμε φτάσει σε ένα σημείο ιδιαίτερα προβληματικό για το σύνολο της αθλητικής ζωής.

Αναγνωρίζω ότι τα προβλήματα είναι μεγάλα, αναγνωρίζω ότι μπορεί να γίνονται και λάθη. Ένα πράγμα, όμως, μπορώ να σας διαβεβαιώσω, ότι καθημερινά δίνουμε μια μάχη για να στηρίξουμε όχι μόνον τους αθλητές μας, αλλά το σύνολο του ελληνικού λαού που έχει δικαίωμα να αθλείται σε αξιοπρεπείς συνθήκες, σε αξιοπρεπείς εγκαταστάσεις, σε εγκαταστάσεις που αρμόζουν σε μια πάλαι ποτέ ολυμπιακή χώρα. Τα προβλήματα είναι πολλά, τα προβλήματα μεγάλα, με καθημερινές παρεμβάσεις και με σκληρή δουλειά προσπαθούμε να τα λύσουμε στο μέτρο του δυνατού.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΓΡΗΓΟΡΙΟΣ ΨΑΡΙΑΝΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Συνήθως με την ολοκλήρωση της ομιλίας του Υπουργού, ολοκληρώνεται η συνεδρίαση, αλλά επειδή ζητήσατε τον λόγο για δύο λεπτά, θα σας τον δώσω.

**ΓΡΗΓΟΡΙΟΣ ΨΑΡΙΑΝΟΣ:** Ευχαριστώ πολύ.

Θα ήθελα να απευθυνθώ και στον Υπουργό που τελείωσε και θα ήθελα να εξάρω το ύφος και τους χαμηλούς τόνους με τους οποίους μας μίλησε και στην επιτροπή και εδώ.

Οι διαφωνίες μας δεν ήταν επί της ουσίας. Έχουμε ψηφίσει τα περισσότερα πράγματα. Οι διαφωνίες μας και το «παρών» ήταν επί της διαδικασίας. Και επειδή ο κ. Σεβαστάκης πριν είπε ότι μιλάμε για όλα, από τα κολεόπτερα, τους υδροβιότοπους, τις συμβάσεις, τις κυρώσεις συμβάσεων, σε ένα νομοσχέδιο δηλαδή βάζουμε ό,τι άλλο μπορούμε μέσα, εδώ έχουμε κάθετη διαφωνία και πρέπει αυτό να το τελειώσουμε, κύριε Πρόεδρε και κύριε Υπουργέ και κυρία Κυβέρνηση!

Δεν μπορούμε να ψηφίζουμε τα πάντα και να συζητούμε τα πάντα για τα πάντα. Επειδή πριν είπα ότι έδωσα μια φωτογραφική τροπολογία για έναν ξάδελφό μου και απερρίφθη η τροπολογία, ήταν ένα αστείο. Άλλος το έκανε, όχι εγώ. Δεν θέλω να διορίσω εγώ καλλιτεχνικό διευθυντή με φωτογραφική τροπολογία.

Απλώς θέλω να πω ότι αναγκαζόμαστε, κύριε Υπουργέ, να μιλάμε εφ’ όλης της ύλης για όλα τα θέματα σε ένα ειδικού τύπου νομοσχέδιο χωρίς να μιλάμε, όμως, εφ’ όλης της ύλης στο νομοσχέδιο για τον αθλητισμό που χρειαζόμαστε. Το περιμένουμε δυόμισι χρόνια. Θα περιμένουμε λίγο ακόμα, δεν ξέρω πόσο θα κρατήσει αυτή η συγκυβέρνηση, αλλά ελπίζουμε σύντομα να έχουμε ένα πλήρες νομοσχέδιο για τον αθλητισμό, για το ντόπινγκ, για τη βία στα γήπεδα, για τον ομφάλιο λώρο στους Προέδρους, στις ΠΑΕ, στους συνδέσμους, στα επεισόδια, για τα στημένα παιχνίδια, τις διαιτησίες, για τον εξωσχολικό αθλητισμό, για όλα.

Και ένα τελευταίο σχόλιο για την τροπολογία του κ. Σκουρλέτη που είπα για τα «σκουπίδια Σκουρλέτη». Καθημερινά τριακόσια φορτηγά φτάνουν στο εργοστάσιο παραγωγής ηλεκτρικής ενέργειας στο Γκέτεμποργκ στη Σουηδία. Μεταφέρουν σκουπίδια τα οποία ανακυκλώνονται και καίγονται, παράγοντας θέρμανση σε όλη την περιοχή. Τα σκουπίδια είναι μεγάλο περιουσιακό στοιχείο. Μπορεί να τα αξιοποιήσει ιδιώτης, μπορεί και το δημόσιο, μπορεί και ο ιδιώτης μαζί με το δημόσιο.

Αν υπάρχουν στον ιδιωτικό τομέα συνθήκες γαλέρας, κύριοι Υπουργοί, η Κυβέρνηση να προσέχει τις γαλέρες, τις θαλαμηγούς ή τις τριήρεις. Δεν υπάρχουν σε όλον τον ιδιωτικό τομέα συνθήκες γαλέρας. Αντίθετα, υπάρχουν στον δημόσιο τομέα συνθήκες καφενείου που ρίχνουμε βελάκια, πάμε ή δεν πάμε, δεν μας ελέγχει κανένας και πληρωνόμαστε.

Λοιπόν, για να το κλείσουμε αυτό το θέμα, και για το θέμα των σκουπιδιών πρέπει να πω ότι οι Σουηδοί εισάγουν σκουπίδια. Τα σκουπίδια από τις πόλεις μας, λοιπόν, να φροντίσει ο κ. Σκουρλέτης ή όποιος άλλος Υπουργός να τα πουλήσει αύριο στη Σουηδία. Οι άνθρωποι ζητάνε σκουπίδια.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Εγώ ευχαριστώ, κύριε Ψαριανέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του νομοσχεδίου του Υπουργείου Πολιτισμού και Αθλητισμού: «Τροποποιήσεις του ν.2725/1999 (Α΄ 121) και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΟΣ (Δημήτριος Κρεμαστινός):** Συνεπώς το νομοσχέδιο του Υπουργείου Πολιτισμού και Αθλητισμού: «Τροποποιήσεις του ν.2725/1999 (Α΄ 121) και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 2 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 3 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 5 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 8 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 10 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 11 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 11 έγινε δεκτό ως έχει ομοφώνως.

Ερωτάται το Σώμα: Γίνεται δεκτό το άρθρο 12 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 12 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 13, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 13 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 14 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 14 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 15 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 15 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1081 και ειδικό 19 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1081 και ειδικό 19 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 16.

Ερωτάται το Σώμα: Γίνεται δεκτή η τροπολογία με γενικό αριθμό 1082 και ειδικό 20 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1082 και ειδικό 20 έγινε δεκτή ως έχει κατά πλειοψηφία και εντάσσεται στο νομοσχέδιο ως άρθρο 17.

Ερωτάται το Σώμα: Γίνεται δεκτό το νέο άρθρο 18 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 18 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 19 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 19 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 20 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 20 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 21 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 21 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 22 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 22 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το νέο άρθρο 23 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 23 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 1085 και ειδικό 23, όπως τροποποιήθηκε από τον κύριο Υπουργό;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1085 και ειδικό 23 έγινε δεκτή, όπως τροποποιήθηκε από τον κύριο Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1077 και ειδικό 15 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Παρών.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1077 και ειδικό 15 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1078 και ειδικό 16 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1078 και ειδικό 16 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1080 και ειδικό 18 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1080 και ειδικό 18 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1084 και ειδικό 22 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1084 και ειδικό 22 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1086 και ειδικό 24 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Ναι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ναι.

**ΑΝΤΩΝΙΟΣ ΓΡΕΓΟΣ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1086 και ειδικό 24 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 1087 και ειδικό 25 ως έχει;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Όχι.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Όχι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Όχι.

**ΓΕΩΡΓΙΟΣ ΜΑΥΡΩΤΑΣ:** Όχι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 1087 και ειδικό 25 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Ναι.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό κατά πλειοψηφία.

Συνεπώς το σχέδιο νόμου του Υπουργείου Πολιτισμού και Αθλητισμού: «Τροποποιήσεις του ν.2725/1999 (Α΄ 121) και άλλες διατάξεις» έγινε δεκτό επί της αρχής και επί των άρθρων.

Προχωρούμε στην ψήφιση του νομοσχεδίου και στο σύνολο.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΕΤΡΟΣ ΚΩΝΣΤΑΝΤΙΝΕΑΣ:** Ναι.

**ΑΝΝΑ ΚΑΡΑΜΑΝΛΗ:** Παρών.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Παρών.

**ΑΝΤΩΝΙΟΣ ΓΡΕΓΟΣ:** Όχι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΓΕΩΡΓΙΟΣ ΛΑΖΑΡΙΔΗΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Πολιτισμού και Αθλητισμού: «Τροποποιήσεις του ν.2725/1999 (Α΄ 121) και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και στο σύνολο και έχει ως εξής:

(Να καταχωριστεί το κείμενο του νομοσχεδίου, σελίδα 386α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 18.40΄ λύεται η συνεδρίαση για την προσεχή Πέμπτη 29 Ιουνίου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**